
A király családja és rokonsága 


Magyarország egyik legjelentősebb, de mindenképp a legismertebb 
uralkodójának származásáról számos, részben mondaszerű elemeket 
tartalmazó történet és nézet terjedt el, ami családja tüneményes 
karrierjét tekintve talán természetes is. Ennek ellenére közvetlen 
apai és anyai őseiről viszonylag pontos forrásadatokkal 
rendelkezünk. Sokkal problematikusabb azonban oldalági 
rokonsága, pedig - királyról lévén szó - nem kevésbé lényeges, hogy 
kik voltak unokatestvérei, másod-unokatestvérei, és milyen 
befolyásuk volt rokonuk udvarában. A rokonsági fok 

ismerete ugyanis egyes esetekben megmagyarázhat gyors 
érvényesüléseket, más esetekben ennek teljes hiányából kell 
következtetéseket levonni, ami egyben az uralkodó személyiségének 
ismeretéhez nyújt adatokat. 


A későbbi Mátyás király 1443. február 23-án született Kolozsvárott, 
Hunyadi János erdélyi vajda és Horogszegi Szilágyi Erzsébet 
másodszülött fiaként. (A korábban feltételezett 1440-es születési év 
téves.) Bátyja, László 1431-1433 táján született, ami nem zárja ki, 
hogy a két testvér között lehellek csecsemő- vagy gyermekkorban 
elhaltak is. Hunyadi László életkora alapján szüleik házasságát az 
1420-1430-as évek fordulójára tehetjük. 


Az apa - idősebb Hunyadi János - életkora vitás. Először egy 1409. 
október 18-ai oklevél említi, anelyben Zsigmond király Serbe fia 
Vajk udvari lovagnak, továbbá testvéreinek, Magosnak és Radolnak, 
unokatestvérének (vagy nagybátyjának), Radolnak, valamint fiának, 
Jánosnak adja Hunyadvár birtokot és tartozékait. 1419. február 12- 
én pedig oklevelet írnak át László (más néven Radol) és testvére, 
Vajk lovag három fia: János, János és Vajk hunyadi nemesek 
számára. Ezek szerint addigra Vajk lovag már meghalt (1414-ben 
még élt), eltűnt Magos és az unokatestvér, Radol is, a család feje 
pedig Vajk öccse, a Lászlónak is nevezett Radol, akinek nyilván nem 
volt fia. Ami fontosabb, 1409 és 1419 között Vajknak még két fia 
született: a második a bátyja nevét kapta (nem volt szokatlan 

egy családban két azonos nevű testvér ebben a korban), míg a 
harmadik az apjáét. Nem tudjuk, hogy ki volt Mátyás nagyapja, 
Hunyadi Vajk felesége, és azt sem, hogy nem nősült-e meg kétszer. 

Amennyiben a későbbi kormányzó (idősebb János) és öccsei (ifjabb 
János és Vajk) ugyanazon anyától születtek, ő sem jöhetett sokkal 
1409 előtt a világra, ha viszont más volt az anyjuk, akkor akár 
idősebb is lehetett. 


A monda azonban ennél többet tud. A történet csíraformában már 
Antonio Bonfini 15. század végén írt történeti művében megjelenik, 
majd Heltai Gáspár 16. századi krónikájában fordul elő. Ezek szerint 
az idősebb Hunyadi János Zsigmond királynak és egy, a Morzsinai 
nemesi családból származó leánynak házasságon kívül született fia 
lett volna, ami megmagyarázná a család tüneményes előmenetelét. 
Bár - a külföldi szokásoktól eltérően - a középkori Magyarországon 
szerették eltitkolni a törvénytelen származást, s így ennek említése 
mintha a hír hitelét erősítené, ez a monda semmivel sem igazolható 
és teljesen valószínűtlen - ugyanakkor lehetetlennek sem mondható. 


Ami az adatokból nyilvánvaló: a Hunyadi-család román eredetű 
volt. Erre utalnak az általuk eleinte használt keresztnevek, de 
először a későbbi kormányzót is Hunyadi Oláh Jánosnak hívták, 
később pedig külföldön , Walachia fehér lovagja"-ként emlegették. 
Származásáról nincs kétség, noha mindig akadtak, akik ezt kétségbe 
vonták. Az azonban már bizonytalan, hogy Serbe fia Vajk milyen 
társadalmi rétegből és honnan jött. Udvari lovag volta mindenesetre 
arra utal, hogy , jobb" család sarja volt. A királyi udvartartás tagjai 
ugyanis az egész középkorban a legbefolyásosabbak közé tartoztak. 
Az , udvari nemességet" különböző előjogok illették meg, az 
uralkodók többnyire az ő körükből választották ki a főméltóságokat. 
Az udvari nemesség hierarchiájában pedig az , udvari lovagok" az 
élen álltak, nem véletlen, hogy Vajkot minden oklevél lovagi 
címével nevezi meg. Ez kizárja azt a feltevést, amit egyes román 
történészek állítanak, hogy paraszti eredetű, de azt is, hogy egy 
Hunyad megyei román kenéz fia lett volna. A legvalószínűbb, hogy 
havasalföldi bojár, tehát román főúri sarj volt, sőt az sem zárható 
ki, hogy havasalföldi vajdai családból származott. Feltehetőleg 
Zsigmond valamely havasalföldi hadjárata idején állt a király 
szolgálatába, valószínűleg 1395-ben. A hunyadvári uradalommal 
magyar nemes lett, és a tekintélyesebbek, de nem a legtehetősebbek 
közé került. Havasalföldi származását Thuróczy János krónikája is 
igazolja. 


Román származásúnak mondja Hunyadi Jánost fiának, Mátyásnak 
olasz udvari történetírója, Antonio Bonfini is. Szerinte viszont 
Hunyadi János anyja görög származású és a császári család rokona 
lett volna. Ezt általában nem fogadja el a történetírás, akárcsak a 
másik legendát, miszerint a római Corvinusok (Valerius Messala 
Corvinus) leszármazottja volt. Bonfini ezt a hollós címer (corvus 
jelentése holló) és a Hunyadiak román származása alapján állította. 
A , görög" származás jelentheti egyszerűen az ortodox egyházhoz 
való tartozást is, és a románok a keleti egyház tagjai voltak. Az 
viszont elgondolkodtató, hogy Mátyás király egy, II. Mehmed 
szultánhoz írt levelében ugyanazon vérből származónak nevezi 

a szultánt. Ráadásul Mátyás 1489-ben, amikor a nyugatra menekült 
Dzsem szultánt, II. Bajezid (1481-1512) szultán öccsét, a török 
trónkövetelőt akarta megszerezni, közölte a pápai követtel, hogy 
Dzsem a vérrokona, mert nagyanyja nővérétől származik, aki török 
fogságba jutott, és a szultán felesége lett. Ez a szultáni hárembe 
került hölgy Mátyás apai nagyanyjának, azaz Hunyadi János 
anyjának a nővére lehetett. Így a görög származás sem zárható ki 
teljesen. Utólag azonban nehéz lenne bizonyítani, hogy ez a 
háremhölgy valóban szült-e fiat a szultánnak, ahogy azt 

Mátyás tudta, vagy nem. Mindenesetre II. Bajezid az 1488-ban 
kötött békeszerződésben Mátyást , testvérének és rokonának" nevezi. 
Ez lehet hogy nem sokat jelent, hiszen minden uralkodó testvérének 
hívja a másikat, II. Lajos viszont I. Szelim szultánt (1512-1520) az 
1519-es békeszerződésben csak , testvérének, barátjának és 
szomszédjának" nevezte. 


Amennyiben Mátyás jól tudta, a szóban forgó szultán - akinek 
Hunyadi János nagynénje a háremhölgye lett - csak I. Mehmed 
lehetett (1413-1421). Ezek szerint az 1403-1404 táján született II. 
Murád (1421-1444, 1446-1451) Hunyadi kormányzó első fokú, II. 
Mehmed (1444-1446, 1451-1481) pedig Mátyás király másodfokú 
unokatestvére volt. A történet kissé hihetetlen, Mátyás viszont 
minden jel szerint meg volt győződve róla, így ezt a lehetőséget sem 
lehet kizárni. 


Serbe fia Vajk 1409-ben említett rokonságának leszármazottjairól 
semmit sem tudunk. Egy 1429-es oklevélben előfordul Hunyadi 
Vajknak nevezett László özvegye, Brancsikai (Barincskai) Ankó. 
Valószínűleg Radol-László felesége lehetett, akit tekintélyesebb 


bátyjáról Vajk családnévvel neveztek. (Más nézet szerint Lászlónál 
tévedésből kimaradt az oklevélből, hogy Vajk testvére.) A 
Brancsikaiak Hunyad megye jelentősebb, román eredetű birtokos 
nemeseihez tartoztak. Úgy látszik, hogy a Serbe-rokonságból csak 
Vajknak maradtak fiú utódai, ami azonban nem zárja ki leányok 
születését. Elképzelhető tehát, de nem igazolható, hogy a 

Mátyás király szolgálatában nagy karriert befutó Hunyad megyei 
román családok közt a királynak közeli rokonai voltak, így a Csulai 
Mórék vagy a Nádasdi Ongorok. 


Hunyadi idősebb János testvérei közül Vajk gyermekkorban 
halhatott meg, míg az ifjabb János, aki a jelek szerint nem nősült 
meg, 1439-1440-ben bátyjával együtt Szörényi bán lett, majd 1441- 
ben a törökkel harcolva esett el. Jó katona lehetett: bátyja , a 
vitézek vitézének" nevezte. A két Jánosnak azonban voltak 
nőtestvérei is. Oláh Miklós, a későbbi esztergomi érsek (1553-1568) 
kissé önellentmondó történetet írt le Hungária című művében saját 
származásáról. Eszerint a havasalföldi fejedelmi család egyik tagja, 
Argyesi Mamzilla Hunyadi János testvérét, Marinát vette el 
feleségül, és attól született az érsek apja, Sztoján, vagyis István, aki 
Magyarországra menekült. Oláh Miklós 1493-ban született, így kissé 
valószínűtlen, hogy nagyanyja Hunyadi János testvére lett volna. 
Nem zárható azonban ki, hogy az érsek valóban a Serbe atyafiság 
leányági leszármazottja lett volna. 


Az viszont igazolható, hogy Hunyadi János egyik ismeretlen nevű 
testvére a Szentgyörgyi Székely családba házasodott, de itt is 
vannak nehézségek. Biztosnak tűnik, hogy a kormányzó sógorát 
Székely Jánosnak hívták. A legvalószínűbb, hogy ez a sógor, nem 
pedig a fia, azaz Hunyadi unokaöccse volt 1444-1446-ban a kunok 
ispánja, 1446-1448-ban horvát-szlavón bán és a vránai perjelség 
kormányzója, s ő esett el 1448-ban a rigómezei csatában. Az ő fia - 
esetleg testvére - volt Tamás, aki 1450-1461 között vránai perjel, 
azaz a magyarországi johannita lovagok főnöke volt. Amennyiben 
Szentgyörgyi Székely János azonos lenne az 1429-ben említett solti 
széki esküdttel, nem származhatott túl előkelő családból. 

Talán valószínűbb, hogy az 1470-ben Doboka megyében és a 
Barcaságban birtokosként kimutatható Szentgyörgyi Székely család 
sarja volt. 


Volt Hunyadi Jánosnak egy Klára keresztnevű testvére is. Őt ugyan 
egy oklevél anyai ágú testvérének nevezi, amiből arra lehetne 
következtetni, hogy Serbe fia Vajk özvegye újra férjhez ment. A 
középkori oklevelek azonban gyakran eltévesztik a megnevezéseket, 
így valószínűbb, hogy édestestvérek és nem féltestvérek voltak. 
Klára a Káta nembeli Dengelegi Pongráchoz ment férjhez. Fiai apjuk 
nevét már vezetéknévként használták, tehát a Dengelegi Pongrác 
családnevet viselték. Hunyadi sógora 1433-1439 között udvari 
lovag volt, majd 1441 -től haláláig, 1444-ig Hunyadi János erdélyi 
alvajdájaként működött. A család Szatmár megyei előkelő nemes 
volt. 


Dengelegi Pongrác és Hunyadi Klára házasságából három fiú és egy 
leány született. Borbála egy tekintélyes báróhoz, a Rozgonyiak 
idősebb ágából való Sebestyénhez ment hozzá, aki 1443-1449 
között pozsonyi ispánként viselt országos főméltóságot, majd 
felesége unokatestvére, Mátyás uralkodása idején, 1458-ban királyi 
lovászmester és ugyanakkor a Felső részek főkapitánya volt, végül 
1459-1461 közt erdélyi vajda tisztet töltött be haláláig. 
Sebestyénnek és Dengelegi Borbálának négy gyermeke született. 
Anna és Borbála talán hajadonként halt meg. Druzsiánát 
gyermekként házasították össze Pelsőci Vajdafi Imrével 1460-ban (a 
menyasszony hároméves volt!), de a , férj" hamar meghalt. Később 
Zagorjei György gróf - Vitovec János szlavón bán fia - felesége lett, 
a házasságból csak egy leány született. A rokonság ellenére Mátyás 
1488-ban elkobozta a Zagorjei grófok vagyonát, és saját fiának adta. 
Rozgonyi Sebestyén fia, László királyi palotásként - azaz udvari 
nemesként - tíz lovassal vett részt Beatrix királyné nászkíséretében 
Olaszországban. Ekkor a király rokonának nevezik. (Anyja volt 
Mátyás unokatestvére.) 1478-1479-ben királyi asztalnokmester, 
1481-ben nándorfehérvári kapitány, Mátyás halála után pedig 
haláláig királyi kamarásmester volt 1490-1491-ben. 

Alsólendvai Bánfi Erzsébettel kötött házasságából egy fiú és két 
leány született. Mindhárman gyermekként haltak meg. Rozgonyi 
László minden jel szerint nem tartozott Mátyás legkedvesebb 
rokonai közé. 


A három Dengelegi Pongrác fivér közül a legidősebb, László, 
egyetemi tanulmányok után a kolozsmonostori bencés apátság 
kormányzója lett 1461-ben, de két év múlva egy birtokviszály miatt 


a kolozsvári polgárok meggyilkolták. Öccse, Pongrác János vajda, 
bosszúból meg akarta ostromolni Kolozsvárt, végül azonban a 
szülővárosához vonzódó király leszerelte unokatestvérét. A legifjabb 
testvér, András országos főméltóságot kapott unokatestvérétől: 
1462-1464 közt királyi pohárnokmesteri tisztet töltött be. Ezt a 
méltóságát azonban az 1464-es koronázással 

kapcsolatos átszervezéseknél elvesztette, majd a boszniai háborúban 
elesett. Családjáról nem tudunk. 


A család legtekintélyesebb, a királytól leginkább pártfogolt tagja a 
középső fivér, Dengelegi Pongrác János vajda volt. 1461-1463 közt 
királyi asztalnokmester, 1462-1465, 1468-1472 és 1475-1476 
között erdélyi vajda, közben 1466-ban Szörényi bán, 1470-1472- 
ben egyben temesi ispán méltóságot töltött be. Őt említik 
legtöbbször a király unokatestvéreként, és amikor 1476 végén, 
Mátyás és Beatrix esküvői ünnepsége alatt meghalt, udvari gyászt 
tartottak. Pálóci Erzsébettől két gyermeke született, Mátyás és 
Katalin. Mátyás ugyan megkapta Beatrix királyné egyik rokona, 
Aloizia leányát feleségül (majd özvegyként Perényi Orsolyát 

vette el), de semmiféle udvari méltóságban nem részesült. Húga, 
Katalin, Újlaki Lőrinc herceghez ment feleségül. 


A Dengelegi Pongrác család nagy birtokadományokban részesült, 
házassági kapcsolatai révén a magyar arisztokrácia legjelentősebb 
családjaival került rokonságba, komoly politikai szerepet azonban 
egyedül a beházasodott Rozgonyi Sebestyén, illetve Pongrác János 
játszott közülük rokonuk, Mátyás udvarában. A család 1500-ban, 
Pongrác Mátyás halálával halt ki. 


Serbe fia Vajk legidősebb fia, az idősebb Hunyadi János futotta be a 
magyar történelem egyik legnagyobb ívű pályáját. Karrierje a 
tekintélyesebb középbirtokos nemesség szokásos útjaként indult: 
különböző nagy-birtokosok szolgálatába állt. Először valószínűleg a 
Csákiaknál szolgált, de katonáskodott Lazarevic István szerb 
fejedelem udvarában is, sőt a szerb néphagyomány a despota 
(fejedelem) természetes fiának tartotta. Familiárisa volt az Újlaki 
családnak is, 1434-1435-ben pedig Zsigmond király udvari lovagja. 
Valószínű azonban, hogy már korábban is az volt, és elkísérte a 
királyt a császárkoronázással záruló olaszországi útjára. Közben 
Milánóban Visconti fejedelem szolgálatába állt. 1434-ben azonban 


már ismét Magyarországon volt, és udvari lovagként 1200 forint 
kölcsönt adott a császárnak, aki azért birtokot zálogosított el neki és 
öccsének, az ifjabb Jánosnak. Ezzel kezdődött az a birtokszerzési 
folyamat, amely élete végére az ország legnagyobb földbirtokosává 
tette. 


1439-ben Albert király kinevezte - öccsével együtt - Szörényi bánná. 
Ezzel bejutott az , igazi bárók", az ország főméltóságai közé. 1440- 
ben Albert király utószülött fiával - a későbbi V. Lászlóval - 
szemben Ulászló lengyel király magyar királlyá választását 
támogatta, és ő lett a délvidéki nagyúr, Újlaki Miklós mellett 
Ulászló fő támogatója. A nála közel egy évtizeddel fiatalabb Újlaki 
Miklóssal nyilván az Újlaki család szolgálatában töltött 

évek kötötték össze. Másfél évtizedig ez a szoros, kisebb 
nézeteltérésekkel is csak ritkán gyengített kapcsolat határozta meg 
az ország politikáját. 1441-ben I. Ulászló Hunyadit Újlakival együtt 
erdélyi vajdává, az ország egyik legnagyobb hatalmú főméltóságává 
nevezte ki. E tisztet Hunyadi 1446-ig, kormányzóvá választásáig, 
Újlaki pedig 1465-ig töltötte be. 


Az 1440-es évek elején János vajda már az ország legismertebb 
embere, ami méltóságán kívül eredményes török elleni 
hadjáratának következménye. (A vajdai cím fontosságát jelzi, hogy 
fiát, Mátyást kezdetben gyakran Vajdafi Mátyásnak nevezték.) Az 
1444-es várnai csatát azonban Hunyadi elvesztette II. Murád szultán 
- saját unokatestvére (?) - ellen, és a harcmezőn I. Ulászló is elesett. 
1445-ben először négy részre osztották az országot, élükre pedig hét 
főkapitányt választottak. Csak Hunyadi (az Alföldön) és 
szövetségese, Újlaki (a Dunántúlon) kapott társ nélkül egy-egy 
negyedet, s mivel a felosztásból kimaradt Erdély már amúgy is az ő 
kezükben volt, ketten gyakorlatilag az ország több mint 
kétharmadát ellenőrizték. A következő évben aztán az országgyűlés 
az ország kormányzójává választotta Hunyadit, így a III. Frigyes 
császárnál tartózkodó gyermek V. László helyett - akit végül is 
elismertek a rendek - ő lett az államfő. 


Kormányzósága nem esett könnyű időszakra. Biztosítania kellett 
egyrészt az ország védelmét az egyre erősödő török támadások 
ellen, másrészt feladata lett volna az országban felbomlott rend 
helyreállítása. Sikerült ugyan nagy sereget felállítania a törökök 


ellen, de 1448-ban a Rigómezőn (a mai Koszovó) csatát vesztett, 
amelyben sok magyar úr is elesett. Észak-Magyarországra cseh 
huszita katonák fészkelték be magukat még Zsigmond idejében, 
akiket Jan Giskra kapitány egységbe szervezett. Giskra - magát V. 
László főkapitányának nevezve - gyakorlatilag önálló fejedelemséget 
hozott létre, melyet Hunyadinak végül is nem sikerült levernie. 
Szlavóniában V. László közeli rokonai, a Ciliei grófok voltak 

az urak, s ők egyben rokonságban álltak Brankovic György szerb 
despotával is, akinek magyarországi birtokai tekintélyes részét 
Hunyadi már 1444-ben megszerezte. V. László és Ciliei 
rokonságához tartozott még a nádor, Garai László is. 


Végül az osztrák és a cseh rendek vezetőivel, Ulrich Eizingerrel és 
Podjebrád Györggyel szövetkezve - V. László örökösödés jogán 
Ausztria főhercege és cseh király is volt - sikerült a fiatal királyt III. 
Frigyes császár , védőőrizetéből" kivenni. Kompromisszumos 
megoldás jött létre, melynek értelmében 1452 végén Hunyadi 
lemondott a kormányzóságról, és átadta a hatalmat a királynak. Az 
pedig 1453 elején kinevezte Magyarország főkapitányává és a 
királyi jövedelmek kezelőjévé, valamint Beszterce örökös grófjává. 
Ilyen örökös arisztokrata cím nem volt addig Magyar-országon, 
ezzel a volt kormányzó rangban a legelőkelőbb lett. 

(Néhány nyugati határszéli, illetve horvát arisztokrata család ugyan 
már régóta használt grófi címet, mint a Szentgyörgyi és Bazini, vagy 
a Frangepán, de ez külföldi hatásra történt, és itthon nem biztosított 
számukra előjogokat. A besztercei grófi cím ettől eltért.) 
Főkapitányként és a királyi jövedelmek kezelőjeként Hunyadi 
gyakorlatilag megőrizte korábbi hatalmát. 


A volt kormányzó 1456-ban legyőzte a Nándorfehérvárt ostromló II. 
Mehmed szultánt, ami csak növelte már nemzetközivé vált 
hírnevét, ugyanakkor figyelmeztetést jelentett a török felé: 
Magyarország nem könnyű préda. Győzelme után néhány héttel 
azonban a főkapitány meghalt, s ez új politikai helyzetet teremtett. 


Hunyadi János 1428-1430 táján nősülhetett. Felesége, Szilágyi 
Erzsébet tekintélyes nemesi családból származott: Szilágyi Bernolt 
László és Bellyéni (vagy Bellyei) Katalin leánya volt. (A Bernolt 


nevet később már nem használták.) Szilágyi László 1403-ban tűnt 
fel mint Maróti János macsói bán familiárisa. Mivel urával együtt 


Zsigmond oldalára állt Nápolyi László ellenkirály ellen, a király 
Bodrog megyei birtokokat adott neki. Ezekben a birtokokban 
osztályos atyafiaknak fogadta öt fiútestvérét, valamint egy 
unokatestvérét is. Bár közülük egyesek később is előfordulnak az 
oklevelekben, leszármazottaik utóbb nem tűnnek fel, nem játszanak 
szerepet. Szilágyi László a Maróti-familiárissággal - és a 
birtokadománnyal - végleg a Délvidékre került. 


Családja eredetéről csak annyit tudunk, hogy a Szilágyságból 
származik. Szilágyi László 1405-1408 között (Vojk-) Keresztúri 
Garázda Miklóssal együtt szreberniki várnagy volt, közösen királyi 
birtokadományokban is részesültek, így 1407-ben az erdélyi Doboka 
és Fehér megyékben. 1408-ban Zsigmond - részben Heves és Nógrád 
megyei birtokért cserébe - a Temes megyei horogszegi uradalmat 
adományozza nekik, majd 1408-ban közös címerrel tünteti ki őket. 
Garázdát ekkor Mecsenicei előnévvel nevezi az oklevél. A Vojk 
nembeli szlavóniai, délszláv eredetű Garázdák tekintélyes 
birtokosok voltak Szlavóniában Vojkkeresztúr és Mecsenice 
környékén. Rokonságukhoz tartozott többek közt Vitéz János is. A 
közös címeradomány alapján Szilágyi László délszláv eredete is 
felmerült a szakirodalomban, ez azonban teljesen valószínűtlen: 
Mátyás anyai nagyapja magyar volt. Zsigmond gyakran adott 
azonos címert egymással nem rokon egyéneknek, így az együtt 
katonáskodó és nyilván jó barátságban levő Szilágyi és Garázda is 
közösen kapott birtokokat és címert. Később Horogszeg, ami a 
Szilágyiak előneve lett, már egyedül ezé a családé. Szilágyi László a 
szokott köznemesi karriert futotta be: familiárisi szolgálattal 
emelkedett ki a kisnemesek közül az előkelőbb nemesek sorába. 


Felesége, Bellyéni Katalin ugyanilyen, tekintélyesebb Bodrog 
megyei nemesi család sarja volt, akit nyilván bodrogi birtokszerzése 
nyomán vett el feleségül. A házasságból három fiú és három leány 
született. A legidősebb valószínűleg Erzsébet lehetett, Hunyadi 
János leendő felesége. A fiúk között Osvát volt a legidősebb, aki 
sógora, Hunyadi János szolgálatában állt, 1446-ban a kormányzó 
temesi alispánjaként említik a források. 1452 előtt meghalt, felesége 
a Bár-Kalán nembeli Szeri Pósa Ágota volt, egy tekintélyes alföldi 
család sarja. Egy Ferenc nevű fiáról tudunk, aki valószínűleg korán 
meghalt. Egyik leánya, Margit Maróti Mátyus felesége volt, 

aki előbb a lovászmester (1467-1469), majd a macsói bán 


(1469-14706) tisztét látta el. A tekintélyes arisztokráciához tartozott, 
mint láttuk, Szilágyi László e család szolgálatában emelkedett fel. A 
házasság gyermektelen maradt. Az özvegy Maróti Mátyusné 
Horogszegi Szilágyi Margit 1504-ben javait néhai Rozgonyi 
Apollónia gyermekeire: Csáki Miklós Csanádi püspökre, Lászlóra, 
Ferencre, Annára, aki Bajnai Both András és Borbálára, aki 
Hédervári Ferenc felesége volt, továbbá a hajadon Katalinra 
hagyta. Látni fogjuk, hogy Rozgonyi Apollónia, Szilágyi Orsolya 
leánya, Margit asszony első fokú unokatestvére volt. 


Valószínűleg Szilágyi Osvát leánya volt Jusztina is, akit azonban az 
oklevelek Osváton kívül épp úgy neveznek Osvát fia, Ferenc, mint 
Osvát öccse, ifj. Szilágyi László leányának. Jusztina élete mutatja, 
hogy Mátyás kevés kivétellel csak akkor támogatta rokonait, ha 
haszna volt belőle. Unokatestvérét, Jusztinát először az 
északnyugati Felvidéken nagy hatalmú Szentmiklósi Pongrác család 
egyik tagjához, Vencelhez - akit azonban többnyire Lászlónak 
neveztek - adta feleségül. A férjé volt Sztrecsény vára és Zsolna 
városa. Hatalma megerősödése után a királynak már nem volt 
szüksége a Szentmiklósi Pongrácokra, ezért elvette unokasógora 
birtokait, helyette pedig neki és feleségének, Horogszegi Szilágyi 
Jusztinának az 1467-es lázadásban való részvétel miatt 
birtokelkobzásra ítélt Suki és a Somkereki Erdélyi családok erdélyi 
javait adományozta, köztük a gernyeszegi uradalmat is. (A Pongrác 
Lászlótól elvett felvidéki birtokok csak a férj tulajdonában voltak!) 
Ez az adomány a rövidesen özvegyen maradi Jusztina asszonynak 
sok kellemetlenséget okozott, hiszen a Sukiak és az Erdélyiek vissza 
akarták azt perelni. Szilágyi Jusztina a perektől csak házassággal 
szabadulhatott: 1479-ben Suki Pál, majd ismét megözvegyülvén 
1481 -ben Erdélyi János felesége lett. Még 1497-ben is élt, négy 
férjétől azonban a jelek szerint nem született gyermeke. 


Eddig azonban csak Jusztina három férjéről volt szó. A sorban 
második, eddig nem említett férjhez a király ugyanis fontos politikai 
okból adta hozzá unokatestvérét. Ő ugyanis nem volt más, mint a 
Drakulának nevezett Vlad Tepes havasalföldi vajda (1448-1462, 
1476), a vérszopó vámpírként a filmtörténetbe is bejutó Drakula 
gróf névadó mintája. A kegyetlen, de a török ellen eredményesen 
hadakozó román fejedelmet Mátyás 1462-ben letette a vajdaságról, 
és több mint egy évtizedig Magyarországon tartotta fogva. 1476 


elején azonban már a király egyik hadvezéreként a Balkánon 
harcolt a török ellen, majd az év vége felé Mátyás visszahelyezte a 
vajdai méltóságba, néhány hét múlva azonban elesett. 

Bonfini ugyan úgy tudta, hogy a király még fogságba esése előtt 
adta hozzá egyik rokonát, viszont egy korabeli orosz forrás azt írja, 
hogy Mátyás a fogoly vajdához adta saját húgát feleségül, aki fiat is 
szült neki. A fiúra más adatunk nincs, a nőül adott , húg" pedig 
Mátyás unokatestvére, Szilágyi Jusztina volt. Drakula vajda pécsi 
piactéri házát ugyanis az 1480-as években özvegye, Jusztina 
asszony adományozta el. Ezek szerint az 1470-es évek közepére 
először megözvegyült Jusztinát azért adta a király nőül Vladhoz, 
hogy a vajda Mátyás unokasógoraként az ő érdekeit 

képviselje Havasalföldön. 


Szilágyi László második fia, Mihály pályáját ugyancsak sógora, 
Hunyadi szolgálatában kezdte mint torontáli alispán (1451), majd 
nándorfehérvári kapitány (1456). Ugyanez év végétől macsói 
bánként már a bárók közé tartozott, 1458-ban pedig az ország 
kormányzójává választották, kóla később részletesen lesz szó. 
Valószínűleg már kormányzóként vette feleségül a tekintélyes 
arisztokrata Ecsedi Bátori Margitot, a házasság azonban 
gyermektelen maradt. Szilágyi Osvát és Mihály öccsét, ifj. Szilágyi 
Lászlót - aki akkor már Mihály bátyja nándorfehérvári várnagya 
volt - valamikor 1456-1457 fordulóján Brankovic György szerb 
fejedelem ölelte meg. Házasságáról nem tudunk, de amennyiben 
Jusztina az ő, nem pedig Osvát leánya lett volna, nyilván nős 
lehetett. 


Szilágyi Lászlónak három fián kívül három leánya született. 
Hunyadi János feleségén, Erzsébeten kívül Zsófia, a Kacsics nembeli 
Geréb János és Orsolya, Rozgonyi János hitvese. A Gerébek 
tekintélyes birtokos nemesnek számítottak. János hasonnevű apja 
már erdélyi alvajda volt, ő maga pedig udvari lovag, majd sógora, 
Hunyadi erdélyi alkormányzója (alvajdája), görgényi várnagya volt. 
Amikor másik sógora, Szilágyi Mihály kormányzó lett, őt nevezte ki 
alkormányzójának, hatásköre azonban gyakorlatilag csak Erdélyre 
terjedt ki. Ezt a tisztet 1458. augusztus végéig töltötte be. 1459-ben 
erdélyi főkapitány lett, majd amikor a király 1460-ban kibékült 
Szilágyival, és őt ismét Erdély kormányzójának nevezte ki, 

Geréb János újból sógora alkormányzója lett az év őszéig, amikor is 


Szilágyi török fogságba került. Jelentős birtokokat szerzett: 1464- 
ben Mátyás a fogarasi uradalmat adományozta neki, arra azonban 
vigyázott a király, hogy nagynénje férje ne jusson be az 
arisztokráciába. 1466-ban erdélyi sókamaraispán volt, az uralkodó 
azonban 1469-ben - bizonyos nézeteltérésekre hivatkozva-elkobozta 
a Geréb családtól Fogarast, és az erdélyi szászoknak adományozta. 
Az 1471. évi, Vitéz János és Janus Pannonius nevéhez fűződő 
összeesküvés azonban elkerülhetetlenné tette, hogy a király bővítse 
támogatói számát, és erre közeli rokonai voltak a legalkalmasabbak. 
Így 1471 szeptemberében visszaadta a Gerébeknek Fogarast, 

a családfő, Geréb János azonban röviddel ezután elhunyt. 


A Szilágyi Zsófiával kötött házasságból öt fiú született. A 
legidősebb, István 1468-ban, közel harmincévesen halt meg, de sem 
feleségéről, sem esetleges tisztségeiről nem tudunk. A következő 
testvér, Lőrinc, feltehetően gyermekként távozott az élők sorából. A 
legnagyobb karriert Péter futotta be: király unokatestvére egyik 
legjobb hadvezére lett. Az 1471-es összeesküvés idején az ő feladata 
volt a Felvidék biztosítása. 1475-1476-ban a felső-sziléziai 
Jágemdorf kapitányaként szolgálta Mátyást, majd 1477-1479 között 
erdélyi vajdaként került a bárók közé. 1486-1489 között az 
udvarmesterséggel egybekötött ajtónállómester tisztét viselte, 1503- 
ban pedig immár nádorként hunyt el. A család vele kihalt, mivel 
öccse, László, aki 1475-ben erdélyi püspök lett, 1502-ben kalocsai 
érsekként távozott az élők sorából. Az ötödik Geréb testvér, Mátyás 
1483-1489 között horvát-szlavón bán volt. Jó szervezőképességgel 
rendelkezett, sokat tett a horvát végvárak megerősítéséért. 

Bár Mátyás haláláig a király környezetében tartózkodtak, valami 
történhetett Mátyás és unokatestvérei között, 1489-ben ugyanis a 
király mind Pétert, mind Mátyást felmentette tisztségeikből. Talán 
ennek következményeként a három Geréb testvér 1490-ben nem 
támogatta unokaöccsük, Corvin János trónörökösödését. A Geréb 
család birtokai nagy részét azonban a család kihalta után Corvin 
János örökölte. 


Mátyás anyjának másik húga, Szilágyi Orsolya, a Rozgonyi család 
ifjabb ágából való János első felesége lett. A legtekintélyesebb 
arisztokratákhoz számító férj más országos méltóságokon kívül 
1449-től több ízben töltötte be az erdélyi vajdai méltóságot, majd 
országbíró lett. 1471 augusztusában a regensburgi német birodalmi 


gyűlésen halt meg, ahol köveiként vett részt. Felesége, Orsolya 
korán meghalt: 1455-ben még élőként említik a források, akkor két 
fia és egy leánya volt. Orsolya és Rozgonyi János fiai közül egyedül 
csak az 1470-es évek elején meghalt János érte meg a 
nagykorúságot, lányuk, Apollónia pedig Csáki Benedekhez ment 
feleségül. Ennek apja, Csáki Ferenc - korábbi székely, majd bihari 
ispán - nagy befolyással rendelkezett Mátyás uralkodása elején, 
Benedek viszont a rokonság ellenére háttérbe szorult. Mint láttuk, 
az ő gyermekei örökölték meg Horogszegi Szilágyi Margit javait. Az 
ő fiuk volt Csáki Miklós, az a Csanádi püspök, akit 1514-ben 
Székely Dózsa György karóba húzatott. Amikor Miklós a 15-16. 
század fordulóján a padovai egyetemen tanult, Mátyás király anyai 
ágú unokaöccsének nevezték, hiszen édesanyja valóban a király 
elsőfokú unokatestvére volt. Geréb Péter halála, azaz a Geréb család 
kihalása után különben mint Horogszegi Szilágyi (id.) László 
leszármazottai, Csáki Miklós püspök és testvére, Anna örökölte a 
horogszegi uradalmat. 


A nagy király rokonságának bemutatása érdekes következtetésekre 
ad alkalmat. Láthattuk, hogy a karrier szempontjából az 
uralkodóval való rokonság csak abban az esetben jelentett előnyt, 
ha az illető tehetséges is volt, avagy hasznot hajtott a királynak, a 
nőrokonok pedig alkalmasnak bizonyultak nagyúri családokat az 
uralkodóhoz kötni. Az sem lehet véletlen, hogy a rokon férfiak 
közül a leginkább előnyben részesített Dengelegi Pongrác János és a 
három Geréb testvér az ország legtehetségesebb hadvezérei és 
szervezői közé tartoztak, és talán a rokonság nélkül is elérhették 
volna ugyanezt. Tehetségük sem menthette azonban meg őket, 

ha királyi rokonuk valamiért megharagudott rájuk. Ez alól csak 
egyetlen kivételt ismerünk, az ő esetében viszont nem tudjuk, hogy 
az illető milyen rokonsági fokban állt Mátyással. 


Szapolyai Imre deákról van szó. A , deák" jelzőt, amit az 
arisztokráciába való kerülése előtt használt, ebben az időben még 
azok viselték, akik egyházi pályára készülvén az alsóbb egyházi 
rendeket ugyan felvették, de még megnősülhettek. Több helyen 
együtt fordul elő a Hunyadi-, a Szilágyi- és a Szapolyai-címer. 
Ennek alapján több kutató joggal sorolta a Szapolyaiakat Mátyás 
rokonságához, van aki a Hunyadiakhoz, van aki a Szilágyiakhoz, 
azonban egyik megoldás sem igazolódott. Pedig Imre deák 


szédületes karrierje és egész életpályája nem magyarázható 
mással, mint igen közeli rokonsággal. 


1457-ben nagybányai várnagyként és kamaraispánként tűnt fel. 
Mátyás trónra lépte után emellett országos sókamaraispán volt, 
majd 1459-ben főkincstartóként került a bárók közé. Öccsével, 
Istvánnal együtt ebben az időben részt vett a felvidéki, Giskra 
vezette cseh-huszita katonák elleni harcban. 1464-1465 között 
horvát-szlavón bán, egyben boszniai kormányzó is. Pályája eddig a 
pontig ugyan nem nagyon gyakori, de mégsem szokatlan. Az viszont 
már különleges, hogy 1462-ben nem csupán a csehektől 
visszafoglalt Szepesvárt és uradalmát, hanem a Szepesföld örökös 
grófja címet is neki és testvérének, Istvánnak adta Mátyás. Addig 
magyar király csak egy örökös grófságot adományozott: V. László 
1453-ban Besztercét Hunyadi jánosnak, majd Mátyás ugyanezt - a 
kormányzóságról való leváltása után - nagybátyjának, Szilágyi 
Mihálynak. Igaz, a Szapolyaiak részt vettek a felvidéki harcokban, 
de ugyancsak ott volt például Rozgonyi Sebestyén, a király 
unokasógora is, mégsem lett örökös gróf. 


A következő furcsaság, hogy az 1467-es erdélyi lázadásban a 
Szapolyai testvérek nemcsak részt vettek, hanem annak fő szervezői 
is voltak. Az uralkodó mégsem büntette meg őket. Igaz, a lázadó 
vajdákat sem, akiket csupán leváltott tisztükből. A Szapolyaiak 
kezdetben az 1471-es összeesküvéssel is rokonszenveztek, ekkor 
viszont hamar átálltak a király oldalára. Ami ezek után különös: 
annak ellenére, hogy nem volt a király legmegbízhatóbb hívének 
mondható, ráadásul 1465-től nem viselt tisztséget, Szapolyai Imre 
szinte sohasem hiányzott a királyi tanács üléseiről. Ami még 
fontosabb: a király gyakori háborús külföldi tartózkodásai idejére az 
ország kormányzatát rendszeresen rá, nem pedig a mindig 

hűséges Ország Mihály nádorra ruházta. Sőt, annak halála után, 
1486-ban Szapolyait választatta nádorrá. E tisztséget azonban csak 
rövid ideig tölthette be, mert 1487-ben elhunyt. 


A legvalószínűbb magyarázat e töretlen karrierre az, hogy Szapolyai 
Imre és Mátyás király féltestvérek voltak. Eszerint Imre deák 
Hunyadi János természetes fia lehetett, azaz az uralkodó 
legközvetlenebb rokonaként mindent megengedhetett magának, a 
különben bosszúálló Mátyás mindent megbocsátott neki. A források 


szerint azonban Imre a Pozsega megyei közepes birtokos nemes 
Szapolyai Vajdafi László legidősebb fia volt. Idősebb öccse, Miklós 
1461-től 1468-ban bekövetkezett haláláig az erdélyi püspöki széket 
töltötte be. A harmadik, István jó hadvezérként először a csehek 
ellen tűnt ki, majd Szilézia, 1485-től pedig Alsó-Ausztria 
helytartójaként szolgált. 1492-től haláláig, 1500-ig az ország nádora 
volt, fia lett majdan I. János magyar király (1526-1 540). János 
király sohasem érvelt a Mátyással való rokonsággal, így a két ifjabb 
Szapolyai fivér valószínűleg valóban Szapolyai Vajdafi 

László gyermeke lehetett. 


A gyermekkortól a királyválasztásig 


1442 lavaszán Hunyadi János erdélyi vajda a tartományában 
tartózkodott: május 28-án például Szászhermányból keltezett egy 
levelet. Minden jel szerint vele volt felesége is, aki 1443. február 
23-án Kolozsvárott megszülte második fiát, Mátyást. A másodszülött 
fiú gyermekkorát elsősorban anyja felügyelete alatt töltötte, mivel 
apját a háborúk, majd az ország kormányzata foglalta le. A 
középkori arisztokráciánál ez nem volt szokatlan: mialatt a családfő 
az uralkodó udvarában vagy a csatamezőn biztosítja családja 
befolyását, felesége otthon marad, igazgatja birtokaikat, és neveli a 
gyermekeket. Szilágyi Erzsébet a politikában - leszámítva a férje 
halála és fia királlyá választása közti rövid időszakot - nem nagyon 
vett részt, viszont gondos gazdaként irányította a hatalmas 
Hunyadi-uradalmakat 1458 után, amikor a király anyjára bízta 
családi birtokait. 


Mátyás neveltetésébe azonban Hunyadi János természetesen 
komolyan beleszólt. Születésekor az apa már erdélyi vajda, az 
ország egyik főméltósága, aki rövidesen államfő lesz, így a 
szokványos nemesi nevelésnél többet kellett nyújtania fiának. Mivel 
a középkorban gyakori volt a gyermekhalandóság, arra is gondolnia 
kellett, hogy az idősebb testvér halála esetén esetleg az ifjabb 
Mátyásra hárul a Hunyadi-család fenntartásának és befolyása 
növelésének terhe. A katona apa a jelek szerint nem tudott írni- 
olvasni, és valószínűleg latinul sem beszélt, külföldi útjain azonban 
megfigyelhette az ottani nagyúri családok életét és műveltségét. 
Úgy látszik, olyan tudást akart gyermekeinek nyújtani, amely a 
legmagasabb tisztségek betöltésénél hasznukra lehet. Ez magába 
foglalta a szokványos nemesi nevelést, azaz a fiúknak meg kellett 
tanulniuk a katonáskodás mesterségét (lovagolni, vívni stb.), de 
annál jóval többet is: nyelveket, valamint az akkori általános 
műveltség alapjait. 


Katonáskodásra nyilván apja taníttatta Mátyást. Állítólag a táborban 
nőtt fel, a megpróbáltatásokat kétségkívül jól tűrő, valamennyi 
katonai diszciplínában jártas emberré fejlődött, aki képes volt akár 
egy folyót is átúszni. Hunyadi János fiai szellemének művelését a 
lengyel Sanocki Gergelyre bízta, aki I. Ulászló király nevelőjeként 


került Magyarországra. Miután az uralkodó 1444-ben elesett a 
várnai csatában, Sanocki Gergely vette át a Hunyadi fiúk tanítását. 
Kiváló humanista volt, Vitéz János váradi püspök barátja, aki 
nagyváradi kanonoknak is kinevezte. Mátyás azonban valószínűleg 
csak keveset tanulhatott tőle, mert Sanocki 1451-ben, amikor Ivovi 
(Lemberg) érseknek nevezték ki, elhagyta Magyarországot. Mátyás 
pedig akkor még csak nyolcéves volt. Feltételezik, hogy 

Vitéz, Hunyadi főbb tanácsadóinak egyike, maga is Mátyás nevelője 
lehetett. Az valószínű, hogy Vitéz beleszólt a fiatal Hunyadi fiú 
taníttatásába, de politikai feladatai és püspöksége valószínűtlenné 
teszik tényleges nevelői szerepét. 


Nevelői humanisták lehettek, de akárkik is tanították Mátyást, ő 
meglepően széles körű ismereteket szerzett. Kitűnően megtanult 
latinul, beszélt németül és valamely szláv nyelven, valamint 
feltehetően románul is. A későbbi király szeretett olvasni, főként 
klasszikus latin szerzőket, ezeken belül pedig nyilván nem 
véletlenül a hadtudományi vonatkozásúakat. Képzettsége király 
korában lehetővé tette, hogy olasz humanistákkal tudós 
beszélgetéseket folytasson. S mindezt gyermekként kellett 
elsajátítania, hiszen még nem töltötte be tizenötödik évét, amikor 
királlyá választották, utána pedig rendszeres tanulásra már nem, 
legfeljebb olvasásra maradhatott ideje. Úgy látszik tehát, hogy a 
jövendő uralkodónak gyermekkorában nem sok lehetősége volt a 
kortárs gyermekek szokott játékaira. Mátyás átlagnál nagyobb 
tehetségét bizonyítja, hogy ilyen fiatalon jelentős tudást volt képes 


felhalmozni. 


Képzettsége nyilván jóval meghaladta bátyjáét, akinek a 
gyermekkora bizonyára másként zajlott le, hiszen apja akkoriban 
még viszonylag jelentéktelen köznemes volt. Ráadásul László - apja 
kormányzósága következtében - már nagyon fiatalon komoly 
politikai szerepet játszott. 1452-ben, kb. húszévesen pozsonyi 
ispánként került a bárók közé, 1453-ban horvát bán lett, majd 
1456-ban lovászmester, temesi és trencséni ispán. Nemcsak apja 
egyik legfontosabb politikai támaszának számított, de öccsével 
együtt arra is szánták, hogy a Hunyadi-család hatalmát 

politikai házasság kötésével erősítse. Amikor a rigómezei csata 
(1448) után menekülve Hunyadi János Brankovic György szerb 
fejedelem fogságába esett, kiszabadulása fejében fiát, Lászlót kellett 


túszul hagynia. Már akkor felmerült egy házasság terve László és 
vagy Ciliei Ulrik leánya (Brankovic unokája), vagy Garai László 
(Ciliei unokatestvére) leánya között. László ugyan közel két év 
múlva kiszabadult, de a házassági terv - a változó politikai 
viszonyoktól függően - fennmaradt. Egyes nézetek szerint 1451- 
ben, mások szerint 1455-ben jegyezte el Garai Annát, aki akkoriban 
még nem lehetett tízéves. 


Ebben a házassági politikában Mátyás is szerepet kapott. 1451-ben 
kötötték meg a házassági szerződést a két gyermek, Hunyadi Mátyás 
és Cillei Erzsébet között, a szülők közti ellentét miatt azonban csak 
1455 nyarán került sor a házasságra. Cillei Ulrik ekkor átadta 
leányát Hunyadi Jánosnak, Mátyást viszont a király kamarásaként 
V. László udvarába vitték, mivel a király anyja, Zsigmond király 
leánya, Cillei Ulrik első fokú unokatestvére volt. A két fél e 
gyermekházassággal nyilvánvalóan túszokat szedett egymástól. A 
házasság elhálását természetesen elhalasztották a gyermekek 
felnövéséig, Cillei Erzsébet azonban rövidesen elhunyt, valószínűleg 
Hunyad várában. A házasság különben politikailag hasznos lett 
volna a Hunyadiaknak, mert Cillei Ulrik nemcsak magyar főúr, 
hanem német birodalmi fejedelem is volt, és mivel fiú utóddal nem 
rendelkezett, Mátyás örökölhette volna a Cillei-vagyont, valamint 
rokonságba került volna a szerb fejedelmi családdal is. 


A volt kormányzó halála a nándorfehérvári győzelem (1456) után 
fiát, 


Lászlót lette a Hunyadi-vagyon örökösévé és János nagyszámú 
familiárisának urává. Lászlóban megvolt a kellő ambíció, és most 
hatalma is lett ennek kielégítésére. Apja nyomdokaiba akart lépni, 
azaz elsősorban az országos főkapitányi tisztséget kívánta 
megszerezni, erre viszont V. László rokona, Cillei Ulrik is igényt 
tartott. A király 1456 őszén Cilleivel és - a török elleni hadjárat 
ürügyével - sereg élén jelent meg Nándorfehérvár előtt. Az ekkor 
bekövetkezett eseményt a források pártállás szerint eltérően adják 
elő. Annyi mindenesetre tény, hogy Hunyadi László, aki a 
nagybátyja, Szilágyi Mihály által parancsnokolt Nándorfehérvárott 
tartózkodott, nem engedte be a sereget a várba. Csak a király és 
Cillei nyert bebocsátást minimális kísérettel. Ezután Hunyadi László 
és hívei magukhoz hívatták Cilleit, és állítólag egy, a gróf által 


Brankovicnak írt és elfogott levél tartalmára hivatkozva, miszerint 
Cillei gróf meg akarta ölni a Hunyadi testvéreket, 1456. november 
9-én meggyilkolták Cilleit. A jelek szerint ebben Hunyadi László 
maga is részt vett. 


Az esemény hírére a királyi sereg feloszlott, V. László pedig 
gyakorlatilag a Hunyadi-család fogja lett. Hunyadi László a kezén 
levő Temesvárra kísérte a királyt. Ott tartózkodott Szilágyi Erzsébet 
és valószínűleg Mátyás Is, Az uralkodónak esküt kellett tennie, hogy 
nem bosszulja meg rokona halálát, és ki kellett neveznie Hunyadi 
Lászlót főkapitánnyá. 


Cillei volt Szlavóniában a leghatalmasabb úr. Halála új helyzetet 
teremtett az országban. Vele kihalt a Cillei-dinasztia, özvegyének 
nem sikerült a családi vagyont megtartania. Birodalmi 
fejedelemségére III. Frigyes császár tette rá a kezét, a magyarországi 
birtokokon zsoldoskapitányi osztoztak. Ugyanakkor 
Magyarországon 1456-ig a Hunyadi János és szövetségese, Újlaki 
Miklós közti - időnként kisebb nézeteltérésekkel megzavart - 
kapcsolatnak volt döntő jelentősége. Újlaki volt Hunyadi után az 
ország leghatalmasabb bárója, akivel a néhai kormányzó 

annak idején érdekszférákra osztotta az országot: azaz Hunyadi nem 
avatkozott be a dunántúli ügyekbe, ott nem akadályozta Újlaki 
érvényesülését. Hunyadi László azonban apja halála után 
bejelentette igényét a nyugat-magyarországi németújvári 
uradalomra, amelyet Miklós úr is magáénak tartott. Hunyadi László 
főkapitányként egy csapásra az ország legbefolyásosabb bárója lett, 
ami sértette mind a korábbi szövetséges, Újlaki, mind 

a Hunyadiakkal korábban is szembenálló urak érdekeit, különösen 
pedig a nádorét, Garai Lászlóét, aki egyrészt a meggyilkolt Cillei 
Ulrik unokatestvére, másrészt viszont Hunyadi László apósa volt. A 
fiatal Hunyadi azonban a jelek szerint bízott leendő apósában. 


Végül az urak - a királlyal egyetértve, aki féltette hatalmát az új 
főkapitánytól - csapdát állítottak a Hunyadi testvéreknek. Rávették 
a Budán tartózkodó Hunyadi Lászlót, hívja öccsét a fővárosba. 
Annak ellenére, hogy a néhai Hunyadi János meghagyta fiainak, 
együtt soha se tartózkodjanak az udvarban, és az utazást Szilágyi 
Erzsébet is ellenezte, Mátyás engedelmeskedett bátyjának. Hunyadi 
László főkapitányként a török ellen akart menni, így csapatok 


gyűltek össze Budán. Serege élén megjött a család nagy ellensége, 
Jan Giskra cseh kapitány is. A király 1457. március 14- 

én letartóztatta a két Hunyadi testvért és híveiket: az urak közül 
Vitéz János váradi püspököt, Rozgonyi Sebestyént (a Hunyadiak 
unokasógorát) és Kanizsai Lászlót (noha ő Garai nádor nővérének 
fia volt), valamint a gazdag polgár és nagybirtokos Modrár Pált, 
továbbá Györgyi Bodó Gáspárt (Spirancic), Horváth Pált és Eustach 
Frodnachert (a két utóbbi a Hunyadiak zsoldostisztje volt). 


Március 16-án aztán kivégezték Hunyadi Lászlót, Vitéz Jánost pedig 
Szécsi prímás őrizetébe adták, ahonnan két hónap múlva szabadult, 
de novemberben már ismét a király környezetében volt Prágában. A 
többi fogoly - Mátyás és Modrár kivételével - rövidesen megszökött. 
Március 21-én V. László egy oklevélben állította össze Hunyadi 
János, László és Mátyás (!) , bűnlajstromát", egyben védelmébe vette 
azokat az urakat, akik a Hunyadiak elleni eljárásban részt vettek, 
felsorolva Garai László nádor, Újlaki Miklós erdélyi vajda és szlavón 
bán, Alsólendvai Bánfi Pál ajtónállómester, Buzlai László és 
Szomszédvári Czernin Henning lovászmesterek, két osztrák úr, 
valamint Jodok véglesi kapitány (a Justh család őse) nevét. Más 
adatokból tudjuk, hogy az akcióban rajtuk kívül szerepet játszott 
Pálóci László országbíró, Rozgonyi János erdélyi vajda (a 

Szilágyi testvérek volt sógora) és testvérei, Rénold és Osvát székely 
ispánok, Jan Giskra, valamint Cillei két volt familiárisa: Turóci 
Benedek és Lamberger Frigyes is. 


A vádiratban az is szerepel, hogy a Hunyadi testvérek puccsra 
készültek, és meg akarták ölni a királyt, valamint rokonát, a nádort. 
Ez viszont ellentétben áll a csupán három évtizeddel később íródott 
Thuróczy-krónika azon állításával, hogy Hunyadi László bízott 
leendő apósában. Bár a gyilkossági vád mellett is szólnak érvek, az 
mégis inkább valószínűtlen. Egy furcsaság szólhat mellette: Újlaki 
ugyanis nagy sereggel indult Budára, de annak megérkeztét addig 
halogatta, míg Hunyadiékat el nem fogták. A délvidéki nagyúr egész 
életében biztosra ment: lehetőleg tikkor kapcsolódott be valamelyik 
oldalon, ha ott már biztosnak látszott a győzelem. Hunyadi László 
feltehetően megbízott benne mint apja fő szövetségesében, de a 
jelek szerint megfeledkezett arról, hogy németújvári akciójával 
megsértette. Akárhogy is áll azonban a dolog, a tizennégy 

éves Mátyásnak az esetleges gyilkossági tervben semmi része nem 


lehetett, és vádlottá nyilvánításának nem volt semmi jogi alapja. 


Garaiék látszólag jól szervezték meg a Hunyadiak elleni akciót, de 
nem számoltak azzal, hogy ellenfeleik vagyona és kipróbált 
hadserege Intakt maradt. Szilágyi Erzsébet és testvére, Mihály 
azonnal szervezni kezdte az ellenállást, amelyhez természetesen 
csatlakoztak a budai fogságból megszököttek is. A Szilágyi Mihály 
által vezetett és külföldi zsoldosokkal is megerősödött csapatok 
Erdélybe törtek, és csaknem az egész tartományt elfoglalták. V. 
László hívei Rozgonyi Osvát székelyispán vezetése alatt Brassóba 
zárkóztak, Szilágyi pedig ostrom alá vette Brassót és Nagyszebent. 
Ez utóbbinál 1457 vége felé fegyvernyugvás jött létre: a szászok 
tízezer aranyforintot fizettek érte Szilágyi Mihálynak. 


A Hunyadi rokon Székely Tamás vránai perjelen és Rozgonyi 
Sebestyénen, valamint a szintén megszökött Kanizsai Lászlón kívül 
nagyon erősítette a Szilágyi testvérek erejét az északnyugati 
Felvidéken nagy hatalmú és jelentős csapatokkal rendelkező 
Szentmiklósi Pongrác csatlakozása. (Fiai apjuk keresztnevét - akár a 
Dengelegiek - már vezetéknévként használták.) Pongrác úr 
többnyire szemben állt Giskrával, így időnként Hunyadi 
szövetségese volt, de mivel a kormányzó Trencsén körül saját 
uradalmat kezdett kialakítani, a viszony megromlott. Talán Szilágyi 
Erzsébet diplomáciai ügyességének köszönhető, hogy egy hónappal 
Hunyadi László elfogása után, április 14-én Temesváron a Szilágyi 
testvérek szövetséget kötöttek Szentmiklósi Pongráccal, aki a 
szövetségbe fiait (köztük Vencelt, aki majd Szilágyi Jusztinát veszi 
el) és testvéreit is belefoglalta. Szilágyiék kötelezték magukat az 
általuk kézben tartott Pongrác-uradalmak, köztük Sztrecsény 
várának visszaadására. (Ezt kobozta el később Mátyás Pongrác 
Venceltől.) A szerződés megtartására a Szilágyi testvérek Hunyadi 
Mátyást is kötelezték. 


Rozgonyi Sebestyénék szökése és a lázadás kitörése megijesztette a 
királyt. Mivel V. László cseh király és osztrák főherceg is volt, 
Mátyást és Modrárt fogolyként magával vitte előbb Bécsbe, majd 
innen Prágába utazott, a fiatal Hunyadit továbbra is magával 
hurcolva. A tizennégy éves gyermek több mint tíz hónapot töltött 
így külföldi fogságban. Mátyás lényegében túsz volt, de nem sok 
hasznot hozott a királynak. Szilágyi Mihály nem nagyon törődött 


unokaöccsével, és tovább folytatta a lázadást. Valószínűleg saját 
érvényesülését kívánta Hunyadi László megbosszulása és 

Mátyás kiszabadítása ürügyén biztosítani, bár ez utóbbiért nem 
sokat tett. 1457 vége felé patthelyzet állt elő: sem a lázadók, sem a 
királypártiak nem tudták befolyási területüket növelni, így aztán 
fegyverszünetet kellett kötni. 


Ekkor azonban váratlan esemény történt. 1457. november 23-án a 
csupán tizenhét éves V. László hirtelen meghalt Prágában, 
valószínűleg pestisben. Ezzel teljesen új helyzet állt elő. 
Csehországban a huszita Podjebrád György kezébe került a hatalom, 
aki kormányzóként igazgatta az országot. Az elhunyt király jogos 
örökösei nővérei voltak. Az idősebbik, az 1432-ben született Anna 
III. Vilmos szász herceg neje volt. Szászország ugyan Csehország 
közvetlen szomszédja volt, Podjebrádnak azonban nem volt nagy 
kedve átadni a hatalmat. Bár Anna és férje a magyar trónra is 
bejelentette igényét, a távolság miatt ezt senki sem vette komolyan. 
A második nővér, az 1437-ben született Erzsébet viszont IV. Kázmér 
lengyel király felesége volt, és a gyermektelen Annával szemben 
eddigre már egy fiút és egy leányt szült (később még kilenc 
gyermek következett). A lengyel kártya kijátszása nem látszott 
esélytelen vállalkozásnak Magyarországon, hiszen Nagy Lajos is ült 
a lengyel trónon, IV. Kázmér elődje pedig az az I. Ulászló Volt, aki 
1440-1444 közt már uralkodott Magyarországon. 


Más okból jöhetett számításba III. Frigyes német császár. Ugyanúgy 
a Habsburg-ház tagja volt, mint V. László és apja, Albert király, 
viszont a család egy másik ágából. (Albert másodfokú unokatestvére 
volt.) Albert azért lehetett magyar és cseh király, mert Zsigmond 
császár és király leányát vette feleségül. Így Frigyesnek nem lehetett 
vérségi igénye a magyar trónra, ezzel szemben ő örökölte a magyar- 
cseh-osztrák perszonálunió harmadik országát, Ausztriát. (Korábban 
Stájerországban uralkodott.) Ami mellette szólt: Erzsébet, V. László 
anyja neki zálogosította el a magyar Szent Koronát, valamint több 
nyugat-magyarországi várat és várost, köztük Sopront és 
Kismartont, azaz benn volt az országban. Amennyiben nem őt 
választják meg magyar királynak, akkor az új uralkodónak a korona 
és a nyugati országrész visszaszerzéséért összetűzésbe kellett vele 
kerülni. 


Bonyolította a helyzetet az ország belső helyzete. Szilágyi Mihályt 
és párthíveit vagy le kellett verni, vagy hűségre kellett szorítani. A 
Felvidék tekintélyes részét kézben tartó és többségükben Giskrának 
engedelmeskedő, nagyon komoly katonai erőt jelentő csehek 
kérdése is megoldásra várt. A Felvidéken a birtokviszonyok teljesen 


felborullak: sok főúr és nemes elvesztette birtokait, amelyeket vissza 
akart szerezni a csehektől. 


Giskra erre nem volt hajlandó, bár egyébként V. László hűséges 
emberének mutatkozott. Az valószínű volt, hogy a német császár 
vagy a lengyel király magyar királlyá választása esetén az ő 
oldalukra áll, a támogatás felében azonban nyilván ragaszkodott 
volna tartományához. A Cillei-örökség miatti viszályok 
meglazították a rendet Szlavóniában is, ráadásul újabb török 
támadás állt a küszöbön. 


Maradt a belső megoldás. A leghatalmasabb urak a királyi családdal 
rokon Garai László nádor, valamint Újlaki Miklós voltak. 
Mindkettejük birtokai elsősorban nyugaton és délen terültek el, 
gyakran egymással vegyesen. Újlaki egy személyben erdélyi vajda, 
macsói és szlavón bán volt ugyan, de egyik tartományban sem 
uralkodott egyedül. Erdélyben Rozgonyi János volt a társa, Szilágyi 
azonban - mint láttuk - majdnem az egész tartományt elfoglalta. 
Macsóban éppen Szilágyi volt Újlaki társa, Szlavóniában pedig a 
Cillei-örökség nagy részét megszerző zsoldoskapitány, Jan Vitovec. 
Ebben a helyzetben sem Garai, sem Újlaki nem lett volna képes 

a másikkal - és főképp Szilágyi Mihállyal - szemben a hatalmat 
megszerezni. 


Így egyetlen logikus lehetőségként Hunyadi Mátyás megválasztása 
maradt. Bár a katonai hatalom Szilágyi kezében volt, a Hunyadi 
vagyont azonban Mátyás örökölte, így nagybátyja is csak 
unokaöccse nevében folytathatta a harcot. Azonkívül, hogy könnyen 
irányítható gyermeknek tartották, még valami szólt Mátyás mellett. 
A pápa a spanyol III. Calixtus (Alfonso de Borja, olaszosan Borgia, 
1455-1458) volt akkor, aki szorgalmazta a török elleni harcot, és 
akire nagy hatást gyakorolt Hunyadi János küzdelme. Ebben az 
időben pápai legátusként évekig Magyarországon tartózkodott a 
pápa egyik bizalmasa, a szintén spanyol Juan de Carvajal bíboros. 
(A pápai legátus az átlagosnál nagyobb felhatalmazású szentszéki 


követ.) Carvajal maga is jóban volt Hunyadival és annak 
környezetével, így Vitéz Jánossal, ezért Mátyás királyságát 
támogatta. 


Az első lépést Garai László tette meg. Felkereste a Szilágyi 
testvéreket, és velük 1458. január 12-én Szegeden megállapodást 
kötött. Szilágyi Erzsébet és Mihály megbocsátották Garainak, 
feleségének, Alexandrina (tescheni) hercegnőnek, Barius Miklós 
pécsi püspöknek (V. László titkos kancellárja volt) és Lindvai Bánfi 
Pálnak a Hunyadi László megölésében játszott szerepüket. Annak 
fejében viszont, hogy Garaiék támogatják a Podjebrád György 
őrizetében lévő Mátyás kiszabadítását és királlyá választását, a 
Szilágyiak Mátyás nevében megfogadták, hogy az feleségül veszi 
Garai leányát (bátyja volt menyasszonyát), megtartja apósát a 
nádori méltóságban és Buda birtokában, valamint összes javaiban. 
Kölcsönös segélynyújtásra is kötelezték magukat mindenki ellen. 
Garai azonban e , mindenki"-ből, név szerint említve, kivette 
szövetségeseit, Bariust és Újlakit. A két Szilágyi letette az esküt a 
szerződés megtartására, azonban azt is kimondták, hogy a nagyobb 
biztonság okából az esküt meg kell ismételni Carvajal bíboros és 
Szécsi Dénes bíboros esztergomi érsek (Garai első fokú 
unokatestvére) előtt. Egy függelékben pedig felsorolták a 

nádor azon párthíveit, akik csatlakozhatnak az egyezményhez, 
köztük Szomszédvári Henninget, Turóci Benedeket, Buzlai Lászlót, a 
Véglesen ülő Jodokot és másokat. 


Tanulságos a kimaradottak személye: eszerint Újlaki, Pálóci, a 
Rozgonyi testvérek, Giskra és Lamberger nem jöttek számításba. 
Újlaki név szerinti kivétele azok közül, akik ellen Garainak segíteni 
kell a Szilágyi testvéreket, arra utal, hogy Miklós vajda ellenezhette 
a megegyezést. A döntő viszont az eskü két bíboros előtti 
megismétlésének írásba foglalása. Nincs adatunk arra, hogy ez 
megtörtént volna, és mivel később a pápa megköszönte Carvajalnak 
és Szécsinek a Mátyás megválasztásában játszott szerepét, nyilván 
ők tagadták meg az eskü megismétlését. Ezzel az egyezmény 
Szilágyiékat illető része gyakorlatilag érvénytelenné vált, és Mátyás, 
illetve anyja és nagybátyja szabad kezet kapott. A nádort tehát 
átejtették. Unokatestvére, a kánonjogi doktor prímás a pápai 
kívánságot eszerint a családi kapcsolatok elé helyezte. 


Most már nem volt komoly akadálya Mátyás megválasztásának. A 
királyválasztó országgyűlésen Szilágyi Mihály sereg élén jelent meg 
Pesten, és biztosította a Budán lévő nagyurakat, hogy Mátyás nem 
fog bosszút állni bátyja kivégzéséért. Így azok is beleegyeztek 
megválasztásába. Ennek hírére január 24-én a többségében Szilágyi 
katonáiból és az országgyűlésen megjelent nemességből álló tömeg 
a Duna jegén Buda és Pest között királlyá kiáltotta ki a néhai 
kormányzó fiát. Az új uralkodó még nem töltötte be tizenötödik 
évét sem, így kiskorúnak számított. Erre hivatkozva nagybátyját, 
Szilágyi Mihályt kormányzónak választották. 

Feltűnő, hogy Mátyást egészen eddig gyermeknek tekintették, ami 
életkorát tekintve érthető is. Róla, de nélküle döntöttek először a 
szülei, majd a bátyja, végül a nagybátyja: az ő nevében tettek 
házassági ígéretet, kötelezettséget vállaltak stb. Nagybátyja nyilván 
úgy gondolta, hogy ez a továbbiakban is így lesz, a hatalmat pedig ő 
fogja gyakorolni. Ne felejtsük el, hogy Szilágyi 1456-ig 
másodvonalú politikai szereplő volt csupán, sógora familiárisa, aki 
csak a Cillei-gyilkosság után, a szabad cselekvésében akadályozott 
király által lett macsói bánná, így került a bárók közé, családi 
vagyona pedig nem érte el az arisztokrácia szintjét. Most azonban 
néhai sógora haderejére támaszkodva a király után ő lett az első 
ember. 


Az új király azonban valószínűleg megváltozott fogsága idején. A 
tizennégy éves fiú, akit addig családja irányított, több mint tíz 
hónapig egyrészt állandó félelemben élt, hogy nem kerül-e bátyja 
sorsára, másrészt semmi összeköttetésben nem állt családjával. Csak 
magára utalva, idegenek felügyelete alatt élt. Igaz, a bécsi és prágai 
fogság lehetővé tette nyelvtudása megerősítését, talán műveltsége 
növelését is - bár fogsága körülményeit nem ismerjük, így azt sem, 
hogy hozzájuthatott-e olvasnivalóhoz. Pszichológusra tartozna 
annak eldöntése, hogy mi történik egy gyerekemberrel, ha közel 
egyéves teljes elzártság után egyszerre csak a törvények és a 
szokásjog által korlátozott teljhatalomhoz jut, de ezek 

a körülmények feltétlenül kihatottak jellemére, valószínűleg éppúgy 
pozitív, mint negatív értelemben. Addig - mint bátyjánál közel tíz 
évvel fiatalabb, legifjabb gyermek - bizonyára elkényeztetett , mama 
kedvenceként" nőtt fel, főként apja halála után. Most már ő az úr 
nemcsak otthon, hanem az országban is. Hatalmát csak a források 


szerint durva nagybátyja korlátozhatta, aki minden előképzettség 
nélkül, szinte véletlenül jutott a kormányzói székbe. Az ellentét 
nagybácsi és unokaöcs között tehát mintegy előre be lett 
programozva. 


Bár az országgyűlés Mátyást és nem valamelyik külföldi 
trónkövetelőt választotta meg, ez nem jelentette egyben azt is, hogy 
ezek el fogják ismerni az új magyar uralkodót. Csupán a véletlenek 
következménye volt, hogy a választás lényegében simán lezajlott. 
Vilmos szász hercegnek ugyan semmi esélye nem lehetett, 
Szászországból nem is tudott volna beavatkozni a magyar ügyekbe, 
ez azonban nem áll a két másik önjelöltre. 


Csakhogy IV. Kázmér lengyel király 1454-1466 között a német 
lovagrenddel folytatott háborújával volt elfoglalva, III. Frigyes 
pedig V. László osztrák örökségének és a Cilleiek fejedelemségének 
biztosításával volt kénytelen foglalkozni. Alsó-Ausztriára ugyanis 
mind ő, mind a Felső-Ausztriát megszerző öccse, Albrecht igényt 
tartott. Ezenkívül Ausztriában pénzügyi válság tombolt, ami szintén 
akadályozta egy háború kiadásainak fedezését. 


Az nyilvánvaló volt, hogy Szilágyiék egyik trónkövetelőt sem 
támogattak volna, amennyiben azonban az urak valamelyik mellé 
állnak, akkor biztosan összefogtak volna a másikkal. Garai László 
ezt feltehetően megértette, ezért választotta a kibékülést a 
Hunyadiakkal. Az azonban bizonyosnak látszik, hogy amennyiben 
sem a lengyel király, sem a császár nincs más ügyekkel elfoglalva, 
akár az ország kettéosztására is sor kerülhetett volna, mint ahogy az 
1490 után majdnem be is következett. Végül Mátyás királlyá 
választása hozhatott volna az országnak egy 

potenciális szövetségest. Podjebrád György ugyanis, aki Hunyadihoz 
hasonlóan kormányzó volt V. László másik királyságában, 
Csehországban, a magyar példát felhasználhatta - és fel is használta 
- saját királlyá választása érdekében. Az ő helyzete azonban - 
huszita ereinek lévén, akit az egyház támadott - nehezebb volt. A 
pápa által támogatott magyar király viszont biztosíthatta 
legitimitásának elfogadását, annál is inkább, mert csak 

innen kaphatott katolikus püspököket, hogy érvényesen királlyá 
koronázzák. A husziták által megválasztott , fő eretnek", Jan 
Rokycana prágai érsekkel mégsem tehette ezt meg. 


Mialatt az új király változatlanul Prágában volt, Szilágyi kormányzó 
a királyválasztó országgyűlésen törvényt hozott, amivel ország-világ 
előtt bizonyította, hogy Mátyás , választott" király helyett ő az 
államfő, és el is jár ebben a tisztében. A törvényt a maga nevében 
hozta és szentesítette, végrehajtását pedig Mátyás nevében is 
megígérte. Tartalmilag e törvény hasonló volt azokhoz, amelyeket 
az új uralkodók szoktak trónra léptükkor kiadni, biztosítva a rendek 
jogait. Foglalkozott az elmúlt zűrzavaros idők következményeinek 
felszámolásával, elfoglalt birtokok visszaadattatásával, a 
hatalmaskodások elleni fellépéssel, engedély nélkül épült várak és 
erődítések lerontásával. A törvény szerint idegenek nem kaphatnak 
egyházi vagy világi méltóságot, sem a király, sem a kormányzó 
nem vethet ki (rendkívüli) adót, továbbá kimondta: az ország 
védelme a király feladata, ha ez nem elég, először a főpapi és bárói 
bandériumoknak kell hadba szállni, és a nemesi felkelés csak 
végszükségben mozgósítható. Nem érdemes az összes cikkelyt 
felsorolni, van azonban közöttük két lényeges. A XI. tc. szerint a 
király és a kormányzó szolgáltasson igazságot a rokonaik és 
familiárisaik által elkövetett sérelmekért, és biztosítsák, hogy ezek 
ne nyomják el az országlakosokat. A XIV. tc. viszont 

valamennyi erődített város és királyi vár Szilágyi kezébe való 
átadását rendelte el. Az előző cikkely világosan mutatja, hogy az 
ország félt a Hunyadi-Szilágyi atyafiság gátlástalan terjeszkedésétől, 
a másik pedig azt teszi nyilvánvalóvá, hogy a kormányzó a maga 
kezébe akarta összpontosítani a hatalmat. Ezzel máris megszegte a 
Garaival kötött egyezményt. (Igaz, a III. tc. a nádori tisztség 
érdekében intézkedik, de ez az ítélkezéssel kapcsolatos.) A törvény 
különben elsősorban a köznemesség érdekeit vette figyelembe, amit 
az is mutat, hogy évente Pünkösd napjára országgyűlést 

határozott el Pest városában, ahol valamennyi országlakos - tehát a 
rendek - köteles megjelenni. Az igazolatlanul távollevők birtokait a 
kormányzó vagy a király foglalja le. (Jellemző , apróság": a 
kormányzó van elsőként említve.) 


Magyarország a 15. század második 
felében 


Milyen is volt hát az ország, amelyet a fiatal király kezébe kapott? 
Magyarország lakosságának számát 15. század végi források alapján 
tudjuk felbecsülni. Erdéllyel és Szlavóniával együtt - de 
Horvátország nélkül - 2 911 000 és 3 307 000 közöttre tehetjük az 
akkori népességet. Ugyanakkor Franciaországét 16,4, a Német 
Birodalomét 12, a brit szigetekét 4,4, Lengyelországét 3,5 millióra 
becsülik. Ez nem jelentéktelen népesség, főként ha arra gondolunk, 
hogy a Német Birodalmon belül számos, gyakorlatilag önálló állam 
terült el, mint például Csehország, Ausztria, Bajorország, 
Szászország vagy Brandenburg, amelyek felett a császári 

hatalom csak lazán érvényesült. A népesség megoszlása már 
kevésbé volt egészséges: a lakosság 4,499-a rendelkezett ugyanis 
nemességgel, ennél magasabb nemesi aránnyal csak 
Lengyelországban találkozunk. A magyar nemesség kétharmada 
azonban ún. egytelkes volt, azaz gyakorlatilag jobbágy nélküli 
szabad parasztnak tekinthető. Ugyanakkor viszont igen alacsony 
volt a városi polgárság aránya: a kb. 30 szabad királyi városban 

az ország népességének mindössze 3,890-a élt. Amennyiben a 
földesúri városok és a jelentősebb mezővárosok jogilag jobbágynak 
tekintendő polgárságát is hozzájuk számítjuk, akkor sem kapunk a 
polgárságra 8,290-nál többet. Németországban ugyanekkor a 
lakosok 10-1590-a élt városokban, a nyugati országokban pedig még 
több. Mindez azt mutatja, hogy Magyarország népességének 
túlnyomó többsége földműves volt. 


Ez a kedvezőtlen városiasodási arány visszahatott az ország 
bevételeire Is. Más országokban a városok és a polgári foglalkozások 
(például a kereskedelem) adták az állam bevételeinek nagy részét, 
adó vagy vámok formájában. Magyarországon pedig elsősorban a 
jobbágyság adójából kellett fedezni az állam kiadásait. Mint 
említettük, adataink a század végéről, azaz Mátyás halála utánról 
származnak. Valószínűsíteni lehet azonban, hogy a század közepe és 
vége között Magyarország népessége a legjobb esetben is stagnált. 
Ez következik egyrészt a belső harcokból, az egyre erősödő török 
támadásokból, másrészt az állami adóprés Mátyás alatti 


növekedéséből. Míg Zsigmond király (1387-1437) uralkodása idején 
400 000 jobbágyporta (azaz adóalap) volt az országban, számuk 
a század végére egyharmaddal csökkent. 


A királyi kincstár bevételeire Mátyás financiális reformjaival 
kapcsolatban visszatérünk. Addig csak annyit, hogy egy 1453 táján, 
a trónra jutott V. László számára összeállított kimutatás szerint a 
korona maximálisan 243 000 forint jövedelemhez juthatott volna. 
(Ezt azonban a valóságban messze nem érte el.) A forint értékével 
kapcsolatban annyit mondhatunk, hogy egy gyalogos katona havi 
zsoldja Magyarországon 2, egy lovasé 3 forint volt, egy ökör ára 
pedig 2-5 forint közt váltakozott. V. László a maximális bevételből 
tehát csupán évi 6750 lovast vagy 10 125 gyalogost tudott 
fenntartani. A helyzet a belső harcok következtében 1458-ra, 
Mátyás trónra lépte idejére csak romlott. 


A hatalom alapját Magyarországon a várak képezték. Egyrészt 
stratégiai fontosságuk miatt, másrészt mert a nagybirtok 
váruradalmakba volt szervezve. Az uradalmak tartották el a vár 
őrségét és az úr katonai kíséretét. Nem véletlenül akarta Szilágyi 
kormányzó a királyi várakat megkaparintani! A várak statisztikája, 
ami többé-kevésbé egyben a nagybirtok megoszlását is mutatja, 
furcsa képet nyújt. Nagy Lajos uralkodása idején (1342-1382) a 
királyé volt a várak többsége. A halála utáni trónviszályokban igen 
sok királyi vár magánkézre került, de 1437-ben, Zsigmond halálakor 
a várak 24,490-a még mindig a király kezén volt, és mivel 

ezek szétszórtan helyezkedtek el az országban, változatlanul szolid 
alapot biztosítottak a királyi hatalomnak. Annál is inkább, mert a 
főkegyúri jog alapján az uralkodótól többé-kevésbé függő egyház a 
várak további 9,690-át mondhatta magáénak. 


Az 1437-1458 közti zavaros időszakban a maradék királyi várak 
többsége magánkézre került. Noha a Hunyadiak voltak az ország 
legnagyobb birtokosai, a király családi vagyonával együtt 1458-ban 
csupán a várak 10906-ával rendelkezett. Egyházi kézen volt a várak 
10,390-a, ezzel szemben a világi nagybirtokosok a várak 44,790-át 
mondhatták magukénak. A tekintélyesebb nemesek az erősségek 
21,999-át tartották kezükben, végül 13,190 külföldiek birtokában 
(például a császár vagy a csehek) volt, vagy nem ismerjük 
tulajdonosukat. A valóságban az arány még nagyobb volt a világi 


nagybirtokosok javára, ugyanis számos tekintélyes nemes 
familiárisként valamelyik nagyúrnak szolgált. Mindez igen 
megnehezítette a királyi hatalom érvényesítését, annál is inkább, 
mert az új király - elődjeihez hasonlóan - ugyancsak kénytelen volt 
megjutalmazni azokat, akik mellé álltak, s ez tovább csökkentette a 
királyi birtokállományt. 


A tényleges hatalom tehát az egyre inkább mágnásnak nevezett 
világi nagybirtokosok kezében volt, még az uralkodó is kénytelen 
volt kívánságaikat tekintetbe venni. A 15-16. században átlagban 
kb. 40 családot számíthatunk a világi nagybirtokosok közé. Ez a 
szám nem nagyon változott, bár gyakori volt a fluktuáció. Ennek 
okai közt a lecsúszás vagy a birtok elkobzása nem mondható 
gyakorinak. Gyakrabban megtörtént, hogy a család a nagyszámú 
gyermek miatt felosztotta javait, ami gyengítette érdekérvényesítési 
lehetőségeiket. Sokkal több viszont az olyan eset, amikor a család 
kihalt. Helyükre azonban újak kerültek, rendesen az éppen uralkodó 
király környezetéből. 


Magyarország nem ismerte az örökölhető arisztokráciát. (Mint 
láttuk, csak kevés örökös grófot találunk. Igaz, néhány nyugat- 
magyarországi vagy horvát család a szomszéd országok hatására 
felvett grófi címeket, mint a Szentgyörgyi és Bazini család vagy a 
Frangepánok, ez azonban nem biztosított olyan előjogokat, mint a 
besztercei vagy a szepesi grófság.) 


Ennek ellenére a köztudat a leghatalmasabb családokat már kezdte 
arisztokratának tekinteni. A folyamat Mátyás alatt gyorsult fel. 
Először az 1459: XXIV. tc. ismeri el, hogy vannak , nemesek, akik 
valamilyen módon bárósági vagy más tisztes státussal rendelkeznek 
a többi nemesen túl". (Elvileg ugyanis minden nemes egyenlő.) Őket 
hívták később , természetes" vagy , név szerinti" báróknak, illetve 
mágnásoknak. (, Név szerinti" azért, mert személyre szóló meghívót 
kapott a királyi tanácsba és az országgyűlésekre.) A családfőnek 
kijárt a nagyságos cím, de a század vége felé már a család összes 
tagját így nevezik. Korábban ők is, akár a tekintélyes nemesek, a 

, vitézlő" megszólításra tarthattak csak igényt. Ez utóbbiakat - 
szemben a bárókkal vagy mágnásokkal - előkelőknek hívták. 


Eredetileg bárónak, mégpedig , az ország igazi bárójának" csak a 
főbb méltóságviselőket nevezték. Ilyen volt a nádor, az országbíró, a 


tárnok-, mester, az erdélyi vajda, a bánok és az udvari méltóságok: 
az ajtónállómester (egyben udvarmester), a lovászmester, a 
pohárnokmester, az asztalnokmester, a pozsonyi, a temesi és a 
székelyispán, továbbá 1464-ig a főkincstartó. Hivatalból tagjai 
voltak a királyi tanácsnak, nagyságos úrnak számítottak, és - 
amennyiben megfelelő birtokokkal rendelkeztek, illetve nem váltak 
kegyvesztetté - előjogaikat méltóságukból való kiválásuk után is 
megtarthatták. Mint láttuk, Hunyadi Szörényi, Szilágyi pedig 
macsói bánságával jutott be közéjük. Bár az uralkodók előszeretettel 
nevezlek ki a legnagyobb birtokosok közül igazi bárókat, hiszen a 
nagybirtok támogatására szükség volt a királyi tanácsban, mindig 
megvolt a lehetőség néhány tehetséges, nem annyira jelentős 
birtokú egyén kinevezésére. 


Ezek túlnyomó többsége méltósága megszűnte után ugyanolyan 
nagybirtokos lett, mint tanácsbeli kollégái, hiszen nekik volt a 
legtöbb lehetőségük a vagyonszerzésre. (Erre Hunyadi a legjobb 
példa.) 


Azt lehet mondani, hogy az ország legnagyobb birtokosai között 
lámpással is alig találni olyant, aki nem országos méltóságot viselt 
családból származott, avagy maga nem töltött be ilyent. (Ilyen 
kivételnek számít a század közepét jellemző zűrzavarban feltűnt 
Szentmiklósi Pongrác, igaz családját Mátyás - a rokonság ellenére - 
visszaszorította az előkelők közé.) Éppen ezért a mágnásokat 
gyakran nevezték , bárófiaknak", amit csak egy lépés választott el 
attól, hogy magát a családot is bárónak tekintsék. 


Az ország legfelsőbb szerve a királyi tanács volt. Ezt - összetétele 
alapján - prelátusoknak és báróknak is nevezték, mert a 
megyéspüspökök és az igazi bárók (beleértve a volt 
méltóságviselőket) alkották a testületet. Az uralkodó természetesen 
meghívhatta egy-két nem főpapi vagy bárói rangú bizalmasát, 
elsősorban néhány vezető hivatalnokot az ülésekre. Az 1437-1458 
közti zavaros időben olykor egyéb nagybirtokosokat is meghívtak. 
Mátyás trónra léptétől kezdve ez aztán rendszerré vált, valamennyi 
, bárófit", azaz az összes nagybirtokost meghívták, így a 

tanács nevében előforduló , bárók" alatt inmár nemcsak az igazi, 
hanem a , természetes" bárókat is értették. Így azonban a tanács túl 
népes, rutinügyek intézésére alkalmatlan testületté vált. Ennek 

következtében a tanács kettévált: a mindennapi ügyeket intéző 
szűkebb tanács lényegében a korábbinak felelt meg, fontos 
államügyek esetén azonban az uralkodó a nagyobb vagy teljes 
tanácsot hívta össze. Ez az ország 

birtokstruktúrájában bekövetkezett változás következménye volt: a 
nagybirtokosok összességének egyetértése nélkül nehéz lett volna 
kormányozni. Ez a kb. negyven mágnás, , természetes", illetve , név 
szerinti" báró az országgyűlésekre is személyre szóló meghívót 
kapott, és többnyire - a főpapokkal együtt - a rendektől külön 
ülésezett. A nagybirtokosok egyetértése a tágabb királyi tanácsban 
olykor szükségtelenné tette az országgyűlés összehívását: Mátyás 
alatt is előfordult, hogy egyedül a tágabb tanács határozatára 
támaszkodva vetett ki adót. 


A mágnás réteg politikai súlyát óriási birtokai alapozták meg. A 1 5. 
századi nagybirtokosok hatalmasabbak voltak elődeiknél, egy-egy 
család kezén már jóval nagyobb uradalmakat találunk, mint a 
század elején. A határ a , természetes bárók" és a köznemesség felső 
rétege, az ún. előkelők között a valamivel több mint ezer jobbágy 
feletti uralomnál húzódott. Az átmenet lefelé nem volt teljesen 
merev, az ezer jobbágy körüli alattvalóval rendelkező, , igazi bárói" 
ősöket kimutató nemeseket a király olykor meghívta tanácsába, 
olykor nem. Ennek a köztes rétegnek nem volt túl nagy jelentősége, 
legfeljebb egy tucat családot számíthatunk közéjük. 


A nagybirtok hatalmát növelte a familiárisi rendszer. A mágnások 
ugyanis birtokaik igazgatását, csapataik parancsnokságát, 
amennyiben pedig állami méltóságokat töltöttek be, 
helyettesítésüket ún. familiárisokra ruházták. Ezek hűséggel 
tartoztak uruknak, akik a szolgálattal kapcsolatos ügyekben 
ítélkezhettek is felettük. Fizetésként vagy valamely 

birtok jövedelmét élvezhették, vagy pénzt, esetleg terményeket 
kaptak. A szolgálat eredetileg meghatározatlan időre szólt, amelyet 
bármely fél felbonthatott, később terjedni kezdett a határozott, 
általában egy évre szóló megbízás. Ugyan bárki lehetett familiáris, s 
ha elvétve is, de karriert futhattak be familiárisként kisnemesek, sőt 
nem nemesek is, a legtekintélyesebb nagyurak azonban sokkal 
gyakrabban vettek fel szolgálatukba a nemesi előkelőkhöz 
tartozókat, sokszor olyanokat, akiknek birtokai saját uradalmaik 
mellett vagy azok között feküdtek. Az egyik 


legtekintélyesebb magyar arisztokrata, Újlaki Miklós kezén például 
17 várat, 9 kastélyt és 9 mezővárost találunk, ezzel szemben 
familiárisai 8 várat, 10 kastélyt és 15 mezővárost birtokoltak. A 
szolgálatában állók birtokaival együtt tehát lényegesen meg tudta 
növelni uralmi területét. 


A mágnás szabályszerű udvartartást tartott, ami kicsiben a királyit 
utánozta. Általában állandó székhellyel, rezidenciával is 
rendelkezett, ami többnyire egy mezőváros melletti vár vagy kastély 
volt. Itt élt a birtokait látogató vagy államügyekben elfoglalt úr 
felesége és családja, itt őrizték a családi kincstárt és levéltárt, innen 
igazgatták a birtokokat, és rendesen egy itteni kolostor 
templomában temették el az urat és családját. Feltűnő viszont, hogy 
a főváros közelében egyetlen főúri rezidenciát sem találunk. 70-150 
km távolság között hét, 150-200 km közt kilenc, 200 km-en túl 
harminckét főúri székhely feküdt. Az urak tehát igyekeztek az 
uralkodótól minél távolabb lakni. Az sem érdektelen, hogy 
különböző nagyúri családok rezidenciáit egymás közelében 
építtették fel. Mind Vas, mind Zemplén megyében - hogy az ország 
két legtávolabbi megyéjét vegyük - négy-négy bárói család székelt. 
Mindez arra utal, hogy szükségesnek találták a konkurencia 
megfigyelését. 


Ilyen hatalmas uradalmakból természetesen igen nagy jövedelmet 
élveztek a mágnások. Amennyiben azonban fényes udvartartásukat, 
magánhadseregeik és egyéb familiárisok fizetését is figyelembe 
vesszük, kiderül, hogy a nagy bevételek sem mindig vagy csak 
épphogy fedezték a kiadásokat. Nem csökkenthették a fényűzést 
vagy familiárisaik számát, mert ez alapozta meg tekintélyüket, 
befolyásukat. Egyetlen lehetőségük volt anyagi helyzetük 
biztosítására, ha országos méltóságokat, illetve 

tisztségeket vállaltak. Így az országos jövedelmek törvényes és 
törvénytelen eltulajdonításával növelhették saját bevételeiket. Ez 
viszont lehetőséget biztosított a királynak arra, hogy a kezében 
tartsa őket. A bátyja kivégzésében részt vett Garai László fia, Garai 
Jób például soha nem kapott Mátyástól tisztséget, még egy 
megyésispánságot sem, így noha Mátyás a tágabb királyi tanácsból 
nem zárhatta ki (Jób úr többnyire meg is jelent ott), hiába volt 

az ország egyik legnagyobb birtokosa, élete végére eladósodott. 

Szükséges ennek hangsúlyozása, ugyanis feltűnő, hogy a tartományi 
méretű nagybirtokok ellenére az ország nem esett szét részeire. Egy- 
két kivételtől eltekintve, egy nagyúri család birtokai nem alkottak 
egységes tömböt, valamely család túlzott hatalmi növekedését 
korlátozták a szomszédos nagybirtokok (a szomszéd rezidenciák), az 
uralkodó pedig gyakran - ha nem is mindig - megakadályozhatta 
valamely úr előretörését úgy, hogy egyszerűen kizárta a 
méltóságviselésből. 


A kb. negyven családot számláló , bárók" mellett komoly erőt 
képviselt a köznemesség. Ennek kétharmada ugyan jobbágytalan 
parasztnemes volt, s a maradék zöme is csak néhány jobbágytelek 
felett gyakorolt földesúri jogokat, így a talán 400-500 családból álló 
, előkelők", a több száz jobbágyos nemesek tudtak komolyabb 
szerepet játszani. Ők azonban támaszkodhattak a sok ezer szegény 
nemesre, akiknek tömege már jelentős politikai súlyt képezett. Az 
előkelők egy része ugyan nagyúri szolgálatban állva urát támogatta, 
sok esetben viszont érdekeik egybeestek a kisnemesi tömegekéivel. 


A nemesség politikai szervezettel is rendelkezett. A vármegyei 
önkormányzat ugyanis a nemesség kezében volt, és mivel a megyei 
rendszer jól működő, mind az igazgatásban, mind a bíráskodásban 
nélkülözhetetlen intézmény volt, így az általában kéthetente 
összegyűlő megyei nemesek a megyei törvényszéki üléseken és az 
időnkénti megyei közgyűléseken politikai ügyekben is állást 
foglaltak. A nemesség az országgyűléseken is a megyei 
önkormányzaton keresztül vett részt. Ha az uralkodó valamennyi 
nemest meghívta a diétának is nevezett országgyűlésre, a meghívót 
a vármegye kapta kézhez, amennyiben viszont csak követek 
képviselték a nemességet, ezeket a megyegyűlés választotta meg. A 
megye élén álló ispánt ugyan többnyire az uralkodó nevezte ki a 
mágnások közül, őt azonban familiárisai közül általa kinevezett 
alispánok képviselték a megyében. Így a tényleges hatalom az 
alispánok kezében volt. Ha az ispánná kinevezett nagybirtokos 
túlzott hatalommal rendelkezett, alispánja azt tette, amit ura akart. 
Azokban a megyékben azonban, ahol erős volt az , előkelők" 
hatalma, a nagybirtok pedig gyenge, vagy ahol több egymással 
rivális nagybirtokos élt, ott a megyésispán kénytelen volt egy olyan 
tekintélyes megyei nemest alispánjává kinevezni, aki már 
függetlenebbül járhatott el. Mivel nem egy esetben az adott 


problémától függött, hogy a nagyúri hatalom vagy a nemesi 
közösség akarata érvényesül-e a megyében, nehéz volt előre 
kiszámítani, hogy a megyék többsége mi mellett fog állást foglalni. 


A bizonytalanság leginkább az országgyűlések esetében tapintható 
ki. Ha valamennyi nemest, azaz az egytelkes parasztnemeseket is 
meghívták, akkor a diéta nem hagyhatta figyelmen kívül a nemesi 
tömegek kívánságait. Az urak - és olykor a király - szerencséjére 
azonban az országgyűlésen való részvétel költségei miatt a 
kisnemesség nem mindig örült a meghívásnak. Azok az előkelők 
azonban, akik nem álltak nagyúri szolgálatban, jobban örültek 
ennek, hiszen a nemesi tömegekkel nyomást lehetett gyakorolni 
mind a királyra, mind az urakra. Szilágyi Mihály országgyűlése 
ezért hozott törvényt a nemesek fejenkénti megjelenéséről. 


Az országgyűlések a 15. század közepi zűrzavaros időkben kezdtek 
többé-kevésbé rendszeressé válni. Korábban a királyi hatalom 
erőssége miatt elég volt a tanács egyetértése. A nagybirtokosok 
megerősödése és gyakori rivalizálása azonban szükségessé tette, 
hogy az udvar egy-egy határozathoz a nemesség jóváhagyását is 
megszerezze, sőt az 1440-es évektől a közvetlenül a királytól függő 
városok követeit is meghívja. Főként köznemesi politikusok 
gondoltak arra, hogy a többségében falakkal övezett, katonai erővel 
is rendelkező városok támogatása nekik használ az urakkal 
szemben. A polgárság azonban óvatos volt, csak a saját érdekeit 
nézte, és nem nagyon kívánt a nemesek ügyeibe beleszólni. 
Ilyenformán többnyire semlegesek maradtak. Abban az esetben, ha 
a nemességet csupán megyei követek képviselték, jobban lehetett 
manipulálni a diétát. Ilyenkor nemegyszer a megye főispánja 
döntötte el, hogy kik - lehetőleg tőle függő nemesek - képviseljék a 
megyei nemességet az országgyűlésen. Maradt is arról forrásadat, 
hogy a megyésispán javasolta: kiket válasszanak meg. 


Kissé más volt a helyzet az ún. melléktartományokban. Míg az 
ország területén birtokügyekben a nemesség közvetlenül a királyi 
bíróságok alá tartozott, a megyék által eldöntött kisebb ügyekben 
pedig a királyi kúriához hihetett fellebbezni, addig Erdélyben és a 
bánságokban közbeiktatódott a vajda, illetve a bán törvényszéke, 
akik egyébként rendszeresen tartománygyűléseket is tartottak. A 
magyar országgyűléseken pedig Erdélyt és a bánságokat legfeljebb 


követek képviselték. Az erdélyi és a szlavóniai, illetve macsói 
megyék ispánjait nem a király, hanem a vajda vagy a bán nevezte 
ki. 


Erdélyben a vajda hatásköre - egyes esetektől eltekintve - csak a hét 
ottani megyére terjedt ki. A vajdasághoz kötött ún. honorbirtokok 
egy része továbbra is megvolt. (A honorbirtok olyan szolgálati 
hűbérbirtokot jelentett, amellyel a méltóságviselő hivatali ideje 
alatt szabadon rendelkezett, így például a vajda kezén volt a dévai 
uradalom.) A székely székek élén önálló székelyispán állt, ő 
rendelkezett a székelyek fegyveres erejével, valamint 
honorbirtokként többek közt a görgényi uradalommal. A vajdai és a 
székelyispáni tiszt önálló volt, mindkettő , igazi bárónak" 

számított, és mindkettőt többnyire két egyenrangú személy töltötte 
be. Mindkettő nevezhetett ki helyettest: alvajdát, illetve székely 
alispánt. A szász területek legfeljebb katonai tekintetben voltak a 
vajdának vagy a székelyispánnak alávetve, de teljes belső 
önkormányzattal rendelkeztek, és közvetlenül a királytól függtek. A 
szász területek négy egymástól területileg is különváló részből 
álltak. Ezek az ún. , hét szék", a , két szék", a Barcaság Brassó 
várossal, valamint Beszterce földje (és városa). A hét és a két 

szék értelemszerűen hét és két székből, önkormányzati egységből 
állt. A szászok 1453-ban elvesztették Besztercét, amely a 
Hunyadiak, majd Szilágyi örökös grófsága lett. A székek élén 
királybírók álltak, akiket elvileg az uralkodó nevezett ki, a tiszt 
azonban gyakorlatilag vagy öröklődött egy szász családban, vagy 
választották. A legelőkelőbb szász tisztségviselő a nagyszebeni 
királybíró volt, aki a szászok grófja címét viselte. Az erdélyi , három 
nemzet", azaz a hét magyar megye, a székely székek és a szászok a 
Budai Nagy Antal vezette parasztháború idején, 1437. szeptember 
16-án a kápolnai unióban szövetségre léptek egymással, ennek a 
hatása később is fennmaradt. A magyar országgyűléseken a , három 
nemzet" külön képviseltette magát. 


Különös képződmény volt a macsói bánság. Macsó a Száván túl 
fekszik, korszakunkban a bánság majdnem teljes területe török 
kézen volt. A királyok azonban a macsói bán joghatósága alá 
rendeltek hat magyar megyét, éspedig Szerém, Valkó, Bodrog, Bács, 


Baranya és Tolna megyét, azaz az ország legsűrűbben lakott 
megyéit. A bánságban - akár Erdélyben és Szlavóniában - a bán 


nevezte ki az ispánokat, és ő, illetve vicebánjai ítélkeztek a 
tartományi ítélőszéken. A macsói bán kezén nem voltak 
honorbirtokok. 


A szlavón bánság ekkor még csak időnként volt összekapcsolva a 
horvát-dalmát bánsággal. Négy Száván inneni (Körös, Zágráb, 
Varasd és Verőce), valamint három Száván túli (Dubica, Szana és 
Orbász) megye tartozott hozzá. Az utóbbi, ún. alsó-szlavóniai 
megyék azonban a folyamatos török pusztítás miatt gyakorlatilag 
nem sokat számítottak. A vicebánok, akiket természetesen a bán 
nevezett ki, egyben Körös (az ország legnagyobb megyéje) ispánjai 
is voltak. Ebben a tartományban sem maradt honorbirtok, legfeljebb 
Körös mezővárost tarthatjuk annak, amely akkor a tartomány 
székhelye, az ítélőszék és a tartományi gyűlés helye volt. A vajdától 
és a két bántól az országbíróhoz lehetett fellebbezni. 


A Szörényi bánság a Kárpátokon túli Szörényvár és környékére 
terjedt ki, azonban egyre inkább ide számították Temes megye déli 
részének román kerületeit. A báni törvényszéki üléseket és 
gyűléseket leginkább itt, Karánsebes városban tartották. Hunyadi 
János Szörényi bánként került a bárók közé. A bánság eredeti 
területének nagy része - Szörényváron kívül - gyakorlatilag a török 
hatalma alá került, így a 15. század második felében a Szörényi 
bánt már nem számították az ország , igazi bárói" közé, hanem 
nagyobb hatáskörű végvári parancsnoknak tartották - amennyiben 
a báni méltóságot egyáltalán betöltötték. (Ha nem, akkor hol a 
vajda, hol a temesi ispán látta el feladatát.) 


Külön állt a horvát-dalmát bánság. Ez eredetileg az önálló horvát 
királyság volt, amely I. (Szent) László, majd végleg utóda, Kálmán 
király idején került a magyar koronához. Jogilag azonban 
fennmaradt önálló királyság jellege: a magyar király hivatalos címe 
is Magyarország, Dalmáciai és Horvátország királya volt. Dalmácia 
nagy része Zsigmond király Idején a velencei köztársaság kezére 
került, csak a gyakorlatilag önálló köztársaság, Dubrovnik (Raguza) 
ismerte el elvileg a magyar korona fennhatóságát, és - anennyiben 
szüksége volt a magyar támogatásra -ezért adót is fizetett. A horvát- 
dalmát bánság egyrészt önálló nagybirtokokból - amelyek urai 
magukat grófoknak címeztették (Frangepán, Korbáviai, Blagaji, 
Zrínyi, Merzini) -, másrészt a megyékhez hasonlító zsupákból állott. 


A királyt képviselő bán és az általa kinevezett vicebán rendesen 
Kninben (Tinnin) székelt. Itt is találunk tartománygyűlést és 

báni törvényszéket. Horvátország a legritkább esetben képviseltette 
magát a magyar országgyűléseken, viszont püspökei közül a knini 
és a modrusi, a grófok közül pedig a Frangepánok és a Korbáviaiak 
rendszeresen megjelentek a prelátusok és bárók gyűlésein, azaz a 
királyi tanácsban. Mivel a tartományt ugyan a Szent Koronához 
számították, de - szemben Erdéllyel és Szlavóniával - 
Magyarországhoz nem, a horvátok olykor önálló külpolitikai 
akciókban is részt vettek. 


Noha a király hatalmát a nagyurak és a rendek korlátozhatták, neki 
mégis olyan tényezők álltak rendelkezésére, amelyeket kihasználva 
megkísérelhette akarata érvényesülését. Ide számítható a királyi 
udvar és a királyi hivatalszervezet. Az udvartartásnak minden 
középkori államban Igen nagy szerepe volt. A középkori ember 
ugyanis nagyon fogékony volt a vizuális élményekre, ebből 
következőleg a ceremóniákra és azok szimbolikájára. Előre 
megszabott koreográfia alapján zajlott le az uralkodó bevonulása 
fővárosába, ez rokon vonásokat mutat Európa minden 
királyságában, és azt a célt szolgálta, hogy a lakosság apraja-nagyja 
előtt igazolja, hogy ki az uralkodója. De lehetne egyéb példákat is 
említeni. A király kíséretét udvartartásának tagjai alkották. Ezt 
nevezzük Magyarországon udvari nemességnek, amelyet Hunyadi 
Jánossal és apjával kapcsolatban már említettünk. Az udvari 
nemességen belül rangfokozatok létezlek. Az élén álltak, mint 
említettük, az udvari lovagok. Ettől függetlenül több csoportra 
oszlottak, köztük a kamarások voltak a legbefolyásosabbak, akik 
bármikor beléphettek az uralkodókhoz. Számuk a százat is elértc. 
Az udvari nemesség tagjai bizonyos számú , lóra" kaptak fizetést: 
azaz ennyi lovas katonával voltak kötelesek a királyt követni. Ez azt 
jelenti, hogy az udvartartás nemcsak ceremoniális szerepet töltött 
be, hanem tagjai alkották az ország elit katonaságát, beleértve az 
uralkodó személyes testőrségét. A Mátyás halála utáni időben a 
király ezer lovasból álló bandériumot volt köteles tartani, mely az 
udvari nemességből állt össze. 


A palotások - ahogy akkor az udvari nemességet nevezték - 
lényegében ugyanazt a szerepet töltötték be, mint a familiárisok a 
magánföldes-uraknál. Mivel közvetlenül az uralkodótól függtek, s 


tőle remélhették további előmenetelüket is, megbízható híveinek 
számítottak. Amennyiben a király egy intézkedésnél meg akarta 
kerülni a hivatalos utat, az ügy elintézését rendesen egy palotásra 
bízta. 


A király rendelkezéseit a királyi kancelláriában foglalták írásba, 
majd ezeket az uralkodó pecsétjével megerősítve a kancellár adta a 
király nevében ki. Mivel az uralkodóknak több pecsétjük volt, 
gyakran több kancellár és kancellária működött. A nagypecsétet 
alkalmazó nagyobb kancellária élén a főkancellár állott, akinek 
általában volt alkancellárja is. Ez az intézmény már a 14. század 
utolsó harmadában a királyi tanács felügyelete alá került. A királyi 
hatalom ezért a 14. századtól egy titkos pecsétet is használatba vett, 
az ezt őrző kancellár a titkos kancellár címet viselte, s ő irányította 
alkancellárjával a titkos kancelláriát. A kancelláriák, ahol jegyzők és 
írnokok dolgoztak, önmagukban csak segédhivatalok, okleveleket 
fogalmazó és leíró szervek voltak, a pecséteket őrző kancellárok 
viszont nagy hatalommal rendelkeztek, hiszen tőlük függött, 

hogy milyen szöveget állítottak ki, továbbá megakadályozhatták 
nekik nem tetsző intézkedések kiadását. Rutinügyekben feltehetően 
a király tudta nélkül is állíthattak ki okleveleket. Egyéb ügyekben - 
ellenőrzés céljából -feltüntették az oklevélen, hogy az királyi 
parancsra lett kiállítva. Ez a jegyzet takarta ugyanakkor a kancellár 
saját intézkedését is. Amennyiben mástól kaptak oklevél-kiállítási 
parancsot, annak nevét is ráírták az oklevélre. Ezekből az ún. 
relációs jegyzetekből (azaz, hogy kinek a relációjára, az 
oklevélkiállítási parancs kézbesítésére lett az oklevél 
megszövegezve) tudjuk meg, hogy kiktől fogadott el az intézmény 
ilyen parancsot. 


A kancellároknak az ítélkezésben is szerepük volt. A királyi 
kúriában több bíróság működött. Rangban az elsőnek a nádoré 
számított. A király (mint földesúr) és az állampolgárok egymás 
elleni ügyeiben ő volt az illetékes. Igaz, az ország legfőbb bírája a 
király, elvben minden ítélkezés az ő nevében történt. Az uralkodó 
azonban egyéb ügyei következtében többnyire nem tudott az 
ítélkezéssel foglalkozni, így helyette már az Árpád-kortól , királyi 
jelenlét" címmel az országbíró, eredetileg a királyi udvar ispánja 
ítélkezett. Mind a nádornak, mind az országbírónak saját pecsétje és 
irodája volt, tudunk helyetteseikről, az alnádorról és alország- 


bíróról, de mivel egyik sem volt jogtudó személy, a tényleges 
ítélkezést, az ítéletlevelek megfogalmazását a protonotáriusok 
(főjegyzők) látták el, akiket ezért magyarul ítélőmestereknek 
neveztek. 


Olykor azonban az uralkodó mégis maga ítélkezett, ilyenkor a 
kancelláriák álltak szolgálatára. Ezt az ítélkezést hol királyi különös, 
hol személyes jelenlétnek nevezték, sőt bizonyos ügyeket vagy 
személyeket ki is vették más bíróságok hatásköre alól, és ezeket a 
jelenléti bíróságoknak rendelték alá. Ugyanaz következett be, mint 
az országbírónál: a király gyakran nem ért rá, és akkor helyette a 
kancellár ítélkezett egy ítélőmester segítségével. Természetesen a 
kancellárnak is sok más feladata akadt, ezért a különös vagy a 
személyes jelenlét helytartójának nevezett személyre, általában az 
egyik alkancellárra bízta ezt a feladatot. Az uralkodó - igaz ritkán, 
de - mindvégig fenntartotta magának a személyes bíráskodás jogát, 
ebben az esetben , saját személyében" ítélkezett. A 15. 

század közepére azonban önálló intézményekként annyira 
megszilárdultak a jelenléti bíróságok, hogy az uralkodó ha részt is 
vett az ítélkezésben, az elnökséget átadta a bíróság elnökének. Ez 
Mátyás esetében is többször kimutatható, az azonban már más 
kérdés, hogy ha a király csupán bírótárskent ül is a törvényszéken, 
az ítéletet nyilván ő dönti el. Ettől függetlenül egyes, főként 
fontosabb ügyekben a király elnökként, saját személyében Is hozott 
ítéleteket. A bíróságok ülnökei a királyi tanács tagjai voltak. 


A Mátyás trónra lépése előtti időben létezett a nagyobb kancellária, 
élén Szécsi Dénes bíboros főkancellárral, alá tartozott a különös 
jelenlét helytartójának bírósága egy ítélőmesterrel. Ez a bíróság 
külön bírói pecsétet kapott. A titkos kancellár 1453-ban Vitéz János 
váradi püspök lett, aki a címet 1456-ban rövid időre elvesztette, 
majd visszakapta, és a Hunyadi László kivégzésével kapcsolatos 
letartóztatásáig viselte. Akkor azonban már két - ugyancsak titkos 
kancellári címet kapott - társsal, Várdai István kalocsai érsekkel és 
Barius Miklós pécsi püspökkel együtt kancellárkodott. E kancellárok 
alá rendelték a személyes jelenlét helytarlójának bíróságát, amely 
ugyancsak külön bírói pecséthez jutott, és ahol szintén működött 
egy ítélőmester. 


A pénzügyigazgatás élén elvileg az , igazi bárói" rangot viselő 


főkincstartó állott, pontos hatásköre azonban nehezen állapítható 
meg. A , rendes" állami jövedelmek kezelésére ugyanis önálló 
szervezetek álltak az uralkodó rendelkezésére, amelyek vezetői a 
jelek szerint közvetlenül a királytól függtek. Így nehéz volt egységes 
pénzügyigazgatási politikát folytatni. A pénzügyigazgatás 
központosítása - egy-két kivételtől eltekintve - Nyugat-Európában is 
csak a 15. század második felétől kezdve mulatható ki. A 
legfontosabb állami bevételi forrás a Károly Róbert által bevezetett 
,kamara haszna" nevű adó volt, amelynek beszedéséhez nem kellett 
a rendek jóváhagyását kikérni. Öt jobbágyporta fizetett egy 
aranyforint adót, azaz jó pénz esetén egy porta 20 dénárt. Az ország 
kamara haszna kerületekre volt osztva, amelyek élén egy-egy 
kamara haszna ispán állt. 


A másik nagy bevételi forrást jelentő jövedelem a sómonopóliumból 
származott. Leszámítva a Sáros megyei kicsi sóvári bányát és az 
Adriaitengerből származó tengeri sót, a nagy hozamú 
magyarországi sóbányák (Erdélyben és Máramarosban) az egész 
középkoron át királyi tulajdonban voltak. Sóra mindenkinek 
szüksége volt, így az egész ország területén szétszórt királyi 
sókamarákban adták el a király sóját. A sókamarai szervezet élén 
hol országos sókamaraispán állott, hol külön ispánja volt az erdélyi, 
és külön a máramarosi sónak. A felvidéki sóelosztó-kamarák a 
máramarosi, a többi az erdélyi sókamaraispán alá tartozott. 
Természetesen az ispánok felügyelték a bányaművelést is, gyakran 
szembekerülve a lázadó és olykor sztrájkoló bányászokkal. 


Az egész országban szétszórt út-, rév- és vásárvámok ekkorra már 
földesúri kézre kerültek. Királyi bevétel maradt azonban a 
határvámszervezet, azaz a harmincadok. (Eredetileg az áru 
értékének harmincad részét szedték, később a huszadát, Erdélyben 
ezért ezt a vámot huszadnak nevezték.) A főként a határokon 
működő harmincadhivatalok élén rendesen egy országos 
harmincadispán állott. A pénzverdéket és a királyi nemesfém- 
monopóliumok kezelését több pénzverő- és bányakamara-ispánság 
igazgatta. 


A királyi uradalmaknak nem volt közös szervezete. Többségük 
honor-birtokként amúgy is egyes méltóságok vagy királyi várnagyok 
fizetésére szolgált. A 15. század közepére már nem sok honorbirtok 


maradt, még leginkább a vajdának, a székelyispánnak, a szörényi 
bánnak, a temesi és a pozsonyi ispánnak (az utóbbinak Pozsony 
vára) kezén találunk ilyeneket. A maradék várak és uradalmak is 
elsősorban a várak személyzetének eltartását szolgálták. 


Az ország védelme, ahogy azt Szilágyi Mihály törvénye is kifejtette, 
a király feladata lett volna. Állandó hadsereg azonban - leszámítva 
az udvari katonaságot - nem volt. A határvidéki tartományok 
kormányzói fizetésükből, és ha voltak honorbirtokaik, azok 
jövedelméből ugyan tarthattak fenn csapatokat, és igénybe vehették 
tartományok lakosságát (Erdély például ezért volt felmentve a 
kamara haszna adó fizetése alól), háborús időben azonban mindez 
nem volt elég a védelemre. A kormányzók így katonáikat 
sajátjukból fizették, utána pedig benyújtották a számlát a királynak, 
aki ennek fejében birtokokat adott vagy zálogosított el 

nekik. Hunyadi János vagyonának nagy része is így keletkezett. 
Hozzá kell azonban tenni, hogy már Zsigmond hozzálátott a déli 
végeken a királyi végvárrendszer felállításához. Ez 1427 után 
meggyorsult, amikor Lazarevic István szerb fejedelem halála után 
Nándorfehérvár (Belgrád) a magyar király kezére jutott. 


Az ország védelmére a magyar királynak egyébként a következő 
lehetőségei voltak. Az 1397. évi törvény alapján - országgyűlési 
jóváhagyással mozgósíthatta az ún. telekkatonaságot. Eszerint a 
jobbágyok száma (vagy portái) után kellett katonákat kiállítani: 
általában 20-32 jobbágy után egy lovasról volt szó. Ezeket a világi 
nagybirtokosok saját bandériumaik (zászlóik) alatt, a többi birtokos 
esetében pedig a megye keretében mozgósították, a tizedbirtokos 
főpapok számára pedig később tizedbirtokosonként egy bizonyos 
számot szabtak meg. Végül a király - végveszély esetén - 
mozgósíthatta a nemesi felkelést, amikor minden nemes köteles volt 
hadba vonulni. 


A királyi hatalom megszilárdulása Mátyás 
megkoronázásáig 


Megválasztásakor az új király még Podjebrád György cseh 
kormányzó fogságában Prágában tartózkodott. V. László halála után 
Podjebrád még nem tudta, hogy mi lesz Mátyással, de foglyából 
üzletet akart csinálni: Magyarország legnagyobb vagyonának 
örökösétől jelentős váltságdíjat remélhetett. Családi kapcsolatra is 
gondolt: kilencéves (1449-ben született) Kunigunda 
(Magyarországon Katalinnak nevezett) leányát akarta férjhez adni 
az ifjú Hunyadihoz. A még nem egészen tizenöt éves és 

fogoly Mátyás természetesen belement ebbe a szabadságát biztosító 
alkuba. Közben megérkezett a hír (talán február 1 -én) a 
választásról. Bonfini, Mátyás udvari történetírójának anekdotája 
alapján a következő történt. Podjebrád vacsorára hívta foglyát, akit 
a maga helyére, az asztalfőre ültetett. Megmondta azt is, hogy a 
vacsora után örömhírt közöl vele. A fiatalember azonban 
megijedvén arra gondolt, hogy ki akarják gúnyolni, utána esetleg 
kivégzik, ezért nem tudott enni. A vacsora után tudatta csak vele 

a cseh kormányzó, hogy király lett. 


A külvilágtól elzárt Mátyás tehát nem érezhette magát biztonságban 
Prágában. Közben otthon Szilágyi átvette a kormányzást. Mikor 
nyilvánvalóvá vált a Garai-féle szerződés érvénytelensége, a nádor 
minden ellenkezés nélkül átadta Buda várát a kormányzónak, ahogy 
azt a törvény elrendelte (noha a szerződés szerint nála kellett volna 
maradnia), majd félelmében elmenekült Budáról. Bár a nádorságról 
még nem váltották le, a nádori iroda gyakorlatilag megszüntette 
tevékenységét. A szerződés érvénytelensége különben lehetővé tette 
a Podjebrád-házasságot, noha annak tervéről a Szilágyi testvérek 
nem is tudtak, hiszen azt Mátyás maga - igaz, félelemből, nyomás 
alatt - határozta el. A kormányzó és nővére Vitéz Jánost bízta 

meg, hogy Podjebráddal tárgyaljon a király kiszabadításának 
feltételeiről. Egyben - nyomatékosítva Vitéz küldetését - a régi 
Hunyadi-pártból és néhány csatlakozott főúrból álló sereggel 
megindultak Csehország felé. Vitéznek azonban sikerült 
megállapodni a cseh kormányzóval, aki természetesen nem mondott 


le a jövendő vejéért kifizetendő váltságdíjról. 


1458t. február 9-én Szilágyiék a magyar-morva határon fekvő 
Straznicén kifizették a váltságdíjat, Podjebrád pedig átadta a 
magyaroknak új királyukat. Mátyás , választott" magyar királyként 
kötelezvényt írt alá, miszerint most már szabad emberként is 
fenntartja a Podjebrád Katalin feleségül vételére még megválasztása 
előtt tett ígéretét. Kötelezte magát arra, hogy egy éven belül 
menyasszonyát, , akinek alakját, arcát és testi épségét ismeri, " 
hazahozatja, feleségül veszi, megkoronáztatja, és a házasodási kor 
elérése, azaz tizenkét éves kora után vele házassági 

formában egyesül. Ezenkívül Podjebráddal mindenkivel szemben 
szövetséget köt. Mátyás ígéretének megtartására kötelezték magukat 
a jelenlévők is: az édesanyja, Szilágyi Mihály kormányzó, Vitéz 
János váradi és Szilasi Vince váci püspök, Rozgonyi János erdélyi 
vajda, Ország Mihály ajtónallómester, Marcali János somogyi ispán, 
Hédervári Imre volt macsói bán, Rozgonyi Sebestyén lovászmester 
és Bátori István asztalnokmester. 


Ugyanakkor Podjebrád hasonló kötelezvényt állított ki, amelyben 
leánya férjhez adásán kívül szintén ígéretet tett Mátyás 

támogatására. Ezt a cseh urak is megerősítették. 

Mátyás hívei közül feltűnő a Szilágyi testvérek volt sógora, 
Rozgonyi vajda jelenléte, hiszen néhány hónappal azelőtt még 
hadban állt néhai felesége testvéreivel. A névsor azt is mutatja, 
hogy Szilágyi kormányzó már megkezdte az , igazi bárók" 
lecserélését. A régi , kormányból" megmaradt Rozgonyi János vajda 
és Ország Mihály, viszont az V. László-párti lovász- és 
asztalnokmesterek helyébe már újak kerültek. 


Az első problémát mindjárt az okozta, hogy a magyar szokásjog 
szerint csak az a törvényes uralkodó, akit , Szent István koronájával" 
Székesfehérvárott az esztergomi érsek megkoronáz. A Szent Korona 
azonban III. Frigyesnél volt. Ezt ugyan meg lehetett kerülni: I. 
Ulászlót a Szent István ereklyetartójáról levett koronával 
koronázták meg - igaz, nem fogadta el mindenki. Mátyás vagy 
környezete azonban nem kívánta ezt a példát követni. A nagy 
kérdés tehát az volt, hogy milyen alapon lehet törvényes uralkodó, 
azaz , választott" királyból király. Sajnos nem tudni, hogy ki találta 
ki azt a zseniális módszert, amivel ez végül sikerült, de biztos nem a 
tizenöt éves uralkodó ötlete volt. 


A gyermekkirályt diadalmenetben vitték Budára. Öt nap múlva, 
február 14-én érkezett Mátyás a fővárosba. A papság, a polgárság és 
a zsidók fogadták a város előtt, ahol először a zsidók jogait 
erősítette meg. A körmenetben bevonuló király a városkapuban 
ugyanezt tette Buda város szabadságaival. Innen a Boldogasszony- 
templomba haladt a menet (a mai Mátyás-templom), előtte azonban 
a szemben fekvő városháza börtönéből szabadon bocsátották a 
foglyokat. A templomban Te Deumot tartottak, a király pedig az 
egyházi szabadságok megtartására kötelezte magát. Utána 


végigjárták a várost, majd a várkapuban a nemesség jogait 
erősítette meg. Majd bejutva a palotába, leült a királyi székbe, és 
államügyeket intézett. Ebben a gondosan megtervezett 
ceremóniában egybeötvöződött a királyok első fővárosi 
bevonulásának rítusa (ebbe tartozik például az amnesztia is) a 
székesfehérvári koronázások világi vonatkozásainak egyes 
részleteivel. Az uralkodó megerősíti a rendek jogait, trónusra ül, és 
ítélkezni kezd. Mátyás ezáltal inmár nem , választott" király, hanem 
az ország törvényes uralkodója lett, aki ellátja az ezzel kapcsolatos 


feladatokat. 


Kérdéses volt viszont, hogy a törvényes király hogyan fog kijönni a 
teljhatalmú kormányzóval. Ne felejtsük el, hogy Mátyás csak kilenc 
nappal trónra ülése után töltötte be tizenötödik életévét. Ezzel 
ugyan már , törvényes korúnak" számított a hazai szokásjog szerint 
(ez korábban tizennégy, később tizenkét év volt), de csak azt 
jelentette, hogy ügyvédvallást tehetett. Adósság- és zálogügyek 
intézéséhez tizenhat évre, ingóságok ügyeihez tizennyolc évre lett 
volna szükség, a nagykorúságot pedig csak huszonnégy évesen 
érhette el, birtokot csak akkor idegeníthetett el. Különben gyámra 
volt szüksége. Március 9-én a király mégis nagybátyjának adja 
Besztercét és az örökös grófi címet, azaz családi örökségét, amit 
pedig a hazai jog szerint csak kilenc év múlva tehetett meg. Ezzel 
nagykorúként intézkedett, ami ellen egyedül a kedvezményezett 
kormányzó tiltakozhatott volna, de ő ezt természetesen nem tette 
meg. 


Mátyás elismerte ugyan a kormányzói hatalmat, mégis kezdettől 
fogva úgy viselkedett, mint aki az uralkodói hatalom teljességét 
gyakorolja. Feltehetően nagyon jól tudta, hogy amikor 1453-ban 


apja lemondott a kormányzóságról, és átadta a királyi hatalom 
gyakorlását V. Lászlónak, a király csupán tizenhárom éves volt, 
tehát két évvel fiatalabb, mint ő most. Magyarországon pedig senki 
sem akart akkor gyámot állítani a kiskorú király mellé. Ez 
példaértékű lehetett Mátyás számára. Jó példa a király és 

a kormányzó viszonyára a következő eset. Mátyás március 3-án 
utasítja Nagyszeben városát, hogy béküljön meg Vlad havasalföldi 
vajdával (azaz Drakulával). Három nappal később Szilágyi 
kormányzó a maga nevében szinte szó szerint megismétli ugyanezt. 
A kormányzó tehát kénytelen volt lenyelni a külpolitikába is 
beavatkozó unokaöccse ténykedését, és saját tekintélye megőrzése 
végett - a király levelére még csak nem is utalva - egyszerűen 
megismételte az utasítást. Mátyás elkezdett a saját nevében 
birtokadomány-leveleket és iktatóparancsokat kiállítani, sőt 
március 11-én Szilágyi egy adománylevelét erősíti meg, ami arra 
utal, hogy már másoknak is feltűnt az új helyzet, és nem voltak 


29 


biztosak a kormányzó intézkedéseinek időállóságában. 


Tehát még egy hónap sem telt el a király hazaérkezése óta, de a 
január végén még magabiztos kormányzó hatalma megrendült. Nem 
tudjuk, hogy Mátyás ötlete volt-e vagy a nem különösen éles eszű 
Szilágyié, de a kormányzó március közepén elutazott Budáról. Az 
ok: Gyulafehérvárott apja mellé kellett temetni Hunyadi Lászlót. 
Szilágyi ezután a török végeken talált magának tennivalót, közben 
azonban a király ténylegesen átvette az uralkodást: Szilágyi a címén 
kívül minden valódi hatalmát úgy vesztette el, hogy eleinte észre 
sem vette. 


Az urak egy része otthon várta ki a fejleményeket, mások az új 
királyhoz csatlakoztak. Rozgonyi János vajda - mint láttuk - a király 
elé ment Morvaországba, öccse, Osvát székelyispán, aki még 1457. 
december elején (!) Brassóban körülzárva fordult V. Lászlóhoz az 
országpusztító Szilágyi ellen, most tisztét megtartva Budáról írt 
március 12-én Brassónak, s a levélben magát az ország egyik 
legfőbb emberének nevezte. Podjebrád Slraznicen formailag 
Giskrával és Újlakival is kibékítette jövendő vejét. (Újlaki ugyanis 
leányát akarta a cseh kormányzó fiához hozzáadni.) Újlaki meg is 
tartotta a vajdaságot, továbbá a macsói, valamint a 

szlavón bánságot. Igaz, Erdélyben Rozgonyi János, Szlavóniában 
pedig Jan Vitovec maradt a társa. 


Podjebrádot március 2-án cseh királlyá választották. A május 7-ei 
koronázására Salánki Ágoston győri és Szilasi Vince váci püspököt 
küldte Mátyás, akik - miután a huszita uralkodó titokban 
hűségesküt tett a pápának - meg is koronázták. A magyar királyt az 
ünnepségen rajtuk kívül Újlaki vajda és Rozgonyi Osvát 
székelyispán képviselte. Látszólag tehát konszolidálódott a helyzet, 
a király pedig májusban Vitéz Jánost küldte III. Frigyeshez a korona 
visszaszerzésére. 


A látszólag simán induló uralkodást Giskra zavarta meg. Noha 
Podjebrád nyomására február elején meghódolt Mátyásnak, március 
második felében Krakkóba utazott a lengyel királyhoz, és 
felajánlotta, hogy felesége jogán magyar királlyá teszi. Mátyás 
kisebb csapatokat küldött a Felvidékre, és apósjelöltjéhez fordult 
segítségért, amit azonban nem kapott meg. Igaz, Giskra ajánlatát a 
lengyel országgyűlés a német lovagrend elleni háborúra hivatkozva 
szintén visszautasította. A cseh kapitány ezért hosszabb időre 
Lengyelországban maradt, a harcot részben alvezérei, részben a tőle 
független cseh zsoldosközösségek folytatták. A király unokasógorát, 
Rozgonyi Sebestyént nevezte ki - a Felső részek főkapitánya címmel 
- a Felvidék visszaszerzésére vezetett háború fővezérének, 

aki valóban jelentős eredményeket ért el. 1458 nyarán aztán - török 
támadás híre miatt - a király fegyverszünetet kötött a csehekkel, és 
mivel Rozgonyi Sebestyénre nagyobb szüksége volt Erdélyben, ahol 
vajdának nevezte ki, szeptembertől már mások vezényelték a csehek 
elleni hadjáratot. 


Giskra 1460 elején visszatért, és először békeajánlatot tett, közben 
ugyanis több cseh csapat és kapitány átállt a király oldalára. Azután 
a lengyel nemes Komorowski Péter is Mátyás hűségére tért. Ő 
kezdetben Giskrától független zsoldoskapitányként növelte hatalmát 
a Felvidéken, majd az 1440-es évek végén megkapta tőle Likava 
várát, sőt 1454-től Árva és Liptó megye legtöbb várát kézben tartva 
a két megye ispánjaként szerepelt. A király a két megye örökös 
ispánságát adományozta neki átállásáért. Giskra ekkor a 
támadásban látta sikere egyetlen lehetőségét, és Heves megyére 
tört. Gyöngyöspata felett sikerült a cseheknek egy erősséget 
felépíteni, ami biztosította számukra a Mátraalja feletti befolyást. 
Az uralkodó újra Rozgonyi Sebestyénre bízta csapatait, a vajda 
azonban Pata ellen nem ért el eredményt. Mátyás ekkor 


személyesen avatkozott be a harcokba, 1460 júliusában sikerült is 
Patát elfoglalnia. A háború azonban nem ért véget, sőt a király arra 
kényszerült, hogy november végéig a Felvidéken irányítsa a változó 
sikerű harcokat. Giskra újabb húzása tovább bonyolította a 
helyzetet. 1461. március 10-én ugyanis hűséget esküdött III. Frigyes 
császárnak mint magyar királynak (!), és ezentúl annak nevében 
intézkedett, jelentős sikereket érve el. Késmárk is a kezére jutott, 
így Mátyásnak 1461 július-novembere között újra a Felvidéken 
kellett tartózkodnia. 


Giskra közben a császár fővezéreként Ausztriában harcolt a bátyja 
hatalmára törő Albrecht főherceg ellen. 1462. április 3-án Vitéz 
Jánosnak Grazban sikerült a császárral egy előzetes megegyezést 
kötnie, ami a cseh kapitány számára nyilvánvalóvá tette, hogy nem 
érdemes a harcot tovább folytatnia. (Ekkor már Szapolyai Imre volt 
a Felső részek főkapitánya.) Ilyen előzmények után május 14-én 
Vácott létrejött a megegyezés Mátyás és Giskra között. Giskra nagy 
pénzösszeg és a tiszántúli solymosi uradalom átengedése fejében 
meghódolt, kötelezte magát az elfoglalt területek átengedésére, 
valamint feleségül kapta a nádor unokahúgát, Guti Ország Ilonát. 
Bár Mátyás közben már összehívta az országgyűlést Budára, még 
annak összegyűlte előtt, május 14-én kivetette a királyi tanács 
jóváhagyásával a csehek kifizetésére az egyforintos rendkívüli adót, 
amit az országgyűlés két hét múlva azzal erősített meg, hogy az a 
korona visszaváltására szolgál. Kilenc főpap és 19 báró vállalt 
kötelezettséget, hogy a király többször nem vet ki ilyen adót. 


Giskra ettől kezdve hű maradt a királyhoz, egyes cseh csapatok 
azonban továbbra is ellenálltak. Velük főképp Szapolyai István 
harcolt. Az utolsó ellenálló cseh fészek, Kosztolány vára, amelyet 
Jan Svehla védett, 1467 elején került az ostromot személyesen 
irányító Mátyás kezébe, aki Svehlát és emberei egy részét 
felakasztatta. Kilenc évig nyugtalanították a csehek az országot, és 
csak nagy vér- és pénzáldozattal sikerült helyreállítani a rendet. 


Erdélyben sem volt szilárd a király hatalma, noha ez volt valamikor 
Hunyadi János fő bázisa. Újlaki Miklóst 1465-ig nem sikerült 
leváltani a vajdaságból, bár a jelek szerint neki amúgy sem volt sok 
szerepe. A bajt inkább az okozta, hogy Szilágyi Mihály 
kormányzóként a sógorát, Geréb Jánost tette erdélyi 


alkormányzóvá. A kinevezés ugyan 1458 augusztusában, a 
kormányzó leváltásával megszűnt, de Geréb erdélyi 

főkapitány maradt, majd amikor 1460-ban Mátyás kibékült 
Szilágyival, és nagybátyját erdélyi kormányzónak nevezte ki, újra 
alkormányzó lett. Ez szükségképp ellentétekhez vezetett a vajdákkal 
és a székelyispánokkal. Újlaki vajdatársát, Rozgonyi Jánost 1458- 
ban váltotta le a család másik ágából való Sebestyén, aki haláláig, 
1462 elejéig töltötte be a tisztséget. Rozgonyi Sebestyén azonban 
időnként - mint láttuk - a Felvidéken volt elfoglalva, ezért 1459 
nyarától - talán rövid megszakítással - 1461 nyaráig újra Rozgonyi 
János (ekkor egyben tárnokmester is) volt Újlaki társa. 

Emellett 1459 elejétől 1461 augusztusáig Kanizsai László, sőt 1461 
februártól áprilisig kimutathatóan még öccse, Kanizsai Miklós 
soproni ispán is vajdáskodott Erdélyben. 


A székelyispánságot 1458 nyaráig még V. László kinevezettje, 
Rozgonyi Osvát töltötte be. A helyére - talán Szilágyi Mihály 
letartóztatásával kapcsolatban 1458 őszén - Lábatlani Jánost és 
Pakosi Lászlót nevezte ki Mátyás. Az előbbi feltétlenül megbízható, 
de jelentéktelen nemes katona volt, aki 1459-ben emellett a temesi 
ispánságot is betöltötte. 1459. október végén és november elején 
azonban testvére, Lábatlani László székelyispán, egyben főkapitány, 
a király két besztercei kapitányával tart ítélőszéket a nemesek, 
székelyek és szászok számára, míg november végén Lábatlani János 
székely- és temesi ispán az erdélyi tartománygyűlésen elnököl. A 
vajdák említve sincsenek! 1460 folyamán újra Rozgonyi Osvát tölti 
be ezt a méltóságot, de az év nyarán mellette még Losonci Dezsőfi 
László is feltűnik székelyispánként. 1461-1463 között furcsa dolog 
történt: az egyik vajda, Rozgonyi Sebestyén, majd utóda, Dengelegi 
Pongrác János volt az egyik székelyispán, mellettük viszont 
Rozgonyi Rajnáld (a család másik ágából, Osvát és János testvére) 
volt a másik. Ezután - 1467-ben egy rövid időt leszámítva - a vajdák 
egyben székelyispánok is voltak. 


1462-ben, Rozgonyi Sebestyén halála után saját sógora, a király 
unokatestvére, Dengelegi Pongrác János lett az erdélyi vajda, aki 
1465. szeptemberig töltötte be - Újlaki Miklóssal együtt - ezt a 
tisztet. Úgy tűnik, hogy uralkodása ezen szakaszában Mátyás jobban 
bízott Hunyadi-ági rokonaiban, mint a Szilágyiakban, s ezzel Erdély 
helyzete is konszolidálódni kezdett. 


A felvidéki és erdélyi problémák mellett az ország nyugalmát 
Szilágyi Mihály növekvő sértődöttsége és a Garai és Újlaki köré 
csoportosuló urak elégedetlensége zavarta meg. Míg 1458 első 
felében a kormányzó a déli határon volt elfoglalva, ahol török 
támadások, valamint a Brankovic György halála utáni szerbiai 
örökösödési viszályok veszélyeztették Magyarországot, Mátyás a 
főpapokra, a Giskrával szemben álló bárókra, valamint a 
nemességre támaszkodva egyedül kormányzott, sőt 1458 májusára 
országgyűlést is hívott össze, melynek végzéseit június 8-án 
szentesítette. Szilágyi erre 1458. július 26-án Garai simontornyai 
várában mindenki ellen szóló véd- és dacszövetséget kötött Garai 
László nádorral és Újlaki Miklóssal, aki erdélyi vajda, valamint 
szlavóniai és macsói bán volt ekkor. A szövetség nyilvánvalóan a 
király ellen irányult. 


Mátyás azonnal reagált az összejövetel hírére. Leváltotta a nádort, 
és egy felvidéki bárót, Ország Mihály ajtónál lómestert nevezte ki 
helyére. Egy nappal a szövetség megkötése után, július 27-én már ő 
volt a nádor. A csapatokkal rendelkező kormányzó továbbra is 
veszélyt jelentett Mátyás számára, csakhogy a kormányzó 
szembekerült saját testvérével is. Szilágyi ugyanis aspirált a szerb 
fejedelemségre, és a Brankovicokat Hunyadi-birtokok átengedésével 
akarta kielégíteni. E birtokok azonban a király anyjának kezén 
voltak, Szilágyi Erzsébet így joggal tiltakozott öccse terve ellen. A 
király Vitéz Jánost küldte követként nagybátyjához, aki létre is 
hozta Mátyás, Szilágyi Erzsébet és Szilágyi Mihály találkozóját. 
Ezen Szilágyi Mihály lemondott a kormányzóságról, Mátyás viszont 

megerősítette besztercei grófságában és birtokaiban. 


Közben a török elfoglalta Galambóc várát, Mátyás és Szilágyi pedig 
e hírre csapatokkal vonult le a Délvidékre: A király a kormányzást, 
elsősorban a sereg ellátási feladatait az anyjára bízta. Zavaros 
időszak következett, még az események pontos helyét és időrendjét 
sem tudjuk. Szilágyi állítólag összefogott a király külföldi 
ellenségeivel, és minden jel szerint puccsra készült, mire Mátyás 
elfogatta, és Világos várában börtönbe záratta. Az a legvalószínűbb, 
hogy Szilágyi elfogatására még út közben, a Tisza mellett került sor. 
Egy Pozsonyba küldött levél ugyanis azt tudatja, hogy a király 
Szilágyi letartóztatása után Bodó Gergelyt (Hunyadi 

egykori alvajdáját és budai várnagyát) és fiát, Gáspárt küldte 


Nándorfehérvárra a vár átvételére, de az ottani várnagy elfogatta 
őket. (Bodó Gergely ekkor már tárnokmester volt, fia, Gáspár 1457- 
ben a Hunyadi fiúkkal együtt került V. László fogságába, 1459-ben 
asztalnokmester lett.) Ez nyílt lázadásnak számított, a később sereg 
élén megjelenő uralkodó azonban megszállta a várat, és innen 
értesítette az országot október 8-án Szilágyi lecsukatásáról. 


A Szilágyi-probléma azonban ezzel nem fejeződött be, a volt 
kormányzó ugyanis 1459 nyarán megszökött és csapatokat gyűjtött. 
Szeptember elején azonban ismét kiegyezett a királlyal, aki 
visszaadta neki a közben elkobzott Besztercét és a legtöbb birtokát, 
majd a jelek szerint háziőrizetbe helyezte Visegrádon, 1459. 
november 6-án legalábbis még ott volt. 


A forrásokból úgy tűnik, hogy 1459-1460 fordulóján innen 
elengedték, és Erdélybe, illetve a Tiszántúlra ment sereget gyűjteni. 
Bár 1460. április elején már az erdélyi kormányzó címét viselte, de 
a királlyal való végső kibékülésre csak májusban került sor valahol 
Tiszavárkony környékén. Szilágyi ezután elkísérte csapataival 
unokaöccsét a Heves megyébe betört csehek elleni hadjáratra. 
Augusztus közepén Mátyás , kedves nagybátyját" szlavóniai és 
macsói bánnak, valamint az Alsó részek főkapitányának nevezte ki, 
aki ugyanakkor az erdélyi kormányzóságot is megtartotta. Az 

új főkapitány most a török elleni harcra (és a szerb fejedelemség 
megszerzésére) készült, tett azonban egy újabb különös lépést. 
Október 6-án ugyanis felkereste Siklós várában Garai László nádor 
özvegyét és fiát, és megerősítette a simontornyai szerződést, 
melynek megtartására a jelen levő Vitéz János váradi és Janus 
Pannonius pécsi püspök vállalt kezességet. A , mindenki ellen" 
kötött Garai-Szilágyi szerződés tehát újra életbe lépett, 

de megváltozott körülmények között: Újlaki kimaradt belőle, 
viszont Mátyás két legmegbízhatóbbnak látszó híve segédkezett az 
ügyben! 


A következő hónapban aztán Szilágyi a törökkel harcolva fogságba 
esett, majd a szultán kivégeztette. Ahogy egy pápai követ a 
következő évben leírta, ez Mátyás szempontjából szerencsés eset 
volt, mert Szilágyi a királlyal való kibékülés ellenére mindvégig 
ellene szervezkedett, és összefogott Mátyás ellenségeivel. A Szilágyi- 
ügy világosan mutatja, hogy az új királynak miféle problémákkal 


kellett szembenéznie. Bár voltak és vannak, akik hálátlansággal 
vádolják az ifjú Mátyást, mert lecsukatta az őt trónra segítő 
nagybátyját, mást azonban nemigen tehetett. Bármennyire próbált 
vele kiegyezni, a hatalomra éhes katona egy percig sem maradt hű 
alattvaló. Az erdélyi kormányzóság és a két bánság csak annyiban 
volt jó húzás a király részéről, hogy ezzel szembefordította 
Újlakival, aki ugyanebben a három tartományban volt úr. Újlaki 
nem volt jó viszonyban Vitéz Jánossal és annak unokaöccsével, 
Janus Pannoniusszal, ami a két főpapot Szilágyi oldalára vitte. Ezért 
újították fel a szövetségi szerződést, az azonban már végképp 
kiszámíthatatlan, hogy mi történt volna az országban, ha a 
kormányzónak sikerül elfoglalnia Szerbiát. 


A király nagybátyja még világosvári tömlöcében ült, amikor 
simontornyai szövetségesei megkísérelték megbuktatni Mátyást. 
1459 elejére nyilvánvalóvá vált, hogy lázadás készül, a király ezért 
február elejére Budára hívta híveit, ahol 10-én 12 főpap (egy 
kivétellel a teljes püspöki kar), valamint 36 világi úr (zömében 
báró) hűségesküt tett Mátyásnak. Az ellenzék Újlaki németújvári 
várában gyűlt össze. A házigazdán kívül ott volt Garai, aki magát 
még mindig nádornak címezte, a Hunyadi László kivégzésénél 
szerepet játszó Bánfi Pál, Szécsi János, az esztergomi érsek 

testvére és mások, összesen 23 világi személy, valamint - egyedül a 
főpapok közül - a lengyel származású erdélyi püspök. A 
legkülönösebb, hogy Kanizsai László erdélyi vajda, aki 1457-ben 
Mátyással együtt fogtak el, szintén megjelent testvérével, Miklóssal 
együtt. (A forrásnyomok alapján őt a király valamivel megsérthette, 
mert később olyan tetteiért kapott kegyelmet, amiket azután 
követett el, hogy Temesvárott otthagyta a királyt.) Megjelent Cillei 
egykori kapitánya, Vitovec szlavón bán, valamint az osztrák főúr 
Andreas Baumkircher is, aki pozsonyi ispánként magyar főúrnak, 

, igazi bárónak" számított. Február 17-én aztán a résztvevők magyar 
királlyá választották III. Frigyes császárt. 


A császári csapatok és a magyar lázadók hadserege - noha Garai 
nádor néhány nappal a választás után meghalt - betört a Rába 
völgyében az országba. Mátyás Szentmártoni Nagy Simont küldte 
ellenük, ő azonban április elején Körmendnél csatát vesztett. Újlaki 
viszont, akinek csapatai a támadók fő erejét képezték, otthagyta a 
sereget, így a vesztett csata ellenére végül is Nagy Simon győzött. 


Nem zárható ki, hogy e fordulat egy Újlakival kötött megegyezés 
következménye volt: Nagy Simon ugyanis korábban macsói 
vicebánként Újlaki szolgálatában állt. Most pedig - 1459-1460 
között - ő lett az egyik macsói bán. Újlaki a jelek szerint így kívánta 
Mátyás előtt kimutatni a hatalmát. Mátyás ugyanis ezután 

több előkelőségből álló követséget (köztük a prímást és a nádort) 
küldött Újlakihoz, akik július 1-jén lelkendezve jelentették a 
királynak, hogy megállapodtak: Újlaki örök hűséget fogadott a 
királynak, aki az egyezményt július 25-én erősítette meg. Eszerint 
Újlaki vajda megtarthatta összes birtokait, azokat is, amelyekre a 
királynak vagy anyjának lenne joga (ez főként a németújvári 
uradalom). Mátyás az egyezmény megerősítésében fogadta: úgy 
segítse a mindenható Isten, Szűz Mária, Szent Mátyás apostol, a 
szent három királyok és Szent István király, hogy ezt megtartja. 
Érthető, hogy a király esküjébe belefoglalta védőszentjét és 

Szent Istvánt, azt viszont nem tudjuk, miért tisztelte ennyire a 
három királyokat. 


Az 1459. év első felének eseményei két dolgot világosan mutatnak. 
Az egyik, hogy a pápai segítség - és a még mindig az országban 
tartózkodó Carvajal bíboros támogatása - biztosította a 
Szentszéknek bíborosként és egyházjogi doktorként engedelmes 
Szécsi prímás hűségét, s ő a püspöki kart is a király oldalára vonta, 
noha saját rokonsága vezette a lázadást. A király tehát számíthatott 
az egyházra. A másik tanulság: annyi hatalma sem volt az 
uralkodónak, hogy a lázadó nagyurak egy frakciójával leszámoljon. 
Igaz, Újlaki nagyon csúnya játékot játszott: azért, hogy 

birtokaiból semmit se veszítsen el és méltóságait megőrizhesse, 
hajlandó volt ellenséget szabadítani az országra, bár annak sikerét 
már megakadályozta. Azonban az egész ügy nem lett volna több 
lényegtelen epizódnál, ha a császár ezentúl nem nevezte volna 

magát magyar királynak, és később nem ebből 


vezették volna le a Habsburgok magyar trónigényét. Vitovec, Újlaki 
szlavón báni társa a császártól kapta meg jutalmát: Zagorje - azaz 
Varasd megye nagy része - örökös grófjának nevezte ki, Mátyás 
pedig meg sem kísérelte a III. Frigyesnek engedelmeskedő zagorjei 
grófot leváltani a szlavón bánságból. (Talán arra gondolt, amikor 
nagybátyját kinevezte Újlaki és Vitovec mellé harmadik szlavón 
bánnak, hogy az majd helyreállítja a királyi hatalmat Szlavóniában, 


erre azonban nem került sor.) 


Macsóban sem volt könnyebb a helyzet. Itt 1459 nyarán, a lázadás 
utóhatásaként egyszerre négy bán volt, kettő a király, kettő Újlaki 
embere, ugyanakkor a király maga Újlakit is elismerte, azaz 
gyakorlatilag öt bán működött. Az év végétől azonban egészen 
1466-ig- leszámítva Szilágyi Mihály néhány hónapos bánságát - már 
egyedül Újlaki volt a bán. 


A lázadás külpolitikai következményekkel is járt. Bár 1458-ban, 
Galambóc eleste után Mátyás a török ellen fordult, de a Szilágyival 
való leszámolás miatt nem ért el komolyabb eredményeket. 1458 
végén a török elleni hadjárat előkészítésére Szegeden országgyűlést 
tartott: a hadjáratot a boszniai királlyal szövetségben tervezte. A 
lázadás azonban megakadályozta a háborút, így június végén a 
török elfoglalta Szendrő (Smederovo) várát, a szerb fejedelemség 
székhelyét. Ezzel Szerbia török kézre került, megszűnt az utolsó 
ütköző állam Magyarország és az oszmán birodalom között. 


1458-ban, III. Calixtus halála után II. Pius lett a pápa. Először úgy 
tűnt, hogy ez nagy veszéllyel jár Magyarország számára, az új pápa 
ugyanis korábban III. Frigyes szolgálatában állt. A császár is úgy 
gondolta egy ideig, hogy egykori híve támogatni fogja 
Magyarország ellen. A pápa azonban - még elődjénél is nagyobb 
mértékben - a török elleni harc híve volt, ebben pedig nem 
nélkülözhette Mátyás támogatását. Ezért egyrészt megbízta 
Carvajalt, hogy kísérelje meg Mátyás kibékítését a császárral, 
másrészt anyagiakkal is támogatta a magyar királyt, hogy a török 
ellen forduljon. Mátyást azonban a felvidéki harcok és a Szilágyi- 
probléma megakadályozta ebben. 


Már szó volt róla, hogy Vitéz János 1462-ben - Hieronymus Landus, 
az új pápai követ segítségével - előzetes megállapodást kötött a 
császárral, majd 1463. július 19-én Bécsújhelyen megkötötték a 
békét. Ennek értelmében 80 000 forint fejében III. Frigyes 
visszaadja a koronát és Sopron városát, a többi, kezén levő nyugati 
határszéli várat viszont megtarthatja. A magyar királyi címet 
továbbra is viselheti a császár, aki Mátyást a fiává fogadja. A 
megállapodás értelmében ha a magyar király törvényes 

örökös nélkül halna meg, akkor III. Frigyes vagy fia, Miksa örökli a 
magyar trónt. Ez a feltétel akkor nem látszott veszélyesnek, hiszen a 


magyar uralkodó húszéves volt, és házasember, valószínűtlennek 
látszott tehát, hogy nem lesz törvényes fia. A császár általi 
örökbefogadás pedig lehetőséget nyújtott arra, miszerint Mátyás 
örökölje meg a császár birodalmát. Azt akkoriban senki sem 
sejthette, hogy ez a szerződés fogja majd alátámasztani 

a Habsburgok magyarországi trónigényét. Újlakiék királyválasztó 
akciója tehát hosszú távon nem várt következményekkel járt. 


A bécsújhelyi béke azonban végre lehetőséget nyújtott Mátyás 
megkoronázására, de nehezen magyarázható, hogy a magyar király 
miért késlekedett ezzel majd egy évig. A béke továbbá biztosította 
Mátyást az ellen, hogy apósa esetleg összefog III. Frigyessel. 
Podjebrád ugyanis kétkulcsos politikát folytatott. Formailag jó 
viszonyt tartott fenn vejével, aki eleinte bízott is benne, a cseh 
király azonban nem csupán a Giskra-ügyben nem állt Mátyás mellé. 
Neki a vejére csak addig volt szüksége, míg példáját követve meg 
nem kapta a cseh koronát. Utána már több érdeke fűződött a 
császárral való jó viszonyhoz. A cseh király a Német Birodalom első 
világi választófejedelme volt, ezért az új királynak szüksége volt 

a hűbérúr, III. Frigyes jóváhagyására. Mialatt tehát Podjebrád 
felajánlotta Mátyásnak, hogy közvetít közte és a császár között, 
1459-ben Brünnben vendégül látta III. Frigyest, aki július 31 -én 
ünnepélyesen hűbérként neki adta Csehországot, továbbá 
münsterbergi hercegnek nevezte ki Podjebrád fiát. György király 
pedig katonai szövetséget kötött hűbérurával Magyarország ellen. 
Így megerősödve azonban Podjebrád nem Mátyás, hanem a császár 
ellen lépett akcióba: meg akarta ugyanis szerezni a római királyi 
címet, amely a császárság öröklését biztosította volna számára. 
Elképzelhető, hogy Zsigmond példája lebegett a szeme előtt: a 
német-cseh-magyar perszonálunió. 


A pragmatikus cseh uralkodó német birodalmi aktivitása miatt úgy 
gondolta, hogy egy időre meg kell nyugtatnia Mátyást. Noha a 
straznicei egyezmény alapján lányát, Kunigundát már régen át 
kellett volna adnia vőlegényének, ez mind ez ideig nem történt 
meg. 1461. január 25-én Mátyás kötelezte magát, hogy május 1-jére 
Magyarországra hozza ekkor már tizenegy éves aráját, és két év 
múlva elhálja vele a házasságot, illetve korábban is, ha a király 
anyja, valamint a főpapok és főurak a menyasszonyt alkalmasnak 
tartják. Mátyás egyben megszabta a királyné jövedelmét, és vállalta, 


hogy átadja neki a királynéi birtokokat. Most mindkét fél betartotta 
a szerződést, és a Magyarországon Katalinnak 

nevezett gyermekleány megérkezése után megtartották az esküvőt. 
Azonban az így létrejött rokoni kapcsolat sem akadályozta volna az 
apóst abban, hogy veje ellen forduljon, ha érdeke úgy kívánja. 


1462 őszén a török Havasalföldet támadta meg, és Vlad Tepes vajda 
ellen öccsét, Radut léptette fel. Mátyás Erdélybe ment, majd betört 
a román fejedelemségekbe, látván azonban, hogy alattvalói gyűlölik 
a , Karóbahúzó" VIadot, aki közben maga is felajánlkozott a 
szultánnak, elfogatta, és Magyarországra hozta, elismerte viszont 
Radut. (Mint láttuk, Vladot csak 1475-1476 táján engedte szabadon, 
miután hozzáadta Szilágyi Jusztinát.) E hadjárat Janus Pannonius 
verseiben is feltűnik, s említéséből érdekes következtetéseket 
vonhatunk le. Az egyik versében azt írja, hogy jöjjön haza a király, 
mert 


, Már kivirulyva a nászt várja a kis Katalin!" 


A másik versből viszont kitűnik, hogy az ifjú férj nem feltétlenül 
hűséges természetű: 


, Bölcs a király, ha a harc mezején se felejt el ölelni, 
Vénusz a csóknak örül s megnyeri Mars kegyeit." 


Nem tudjuk, hogy a gyermekkirályné mikor lett valóban asszony, 
azt viszont igen, hogy tizenötödik évében, gyermekszülésben halt 
meg 1464-ben, nem sokkal Mátyás koronázása előtt. Így ebből a 
házasságból nem lett utóda a királynak. Talán nem kellett volna 
annyira sietni a násszal - habár a Janus Pannonius-vers tanúsága 
szerint a király szexuális igényei közismertek lehettek. 

Mátyás uralkodásának első éveiben feltűnő az országgyűlések nagy 
száma. Az első, az 1458. július 8-án szentesített törvénnyel lezárult 
országgyűlés után a fél évvel később, 1459. január 5-én befejeződött 
szegedi diéta volt a második. Míg az első törvény hadügyi 
rendelkezéseken kívül a nemesek szabadságát biztosította, ígéretet 
vett ki az uralkodótól, hogy rendkívüli adót nem vet ki, valamint a 
speciális prezencie (különös jelenlét) bírósága mellé hat nemes ülnök 


kijelölését rendelte el, egyben gondoskodott arról, hogy ez a bíróság 


külön pecsétet kapjon, addig a török elleni hadjárat és a bosnyák 
szövetség terve miatt összehívott szegedi országgyűlés zömében a 
telekkatonasággal foglalkozott. A XXII. tc. viszont felhatalmazta az 
uralkodót, hogy a különös jelenlét pecsétjét annak adja, akinek 
akarja. 


Noha évente kellett volna diétákat összehívni, 1460-ban erre nem 
került sor. Az 1461-es budai országgyűlésről csak annyit tudunk, 
hogy megszavazta az egyforintos rendkívüli adót. Az 1462. május 
28-án szentesített dekrétummal lezárult országgyűlést lényegében a 
III. Frigyessel kötött előzetes megállapodás jóváhagyására hívták 
össze, és közvetlenül a tágabb királyi tanács már említett váci 
összejövetele után tartották. Azt is említettük már, hogy ez a tanács 
szavazta meg a korona visszaváltására kivetendő adót, amit az 
országgyűlés - a törvénybe be nem vezetve - megerősített. Az 
országgyűlés dekrétuma elsősorban perjogi 

kérdésekkel foglalkozott. 1463. március 29-én szentesítette Mátyás 
a török elleni háború ürügyén Tolnavárra összehívott országgyűlés 
törvényét, mely szintén főleg a katonáskodás módjával foglalkozott. 
Bár a dekrétum nem említi, egyforintos adót is megszavaztak. 
Feltűnő viszont, hogy a birtokfoglalások ügyében kiadott , rövid 
idézések" alól (az idézéstől számított 32. napra) név szerint 
kiemelték Újlakit, valamint az 1462-ben III. Frigyes oldaláról 
visszatért Szentgyörgyi és Bazini János és Zsigmond grófokat 
unokatestvérükkel, Ellerbach Bertolddal együtt. 


Leszámítva tehát Szilágyi Mihály országgyűlését, 1463-ig Mátyás öt 
diétát tartott. 1458-ban, 1462-ben és 1463-ban a nemesség 
fejenként, 1459-ben követek által képviselve jelent meg (1461-ben 
nem tudjuk). A városok mindig követeket küldtek. A dekrétumok 
nem feltétlenül az uralkodó akaratát tükrözték, a fennmaradt négy 
törvény mindegyikéről azt állítja a királyi szentesítés, hogy a 
főpapok, bárók és nemesek nyújtották be neki megerősítésre, sőt az 
1463-as szó szerint átírja az országgyűlés határozatát, azaz annak - 
a többi dekrétumban kihagyott - bevezetését is: , Mi, Magyarország, 
Dalmácia, Szlavónia és az erdélyi részek főpapjai, bárói és 
nemesei..." Az ügymenet bizonyára úgy történt, hogy volt egy 
királyi előterjesztés, amelyet először a tanács elé bocsátott 

az uralkodó, és ennek esetleg a főpapok és bárók által átdolgozott 
variánsát tekintették tárgyalási alapnak. 


Külön probléma a rendkívüli adó kérdése, amelynek beszedését a 
nemesek vagy nem engedték, vagy ha mégis megszavazták, ígéretet 
vettek ki az uralkodótól - és nemegyszer a királyi tanácstól is -, 
hogy többször nem szedeti, elégedjen meg az egyötöd forint értékű 
kamara haszna adóval. Ez utóbbit mindig az év elején szedték be - 
1458-1464 között (1463 kivételével) minden évben (de az is lehet, 
hogy 1463-ból csak az említése nem maradt ránk). Rendkívüli 
adóról a következő források maradtak: 1458 ősze: egy forint; 1459 
nyara: fél forint; ősze: egy forint; 1460 ősze: egy forint; 1461 nyara: 
egy forint; 1462 tél vége: egy forint; tavasz vége: egy forint; 1463 
nyara: egy forint. Ez azt mutatja, hogy Mátyás jóval többször 
vetette ki a rendkívüli adót, mint ahogy azt az országgyűlések 
jóváhagyták: azaz csak a királyi tanács járult hozzá. Nem ez volt 
azonban az egyetlen adójövedelme, még ha nem is számítjuk a 
királyi városok vagy például az erdélyi szászok által egy összegben 
fizetett adókat. A király lehetőséget nyújtott a telekkatonaság 
megváltására is: a bizonyos számú jobbágy után kiállítandó katonák 
helyett elfogadott a jobbágyok által fizetendő egyforintos adót is. 
Ilyen adóra került sor 1459-ben és 1463-ban. Az uralkodónak ez 
kedvező volt, hiszen a bizonytalan harcértékű telekkatonák helyett 
zsoldosokat alkalmazhatott. 


A növekvő adóterhet indokolta a felvidéki csehek elleni háborús és 
a török veszély, majd a korona visszaváltása, egyben viszont 
biztosította a király számára a csak tőle függő zsoldossereg 
fenntartását, így hatalma erősítését. Ugyanakkor nagyon sújtotta az 
adófizető jobbágyságot, rajtuk keresztül pedig a belőlük élő birtokos 
nemességet, különösen a kisebb tulajdonúakat. Mindez növelte az 
elégedetlenséget, kivéve talán azokét, akik Mátyás szolgálatában a 
befolyt adóból részesülhettek, vagy birtokadományokat kaptak. 


A szűkebb királyi tanácsban ülő bárók kinevezése az uralkodó 
felségjoga volt, s ezzel a joggal Mátyás tudott is élni. Leszámítva 
Macsót és Szlavóniát, elsősorban a mellé állt nagyurakat részesítette 
előnyben, mint a Rozgonyiak két ágát, Ország Mihályt, a Pálóciakat, 
Héderváriakat, Cudarokat, Bátoriakat stb. A megtért ellenfelek egy 
része - például a Kanizsaiak, Pető Miklós, Turóci Benedek - szintén 
kapott méltóságot. Mátyás eleinte előszeretettel favorizált olyan 
urakat is, akik a mágnások és a nemesi előkelők határmezsgyéjén 
foglaltak helyet, például a Dombóvári Dombai, a Szekcsői Herceg, a 


Pakosi vagy a Várdai családok tagjait. Viszonylag kevés olyan 
család báróvá emelkedését segítette azonban elő ebben a kezdeti 
időben, akik apja környezetéből kerültek ki. (Egyesek esetében erre 
talán azért nem került sor, mert Szilágyi oldalán 
kompromittálódtak.) E kevesek közé tartoznak a rokonságból 
Szapolyai Imre és a Dengelegi Pongrácok, rajtuk kívül a Györgyi 
Bodók család, Szokoli Péter vagy a király első főkincstartója, Tuz 
János. Hunyadi János többi hívét foglalkoztatta ugyan, sőt olykor 
hadvezéri beosztást is adott nekik, de az arisztokráciába csak 
később jutottak be, amennyiben erre egyáltalán sor került. 
Említhetnénk például Magyar Balázst vagy a román Nádasdi 
Ongor Jánost (aki esetleg Hunyadi Serba leányági leszármazottja 
lehetett). Feltűnő, hogy Mátyás uralkodása első hat évében 40 
személy viselt , igazi bárói" méltóságot, ami nagyon magas szám. 
Ezt részben az magyarázza, hogy ugyanazt a tisztséget gyakran 
egyszerre többen töltötték be, részben pedig az, hogy gyakran 
változtak a méltóságok. Kétségtelen viszont, hogy így az uralkodó 

mindig viszonylag nagyszámú főúrra támaszkodhatott. 


A főpapsággal kevesebb baj volt. Szécsi bíboros prímás - pápai 
utasításra - a király mellé állította az általa kemény kézzel irányított 
püspöki kart. Az esztergomi érsek és a király kapcsolata csak 1462 
táján kezdett megromlani, bár Szécsi mindvégig lojális maradt. 
Mátyás kezdettől fogva élt a pápától ugyan hivatalosan el nem 
ismert, de többnyire tűrt főkegyúri jogával, azaz a püspökségeket 
megbízható embereinek juttatva terjesztette fel a Szentszéknek 
kinevezésre. Már Szilágyi kormányzó is töltött be püspökséget: 
Hangácsi Albertet, aki V. László alatt a személyes jelenlét 
bíróságát vezette, Csanádi püspökké tette. Mátyás az igen gazdag 
pécsi püspökségre a Garai-párti Barius Miklós püspök halála után 
1459 tavaszán Vitéz János unokaöccsét, a kánonjogi doktor 
Csezmicei Jánost (azaz a költő Janus Pannoniust) nevezte ki. A 
lázadó lengyel Labiszyni Máté erdélyi püspök halála után utóda 
Szapolyai Imre öccse, Miklós lett 1461-ben. 


A főkancellári tisztet Szécsi prímás tartotta meg, de mivel a király 
nem volt megkoronázva, nem használhatott kettős nagypecsétet, így 
a nagyobb kancellária nem működött. A prímás csak a főkancellár 
alá tartozó különös jelenléten keresztül, a bírói pecséttel adhatott ki 
okleveleket. Egy bizonytalan adat szerint először Janus Pannonius 


lett volna a különös jelenlét helytartója, valószínűbb azonban, hogy 
ez a bíróság ténylegesen csak az 1459-es országgyűlés után alakult 
meg, élére pedig azonnal Sári Péter székesfehérvári kanonok, 
Hunyadi kormányzó egykori kancellárja került. Ő azonban a jelek 
szerint - talán nem azonnal, de - Szécsi embere lett, ezért sohasem 
tudott előrelépni az egyházi ranglétrán. A tényleges hatalmat 
jelentő titkos kancelláriát először Vetési Albert püspök vezette, aki 
egyben a személyes jelenlét bíróságát is irányította. (Hangácsit - 
talán a Szilágyihoz fűződő kapcsolata miatt - leváltották, viszont 
diplomataként tovább foglalkoztatták.) 1459-től aztán Vetési a 
király egyik leggyakrabban külföldre küldött követe lett, így a titkos 
kancellária vezetését - először alkancellári, majd titkos kancellári 
címmel - Györgyi Bodó Miklós székesfehérvári prépost vette át, aki 
egyben a személyes jelenlét bíróságát is vezette. Bodó Gergely 
tárnokmester testvére, Bodó Gáspár asztalnok- és 

lovászmester nagybátyja a Hunyadiak egyik legszorosabb hívének 
számított. 


A koronázás előtt lassan konszolidálódó királyi hatalmat 1463-ban 
újabb török támadás zavarta meg. Bár a tolnavári országgyűlés 
törvényei az ez ellen való fellépést akarták elérni, Mátyás végül 
gyakorlatilag tétlenül nézte, hogy II. Mehmed 1463 júniusában 
lerohanja Boszniát, elfogja és kivégeztesse Stjepan Tomasevic 
bosnyák királyt. A magyar uralkodó valószínűleg felmérte, hogy a 
magyar sereg nem szállhat szembe a teljes oszmán haderővel, így 
megvárta, míg ősszel a szultán a portai katonasággal visszavonul 
Isztambulba. Mátyás ekkor szövetséget kötött a töröktől szintén 
fenyegetett velencei köztársasággal, és onnan pénzsegélyt 

kapva ősszel megindult Bosznia ellen. Csatlakozott hozzá Jan 
Vitovec szlavón bán is, aki birtokai és a zagorjei grófi cím 
megerősítése fejében hűséget fogadott. A király 1463. december 25- 
én visszafoglalta Bosznia akkori fővárosát, Jajcát, és vele Bosznia 
északi sarkát. A harcok ugyan nem értek véget, 1464 őszén újabb 
hadjáratra került sor, ez azonban lényegében nem módosította az 
1463 telén kialakított helyzetet. 


A boszniai háborúk következtében Magyarország jóval hosszabb 
szakaszon lett szomszédos az oszmán birodalommal. Ez nagyon 
megnövelte a végvidék védelmének költségeit, mivel egy újabb 

ütközőállam szűnt meg a déli határon. Mátyás jajcai sikere azonban 


itthon és külföldön nagyban emelte a király hírnevét, apja méltó 
utódaként törökverőként emlegették. 


Koronázás, reformok, lázadások 


A boszniai háború sikeresnek is mondható befejezése időt adott 
arra, hogy az addig halogatott koronázásra sor kerüljön. Mátyás 
ugyanis az 1458. évi budai beiktatás ellenére még nem volt teljes 
jogú király. A magyar jog szerint csak az számított annak, akit 

, Szent István koronájával" Székesfehérvárott az esztergomi érsek 
megkoronázott. Ténylegesen a koronázás ugyan csak azt jelentette, 
hogy most már adhatott ki , örökérvényű" okleveleket, és mivel 
ilyeneket a kettős nagypecséttel vagy aranybullával pecsételtek 
meg, most már kivésethette ezek pecsétnyomóit. A kancellária 
munkája eztán majd egy évig azzal telt el, hogy régebbi 
kiváltságleveleket írtak át és erősítettek meg az új pecséttel. A 
koronázás szimbolikus és politikai jelentősége azonban sokkal 
nagyobb volt. A koronázási szertartás egyházi jellegű: az érsek általi 
megkoronázással és a püspökszentelésnél is alkalmazott szent olajjal 
való megkenéssel a király mintegy isteni védelemben részesül. Nem 
véletlenül mondta állítólag Ország Mihály nádor az 1471-es 
összeesküvés idején, 


amikor csatlakozásra akarták bírni, hogy hű marad, mert ha akár 
egy ökröt is koronáznak meg Szent István koronájával, azt szentnek 
és sérthetetlennek kell tekinteni. 


Az egy hónappal a koronázás előtt megözvegyült, huszonegy éves 
király, aki addig csak nagyon nehéz körülmények közt tudta 
akaratát keresztülvinni, most elérkezettnek látta az időt, hogy 
reformokkal erősítse meg uralmát. Igaz, volt a koronázásnak egy 
másik következménye is, ami nem feltétlenül pozitív. Mátyás addig 
lényegében pártkirály volt, ami azt jelenti, hogy az urak egy része 
ténylegesen ugyan kénytelen volt elfogadni királyának, személyesen 
azonban távol maradt az udvartól. A koronázás után viszont már 
éltek jogaikkal. A tágabb királyi tanács ülésén már az 1464-es 
országgyűlés idején megjelent Garai Jób, László nádor fia, akinek 
ugyan az uralkodó még megyésispáni tisztséget sem adott, de 

az ország egyik legnagyobb birtokosát nem zárhatta ki a tanácsból. 
Később még Bánfi Pál, V. László volt udvarmestere, a Hunyadi fiúk 
elfogatásának egyik értelmi szerzője is megjelent. Ez egyben azzal is 
járt, hogy nem teljesen megbízható mágnások országos 


méltóságokhoz is juthattak. 


A koronázás 1464. március 29-én rendben lezajlott 
Székesfehérvárott. Mátyás nyomban megkezdte reformjait, ami 
személyi átrendeződéssel is együtt járt. Elkészült az aranybulla és a 
kettős nagypecsét, de még az addig használt titkos pecsétet is újjal 
cserélte fel. Először leváltotta Szécsi prímást a főkancellárságról, és 
helyette két egyenrangú fő- és titkos kancellárt nevezett ki Várdai 
István kalocsai érsek, V. László utolsó titkos kancellárja és Vitéz 
János személyében. Várdai korábban - bár 1459-ben letette a 
hűségesküt Mátyásnak - nem tartozott a király szűkebb 
környezetéhez: vagy magát vonta ki a közügyekből, vagy a király 
nem bízott rá állami feladatokat. Vitéz karrierje különösen érdekes. 
1453-ig ő fogalmazta ugyan Hunyadi János diplomáciai leveleit, 
váradi püspökségét is a kormányzónak köszönhette, aki azonban 
semmilyen hivatalos tisztséget nem bízott rá. 1453-ban aztán V. 
László titkos kancellárja lett, s ebben a minőségben inkább a király, 
nem pedig a volt kormányzó érdekeit képviselte. 1457-ben a 

, magyar humanizmus apját" mégis lecsukták a Hunyadi fiúkkal 
együtt. Érdekes, hogy Mátyás 1464-ig - apja mintájára - szintén nem 
bízott állami tisztségeket Vitézre, viszont diplomataként és 
levélíróként foglalkoztatta. Talán ezzel magyarázható Vitéz és 
unokaöccse, Janus Pannonius erősen kétértelmű szerepe Szilágyi 
Mihály és a Garaiak siklósi szerződésmegújításában. 


A kancellária tényleges vezetője azonban nem Vitéz, hanem Várdai 
lett. A két tekintélyes főpap kinevezése növelte a királyi tanács 
befolyását az oklevelek kiállítására, amit az is igazol, hogy a titkos 
pecsétet, amely addig kizárólag a királyi hatalomgyakorlás 
eszközének volt tekinthető, többször nem a király, hanem az ország 
pecsétjeként említették. Ezen természetesen a rendi , ország" 
értendő. Az oklevelek kiállításában a főkancellárokon (vagy az 
alkancelláron) kívül még egy személynek volt szerepe, Csezmicei 
János pécsi püspöknek. Ez már 1464-ben és 1465 

elején kimutatható, amikor Janus Pannonius Olaszországba utazott 
követségbe. 1467-ben aztán titkos kancellári címmel is előfordul, 
minden jel szerint ekkor ő számított Mátyás legbefolyásosabb 
tanácsadójának. Szerepét 1468 második felében Matucsinai Gábor 
budai plébános - egyben a személyes jelenlét bíróságának a vezetője 
- vette át kancellári címmel. Lehetséges, hogy mindez kapcsolatban 


áll a Mátyás által az 1460-as évek végén egy ideig használt kisebb 
titkos pecsétekkel. Az 1464-es reform kancelláriai része tehát a jelek 
szerint nem volt teljesen sikeres: az elvileg egységes kancellária 
inkább csak teória maradt. Nem véletlen, hogy az uralkodó később 
legtöbb kancellárjával összeveszett (Várdai és Matucsinai azonban 
kivételt képeznek ez alól). A királyi kancelláriák által kiállított 
oklevelekre a nagyhatalmú kancellárokon keresztül a királyi 

tanács prelátusai és bárói is hatást gyakoroltak. 


Mátyás a koronázáskor elbocsátotta Bodó Miklós titkos kancellárt és 
Sáli Péter személynököt is. Egyikük sem kapott püspökséget, tehát a 
király nyilván nem volt velük megelégedve. Nagybátyjával együtt 
bukott Bodó Gáspár asztalnok- és lovászmester is, ráadásul őt a 
jelek szerint a királyi tanácsból is kizárták. Az 1457-ben a Hunyadi 
testvérekkel együtt lecsukott Bodó Gáspár szerepe azért érdekes, 
mert egyike volt azon kevés kegyvesztett úrnak, aki - ugyan csak 21 
év múlva, 1485-ben - királynéi udvarmesterként és a királyi tanács 
tagjaként visszakerült a hatalomba. 


Reformot vezetett be Mátyás a kúriai bíróságoknál is. A királyi 
különös és személyes jelenléti bíróságok értelmetlen kettősségét 
megszüntette, az új bíróság a személynök elnöklete alatt a 
személyes jelenlét nevét vette fel, és a régi bírói pecsétet használta, 
viszont az eredeti kettősségre utalt az, hogy két ítélőmestert 
foglalkoztatott. Választott köznemesi ülnökökre viszont nincs 
adatunk. Az új személynök a süllyesztőből előhozott Hangácsi 
Albert püspök lett, akit 1465-ben egy István nevű prépost, 

majd Matucsinai Gábor követett. Matucsinai, aki az egységes 
kancellária vezetésében is részt vett, majd a közben már bíboros 
Várdai halála után 1471-ben kalocsai érsek lett, az 1460-as évek 
végén és az 1470-es évek elején az ország egyik legbefolyásosabb 
politikusává vált, noha nem járt egyetemre, és nem számított 
humanistának sem. 


Úgy tűnik, hogy a bírósági szervezeti reform jóval sikeresebb volt a 
kancelláriainál, a legeredményesebbnek azonban a 
pénzügyigazgatás átszervezése mondható. Szapolyai Imre 
főkincstartót Mátyás az elfoglalt boszniai terület kormányzójává, 
egyben horvát és szlavón bánná nevezte ki. Szlavóniában 
változatlanul Újlaki lett a társa, noha a királyi 


oklevelek méltóságsorában Újlaki csak erdélyi vajdaként és macsói 
bánként szerepei, Vitovecet azonban sikerült leváltania. Az új 
kincstartó - aki nem kapta meg a főkincstartó címet, így már nem 
számított bárónak, csak hivatalnoknak - a jelentéktelen nemes 
Bessenyői Bertalan lett. Ez már azt jelenti, hogy noha Mátyás a 
kancellária ügyeinek felügyeletéből nem tudta a nagybirtokosokat 
kikapcsolni, a pénzügyek intézésébe nem engedett beleszólást, 
hiszen a kincstartó immár nem tartozott a prelátusok és a bárók 
közé. 


A pénzügyigazgatás reformjának első lépése a királyi , rendes" 
bevételi források központi irányításának végrehajtása lett volna. 
Mátyás először egy három budai polgárból álló konzorciummal 
kísérletezett. Bajoni Lőrinc - Szapolyai volt alkincstartója-, Ernuszt 
János és Kovács István közösen vették át a harmincadvám 
igazgatását, és mindegyikük kapott egy pénzverő- és bányakamarát 
is. Az 1467-ben a harmincadvám helyébe lépő koronavám 
adminisztrációját immár egyedül Ernuszl látta el, aki még az év 
folyamán megkapta a kincstartói címet is. Ernuszt - 
kikeresztelkedett budai zsidó kereskedő - az 1460-as évek elején 
udvari szállítóként került összeköttetésbe a királlyal, aki - 
felismerve tehetségét - udvari lovagnak is kinevezte. 1466-ban Tuz 
Jánossal, a király első főkincstartójával közös bányavállalkozásba 
fogott, számos besztercebányai rézbányát vásároltak fel. Ernuszt 
1470-ben - már kincstartóként - megvásárolta Tuz részét is, és 
egyedül irányította a vállalkozást. 


Mátyás jó emberismeretét igazolja, hogy Ernuszt személyében egy 
átlagon felüli tehetségű üzletemberre bízta az ország anyagi 
helyzetének rendezését, aki feladatának maradéktalanul eleget is 
tett. A reform lényege, hogy az egymástól elválasztva kezelt 
valamennyi királyi bevételi forrás - a budavári udvarbíró által 
irányított királyi uradalmak kivételével -közös vezetés alá került, 
kialakult egy pénzügyi tisztviselő hivatalnokréteg, így lehetővé vált 
áttekinteni a bevételeket és költségvetést készíteni. (Igaz, 
költségvetések csak Mátyás halála utáni időből maradtak 

fenn.) Ernuszt eredetileg csupán a , rendes" királyi bevételeket kapta 
meg, a rendkívüli adó adminisztrálását 1468-ban főkincstartói 
címmel Janus Pannoniusra bízták, aki azonban ezzel nem vált 
Ernuszt hivatali felettesévé. 1468 után már a rendkívüli adót is 


Ernuszt kezelte. 


Különösen nagy jelentőségű volt a pénzreform. A magyar 
aranyforintot mindig azonos pénzlábon verték, és így értéke állandó 
maradt. Elvileg száz ezüst dénár volt egyenlő egy aranyforinttal, a 
királyók azonban gyakran rontották a pénzlábat, ezért az 
országgyűlések rendszeresen kérték új, értékálló pénz veretését. 
Mátyás az 1460-as évek második felében az öt pénzverdében 
valóban el is kezdte a jó minőségű ezüstdénárok veretését. Mikor 
1470-re már kellő mennyiségű új pénz került forgalomba, amely 
külsőleg is különbözött a régiektől (az érmekre a király által 

igen tisztelt Madonna, Magyarország patrónája került), három 
verdében megszüntette az ezüstpénz verését, hogy a forgalomban 
levő pénz mennyisége ne rontsa le az értékét. Ez a nyilván Ernuszt 
ötletére bevezetett reform csak áttételesen javította a kincstár 
jövedelmét, viszont jótékony hatást gyakorolt a kereskedelemre. 
Időtálló vállalkozás volt: 1521-ig nem változott a pénz értéke, azaz 
száz ezüstdénár ért egy aranyforintot. 


Az 1467. évi törvény csak kismértékben növelte a királyi 
bevételeket. Ekkor ugyanis a rendes adót, a kamara hasznát 
megszüntette az országgyűlés, és , a királyi kincstár adója" név alatt 
állította vissza. Ugyanez történt a harmincadvámmal, amelyet 
ezentúl koronavámnak neveztek. Ebben csupán annyi volt a haszon, 
hogy korábban a régi királyok, de Mátyás is számos mentességet 
engedélyeztek, amelyek így érvényüket vesztették. Ez elsősorban 
Erdélyben okozott problémát, ott ugyanis katonai terheik miatt a 
jobbágyság eddig nem fizette a kamara hasznát, a királyi kincstár 
adóját viszont fizetnie kellett. 


Ennek ellenére Mátyás bevételei mégis jelentős mértékben 
megnőttek. A fő forrás az országgyűlés, illetőleg olykor a királyi 
tanács által megszavazott és a jobbágyságot sújtó rendkívüli adó 
volt. Bár az adóegységek (jobbágyháztartások, azaz füstök, illetve 
porták) száma csökkent uralkodása idején, az adó azáltal, hogy 
olykor évente többször is kivetette, jelentős jövedelmet képezett. 
Később az egytelkes - adómentességgel rendelkező - 
parasztnemesektől is beszedette, igaz, ők a jobbágyokénak csak a 
felét fizették. Feltűnő viszont, hogy a 20 dénáros kamara haszna, és 
az ennek megfelelő szlavóniai ún. nyestbőradó (1467-től a 


királyi kincstár adója) beszedéséről 1468-ból maradt utoljára adat. 
Később közösen szedték a rendkívüli adóval, s a kettő együtt tett ki 
egy forintot. Ez nyilván az 1467-es - később tárgyalandó - lázadás 
következménye volt. Mátyás 1458-tól haláláig, 1490-ig összesen 43 
alkalommal vetett ki rendkívüli adót, amely évi átlag 385 000 forint 


bevételt jelentett. 


Egyéb bevételei közül a legtöbb a sóból származott, évente 80 000 
forint. Ezt követték a pénzverési és bányajövedelmek 60 000, a 
harmincad-(korona) vám 50 000, a királyi városok és a szászok 
rendes és rendkívüli adója 47 000 forinttal. A kisebb bevételek 
6000 forintra becsülhetők. Mátyás évi átlagos bevétele eszerint 628 
000 forint lehetett. Ez évente ingadozott, hiszen egyszeri adókivetés 
esetében félmillió, kétszerinél pedig háromnegyedmillió forinttal 
számolhatunk. Ebben azonban nincsenek benne a pápától és 
Velencétől az 1470-es évekig elég rendszeresen kapott összegek, de 
a később elfoglalt cseh és osztrák tartományok bevételei sem. Ez 
utóbbiak azonban - egyes éveket leszámítva - teljesen 
elhanyagolhatók voltak: Mátyás ugyanis óvakodott a magyarhoz 
hasonló adópréssel sújtani a megszállt területeket. Ezekkel együtt 
jövedelme néhány évben a 900 000 forintot is megközelíthette. 


Kétségtelen, hogy a magyar király jövedelme az V. László korihoz 
képest hihetetlenül megugrott. Összehasonlítva azonban néhány 
nagyhatalommal, még ez sem volt sok. A francia király jövedelme 
XI. Lajos trónra léptekor magyar forintra átszámítva 1 365 000 
(1461), halálakor 3 345 000 volt (1483). A velencei köztársaság 
tiszta bevétele 1464-ben több volt egymillió dukátnál. (A dukát 
lényegében azonos értékű volt a magyar forinttal.) Végül, ami 
Magyarország szempontjából a legfontosabb: II. Mehmed szultán 
1475-ben 1 800 000 dukát jövedelemmel rendelkezett, azaz épp a 
kétszerese volt annak, amihez Mátyás legfeljebb egy-két évben 
hozzájuthatott. Ha arra gondolunk, hogy Magyarországon 10 000 
könnyűlovas egy évi zsoldja 360 000, 5000 gyalogosé 1 20 000 
forint volt, még jobban látszik, hogy a nagy bevétel csak 
viszonylagosnak tekinthető. 


Az 1464. évi koronázó országgyűlés alkalmával a tágabb királyi 
tanács ratifikálta a III. Frigyessel kötött békét, beleértve a 
Habsburgok trónörökösödését. A király koronázását ugyanakkor a 


rendek mindig felhasználták arra, hogy szabadságjogaikat 
biztosítsák. Az uralkodónak benyújtott és Mátyás által az új függő 
kettős pecséttel április 6-án szentesített dekrétum jó példa erre. 
Nem érdektelen a dekrétum bevezetése: , Mivel az a dicső és boldog 
köztársaság, amelyben helyesen alkotott törvények uralkodnak, így 
illő, hogy a királyok és fejedelmek, akik a népek és városok 

jogát tartják kezükben, a rájuk bízott népet ne csak fegyverrel 
védjék meg vitézül, hanem egyszersmind jogaiban, szabadságaiban 
és üdvös törvényeiben is megtartsák." A rendek előszedték és a 
királlyal megerősítve átírattatták Nagy Lajos 1351. évi törvényét, 
amely magába foglalta az 1222-es Aranybullát is, valamint 
Zsigmond 1435. évi dekrétumát, mint amelyek legjobban 
tartalmazzák a nemesi szabadságjogokat. 


A törvénycikkek a szabadságjogok biztosításán, perjogi kérdéseken 
stb. kívül az Albert király halála (1439) óta történt 
hatalmaskodások és birtokfoglalások rendezését írták elő. Két 
cikkely azonban elgondolkoztatja az olvasót. A III. tc. nem engedi, 
hogy a király valakit a főpapok és bárók tanácsa ellenére 
hűtlenségben marasztaljon el, a XVIII. tc. szerint pedig az uralkodó 
ne foglalja el senkinek a javait egyszerű panaszra vagy saját 
ügyében, hanem tartsa meg a törvényes eljárást. Ebből arra kell 
következtetni, hogy ilyesmi megtörtént, sőt későbbről is van arról 
adat, hogy a királynak valaki panaszt tett, mire az megdühödve 
lefoglaltatta vagy le akarta foglaltatni a bepanaszolt birtokait. (Ez 
utóbbi esetben a kúria bírái léptek közbe, és a lehiggadt király már 
bírói útra terelte az ügyet.) 


Mátyás megözvegyülése után szinte azonnal újra óhajtott nősülni. A 
nehézséget az okozta, hogy Európa ősi uralkodóházai lenézték a 
felkapaszkodott, általuk senkiházinak tekintett magyar királyt, neki 
viszont éppen ezért volt nagy szüksége nagyhírű dinasztiából 
származó feleségre. A király nősülési vágya több mint egy évtizedig 
bonyolította a magyar diplomácia gondjait. Német feleséget 
kaphatott volna Szászországból vagy Brandenburgból, ebbe viszont 
a magyar urak nem akartak belemenni. Mátyásnak a legjobb IV. 
Kázmér lengyel király leánya, Hedvig lett volna, aki - igaz, túl fiatal 
volt, 1457-ben született, de - anyja révén Zsigmond császár 
dédunokája és Albert király unokája volt. Itt azonban Mátyást igen 
sértő módon kikosarazták. Utána 1470-ben felvetődött III. Frigyes 


császár Kunigunda nevű leánya neve is, noha a kijelölt ara 
akkor még csak ötéves volt. 


1465-ben a király Janus Pannoniust és Rozgonyi Jánost küldte az új 
pápához, II. Pálhoz (1464-1471). Már előtte, februárban meghalt 
Szécsi bíboros esztergomi érsek, akinek a helyére Mátyás Vitéz 
Jánost nevezte ki. Bíborosi kinevezésre azonban nem Vitézi, hanem 
Várdai kalocsai érseket terjesztette fel a pápának, aki utóbb meg is 
kapta a bíborosi kalapot. Janus Rómában engedélyt kapott magyar 
egyetem alapítására, amelyet Vitéz Pozsonyban létre is hozott, de az 
nem sokáig működött. A magyar követségnek sikerült jelentős 
pénzösszeget is szereznie a török elleni harcra, bár a király ekkor 
óvakodott a hatalmas déli ellenség megtámadásától. II. Pál továbbra 
is szemben állt Mátyás volt apósával, a huszita Podjebráddal, és a 
magyar királyt is ellene akarta fordítani. 


A koronázással országon belül egyrészt megnőtt a király tekintélye, 
ami módot nyújtott egyes korábbi esetleges tűzfészkek eloltására, 
másrészt átrendeződés történt a királyt támogató bárók körében. A 
leglényegesebb változás Erdélyben volt, ahol a király unokatestvére, 
Pongrác kínos mellett még mindig Újlaki viselte a vajda címet. 1465 
nyár végén Mátyás leváltotta mindkettőjüket, helyükbe pedig a két 
Szentgyörgyi és liazini grófot, Jánost és Zsigmondot, valamint 
unokatestvérüket, Ellerbach Bertoldot nevezte ki, akik egyben 
székelyispánok is lettek. Különös e kinevezésben, hogy a három 
nyugat-magyarországi nagyúr III. Frigyes legfontosabb 
támogatójának számított, és csak 1462-ben tért vissza a király 
hűségére. A leváltás tehát nem Pongrác kegyvesztettségét 

jelentette, ő ugyanis nem sokkal később már Szörényi bánként tűnt 
fel, hanem nyilvánvaló, hogy valamivel ki kellett elégíteni a három 
új vajdát, és mivel Erdélyben gyökértelenek voltak, Mátyás úgy 
gondolhatta: ott nem okozhatnak bajt, sőt a király hatalmát erősítik. 
Tévedett. 


A következő lépés Újlaki szlavóniai hatalomvesztésének elősegítése 
volt. 1465-ben a király Tuz Osváttal - Tuz János öccse vagy 
unokaöccse -töltötte be a zágrábi püspökséget. A két Tuz - Vitéz 
János és Janus Pannonius barátja - megkapta a Zágráb megyei 
medvevári uradalmat is. Miután a pápától pénzt kapott, Mátyás 
1466-ban III. Frigyessel együtt hadjáratot tervezett a török ellen. 


Ezen a címen sereggel vonult le Szlavóniába, ahol azonnal elcsapta 
a bánokat, Szapolyai Imrét és Újlakit. Nyilván a király rokonának 
menesztése nélkül Újlaki megbuktatása sem sikerülhetett volna. 
Hogy a királyi hatalom mégsem volt szilárd ebben a tartományban, 
onnan látszik, miszerint Mátyás kénytelen volt Jan Vitovec zagorjei 
grófot visszahelyezni a bánságba, hiszen a Cillei-vagyon 

nagy részének uraként a legtekintélyesebb szlavóniai birtokosnak 
számított. Társa a megbízható Tuz János lett, aki már 1465-től a 
fontos ajtónálló-mesteri (azaz udvarmesteri) méltóságot töltötte be. 
Az ajtónállómesterségben egy másik volt Cillei-familiáris, az 
ugyancsak szlavóniai birtokos Turóci Benedek volt a társa, akit 
ebben a tisztségben 1466-1467-ben a német Lamberger Frigyes 
követett. Ő szerezte meg a Cillei-vagyonból a Csáktornyai 
uradalmat. Alig egy évtizeddel korábban azonban mind Turóci, 
mind Lamberger részesei voltak a Hunyadi testvérek 1457-es 
lefogatásának. Az, hogy 1465-1466-ban egyszerre a régi ellenfelek 
kaptak tisztségeket, magyarázható lenne azzal is, ha politikai 
orientációváltozást tételeznénk fel, ebben az esetben Pongrác és 
Szapolyai más oldalt képviseltek volna. A valószínűbb mégis az, 
hogy a király bárói támogató körének kibővítése nélkül másként 
nem sikerült volna Újlaki háttérbe szorítása. Újlakinak egyedül a 
macsói bánság maradt, ahol 1465-ig egyedül kormányzott. Ekkor 
azonban először Szokoli Pétert, majd unokasógorát, Szilágyi Margit 
férjét, Maróti Mátyust nevezte ki Mátyás Újlaki mellé társbánnak. 


1465-ben nem tudunk országgyűlésről, az 1466-osnak pedig nem 
maradt fenn a végzeménye, csak annyit tudunk, hogy törökellenes 
háborús előkészülettel foglalkozott. Közben a kapcsolat mind a 
császárral, mind a cseh királlyal hol javult, hol rosszabbodott. A 
cseh ügyet bonyolította Svehla cseh katonáinak felvidéki 
garázdálkodása, ezt azonban Mátyás 1467 januárjában - mint láttuk 
- kegyetlenül felszámolta. Az elég hosszan tartó és csak április 1-jén 
befejeződött országgyűlés fogadta el a kamara haszna, illetve a 
harmincad átszervezését, és ez országos elégedetlenséget, Mátyás 
kormányzata egyik legnagyobb válságát váltotta ki. 


A közel egykorú elbeszélő források megegyeznek abban, hogy 
Erdélyben lázadás tört ki, ami érthető is lenne, hiszen az új törvény 
épp az erdélyiek kamara haszna mentességét törölte el. Szétszórt 
okleveles adatokból azonban tudjuk, hogy Temes megyében, a 


Bácskában és másutt is folytak harcok, így például az északkeleti 
Felvidéken, sőt Szlavóniára is átterjedt a jelek szerint a lázadás. 
Februárban ugyanis Mátyás szabályszerűen beszedette a kamara 
hasznát, majd tavasszal az új, az annak helyébe lépő királyi kincstár 
adóját. A nyáron a katonáskodás megváltása fejében újabb 
egyforintos adót vetett ki, végül az év végén sor került - immár a 
lázadás leverése után - az egyforintos szokásos rendkívüli adóra is. 


Az elbeszélő források szerint Erdély el akart szakadni, és 
Szentgyörgyi és Bazini János gróf vajda személyében fejedelmet, sőt 
királyt választott magának. Igaz, Bonfini úgy tudósít, hogy a vajda 
ezt a méltóságot csak kényszerből fogadta el. Fennmaradt azonban 
az erdélyi három nemzet (magyar megyék, szász és székely székek) 
vezetőinek a kolozsmonostori konvent előtt 1467. augusztus 18-án 
bevallott és esküvel megerősített szövetséglevele. Ebben magukat az 
erdélyi részek országlakosainak nevezik, és kijelentik, hogy a saját 
és az egész Magyarország szabadsága megvédésére fognak össze a 
király ellen. Elszakadásról tehát szó sincs. Igazgatóiknak és 
elöljáróiknak pedig Szentgyörgyi és Bazini János és Zsigmond 
grófok, valamint Ellerbach Bertold vajdákat, továbbá (Szapolyai) 
Imre és István szepesi grófokat választják meg. Tehát a lázadás 
vezetője nem egyedül jános vajda volt, hanem kél társa, sőt a 
Szapolyai testvérek is érintettek. Mindez arra utal, hogy az 
utóbbiaknak jelentős szerepe lehetett a szervezésben, feltehetően a 
harmadik testvér, Miklós erdélyi püspök közvetített az ottani rendek 
felé. (Imre és István grófok az északkeleti Felvidéken 
szervezkedtek.) Mivel Erdélyben közismerten nagyszámú harcedzett 
ember élt, különösen fenyegető veszélyt jelentett az itteni lázadás a 
király számára, Szapolyai Imre hűtlensége pedig 

személyében érintette. 


Mátyás mindig akkor mutatkozott a legerélyesebbnek és a 
leggyorsabbnak, ha a helyzete bizonytalanná vált. Jól felmérte, 
hogy a helyzet Erdélyben a legveszélyesebb, ezért csapatait 
összegyűjtve azonnal odaindult. Titkos kancellárját, Janus 
Pannoniust visszaküldte Pécsre, főpapi székhelyére, bizonyára azzal 
a feladattal, hogy ott állítsa helyre a rendet. Onnan utasította a 
király személyében a püspök a szlavóniai vicebánokat, hogy hajtsák 
be még az elmaradt adókat is, a rebellis nemesek birtokait pedig 


2. 


foglalják le. A költő-államférfi a rend helyreállítása és Plutarkhosz- 


fordítása október 15-ei befejezése után indult el csak a király 

után Erdélybe. Közben a királyi sereg megérkezése után a lázadók 
gyakorlatilag harc nélkül szétoszoltak, a vajdák meghódoltak, és bár 
tisztségüket elvesztették, semmi büntetésben sem részesültek, sőt 
nem egész egy év múlva a királyi tanácsban is ismét megjelentek. 


Mátyás tehát kesztyűs kézzel bánt a nagyúri lázadókkal, nem 
kegyelmezett azonban azoknak az előkelő nemeseknek, szász és 
székely vezetőknek, akik a kezére kerültek: volt, akit karóba 
húzatott, tüzes fogókkal marcangoltatott, de volt olyan is, akit 

, csak" lefejeztetett. A lázadók egy része Lengyelországba menekült, 
birtokaikat Mátyás természetesen elkoboztatta. (Ilyen elkobzott 
birtokokat kapott cserébe Szilágyi Jusztina férjével a felvidéki 
uradalmak helyett.) Ennél is súlyosabb, az erdélyi egész nemességet 
hosszú időre érintő kollektív büntetéssel is sújtotta Mátyás 

a tartomány minden egyes nemesét, függetlenül attól, hogy a 
lázadókkal tartott, avagy nem. Korábban is volt ugyan különbség a 
magyarországi, illetve az erdélyi és szlavóniai nemesek vérdíjában, 
amit egy megölt nemes után kellett fizetni. Az anyaországban 200, a 
két melléktartományban pedig 1 00 forint volt ez. Most az 
erdélyiekét Mátyás 66 forintra szállította le, s e rendelkezés a király 
halála után is érvényben maradt. 1467-1468 fordulóján így már 
csak a Szapolyai testvérek álltak fegyverben, de végül ők is 
meghódoltak, és semmi büntetésben nem részesültek. Az erdélyi 
megtorlásnak nyilvánvalóan elrettentő szerepe is volt, 

érdekes viszont, hogy Mátyás nem merte a nagyurakat felelősségre 
vonni: félt a mágnások szolidaritásától. 


A lázadás rossz fényt vetett a királyra, s a csorbát Mátyás győztes 
hadjátattal akarta kiköszörülni. Moldvába vezette seregét, olt 
azonban december közepén Nagy István moldvai vajda legyőzte, a 
csatában maga a király is megsebesült. A királyi propaganda - 
például Janus Pannonius - természetesen győzelemről beszélt, 
Mátyás azonban bizonyos mértékben levonta a lázadás tanulságait: 
ettől kezdve a kincstári adót betudta a rendkívüli adóba. Sőt az 
1467-es adótörvény azzal is növelni akarta a bevételeket, hogy 
lehetővé tette az összeköltöző jobbágycsaládok külön- 

külön megadóztatását is, ennek alkalmazására azonban a lázadás 
után nem került sor. A király ezzel a sérelmek egy részét igyekezett 
orvosolni. 


A moldvai kudarc bizonyos mértékben Mátyás hibájának 
következménye volt: lebecsülte ellenfelét, mikor elégtelen erőket 
vetett be, hiszen csapatainak többsége részben a Szapolyaiakkal 
hadakozott, részben Nagyvárad tájékán állomásozott. Győzelmi 
propaganda ide vagy oda, az így esett csorbát mégiscsak ki kellett 
köszörülnie, s erre kiválóan alkalmasnak tűnt egy cseh hadjárat, 
egyben lehetőséget nyújtva zsoldosai foglalkoztatására is egy 
gazdag országban. 


Podjebrád György a jelek szerint nem vette nagyon komolyan volt 
vejét, akit annak idején fogoly gyermekként ismert meg. A 
Mátyáshoz hasonlóan becsvágyó és tehetséges cseh király - mint 
láttuk - messzemenő terveket szőtt: 1464-ben európai béketervet és 
török elleni háborút indítványozott diplomáciája. Ebbe Mátyás nem 
mehetett bele, hiszen volt apósa lett volna az irányító. 
Podjebrádnak a legfőbb nehézséget huszita volta okozta, a 
Szentszéknek ugyanis egyre inkább elege lett az eretnek királyból. A 
leghatalmasabb katolikus cseh főurak 1465-ben úri ligát hoztak 
össze ellene, a pápai diplomácia pedig európai hatalmakat 
igyekezett Csehország ellen fordítani. Mind a pápának, mind a cseh 
uraknak IV. Kázmér lengyel király vagy annak egyik fia volt az 
ellenjelöltje Szent Vencel koronájának betöltésére, hiszen a lengyel 
királyné a cseh trón törvényes örököse volt. Mátyás már ekkor, 
1465-ben ezt írta II. Pál pápának: , ha akár a csehek, akár a törökök 
ellen szükséges, íme Mátyás Magyarországgal együtt, olyan 
mértékben, amilyenben az én és országom erői kiterjednek", 
támogatja a pápát. Ezt a kissé kardcsörtető nyilatkozatot azonban II. 
Pál akkor nem vette figyelembe. 


IV. Kázmér azonban - noha 1466 őszén a toruni békében lezárta a 
német lovagrend elleni háborút - akkor sem bontotta fel a cseh 
királlyal kötött szerződését, amikor az év végén a pápa kiközösítette 
Podjebrádot. 


1468 elején aztán hirtelen felgyorsultak az események. 


Mivel sehol nem volt potenciális ellenfél Podjebráddal szemben, a 
pápa és a cseh urak végül kénytelenek voltak Mátyáshoz fordulni. 
Tas z Boskovic olmützi püspök, valamint Gabriele Rangoni - nálunk 
inkább Veronai Gábor név alatt ismert - pápai követ januárban 
felkeresték Mátyást. (Rangoni ferences volt, Kapisztrán Szent János 


kíséretében az 1450-es évek közepén már járt Magyarországon.) De 
talán a pápai követségnél is fontosabb, hogy a cseh király 
legidősebb fia, a harcias Viktorin herceg 1468 elején betört 
Ausztriába, és mivel a császárnak nem volt ereje és pénze az 
ellenállásra, , fogadott fiához", Mátyáshoz fordult segítségért. Ennek 
fejében nemcsak pénzt ajánlott, de megcsillantotta előtte a római 
királlyá választás lehetőségét is. Valamivel később lekötötte 

neki Ausztria egy évi bevételét, sőt olyan hír is elterjedt, hogy a 
császár kolostorba vonul, lemond, családját fogadott fia oltalmába 
helyezi, aki megkapja a császárságot. (E hír feltehetően teljesen 
hiteltelen, amit talán azért terjesztettek, hogy rávegyék Mátyást a 
harcra.) 


A háborúba való belépést erősen támogatta Vitéz János prímás és 
unokaöccse. (A Podjebrádnak szóló hadüzenetet később 
kancellárként éppen Janus Pannonius fogalmazta.) Egyelőre 
azonban meg kellett nyerni a háborúhoz a tágabb királyi tanács 
jóváhagyását. Az urak, tekintve a pápa és a császár együttes 
felhívását, annál is inkább beleegyeztek, mert ugyanakkor a szultán 
- Újlakin keresztül - békeajánlatot tett. Igaz, ezt Mátyás nem fogadta 
el - a Velencével fennálló szerződése értelmében az 

adriai köztársaság nélkül nem is tehette meg -, hiszen az egyidejű 
török béke és cseh háború Európa-szerte ártott volna a király 
hírének. Mivel azonban nem került sor török támadásra, az sem 
zárható ki, hogy egy titkos megállapodás azért létrejött. Március 31- 
én aztán elkészült a hadüzenet a cseh királynak. 


A cseh háború ettől kezdve egy évtizedig kötötte le Magyarország 
erőit. Megint azt lehet mondani, hogy Mátyás - akár Moldvában - 
rosszul mérte fel az erőviszonyokat. Gyakorlatilag szinte semmit 
sem kapott meg a császár által ígért pénzből, így a hadjárat 
költségeit Magyarország fizette. A katolikus úri liga gyengébb volt 
annál, mint amire számított, de ennek egy része is csupán Podjebrád 
megbuktatásában vagy meggyengítésében volt érdekelve, de nem 
Mátyás megerősítésében. Végül a még mindig Európa legjobb 
katonái közé tartozó csehek sokkal erősebbek voltak annál, mint 
amit Mátyás gondolt. (Megjegyzendő, hogy a magyar király 
zsoldosserege is többségében csehekből állt.) Az érem másik oldala: 
Mátyás foglalkoztatni tudta zsoldosait, a bárók egy részének, illetve 
csapataiknak hasznot hajtó vállalkozásokat biztosított, magának 


pedig európai tekintélyt, sőt esetleg rangbeli emelkedést tett 
lehetővé. Nem véletlen, hogy a Szapolyai testvérek mellé álltak, 
később pedig István gróf a király egyik hadvezéreként harcolt a cseh 
területeken. 


A háború vegyes eredményeket hozott. 1468 májusában Mátyás 
elfoglalta Trebicet Morvaországban, de az ostromban maga is 
megsebesült. Chrudim sikertelen ostrománál 1469 februárjában a 
király állítólag álruhában akarta kikémlelni a helyzetet, de elfogták, 
azonban - jól tudván csehül magát istállószolgának adta ki, és erre 
elengedték. (Itt jelenik meg először az álruhás király legendája.) 
Még ebben a hónapban Vilémovnál Podjebrádnak sikerült Mátyást 
csapataival körülzárni, de előnyét nem használta ki. A magyar 
uralkodó ugyanis találkozót kért volt apósától, ami létre is jött a 
frontok közt egy romos parasztkunyhóban. Itt fegyverszünetben és 
egy újabb, olmützi találkozóban állapodtak meg. Podjebrád 

mint német birodalmi választófejedelem kötelezte magát, hogy 
támogatja Mátyást a pápa és a császár által már megígért római 
királlyá választásában, a magyar király pedig vállalta volt apósa 
kibékítését a Szentszékkel. 


Mátyás ügyes taktikusként lényegében átejtette különben ravasz 
apósát, hiszen mindkét fél gyakorlatilag lehetetlent vállalt. III. 
Frigyes a római királyságot diplomáciai csalétekként használta, 
amelyet előbb Mátyásnak vetett ki, ekkor azonban már éppen 
Merész Károly burgundi hercegnek ajánlotta fel, a pápa pedig nem 
volt hajlandó engedményt tenni a huszita királynak. Mindenesetre 
Mátyás ezzel ki tudott bújni a vilémovi harapófogóból. Az április 7- 
én Olmütz közelében a két király közt a szabadban megkezdett 
tárgyalások nem vezettek eredményre, csupán a fegyverszünetet 
hosszabbították meg végül az év végéig. Ezzel Mátyás lényegében 
nyomást akart gyakorolni szövetségeseire és a német 

birodalmi rendekre, hogy adjanak neki támogatást a cseh 
háborúhoz, különben abbahagyja azt. Valószínűleg ugyanezt a célt 
szolgálta - és biztosan Mátyás tudtával történt - az ún. Baumkircher- 
lázadás: Andreas Baumkircher osztrák főúr ugyanis felkelt az 
ausztriai urak élén a császár ellen. (Baumkircher 1465-ig a pozsonyi 
ispán tisztét töltötte be, valamint a szalónaki uradalom birtokosa 
volt, így magyar bárónak számított.) 


1469. május 3-án aztán a katolikus cseh rendek Mátyást az olmützi 
székesegyházban cseh királynak választották. Ezzel lényegében 
megszűnt a békés megegyezés lehetősége. Az új cseh királyt az 
ottani, zömében katolikus melléktartományok, Morvaország, 
Szilézia és Lausitz is elismerték, és főként a német ajkú városok 
(elsősorban Boroszló) álltak ki Mátyás mellett. (Igaz, egyes 
városokban rossz vért szült a király erős nőfogyasztása.) A császár is 
megharagudott - hiszen ő volt Csehország hűbérura -, és Mátyásnak 
tulajdonította mind a Baumkircher-lázadást, mind egy török 
betörést az osztrák örökös tartományok területére. Most Podjebrád 
törte meg a fegyverszünetet, kihasználva, hogy volt veje csapatai 
egy részét elbocsátotta. 1469. július 27-én Mátyásnak sikerült ugyan 
Podjebrád Viktorin herceget, a cseh király legidősebb fiát 

elfogni, de ez nem szüntette meg a háborút. Gyakorlatilag 
megmerevedtek a frontok: György király a tulajdonképpeni 
Csehországban, Mátyás annak melléktartományaiban uralkodott. 


A háború igen nagy tehertételt jelentett Magyarországnak. A király 
külföldi pénzsegélyt csak a pápától kapott, ezért is gyakorolt 
nyomást a császárra és a katolikus cseh rendekre, hogy költségeit 
megtérítsék. Maradt tehát Magyarország, és a rendkívüli adó. Ezt 
már az 1467-es lázadás leverése után kivetette, majd 1468 elején 
követte a királyi kincstár adója mint rendes adó, valamint egyéb 
pénzszerzési módszerek. Így például nádori közgyűléseket hirdetett 
egy-egy megyében (ami ott nagy költséggel járt, hiszen el kellett 
látni a nádori kíséretet), majd félforintos vagy 75 dénáros adó 
fizetése fejében lemondott a közgyűlés megtartásáról. Úgy 

tűnik, hogy sűrítette a sókamarákat és a harmincadhivatalokat is, 
ugyanis az 1468-as törvény a régi állapotot állította vissza. 
Rendkívüli adót csupán a tágabb királyi tanács beleegyezésével az 
1467-es lázadás után már nem mert kivetni, így országgyűlést 
kellett tartania. 


Mivel Mátyás Csehországban hadakozott, az országgyűlést 
Pozsonyba hívta össze. A király olyan rendkívüli adót akart, amit 
csak az eretnekek ellen, a cseh háború költségeinek fedezésére lehet 
felhasználni. Egy nappal a diéta berekesztése és a törvény 
szentesítése előtt kötelezvényt kellett azonban adnia, hogy többé 
ilyen adózásra nem kerül sor. Most is, mint máskor is hasonló 
királyi - és be nem tartott - ígéreteknél, a jelen levő főpapok és 


bárók csatlakoztak az ígérethez. Tanulságos a névsor, hogy 

kik jelentek meg a határszéli országgyűlésen, és vállaltak kezességet 
a királyért. Nyolc püspök: élükön Várdai bíboros és Vitéz prímás fő- 
és titkos kancellárok, valamint Janus Pannonius. A bárók a nádorral 
az élen tizenhárman voltak, de köztük látjuk Újlakit, Szapolyai 
Imrét, Szentgyörgyi és Bazini Zsigmond grófot és Ellerbach 
Bertoldot, azaz a lázadás miatt leváltott vajdákat, de megjelent 
Garai Jób, sőt - 1458 óta először - Bánfi Pál is, a Hunyadi fiúk 1457- 
es letartóztatása egyik értelmi szerzője. Ez nemcsak azt mutatja, 
hogy a király főúri ellenzéke most szinte fitogtatta hűségét, hanem 
azt is, hogy a cseh háború elég sokak támogatását élvezte. Az adót 
azonban csak 80 dénár értékben szedték, azaz a király betudta 

a következő év elején esedékes királyi kincstár adóját, amit aztán 
1469-ben nem is szedtek be. A szeptember 29-én szentesített 
törvény lényegében az 1464-es koronázási dekrétum legfontosabb 

cikkelyeit erősítette meg. 


Az adószedést azonban nem Ernuszt kincstartóra, hanem Janus 
Pannoniusra bízták, aki ennek megfelelően főkincstartói címet 
kapott. Ez időben vette át a kancellárságot Matucsinai Gábor, ezért 
kapott a pécsi püspök új tisztséget. Nagy tekintélye miatt Janus 
alkalmasabb volt az adó biztos behajtására, az pedig, hogy 
elvállalta, azt is bizonyítja, hogy egyetértett vele. Mátyás 
óvatosságát bizonyítja, hogy a következő évben egyáltalán nem 
szedetett adót, ez volt az egyetlen adómentes év uralkodása idején. 


Mivel 1468-ban meghalt Jan Vitovec szlavón bán, az adószedés 
befejezése után, 1469 elején Janus lett Tuz János ajtónállómester 
társa a szlavón bánságban. Szokatlan volt, bár nem példa nélküli 
egy főpapot kinevezni szlavón bánná, ez mindenesetre a költő 
változatlan tekintélyét bizonyítja. A cseh ügy viszont nemzetközi 
erőfeszítéseket is szükségessé tett. A diplomáciai kérdéseket 
továbbra is Janus Pannonius nagybátyja, Vitéz prímás intézte, akit 
1469 őszén Mátyás elküldött a császárhoz, és felajánlotta 
közvetítését a lázadó urakkal. (Baumkirchert végül 1471- 

ben menlevéllel magához hívta a császár, majd annak lejárta után 
elfogatta és lefejeztette.) 


Vitéz csúcstalálkozóval akarta rendbe hozni a király és III. Frigyes 
viszonyát, amire 1470. február 11. és március 11. között került sor 


Bécsben. Közvetlenül előtte Mátyás leváltotta Tuz János és Janus 
Pannonius szlavón bánokat, helyükre pedig a katona Magyar 
Balázst és a pénzügyi szakember Horváth Damjánt nevezte ki. Ez 
nem jelentette a leváltott bánok kegyvesztését: Tuz megtartotta a 
fontos ajtónállómester-udvarmester méltóságot, Janus pedig 
Vitézzel, Beckensloer egri püspökkel és néhány világi úrral, köztük 
Szapolyai Imrével és Rozgonyi Rajnáiddal együtt a király kíséretével 
Bécsbe ment. A csúcstalálkozó tökéletes kudarccal zárult, noha 

a császár fényes ünnepségekkel, táncmulatságokkal szórakoztatta 

, fogadott" fiát. Mátyás eredetileg csehországi kiadásai megtérítését 
kívánta, továbbá a császár lemondását a trónörökösödési jogról, és 
kegyelmet az akkor még élő és a király által védelembe vett 
Baumkircher számára. A tárgyalásokat Beckensloer vezette, s ekkor 
kérte meg a király az akkor ötéves császárleány, Kunigunda kezét. 
III. Frigyes ugyan elvben beleegyezett azzal, hogy leányát csak tíz 
év múlva adja át, sőt hogy az szintén örökösödési jogot kap 
Magyarországra, de nem volt hajlandó erről kötelezvényt kiállítani, 
hasonlóan Mátyás római királlyá választásához való beleegyezéséről 
sem. Végül a magyar király megdühödött, és búcsúzás nélkül 
hagyta ott a császárt. III. Frigyes sohasem bocsátotta meg ezt a 
sértést. 


A háború elhúzódása növelte az elégedetlenséget az országban. 
Mátyás már 1469 végén újra kivetette a rendkívüli adót - 
országgyűlés nélkül, csak a királyi tanács beleegyezésével -, amit 
1470 elején kezdtek szedni. Az urak elégedetlenségének egyik oka 
így a nagy adóteher volt, de erősítette a zúgolódást a török elleni 
védekezés elhanyagolásának vádja is. Az urak nehezményezték, 
hogy Mátyás nem veszi figyelembe véleményüket, és mindent maga 
intéz. A király tehát 1470. november második felében kénytelen 
volt újabb országgyűlést összehívni, amelynek végzeménye 
lényegében a korábbiak cikkelyeit ismétli meg, a rendek viszont 
megszavazták a rendkívüli adót, igaz, betudva abba a 

királyi kincstár adóját is. Mint már a korábbi diétán, most is 
kimondták, hogy Mátyás egy évig ne kényszerítse katonáskodásra a 
főpapokat, bárókat és nemeseket. Az adót pedig nem a csehek, 
hanem a török elleni háborúra szavazták meg. 


A már megszokott módon a főpapoknak és a báróknak most is 
kötelezettséget kellett vállalniuk, hogy a király a rendek 


beleegyezése nélkül nem vet ki több adót. (Azaz nem arról, hogy 
egyáltalán nem vet ki.) Most azonban csak négy püspök volt a 
király kezese: Várdai bíboros, Beckensloer, Janus Pannonius és 
Vetési Albert. Vitéz prímás hiányzott, ami jelentheti egyet nem 
értését is, mivel azonban unokaöccse beleegyezett az adóba, 
távolmaradásának esetleg betegség is lehetett az oka. A világi urak 
száma azonban majdnem megegyezett az egy évvel korábbival: 12- 
en elfogadták az adót, köztük a nádor, Újlaki, Szapolyai Imre, 
Pálóci László országbíró, Rozgonyi János tárnokmester, Maróti 
Mátyus macsói bán és Garai Jób. A fő ellenség, Újlaki, valamint 
Garai László néhai nádor fia, Jób tehát változatlanul gondosan 
ügyelt arra, hogy ne szerezzen , rossz pontot" a királynál. Feltűnő 
Tuz János hiányzása, és mivel szinte rögtön az országgyűlés után 
leváltották az ajtónál lómesteri tisztről, helyére pedig egy köznemes 
udvari familiárist, Parlagi Györgyöt neveztek ki, az ő esetében 
valóban ellenállásról beszélhetünk. Arra is vannak nyomok, hogy 
Mátyás apja egykori familiárisát, akit ő tett mágnássá, rövid időre le 
is csukatta. 


Mindez már előrevetítette az elégedetlenség nyílt kirobbanását. 
Gyengítette Mátyás helyzetét, hogy a nagy tekintélyű Várdai István 
bíboros, kalocsai érsek, az egyik fő- és titkos kancellár nem sokkal 
az országgyűlés után meghalt. Bár, mint láttuk, a kancellária 
tényleges vezetője ekkor már Matucsinai Gábor budai plébános volt, 
aki nyomban megkapta a megüresedett kalocsai érseki széket is, 
Mátyás ekkor még nem nevezte ki egyben fő- és titkos kancellárnak. 
Így háromnegyed évre megszűnt a párhuzamos fő- és titkos 
kancellárság, Vitéz bukásáig egyedül töltötte be a tisztet. 
(Mondanunk sem kell, hogy ez nem módosította Matucsinai 
befolyását.) Valószínű, hogy a király nem akarta a prímás 
érzékenységét sérteni az új kalocsai érsek további felfuttatásával. 


Ennek ellenére az ellentétek egyre csak növekedtek Mátyás és a 
prímás, sőt az egész püspöki kar között. Roverella pápai legátus 
engedélyével - a prímás ellenkezése ellenére - megadóztatta ugyanis 
a magyar egyházat, és ezt az adót be is hajtották. Az meg még 
súlyosabban érintette az erősen anyagias Vitézt, hogy Mátyás az 
esztergomi érseki jövedelmeit is megcsapolta, így például bizonyos 
állami bevételekből a prímásnak járó tizedet nem szolgáltatta ki. 
Külföldiek pedig 1471 szeptemberében arról véltek tudni, hogy 


Vitéz a királyi tanácsban állást foglalt Mátyás egy állami adókivetési 
javaslata ellen, mire a király felpofozta, a magyar urak pedig ezért 
bosszút akartak állni. Az eset, ha egyáltalán megtörtént, csakis az 
1470. novemberi országgyűlés idején történhetett, ennek 

végzését azonban a prímás unokaöccse, mint láttuk, elfogadta, Vitéz 
pedig ezután lett egyedül főkancellár. A hír igaz volta tehát nem 
igazolható, de nem is cáfolható. 


Közben döntő változás következett be Csehországban. 1471. 
március 21-én meghalt Podjebrád György király, a cseh rendek 
azonban május 27-én nem a cseh királyi címet már viselő Mátyást, 
hanem IV. Kázmér lengyel király legidősebb fiát, Ulászlót 
választották meg. Nem sokkal ez után Vitéz prímás és Janus 
Pannonius összeesküvés szervezésébe kezdtek Mátyás ellen. Az új 
helyzetben ugyanis, mivel a huszita király helyére egy hithű 
katolikus került, aki mellesleg Albert király unokájaként és 
Zsigmond dédunokájaként az ország törvényes királya volt, Mátyás 
cseh háborúja elvesztette legitimitását. A pápa ugyan egyelőre nem 
ismerte el a huszita cseh rendek választottját, az azonban 
valószínűnek látszott, hogy később változtatni fog nézetén. Vitéz és 
elvbarátai IV. Kázmér második fiát, Kázmér herceget akarták 
meghívni magyar királynak, mivel Lengyel-ország is szemben állott 
a törökökkel, így a magyar-lengyel szövetség a baráti Csehországgal 
együtt az oszmán veszéllyel szemben is védelmet biztosíthatott 
volna. Erre a megoldásra , vevő" volt a cseh háborúval, főleg annak 
adóterheivel szemben álló és a török elleni védelmet váró ország. 
Az ügynek csak az volt a szépséghibája, hogy a cseh háborút 

annak idején éppen Vitézék szorgalmazták. 


A Csehországban tartózkodó Mátyás besúgóktól idejében értesült az 
összeesküvés tervéről. Olasz történetírója, Bonfini úgy tudja, hogy 
Újlaki javasolta a királynak: tegyen úgy, mintha semmiről sem 
tudna, és erre az egész lázadás összeomlik. A régi ellenfél macsói 
bán biztosan fontos szerepet játszott az összeesküvés 
felszámolásában, ugyanis Mátyás a boszniai királysággal jutalmazta 
meg hűségét. Végeredményben a király sikeresen túljutott 
uralkodása második nagy válságán, amelyet Vitézék hihetetlen 
ügyetlenséggel robbantottak ki. 


A források egybehangzóan azt állítják, hogy az ország nagy része 


mellettük állt. Állítólag csak néhány megye maradt hű a törvényes 
királyhoz. Túl későn kezdtek azonban hozzá a lengyelekkel való 
tárgyaláshoz, és nem tettek semmit az ellen, hogy a király a nyáron 
csapataival hazatérjen Magyarországra. Mire a lázadás kitört, már 
csak Vitéz, Janus Pannonius, a két Tuz, Rozgonyi Rajnald (aki az 
1470 őszén országbíróvá kinevezett, majd 1471 augusztusában 
magyar követként a regensburgi német birodalmi gyűlésen meghalt 
János nevű bátyja helyett lett tárnokmester) és Perényi Miklós 
csatlakoztak. Biztos, ami biztos, Perényi bátyja, István hű maradt a 
királyhoz, meg is kapta Rozgonyi Rajnald tárnokmesterségét. 


Mátyás még a lázadás leverése előtt országgyűlést hívott össze, 
amelyre - 1463 óta először - valamennyi nemesi meghívta. A 
beterjesztett és a király által szeptember 18-án elfogadott cikkelyek 
számos sérelmet orvosoltak. Így évente kell ezentúl országgyűlést 
tartani, nemes nem fogható el törvényes eljárás nélkül, adókat csak 
országgyűlési határozattal lehet kivetni, egyháziak nem 
adóztathatók, az ország szokásjoga ellenére kiadott királyi oklevelek 
érvénytelenek, megyésispán csak nemes lehet, az uralkodó által a 
törvénnyel ellentétesen kiadott okleveleket nem kell figyelembe 
venni. Tehát az országgyűlés végzeménye elsősorban a nemesek 
jogait volt hivatott biztosítani. 


Néhány nap múlva, szeptember 21-én 10 főpap (Vitéz, Janus és Tuz 
Osvát kivételével az összes), valamint 36 báró nyilvánította ki 
írásban Mátyáshoz való hűségét a lengyel trónkövetelővel szemben. 
Soha ennyi nagyúr nem jött össze. (Az 1459-ben III. Frigyes ellen a 
király mellett állást foglaló 36 világi egyharmada nem számított 
mágnásnak.) A lázadókon kívül gyakorlatilag mindenki 
szükségesnek tartotta királyhűségét kinyilvánítani. Ennél nagyobb 
sikert Mátyás nem is érhetett el, ez ugyanis bebizonyította, hogy a 
hadseregével jelen levő uralkodó ellen senki sem mer felkelni. 


Kázmér herceg csak október elején indult el lengyel seregével 
Magyar-országra, és bár Vitézék megnyitották előtte Nyitra várát, 
Perényi Miklós és Rozgonyi meg néhány északkeleti erősséget, 
Kázmérnak december végén el kellett hagyni az országot. December 
19-én Vitéz is kiegyezett a királlyal. Janus nem volt hajlandó 
visszatérni a király hűségére, elmenekült, és 1472. március 27-én 
halt meg a Tuz testvérek birtokában levő Medvevárban. A király - 


talán Janus és a Tuzok ellenállása miatt - megszegve a prímással 
kötött egyezséget, 1472. március 1-jén fogságba vetette Vitézt, majd 
április 1-jén új megállapodást kötött vele. Az érsek Beckensloer 
felügyelete alatt házi őrizetbe került Esztergomban, majd 1472. 
augusztus 9-én meghalt. Utóda Beckensloer lett, aki 

Matucsinaival együtt a fő- és titkos kancellárságot is megkapta. 


A cseh háború vége, az osztrák kezdete 


Mátyás első feladata az összeesküvés felszámolása után a rengeteg 
pénzt felemésztő cseh háború presztízsveszteség nélküli befejezése 
volt. Azzal tisztában volt, hogy az Ulászló kezére került 
Csehországot nem foglalhatja el, mert számolnia kellett a fiát 
támogató IV. Kázmérral is. Lengyelország szomszédos lévén 
Magyarországgal, a lehetséges frontok ezáltal megnövekedtek volna, 
a lengyelek pedig időközben befejezték a háborút a német 
lovagrenddel. Ugyanakkor a király nem adhatta fel az elfoglalt cseh 
tartományokat, amelyek lehetőséget nyújtottak neki a német 
birodalmi ügyekbe való beavatkozásra is. Több német fejedelem így 
például a szász választó vagy a brandenburgi őrgróf - rendelkezett 
kisebb hercegségekkel Szilézia területén, és mivel ezen a területen 
cseh királyként Mátyás uralkodott, ő volt a hűbéruruk. Ez 
óvatosságra késztette vele szemben a német fejedelmeket, hiszen 
megfoszthatta őket hűbérbirtokáiktól, a magyar király azonban 
reálisan nem várhatta el tőlük támogatásukat a római királyi cím 
megszerzésére - bár ezt Mátyás szerette volna. 


Az 1471-es regensburgi német birodalmi gyűlés nem adott 
segítséget Mátyásnak sem a csehek, sem a török ellen. A király 
változatlanul nyomást akart gyakorolni III. Frigyesre, noha az 
időközben kivégeztette Baumkirchert. Támogatni kezdett tehát egy 
újabb osztrák főúri lázadást, amelyet most a császár volt 
főkapitánya, Ulrich von Grafeneck vezetett, aki különben a lánzséri 
uradalom birtokosaként magyarországi nagybirtokos is volt. 1472 
őszén ugyan lemondott támogatásukról, III. Frigyesnek pedig 
sikerült belső ellenfeleivel kiegyezni, a magyar-osztrák 

viszony azonban tovább romlott. Olyannyira, hogy 1473-ban a 
császár az augsburgi birodalmi gyűlésen támogatást kért Mátyás 
ellen. 


A magyar uralkodó viszont időközben igyekezett kiegyezni cseh és 
lengyel ellenfeleivel. A tárgyalások sikertelenek voltak, ugyanis 
Mátyás nem volt hajlandó lemondani az elfoglalt területekről. 1474 
februárjában ugyan békeszerződéssel lezárták az 1471-es Vitéz-féle 
összeesküvés óta elvben még létező lengyel háborút, sőt 
belefoglalták Ulászló cseh királyt is, akivel hároméves 


fegyverszünetet kötöttek. Cseh-lengyel részről azonban ez csak 
figyelemelterelés volt. A csehek ugyanis Nürnbergben tárgyaltak a 
császárral, és 1474. március 11-én létrejött a szövetségük Mátyás 
ellen, amihez néhány nap múlva Lengyelország is csatlakozott. A 
császári propaganda a magyar királyt többek között azzal vádolta, 
hogy átengedi az osztrák örökös tartományok ellen a törököket. A 
vád igaz volt: a törökök akadálytalanul haladhattak át magyar 
területen, később Mátyás a szultánhoz írt levelében maga is utalt 
erre a megállapodásra. 


A három szövetséges pontosan meg is állapodott a Magyarország 
elleni közös háború menetrendjében, a megállapodást azonban 
éppen az azt tető alá hozó III. Frigyes nem tartotta be. Igaz, nem 
teljesen saját hibájából. A császár egy évvel azelőtt ugyanazt az 
udvariatlanságot követte el a római királyságra ugyancsak aspiráló 
Merész Károly burgundi herceggel, mint Mátyás vele szemben: 
búcsúzás nélkül hagyta ott Trierben a herceget. Merész Károly 
1474. július 29-én ostrom alá vette a kölni érsekség stratégiailag 
fontos Neuss városát. Ez addig szinte ismeretlen nemzeti 
fellobbanáshoz vezetett a Német Birodalomban a francia betolakodó 
ellen. Igaz, a császárnak majd egy esztendőbe került, hogy 1475. 
május 22-én sereg élén megjelenjen Neuss felmentésére, Merész 
Károlynak azonban el kellett takarodnia. A neussi siker hatalmas 
presztízsnyereséget hozott III. Frigyesnek, de ezzel elhalasztotta a 
lehetőséget Mátyás legyőzésére. 


IV. Kázmér október elején nagy sereggel vonult be Sziléziába, 
nyugatról pedig fia, Ulászló a cseh csapatokkal támadt. Mátyás jóval 
kisebb erőkkel rendelkezett, és Boroszlóban készült fel a védelemre. 
Csapatai azonban előtte végigpusztították Sziléziát, hogy a támadók 
ne rendelkezzenek élelmiszer-utánpótlással, Szapolyai Istvánt és 
Kinizsi Pált pedig könnyűlovasokkal Lengyelország megtámadására 
küldte. A magyar király jól felszerelte magát Boroszlóban, így 
nyugodtan várhatta az ostromot. Az eredmény: az ellátási 
nehézségekkel küzdő és számban jóval erősebb ostromlók 
kénytelenek voltak fegyverszünetet kérni. A lengyel király 
eredménytelenül hazavonult, Ulászló pedig - apja nevében is - 1477. 
májusig tartó időre megkötötte a fegyverszünetet. 


Mátyás - gyakorlatilag harc nélkül - uralkodásának egyik 


legnagyobb katonai sikerét érte el. Nyilvánvalóvá vált azonban, 
hogy az adott helyzetben egyik ellenfél sem érhet el teljes 
győzelmet a másik ellen. A magyar diplomácia a további lengyel 
beavatkozást megakadályozandó 1477 márciusában a német 
lovagrenddel és az ermlandi püspökséggel kötött szövetséget a 
lengyelek ellen, Ulászló viszont a császárral újította fel a 
kapcsolatokat. 1477. június 10-én III. Frigyes be is iktatta a cseh 
királyt hűbéruraként a Cseh Királyságba és a 
választófejedelemségbe. A hamarosan kitört magyar-osztrák 
háborúban azonban Ulászló nem támogatta hűbérurát, hanem 
tárgyalásokat folytatott Mátyással. A békeszerződés szövegét a két 
király követei már 1478. március 28-án megszövegezték, ennek 
ünnepélyes ratifikációjára azonban csak 1479. július 21-én került 
sor a két cseh király, Mátyás és Ulászló olmützi 

csúcstalálkozóján. Eszerint mindkettő joggal viselheti a cseh királyi 
címet, Ulászlóé Csehország, Mátyásé pedig Morvaország, Szilézia és 
Lausitz. Ulászló Mátyás halála után 400 000 forintért visszaválthatja 
az elfoglalt tartományokat. Ezzel Mátyás presztízsveszteség nélkül 
megszabadult a cseh háború terhétől, és elvileg lehetővé vált utódai 
számára a háborúra fordított összeg nagy részének megtérítése is. 


Mindez azonban nem változtatott a császárhoz fűződő rossz 
viszonyon. Ezt csak növelte, hogy 1476 tavaszán Beckensloer 
esztergomi érsek, fő- és titkos kancellár III. Frigyeshez menekült, s 
magával vitte hatalmas kincstárát. Ezt a császár rendelkezésére 
bocsátotta, aki megvette Grafeneck jelentős ausztriai birtokait. Így 
veszélyes helyzet keletkezett: amennyiben ugyanis III. Frigyes 
felszámolja nagyúri ellenzékét. Mátyás elveszti potenciális 
szövetségeseit. Mindkét fél egymás elleni propagandával akarta 
kortársait és alattvalóit maga mellé vonni. Végül a magyar király 
előtt egyetlen lehetőség maradt, a háború. Mátyás a királyi tanács 
elé vitte a hadüzenet kérdését. Indokai között szerepelt a Cseh 
Királyságba való beiktatása elmaradása, osztrák szövetségesei 
megtámadása, és hogy Frigyes nem segíti a török ellen. Állítólag 
egyedül a török elleni harcot szorgalmazó Bátori István országbíró, 
valamint a béke mellett álló főpapok ellenezték a hadüzenetet. A 
háborús párt vezére, úgy tűnik, Kinizsi Pál volt, aki Beckensloer 
szökését, valamint a császár által viselt magyar királyi cím az ország 
számára szégyenletességét is felvetette. Végül a többség lelkesen 
megszavazta a háborút, amiből nagy zsákmányt reméltek. Mátyás 


1477. június 12-én hadat üzent III. Frigyesnek. 


FZd 


Ellentétben a cseh, valamint a későbbi osztrák háborúval, a magyar 
király , villámháborúként" szinte azonnal elfoglalta egész Alsó- 
Ausztriát, betört Felső-Ausztriába is, Bécset pedig ostromzár alá 
vette. Közben IV. Sixtus pápa (1471-1484) béketárgyalásra 
szólította fel a feleket, és nem ismerte el II. Ulászló beiktatását a 
Cseh Királyságba. Bár a magyar király nagyon magas összegű 
kárpótlást kért, az 1477. december 1-jén megkötött gmunden- 
korneuburgi békében (a császár az első, Mátyás a második városban 
írta alá ugyanazon a napon) megelégedett 100 000 forinttal. A 
császár kötelezte magát Mátyás beiktatására Csehországban, 
valamint arra, hogy megkegyelmez az osztrák lázadóknak. Valóban, 
néhány nap múlva a magyar uralkodó cseh királyként letehette a 
hűbéri esküt a császárnak, és a pénz feléhez is hozzájutott. III. 
Frigyesnek azonban sohasem volt elegendő pénze, így a maradék 50 
000 forint kifizetetlen maradt. 


Minden sikere ellenére végeredményben Mátyás semmi lényegest 
nem ért el, ha csak azt nem, hogy ország-világ előtt megmutatta 
katonai erejét. Államjogi furcsaság is keletkezett: két törvényesen 
beiktatott királya lett Csehországnak. Igaz, ezt az olmützi békében 
Mátyás és Ulászló egymás közt rendezte, az azonban nyitott kérdés 
maradt, hogy adandó alkalommal a császár melyiküket fogja 
választófejedelemként meghívni. A gmunden-korneuburgi béke 
azonban a legtöbb kérdést megválaszolatlanul hagyta. Nem oldódott 
meg a császár magyarországi örökösödési joga, magyar királyi 
címhasználata és a Beckensloer-ügy sem. Egyelőre ugyan az 
örökösödés nem látszott problémának, hiszen 1476 végén 

Mátyás végre királyleányt kapott feleségül, a nápolyi király 
gyermekét, Aragóniai Beatrixot, és még nem derült ki róla, hogy 
meddő. Az újabb háború magvait azonban már elvetették. 


Bonyolította a helyzetet, hogy III. Frigyes Beckensloert szerette 
volna a jelentős tartománnyal rendelkező salzburgi érsekségre 
kinevezni, amelyhez stájerországi várak és városok- is tartoztak. Az 
érsekség azonban be volt töltve Bernhard von Rohrral, akivel 
Mátyás még a bécsi csúcstalálkozó alkalmával szövetséget kötött. 
Rohr 1478-ban a császár rábeszélésére először hajlandó volt nagy 
anyagi ellenszolgáltatás fejében Beckensloer javára lemondani, de 


Főld 


később visszavonta beleegyezését, segítségért pedig régi 
szövetségeséhez, a magyar királyhoz fordult, akinek 1479- 

ben átadta stájer, karintiai és krajnai birtokait. Így a magyarok 
bevonulhattak a fontos határváros Potolyba (Ptuj), egyben 
elfoglalták a szomszédos osztrák városokat: Regedét (Radkersburg) 
és Fölöstömöt (Fürstenfeld). Nem érdektelen megjegyezni, hogy 
mindhárom határvárosnak magyar neve is volt. 1481 -ben a 
salzburgi prépost egy hegy alatti vízvezeték-alagutat felhasználva 
magát Salzburgot is át akarta játszani a magyarok kezére, de ezt a 
polgárság császárpárti része idejében megakadályozta. Rohr így 
végül kénytelen volt lemondani Beckensloer javára, pedig a nyugati 
Salzburg esetleges magyar kézre kerülése sokat változtatott volna a 
helyzeten. Salzburghoz hasonló eset történt Passauban is, ahol a 
székeskáptalan egy püspökválasztásnál nem tudott két jelölt közt 
egyetértésre jutni: az egyik a császár, a másik a bajor herceg híve 
volt. A bajorpárti Mauerkircher püspök Mátyás támogatása fejében 
átadta neki a püspökség két alsó-ausztriai városát, Sankt Pöltent és 
Mauternt. Így a magyar király Bécstől nyugatra jutott két 
támaszponthoz. 


Gyakorlatilag már 1479 óta hadiállapot állt fenn III. Frigyes és 
Mátyás közt, mikor végül 1482-ben a magyar király hivatalosan is 
hadat üzent. Most a háború nem ment olyan gyorsan, mint 1477- 
ben. Sorra kellett városokat és várakat megostromolni, más, főként 
világi urak birtokában levő várakat a király pénzfizetés ellenében 
szerzett meg. Döntővé az vált, hogy Bécs városa hosszas ostrom 
után 1485. június 1 -jén megadta magát. Ennek nagyon nagy 
propagandaértéke volt: a német császár fővárosa került idegen 
kézre. A birodalom sereget is bocsátott császára rendelkezésére, de 
nem megfelelő számban, így Bécs visszavétele nem sikerült, 

sőt 1487. augusztus 17-én a magyar király Bécsújhelybe is bevonult. 
Ezzel Mátyás Krems kivételével egész Alsó-Ausztriát elfoglalta, 
valamint kezére került Stájerország és Karintia keleti része. Utána 
Mátyás haláláig gyakorlatilag már nem változott a hadi helyzet: 
éppúgy kifulladt a háború, mint Csehországban Morvaország, 
Szilézia és Lausitz elfoglalása után. Gyakori tárgyalások folytak a 
felek között, ezek azonban a fegyverszüneteket leszámítva nem 
vezettek eredményre. 


A háború eredménye azonban mindenképpen az lett, hogy a magyar 


király a Szent Korona országainál jóval nagyobb terület felett 
gyakorolt hatalmat. Jogilag a helyzet világos: az elfoglalt 
tartományok nem részei Magyarországnak, önálló államok, csak 
uralkodójuk azonos a törzskirálysággal. Mátyás egyéniségének, 
uralkodói módszereinek ismeretéhez azonban nem lényegtelen 
adalék, hogy miként kormányozta ezeket az országokat. Jogi 
különbség van a cseh tartományok feletti uralom és Alsó-Ausztria 
esetében. Az előzőekben ugyanis hivatkozhatott cseh 

királlyá választására, ami törvényes uralkodóvá tette. Nem 
véletlenül tettek neki hűbéresküt olyan Sziléziában birtokos német 
birodalmi fejedelmek, akik különben inkább a császárt támogatták 
vele szemben. Alsó-Ausztriát azonban fegyverrel foglalta el 
törvényes, örökös urától. Kérdéses azonban, hogy a gyakorlatban 
mennyire érvényesült a formális jogi helyzet, és nem próbálta-e a 
király a magyar uralmat erősíteni mind a cseh tartományokban, 
mind Ausztriában? 


Látszólag valóban csak perszonális unióról beszélhetünk. Mátyásnak 
külön cseh kancelláriája volt, amelynek élén csehek (inkább 
morvák) álltak, csak uralkodása végén töltötte be a különben cseh 
származású Filipec János váradi püspök egy személyben mind a 
magyar, mind a cseh kancellárságot. Igaz, közben is előfordult, 
hogy a cseh pecsét a magyar kancelláriában volt, feltehetően azért, 
mert a kancellár otthon és nem a királynál tartózkodott. Ez azonban 
már gyanút kelt a perszonális unió tényleges érvényesülésével 
szemben. 


Kétségtelen viszont, hogy Mátyás szigorúan tiszteletben tartotta az 
elfoglalt tartományok rendjeinek jogait. Ez a legjobban 
Morvaországban igazolható. 1475. március 25-én a király részt vett 
a morva tartománygyűlésen, és hozzájárult Ctibor Tovacovsky z 
Cimburka morva főúr tartományi főkapitánnyá választásához. Az 
ügynek az a pikantériája, hogy Tovacovsky tulajdonképpen Ulászló 
párthívének számított. Az 1479-es olmützi tartománygyűlésen pedig 
az elfoglalt birtokok visszaadásán kívül a latin helyett a cseh nyelv 
hivatalossá tételét határozták el. A tartomány teljes autonómiáját 
bizonyítja, hogy 1481-ben a morva rendek - élükön az olmützi 
püspökkel és Tovacovsky tartományfőnökkel - megnemtámadási 
egyezményt határoztak el III. Frigyes császárral. 


Sziléziában és Lausitzban bonyolította a helyzetet, hogy e 
tartományok számos, majdnem önálló hercegségből álltak, ezenfelül 
még lovagok és a városok alkották a rendeket. A király itt egységes 
igazgatást akart bevezetni. 1473-ban tartományfőnök (főkapitány) 
állításával kísérletezett, jelöltjét, Frigyes liegnitzi herceget azonban 
a , fejedelmi gyűlésnek" nevezett rendi gyűlés nem fogadta el. 
Valószínűleg nem a személy, hanem az új tisztség nem tetszett a 
rendeknek, hiszen ez sértette volna az egyes részfejedelmek 
hatáskörét. A következő évben, 1474-ben azonban Mátyás 
személyesen jelent meg a fejedelmi gyűlésen, ahol Szapolyai Istvánt 
végül főkapitánnyá választották. Hatásköre mind Sziléziára, mind 
Lausitzre kiterjedt. A főkapitány mellett a királyt ún. ügyvivők 
(Anwalt) is képviselték. A tartománygyűlésekre, amelyek főként 
adóügyeket tárgyaltak, a király, amennyiben nem volt jelen, 
biztosokat küldött ki, ők adták elő a király javaslatait. Az 1476-os 
tartománygyűlésen például Szapolyai főkapitány, Geréb Péter, a 
király unokatestvére, valamint Jörg von Stein ügyvivő szerepeltek 
biztosként. Stein korábban Podjebrád György szolgálatában állott, 
és a magyar királynak haláláig egyik legbizalmasabb 
tanácsadójaként szerepelt. Steinen és Szapolyain kívül később 
Filipec János váradi püspök is többször kapott ilyen biztosi 
meghatalmazást. 


Szapolyairól 1481 után már nincs forrásadat, rá Mátyásnak az 
osztrák háborúban volt szüksége. Az uralkodó újból a liegnitzi 
herceggel kísérletezett, végül azonban Filipec lett a főkapitány. A 
király tényleges helyettese Jörg von Stein volt, míg végül 1488-ban 
sikerült Frigyes liegnitzi herceget főkapitányként elfogadtatni, ami 
azonban nem módosított Stein ügyvivői beosztásán és tényleges 
hatalmán. Voltak a tartományban olyan hercegségek is, amelyek 
közvetlenül a cseh koronához tartoztak, itt a tartományi kapitányt 
maga a király nevezte ki, például Geréb is viselt ilyen tisztséget. 
Kivétel volt a boroszlói hercegség, amelyet már a korábbi 

cseh királyok Boroszló városnak adtak, itt a város maga gyakorolta 
a kapitányi tisztet: a mindenkori rangelső városi tanácstag viselte a 
kapitányi címet, egyben ő volt a városi igazgatás vezetője is. A 
hercegségi kapitányok alá voltak rendelve a főkapitánynak, illetve a 
király ügyvivőjének. Boroszló azonban, noha Mátyás sziléziai 
uralma fő támaszának számított, később a királyi befolyás növelése 
végett szabadságjogaiban sérelmeket szenvedett. Heinz Dompnig 


városkapitány nem városa érdekeit nézte, hanem Jörg von Stein 
utasításainak akart eleget tenni, ezért a király halálának hírére a 
boroszlói tanács kivégeztette. 


A sziléziai helyzet tehát nem egészen egyértelmű. Mátyás - akár 
Morvaországon - saját érdekeivel szemben is igyekezett a rendi 
kormányzást erősíteni, itt azonban nem talált megfelelő partnert. 
Bár az egységes sziléziai kormányzat csíráit vitán felül ő hozta létre, 
a rendszer nem működött olajozottan. A rendeket is meg lehet 
ugyanakkor érteni. A sziléziai hercegségek urai nem örültek annak, 
hogy egy közülük való főkapitányként föléjük emelkedik, ezért 
inkább belementek idegenek megbízásába. (Stein ugyan német volt, 
de nem sziléziai.) A főkapitányság maga sem tetszett nekik, hiszen 
saját jogaikat csorbította. Végül tökéletesen tisztában voltak azzal 
is, hogy az új tisztséggel az uralkodó az adóztatást 

akarta megkönnyíteni. Noha a magyarországinál jóval ritkábban és 
kisebb mértékben vetett ki Mátyás adókat Sziléziában, uralkodása 
végén a vele szembeni ellenérzés már robbanásig feszült volt. Stein 
ugyan kiváló diplomataként tűnt fel, azonban mint a magyar király 
sziléziai ügyvivője német alapossággal és kíméletlenséggel hajtotta 
végre Mátyás parancsait, és sokban hozzájárult a magyar uralom 
megutáltatásához. 


Alsó-Ausztria esetében - mint láttuk - más volt a jogi helyzet. 
Mátyás elsősorban Bécs elfoglalása után látott hozzá a meghódított 
területek kormányzásának normalizálásához. Összehívta a megszállt 
területek rendjeit, és hűségesküt tétetett le velük. Bár már 1486-tól 
kimutatható osztrák kancelláriája, amelyet két titkár, Lukas 
Schnitzer és Niklas von Puchau vezettek (korábban a császár 
szolgálatában álltak), osztrák pecsétje azonban nem volt, az osztrák 
vonatkozású okleveleket a magyar vagy a cseh pecséttel erősítették 
meg. E helyzetet az 1487 márciusában, Bécsújhely ostroma idején, 
talán Ebenfurtban tartott alsó-ausztriai tartománygyűlés változtatta 
meg: itt a király felvette az osztrák hercegi címet, azaz 

magát törvényes ausztriai uralkodónak nyilvánította. (Más kérdés, 
hogy Ausztria birodalmi hűbér, ezért a jogszerűséghez 
hozzátartozott volna a császári megerősítés, amit igazán nem 
lehetett elvárni III. Frigyestől.) Ettől kezdve azonban Mátyás osztrák 
pecsétet is használt. 


Formailag az uralkodó itt is betartotta a rendi játékszabályokat. 
Rendszeresen összehívta a tartománygyűlést, megtartotta az osztrák 
intézményeket. Működött mint legfelsőbb bíróság az osztrák tanács 
Christof von Liechtenstein elnöklete alatt. Ez a főúr Ausztria 
tartományi marsalljaként hivatalból elnökölt az öttagú tanácsban, 
akik között ott volt Virgili Schrutauer bécsi polgár, Mátyás 
ügyvivője a városi tanácsban. (Ő már III. Frigyes alatt betöltötte 
egyszer ezt a tisztet, majd a császár főjegyzője lett.) Az ausztriai 
pénzügyigazgatás élén is osztrák szokás szerint a Hubmeisternek 
nevezett kincstartó állt, Ruprecht Ennser bécsi polgár. Az új 
uralkodó tehát nem csupán megtartotta a korábbi 

intézményeket, de zömében olyan személyekkel töltötte be őket, 
akik korábban III. Frigyes szolgálatában álltak, ami arra utal, hogy 
az uralomváltást sokan elfogadták. 


Az osztrák intézmények átvétele, a tartományi rendek jogainak 
figyelembevétele (az öttagú osztrák tanácsban mind a négy rend: az 
urak, az egyház, a lovagrend és a polgárság képviselve volt) 
látszólag tökéletesen igazolja a tartomány önállóságának 
tiszteletben tartását. A magyar megszálló hatalom mégis 
érvényesült. Mátyás helytartójának itt is tartományi főkapitányt 
nevezett ki Szapolyai István személyében, akinek ehhez 

már megvolt Sziléziából a gyakorlata. A jelek szerint azonban - 
szemben Sziléziával - kinevezéséhez nem kérte ki a rendek 
beleegyezését. A tartományfőnök ideiglenes távol létei alkalmából 
sem osztrákok kerültek a helyükre. Így látta el a főkapitányi tisztet 
Mikulas Kropac cseh zsoldoskapitány, később pedig Ernuszt 
Zsigmond pécsi püspök. 


Az elfoglalt várak és városok élére kinevezett kapitányok és 
várnagyok kivétel nélkül magyar vagy cseh katonák lettek. Egyedül 
a bécsi vár udvarbírójaként került oda egy osztrák lovag, Sigismund 
Schnaidpeck. Csakhogy a magyarul Snapek Zsigmondnak nevezett 
úr már jóval Bécs elfoglalása előtt átállt Mátyás szolgálatába, és a 
magyar pénzügyigazgatás tisztviselőjeként dolgozott 
harmincadosként. Mátyás halála után vissza is került 
Magyarországra, míg a 16. század elején Miksa császár haza nem 
hívta, és rá nem bízta Ausztria pénzügyigazgatásának vezetését. 
(Fia, Hans később Miksa osztrák kancellárja lett.) Schnaidpeck- 
Snapek tehát nem biztos, hogy kivételként értékelhető. 


Nagyon tanulságos eszerint a három Mátyás kezére került 
tartomány kormányzatának összehasonlítása. Az uralkodó 
mindháromban kínosan ügyelt a rendi jogok tiszteletben tartására, 
adót még Ausztriában sem vetett ki tartománygyűlési jóváhagyás 
nélkül, s itt is ritkábban, kisebb összegben, mint Magyarországon. A 
tényleges kormányzásban, a rendek által gyakorolt jogokban 
azonban már nagy a különbség a három tartomány között. A 
legteljesebb jogokat a morva rendek őrizték meg, ott magát a 
tartományfőnököt is saját kebelükből választhatták, sőt a 

rendek még külpolitikai jogokat is gyakorolhattak anélkül, hogy 
Mátyás ezért megneheztelt volna rájuk. Láttuk, hogy Sziléziában és 
Lausitzben is hajlandó lett volna a király ezt elfogadni, ez azonban a 
rendek kicsinyessége következtében meghiúsult. Így kerültek 
magyarok és németek a vezetésbe, de a tartományfőnököt - még ha 
idegen volt is - megszavaztatta a rendekkel. A valódi kormányzás 
így mégsem a helyi erők kezében volt. Teljesen más volt a helyzet a 
ténylegesen meghódított Alsó-Ausztriában. Bár itt is érintetlenül 
hagyta a király a rendi jogokat, a tartományfőnök kinevezésébe már 
nem engedett beleszólást. Azt nem tudjuk, hogy a sziléziai kudarc 
következtében már meg sem kísérelte a tartománygyűlés 
megkérdezését, avagy ami valószínűbb: uralkodói jogcíme 
gyengesége következtében megbízhatóbb kézre bízta a tartományt. 
A déli örökös tartományok területéből elfoglalt városok és várak 
esetében pedig már egyáltalán nem beszélhetünk rendi jogokról. 
Mátyás nem próbált a megszállt stájer stb. területekből külön 
egységet kialakítani, hanem az egészet rábízta Kövendi Székely 
Jakab potolyi és regedei kapitányra. 


A valóságban azonban mindhárom tartományban 
összehasonlíthatatlanul nagyobb volt a magyar befolyás, mint 
ahogy azt a rendek és a helyi intézmények tiszteletben tartása 
alapján elgondolhatnánk. Már az is elgondolkoztató, hogy a cseh 
királyi pecsétet időnként a magyar kancelláriában őrizték. Az 
osztrák kancellária felállítása után sem nevezett ki osztrák 
kancellárt, az osztrák pecsétet pedig magyar ügyekben is használta, 
így a Schnitzerék vezette hivatal a valóságban a magyar 
kancellária osztályaként működött. Cseh és osztrák ügyekben 
kiállított oklevelekre gyakran magyaroktól kapott a kancellária 
oklevéladási parancsot. Sőt az okleveleket is gyakran a magyar 
tanács meghallgatása előzte meg. 1479-ben például a morva Jihlava 


városnak a magyar királyság és a morva őrgrófság fejedelmei, bárói 
és előkelői tanácsára adott kiváltságokat. Míg a tartományok 
ügyeiben a király mellett tartózkodó magyar tanácstagokat mindig 
meghallgatta, addig szinte sohasem találunk morva, sziléziai 

vagy osztrák urakat tanácstagokként Mátyás mellett. Ilyen kivétel az 
1478. december 7-én a német lovagrenddel Olmützben kötött 
szerződés. Ekkor egy magyar főpap és két báró mellett egy morva 
főpap és ugyancsak két báró fordult elő a király környezetében. 
Igaz, Mátyás ekkor nem Magyarországon tartózkodott. 


Még jobban mutatja a tartományok Magyarországtól való függését a 
pénzügyigazgatás. Noha létezett számukra is saját szervezet a 
fejedelmi bevételek beszedésére, ennek ellenére a magyar kincstartó 
olykor közvetlenül is beavatkozott ezek kezelésébe: magyar 
kincstári tisztviselők szedtek adót vagy működtek pénzverőként, 
máskor pedig ez a beavatkozás áttételesen, a helyi szervezeten 
keresztül érvényesült. Az más kérdés, hogy Mátyás óvakodott a 
megszállt tartományokat túlzottan megterhelni, a tervezett 
pénzügyigazgatási reformokat pedig nem tudta olyan hatásosan 
végrehajtani, mint Magyarországon. Ez látszik például a 

sziléziai pénzverés esetében, ahol az egységes, jó minőségű pénz 
bevezetése nem sikerült olyan eredményesen, mint 
Magyarországon. 


Végeredményben úgy tűnik, hogy az uralkodó ugyan igyekezett 
minél kevésbé sérteni új alattvalói érzékenységét, formailag 
szigorúan betartotta rendi szabadságjogaikat, a gyakorlatban 
azonban megszállt tartományoknak tekintette ezeket, vezető 
rétegüknek pedig nem sok befolyást biztosított birodalma ügyeinek 
intézésében. Ez természetesen nem jelentette azt, hogy ha közülük 
valakit magyarországi püspökségre emelt, vagy ha Magyarországon 
is nagybirtokosok lettek, nem lehetett volna szerepük. A morva 
Filipec magyar kancellárságot kapott, de nem azért, mert morva 
volt, hanem mint váradi püspök. Ulrich von Grafeneck 

Lánzsér birtokosaként játszhatott szerepet Mátyás környezetében. 
Minden óvatosság ellenére ez végül mégis oda vezetett, hogy a 
király uralkodása végén a tartományokban egyre nőtt a magyar 
uralom elleni elégedetlenség. Kivételt ez alól talán egyedül 
Morvaország képez, ahol leginkább érvényesülhetett a helyi rendek 
önállósága. 


A török kérdés és a hadsereg 


Mátyás megválasztásában - mint láttuk - nagy szerepe volt annak, 
hogy a törökverőnek számító Hunyadi János fiaként az oszmán 
hatalom visszaverését várták tőle. (A néhai kormányzó ugyan 
három nagyobb ütközete közül kettőt - a várnai és a rigómezei 
csatát - elvesztette, és , csak" Nándorfehérvárnál győzött, többi török 
hadjáratát pedig télen vezette, amikor nem kellett a szultáni 
főerőkkel szembekerülnie.) A pápaság és a velencei köztársaság, 
amely a Földközi-tenger keleti medencéjében fekvő gyarmatai miatt 
maga is szemben állt az oszmán birodalommal, hajlandó volt 

a , törökverő" Hunyadi fiának nem megvetendő pénzbeli támogatást 
is nyújtani. Mátyás a Szentszéktől 1459-1479 között - egyenlőtlen 
elosztásban - összesen 250 000 forintot kapott. Ennek az összegnek 
a nagy része az 1460-as évekre esett, mert az 1480-as években, 
amikor már nyilvánvalóvá vált, hogy a király a segélyt nem a török 
ellen használja fel, a pápai segély elapadt. Körülbelül ugyanannyit 
kapott Velencétől is Mátyás, de az 1476-os szabácsi hadjárat után ez 
a pénzforrás is megszűnt. Máshonnan pedig gyakorlatilag nem jött 
támogatás. A császár és a német birodalom ugyan nem fukarkodott 
az ígéretekkel, de vagy a feltételek nem látszottak elfogadhatónak 
Mátyásnak (az 1466-os háborús terv szerint az akkor még császári 
főkapitány Ulrich von Grafeneck lett volna a fővezér), vagy a csak 
kis összegben beszedett birodalmi adót III. Frigyes saját maga 
számára használta fel. 


A török elleni harc ennek ellenére nagyszerű diplomáciai eszköz 
volt Mátyás számára. Uralkodása kezdetén ezért támogatta a 
Szentszék a császárral szemben, és más diplomáciai tárgyalásoknál 
is kitűnően ki lehetett játszani ezt a kártyát. Feltehetően nem egy 
külföldi katona ezért állt Mátyás szolgálatába. Jó példa erre Jean de 
Rebreviettes burgundi lovag esete, aki 1454-ben még saját 
fejedelme udvarában tűnt fel, 1456-ban a kasztíliai király 
szolgálatában a granadai muszlim emírség ellen harcolt, majd 1460- 
ban már Mátyás veszi fel a Sárkányrendbe a török elleni 
küzdelmekben való részvételéért. Az ő pályája is bizonyítja: a 
törökkel harcoló magyar király nevét Európa-szerte ismerték, ami 
növelte Mátyás és országa nemzetközi tekintélyét. 


Mátyás viszont, ha , eredményei" már kezdtek elhomályosulni 
(amihez hozzájárult a császári propaganda is, amely azt terjesztette, 
hogy Mátyás a törökellenes segélyt őellene használja fel), gondosan 
igyekezett egy sikeres, bár nem különösen jelentős törökellenes 
akcióval a hitetlenek elleni győztes hadvezér nimbuszát ébren 
tartani. Így a második osztrák háború megkezdése előtt is vezetett 
hadat II. Mehmed birodalma ellen. 


A király azonban tanult apja történetéből. Törökellenes támadó 
hadjáratot csak ősszel vagy télen indított, amikor biztos lehetett 
abban, hogy nem kerül szembe az oszmán főerőkkel. Kétségkívül 
igaz, hogy sok esetben nem avatkozott be akkor, amikor szükség lett 
volna erre, vagy nem használt ki adandó alkalmakat. Uralkodása 
kezdetén a csehek elleni felvidéki harcok és III. Frigyes 1459. évi 
betörése, később a Cseh Királyság megszerzése vagy az osztrák 
harcok hátráltatták. Nem akadályozta meg sem 1459-ben Szerbia, 
sem 1463-ban Bosznia bekebelezését a Török Birodalomba. 
Elmulasztotta a lehetőséget 1472-ben is, mikor az Iránban uralkodó 
Uzun Haszán turkomán fejedelemmel köthetett volna szövetséget. 
Az oszmánok legerősebb keleti ellenfele orvosát, a zsidó Izsák 
béget küldte Európába és személy szerint Mátyáshoz is, hogy közös 
háborút szervezzen a török ellen. Bár elvi megállapodás született, 
mégsem történt semmi, és II. Mehmed 1473. augusztus 11-én 
tönkreverte Uzun Haszán seregét a baskenti (terdzsáni) csatában. 
Noha Mátyás még küldött követeket a megvert turkomán 
uralkodóhoz, és az is hozzá, az Ag Ooyunlu birodalom tovább már 
nem jelentett fenyegetést az oszmánok számára. 


1464-ben II. Pius pápa keresztes hadjáratot akart indítani a török 
ellen, de az előkészületek közben meghalt. Ezalatt a szultán vissza 
akarta foglalni Jajcát, a frissen megkoronázott Mátyás pedig nagy 
sereggel indult felmentésére. II. Mehmed közben visszavonult, a 
magyar sereg azonban így sem ért el lényeges eredményt. A 
következő években viszonylag nyugalom érvényesült a déli 
végeken, amelyet a magyar király nem óhajtott megbontani - annál 
kevésbé, mert éppen a cseh háborúval volt elfoglalva. 


Új jelenség mutatható ki 1469 után: a török csapatok rendszeresen 
átvonultak Magyarország területén, majd a déli osztrák örökös 
tartományokban pusztítottak. Vannak ugyan elszórt adatok 


magyarországi rablásaikról is, gyakorlatilag azonban mind fel-, 
mind visszavonulásaik a magyaroktól bántatlanul zajlottak le. Már 
volt szó róla, hogy III. Frigyes joggal vádolta meg Mátyást, hogy 
ezek a betörések az ő tudtával és beleegyezésével történtek. Ez 
azonban nem jelenti azt, hogy a határszéli török erők időnként ne 
törtek volna be Magyarország területére is. A legtragikusabb eset 
1474 februárjában történt, amikor a szendrői bég egészen 
Nagyváradig hatolt, s a várost kirabolta és felgyújtotta. Érthető 
módon ez nagy elkeseredést váltott ki az országban. 


Boroszló ostromának visszaverése és a cseh fegyverszünet 
megkötése után a király hazatért, és miután helyreállította a 
távolléte idején felborult belső rendet, 1475-ben újra szembekerült 
a török kérdéssel. A török csapatok 1474 végén betörtek a román 
fejedelemségekbe, és noha 1475 januárjában Nagy István moldvai 
vajda Vasluinál erdélyi és lengyel segítséggel legyőzte őket, tavaszra 
a szultán újabb támadásától tartott. II. Mehmed ugyan nem Moldvát 
támadta meg, hanem a Krím-félszigeten levő genovai gyarmatot, 
Kaffát foglalta el, a vajda mégis szükségesnek látta a magyarok 
kiengesztelését, és augusztus 15-én meghódolt a magyar 
uralkodónak, aki támogatásáról biztosította. Bár közben a 

szultán békeajánlatot tett, Mátyás most látta elérkezettnek az időt 
egy győzelmes törökellenes hadjáratra. Néhány évvel korábban a 
törökök a Száva partján, stratégiailag fontos helyen, Szabácsnál 
sebtében felépítettek egy erődöt, ezt akarta a király kiiktatni. 


1475. október 15-én, hosszas előkészületek után, élete talán 
legnagyobb létszámú hadseregével Mátyás megindult a török ellen. 
Állítólag 1000 szekér és 100 hajó szállította az élelmiszert és a 
lőszert, hiszen a török határon télen nehéz lett volna a sereget 
ellátnia. Későbbi forrás úgy tudja, hogy a közelgő télre tekintve a 
magyarországi szűcsökkel nagy mennyiségű subát gyártatott le 
katonái számára. (Ez feltehetően megfelel a valóságnak, mert az 
osztrák háború idejéről okleveles adat is maradt fenn subák 
készíttetéséről a téli harcok miatt.) A török ellen vonuló seregben a 
cseh tartományokban nélkülözhető zsoldosait is magával vitte. 


Szabács végül több hónapos ostrom után, 1476. február 15-én 
megadta magát, és ezt a haditettet a királyi diplomácia ország-világ 
előtt fényes győzelemként ünnepeltette meg, noha csak egy 


minimális őrséggel rendelkező, hevenyészett erődítményről volt szó. 
, A hegyek vajúdtak és egereket szültek", ahogy a közmondás 
mondja, arra azonban alkalmas volt az eset, hogy a , sikerből" 
Mátyás levonja a tanulságokat. Nagy kiadások, a király teljes 
bevethető hadserege, a nagy vérveszteség - mindez csak arra volt jó, 
hogy ilyen minimális eredményt érjen el, noha a tél miatt nem 

is kellett számolnia a szultán beavatkozásával. Az elesettek között 
volt Frantisek Hag, Mátyás legjobb cseh zsoldoskapitánya, sőt maga 
a király is majdnem bajba került, mert közkatonának öltözve 
csónakon közelítette meg a falakat, és majdnem eltalálták. A szultán 
bosszúból Moldvára támadt, Valea Albánál meg is verte Nagy István 
vajda seregét, de a Bátori István országbíró vezette magyar csapatok 
érkezése miatt visszavonult. Ekkor helyezte vissza Mátyás új 
unokasógorát, Vlad Tepest a havasalföldi vajdai trónra, de miként 
arról már volt szó, Drakulát végül megölték. 


A szabácsi hadjárat egyetlen haszna az volt, hogy visszaállította a 
király törökverő hírét itthon és külföldön. Idehaza egyházi 
körmenetekkel ünnepelték meg a győzelmet, a pápa és Velence 
követségeket küldött, valamint pénzt adott. Az uralkodó előtt 
azonban nyilvánvalóvá vált, hogy még legerősebb hadserege sem 
képes jelentősebb területeket visszafoglalni a töröktől. Világos lett 
az is, hogy zsoldosserege fő ereje, a nehézlovasság nem alkalmas a 
balkáni háborúra. Kitűnően alkalmazható nagy sereg ellen nyílt 
csatában, várostromokra már nem, a gyorsan mozgó török 
lovasokkal szemben pedig ugyancsak könnyűlovasságra van 
szükség. Végül nem hagyhatjuk figyelmen kívül az ellátási 
nehézségeket. Ahogy Mátyás 1474-ben az élelem-utánpótlás 
megakadályozásával győzött Sziléziában, most maga is láthatta, 
hogy az utánpótlás szállítása milyen nehézségekkel jár. A török 
határvidéken ugyanis erre sokkal kevesebb lehetőség volt, mint a 
nyugati fronton. Gondoljuk csak el, ha egy ló egy nap csak hét liter 
zabot fogyaszt el, ami 2,94 kg (valószínűleg azonban többet), akkor 
10 000 ló naponta 294 métermázsát. Ennek az ára és 

szállítási költségei hatalmas kiadást jelentettek. 


A szultáni főerők egyelőre nem támadtak Magyarországra, a 
határszéli török parancsnokok azonban - olykor jelentős erők 
összevonásával -nemegyszer betörtek az országba. Az egyik 
legnagyobb betörés 1479 őszén történt, amikor az erdélyi 


Szászföldet támadták meg, Bátori István országbíró és a segítségére 
siető Kinizsi Pál temesi ispán azonban Kenyérmezőnél legyőzte 
őket. Ezt megint nagy győzelemként értékelték, noha csak azt 
bizonyította, hogy még akkor is nehéz megverni az oszmánokat, ha 
a magyarok nem a teljes szultáni hadsereggel állnak szemben. 

Ettől függetlenül a kenyérmezei győzelem valóban jelentős 


haditettnek számít. 


Mialatt az országot időnként török betörések pusztították, a szultán 
részéről több ízben történtek békekezdeményezések. II. Mehmed 
ugyanis elérkezettnek látta az időt birodalmai nyugati 
kiterjesztésére, és mivel a magyar fronton egyelőre nem ért el 
eredményt, flottája segítségével Itália ellen fordult. 1480-ban 
elfoglalta a nápolyi királysághoz tartozó Otranto városát, így 
hídfőhöz jutott az olasz partokon. Ez természetesen felrázta az 
európai közvéleményt, és főként a pápát, hiszen még Róma is 
veszélyeztetetté válhatott. Szerencsére azonban a szultán egyelőre 
nem kísérelte meg a hídfő kiszélesítését. Ugyanebben az évben a 
johannita lovagok államát, Rhodoszt is el akarta foglalni, a lovagok 
hajóhada ugyanis veszélyes ellenfélnek számított, a kis-ázsiai partok 
előtt fekvő szigetál lám pedig fenyegetést jelenthetett a törökök 
számára. Több mint három hónapi ostrom után Pierre dAubusson 
nagymesternek azonban sikerült megvédeni Rhodoszt. 


II. Mehmed tehát egyszerre két helyen is le volt kötve, nem 
véletlenül akart nyugalmat a magyar fronton. Mátyás számára ez 
kedvező alkalmat biztosított a törökök újabb megtámadására, annál 
is inkább, mert készült a második osztrák hadjáratra, ami előtt 
nemzetközi okokból jól jött volna egy kis siker a török ellen. Ez a 
győzelem ugyanis lehetővé tette volna diplomáciája számára annak 
kidomborítását, hogy amennyiben nem lenne baja a császárral, 
mennyi mindent tudna tenni a török ellen. A háborús indokot Daud 
boszniai pasa szolgáltatta: csapatai ugyanis egy sikeres stájerországi 
betörésről hazajőve, megszegve a magyarokkal kötött 
megállapodást, magyar területen is raboltak. Ez ellen tiltakozott 
Mátyás a , vele egy vérből való" szultánnál, és novemberben két 
sereggel betört a török birodalomba. Mátyás maga Boszniában, 
Kinizsi Pál pedig Szerbiában pusztított, s ez utóbbi nagyszámú 
szerbet is betelepített az országba. A hadjárat gyakorlatilag a török 
betörésekhez hasonló akció volt, és főként diplomáciai célokat 

szolgált. Biztos, ami biztos, a háborút télre időzítette a király, noha 
a szultáni sereg a rhodoszi kudarcnál amúgy is nagy veszteségeket 
szenvedett. 


II. Mehmed 1481. május 3-án meghalt, s fiai, II. Bajezid és Dzsem 
herceg között harc tört ki a szultáni trónért. Bajezid győzött, 
Dzsemnek el kellett menekülnie, és végül Rhodosz szigetén kötött 
ki. Mátyás ettől kezdve igyekezett Dzsemet megszerezni, akinek sok 
híve volt az oszmán birodalomban. A magyar király azzal érvelt, 
hogy a menekült herceg a rokona, akit ha visszahelyez a szultáni 
trónra, távol tudja tartani a törököt Európától. Az ugyan 
valószínűtlen, hogy sikerült volna Dzsem herceg trónra ültetése, 
viszont jó túsz lett volna Mátyás kezében, aki megakadályozhatta 
volna az ország megtámadását. A johanniták azonban a herceget a 
francia királynak, az pedig VIII. Ince pápának adta át, tehát a 
pápa használhatta fel túszként, és persze esze ágában sem volt 
átadni Magyarországnak. 


Közben lezárult az otrantói ügy is. Mátyás ugyanis még II. Mehmed 
életében, 1481 márciusában katonákat küldött apósának, Ferdinánd 
nápolyi királynak Otranto ostromához, és végül szeptember 10-én 
elesett az itáliai török hídfőállás. Az osztrák háborúval elfoglalt 
magyar uralkodó 1483-ban ötéves fegyverszünetet kötött II. 
Bajeziddal, amelyet lejártakor újabb két évre meghosszabbítottak. 
Ezzel Mátyásnak haláláig nem kellett újabb török támadástól 
tartania. Igaz, a török fegyverszünet nem akadályozta meg, hogy 
kisebb oszmán csapatok ne törjenek be magyar területre, valamint 
az ellenkezőjét sem: olykor magyarok is átcsaptak a török 
birodalomba. Megállapítható, és a Mohácsot megelőző évtizedek 
története is erről tanúskodik, hogy a fegyverszünetek ellenére a 


magyar-török határ mindkét oldala szinte teljesen kipusztult 1526- 
ig. 


Mindezek ellenére egyáltalán nem állíthatjuk, hogy Mátyás 
elhanyagolta volna a déli ellenség elleni védelem ügyét, sőt neki 
köszönhető, hogy 1521 -ig, Nándorfehérvár elestéig az ország 
belseje biztonságban élt a törököktől. Felállított ugyanis egy olyan 
védelmi rendszert, amely komoly támadásokat is meg tudott 
akadályozni. A legfontosabb lépés a déli végvárrendszer már 
Zsigmond király által megkezdett kiépítésének befejezése és a 


védelmi szervezet megszervezése volt. Mindez fokozatosan történt, 
és Mátyás kezdetben más módszerekkel kísérletezett. Ide tartozott - 
bár ennek belpolitikai okai is voltak - Újlaki Miklós boszniai 
hűbéres királyságának létrehozása 1471-ben. Ezzel ugyanis az 1463- 
ban visszafoglalt boszniai várak védelmét a fővárossal, Jajcével 
együtt rábízhatta az ország legnagyobb birtokosára. Újlaki macsói 
bánsága mellett egyben újra szlavón bán is lett, így ennek a 
tartománynak a katonai erejét is felhasználhatta a határ védelmére. 
Mátyás és Újlaki, illetve Magyarország és Bosznia államjogi 
helyzetének rendezése nem ment könnyen. Miklós úr ugyan 

, választott" királyként már 1471 őszén átvette 

Bosznia kormányzását, ténylegesen király azonban jogilag csak az 
1472. május 7-én tartott koronázása alkalmával Mátyással kötött 
egyezménye alapján lett. Ekkor a magyar király édesanyja, Szilágyi 
Erzsébet fiává fogadta a nála alig egy évtizeddel fiatalabb Újlakit, 
az pedig ezen a címen fogadott hűséget neki, és rajta keresztül 
Mátyásnak. Az új boszniai király tehát - szemben elődeivel - 
Mátyásnak mint Szilágyi Erzsébet fiának, és nem mint magyar 
királynak vált hűbéresévé. Miklós király azonnal a 

hatalma bővítésével kezdett foglalkozni. Az még csak érthető, hogy 
önálló diplomáciát folytatott, és saját pénzt vert, az viszont már 
kevésbé, hogy Bosznia és Szlavónia királyának kezdte magát 
neveztetni, noha az utóbbi tartomány Magyarország része volt, s azt 
csak magyar bánként kormányozta. Mátyás nem tehetett mást: 
leváltotta hűbéresét a szlavón bánságról (társával, a jelentéktelen 
Horváth Damjánnal együtt), új bánná pedig 1473. november 21-én 
Ernuszt János kincstartót nevezte ki. 


A bölcs boszniai király nem feszítette tovább a húrt: beletörődött 
Mátyás döntésébe, és 1477-ben bekövetkezett haláláig békésen 
kormányzott országában. Az Újlaki-probléma azonban fennmaradt. 
A gazdag macsói bánság élén már a 15. század eleje óta nem 
lehetett mellőzni az ott nagy hatalommal rendelkező Újlaki 
családot, így a bánságot Miklós király fia, a még nagyon fiatal 
Lőrinc herceg gyakorlatilag megörökölte. Társul egy katonát, 
Felföldi Pált állított mellé Mátyás. A boszniai trónt azonban apja 
halála után nem örökölte meg a herceg, ezt az országot a magyar 
király visszavette, s az általa kinevezett jajcei bánokkal 
kormányoztatta. Újlaki Lőrinc herceg fiatalsága arra is lehetőséget 
adott, hogy Mátyás véget vessen a macsói bánság különállásának. 


Az 1478:XI. tc. megszüntette a macsói bánok törvényszékét, ezzel az 
oda tartozó hat megye újra közvetlenül a király alá, a királyi kúria 
törvényszékeinek hatáskörébe került. Ezt a törvényt formailag a 
rendek kérésére hozták meg, ugyanis a király az 1478. évi 
országgyűlésen egyszerűen átíratta a rendek hozzá intézett 
kérvényét, és azt szentesítette dekrétumként - feltehetően ezzel 
akadályozva meg az Újlaki-hívek ellenállását. Ettől kezdve a macsói 
bánság puszta cím maradt, amely lassan el is halt; néhány év múlva 
már Lőrinc herceg sem címezte magát bánnak. 


Az 1478-as rendezés azonban űrt hagyott maga után, mivel a bán 
eddig az ország déli határa középső részén török támadás esetén 
rendelkezhetett hat megye felkelésével, most azonban megszűnt ez 
a lehetőség. De Mátyás megtalálta azt a módszert, amivel az űrt 
betölthette. Egyúttal azonban meg kellett oldani a délnyugati végek 
ügyét is. A dalmát-horvát bánság is többször össze volt kötve a 
szlavóniaival, viszont ebben az időben gyakorlatilag határvédelmi 
területté vált. A kincstári ügyekkel amúgy is leterhelt Ernuszt - 
kereskedő létére - nyilván nem volt alkalmas arra, hogy a szlavóniai 
csapatokkal megvédje Horvátországot. 1476 tavaszán azonban a 
kincstartó-bán meghalt, így ott is mód nyílt újításra. Úgy tűnik, 
kezdetben a király nem talált megfelelő utódot, így először Ernuszt 
két vicebánja kormányozta Szlavóniát, az év augusztusában 
azonban tartománygyűlést kellett tartani, ehhez pedig bánra volt 
szükség. Ezért az egyik vicebánt, Bocskai Pétert Mátyás kinevezte 
szlavón bánnak, s ő rendben le is vezette a körösi tartománygyűlést. 
Bocskai tekintélyes nemesi előkelő volt ugyan, arra azonban a király 
a jelek szerint nem tartotta alkalmasnak, hogy a reformot 
végrehajtsa. Nyilván nem véletlen, hogy mialatt Bocskai 

bánként intézkedett Szlavóniában, a királyi oklevelek a bánságot 
üresedésben levőként említették. Ez azt jelenti, hogy a tisztséget 
Bocskai csak a tartománygyűlés idejére kapta meg. Nem véletlen, 
hogy később már nem nevezték nagyságosnak, mint a volt 
méltóságviselők többségét, hanem csak vitézlőnek, és még többször 
viselte a vicebáni tisztet. 


Szeptember elejétől már új bánja volt Szlavóniának, aki egyben 
megkapta a Dánfi András bán leváltásával megürült dalmát-horvát 
bánságot is. A délnyugat-dunántúli, előkelő köznemesi családból 
származó új bán, Egervári László korábban udvari lovag volt, aki az 


1480-as évek második felében Mátyás egyik hadvezéreként szolgál 
majd Sziléziában. Ettől kezdve a két bánság élén azonos személy 
állt, ami lehetővé tette a délnyugati végek védelmének egységes 
irányítását. A kettős tisztséget Egervári 1482-ig töltötte be. Őt is egy 
katona követte, Magyar Balázs 1483-ban, majd 1484-1489 közt a 
király unokatestvére, Geréb Mátyás. A Geréb testvéreket 1489 vége 
felé váltotta le unokabátyjuk méltóságaikból, így 1489-1490 
fordulóján Egervári került vissza bánnak, aki közben annyi birtokot 
kapott, hogy inmár nagybirtokosnak számított. 


A személycserék mögött a határvédelmi rendszer átszervezése állt. 
A katona bánok voltak felelősek a délnyugati végvidék védelméért, 
ők voltak az itt állomásozó katonaság és a végvárak főparancsnokai, 
alájuk tartozott a jajcei bánság és az Északnyugat-Balkán magyar 
végvárrendszere. Feladatuk volt a végvárak felügyelete, ellenőrzése 
és karbantartása is. Mátyás uralkodása utolsó hónapjaiból származik 
több, e területre eső végvár részletes leltára, amelyekből kiderül, 
hogy mind a három korábbi bán, Egervári, Magyar és Geréb is 
jelentős építési és karbantartási munkát végeztetett a várakban. 
Közülük a források alapján Geréb látszik a legaktívabbnak, a jelek 
szerint a királyi unokatestvér jó szervezőkészséggel rendelkezett. 
Végeredményben azt mondhatjuk, hogy - legalábbis 1476-tól 
kezdve - a mindenkori horvát-szlavón bán területi főkapitányi 
szerepet játszott a délnyugati végeken. 


A déli határ középső szakaszának védelmét Temesvár központtal 
szervezte meg Mátyás. A temesi ispánság már korábban, a század 
elején, Ozorai Pipo ispánsága idején össze volt kapcsolva több 
szomszédos megyével. 1479 táján Kinizsi Pált nevezte ki a király 
temesi ispánnak. Kinizsi ugyan kezdetben, 1467-ben pénzügyi 
tisztviselő, máramarosi sókamara-ispán volt, de apósa, Magyar 
Balázs mellett tehetséges hadvezérré vált. Kisnemesi családból 
származott, az a legenda, hogy molnárlegény lett volna, nem 
igazolható. Kinizsit a temesi ispánság mellett az Alsó 

részek főkapitányának is kinevezték, s ettől kezdve e tisztet 
általában a mindenkori temesi ispán viselte. Zászló átadásával 
iktatták be a főkapitányt, s megkapta a szomszédos megyék 
ispánságát is. Így az 1480-as években 11 megye, az Erdély és a 
horvát-szlavón báni terület közti végvidék tartozott Kinizsi 
felügyelete alá, így Nándorfehérvár ügyében is illetékes volt. A 


Szörényi bánság viszont hol a főkapitány, hol az erdélyi vajda 
irányítása alá tartozott. 


1476-1479 között tehát jelentős határvédelmi szervezeti reformot 
hajtott végre a király, igaz, ezt csak Újlaki Miklós halála, a macsói 
bánság felszámolása és a boszniai maradék királyság bekebelezése 
után lehetett befejezni. A reformból kimaradt Erdély, mivel ott már 
1467 óta egy kézben volt az irányítás, a székelyispáni tisztet is 
betöltő vajdák katonák voltak, és 1472 óta társ nélkül 
kormányoztak (1472-1475: Magyar Balázs, 1475-1476: Dengelegi 
Pongrác János, 1477-1479: Geréb Péter, 1479-től: Bátori István). 
Különös Bátori vajdasága, mivel ő vajdaként is 

megtartotta országbírói méltóságát, s két ilyen jelentős bárói tiszt 
összeköttetése szokatlan volt. Erdélyben - szemben a másik két 
védelmi területtel - a Kárpátok hegylánca miatt nem volt szükség 
végvárrendszer kiépítésére. Ettől függetlenül azt állíthatjuk, hogy az 
ország déli határa három főkapitányság: Erdély, az Alsó részek és a 
horvát-szlavón bánság között oszlott meg, noha a főkapitányi címet 
csak a középső viselte. A , főkapitány" saját katonaságán kívül 
mindhárom területen felhasználhatta a hátország mozgósítható erőit 
is, ami biztosíthatta az eredményes védelmet. 


Az Erdélytől nyugatra húzódó végvárrendszer két párhuzamos 
vonalból állott. A külső, a törökkel határos vonalhoz tartoztak 
keletről nyugatra: Szörény, Nándorfehérvár, Szabács, Szrebernyik, 
Jajce, Knin, Klissza és Szkardona. A belső vonal 50-150 km-rel 
északra húzódott: Karánsebes, Lugos, Temesvár, a szerémségi várak, 
Pétervárad, Banja Luka, Bihac (csak a fontosabb várakat sorolva 
fel). Míg a külső vonal várainak többsége királyi kézben volt, ez 
nem mondható el a belső vonal mindegyikénél. Ez utóbbiaknak 
egyrészt az volt a szerepe, hogy megállítsák a külső vonal várai 
között átjutott ellenséget, másrészt innen lehetett segítséget 
biztosítani a megtámadott végváraknak. A főparancsnokok a belső 
vonalban tartózkodtak, hogy irányíthassák az erők esetleges 
átcsoportosítását. Az Alsó részek főkapitánya Temesvárott, a horvát 
bán vagy Szlavóniában, vagy Bihacon tartózkodott. 


Mindehhez azonban katonaság is kellett, s Mátyás ezt is 
megszervezte. Igaz, számszerű adataink csak a 16. század első 
évtizedeiből maradtak fenn, de Mátyás uralkodása idején ennél csak 


több lehetett. A vajda bandériumát leszámítva (amelyet a király 
fizetett) az Alsó részeken valamivel több mint 5000 ember állt 
állandóan fegyverben, a horvát-szlavón bán irányítása alatti 
végeken pedig kb. 2500. A két terület azonban másban 

is különbözött. Az Alsó részek katonaságának 7096-a lovas, 2299-a 
naszádos és csak 896-a volt gyalogos. A horvát-szlavón területen a 
lovasok aránya majdnem ugyanaz (6899), de a gyalogosoké 3290 
volt. A lovasság nagy aránya azt mutatja, hogy fő feladatuknak a 
betört és gyorsan mozgó török alakulatok megsemmisítését 
tekintették. Az Alsó részeken a naszádosok feladata a Száva és az 
Al-Duna védelme, a törökök átkelésének megakadályozása volt. 
Bármennyire is hatékonynak bizonyult ez a rendszer, hiszen fél 
évszázadra biztosította az ország védelmét, a végvári katonaság 
összetételének ismeretében nem zárhatjuk ki azt, hogy a 

magyar hadvezetés - élén a királlyal - nem számolt komoly 
várostromokkal. Ezt mutatják különben a már említett 1490 körüli 
horvátországi végvárleltárak is: noha a várak lőfegyverrel általában 
jól el voltak látva - ágyúkkal is -, a lőszer legfeljebb egy-két hétre 
volt csak elegendő. Úgy gondolták tehát, hogy ha a török ostrom alá 
is fog egy végvárat, ez csak olyan erőkkel történik, amelyektől a 
hátsó vonalból átküldött csapatok felmenthetik az ostromlottakat. 


Magyarország tehát kénytelen volt állandóan fegyverben tartani a 
vajdai bandériummal együtt közel 8000 fős végvári katonaságot, 
amire a legtöbb európai országnak nem volt szüksége, s ez hatalmas 
megterhelést jelentett a kincstárnak. A várak dologi kiadásait nem 
számítva az 1511. évi költségvetés közel 130 000 forint zsolddal 
számolt. Pedig voltak zsoldcsökkentő tényezők is! Az Alsó részek 
lovasságának zöme ún. vojnik, katonaparaszt volt, ugyanígy a 
naszádosok, akik adómentesek lévén a rendes huszár- vagy naszádos 
zsoldnak csak kis részét kapták meg. Horvátországban Mátyás 
megegyezett a horvát grófokkal, hogy a birtokaik védelmére tartott 
lovasok zsoldjának egy részét átvállalta a király, de ennek fejében 
az uralkodó parancsára kellett hadakozniuk. Ugyanez történt az 
Alsó részeken, ahol a menekült szerb urak tartottak fenn 
huszárságot, s az ő zsoldjuk egy részét szintén a kincstár fizette. Sőt, 
e csapatokat a király a nyugati hadjáratokban is felhasználta. Vuk 
Brankovic despota, a szerb hősi énekek , sárkánydespotája" például 
Mátyás egyik legkiválóbb hadvezére lett, a Jaksic család pedig 
katonai szolgálataiért Nagylaknál kapott nagy uradalmat. 


Mátyás hadseregének 1471-ig része volt a telekkatonaság is, 
amelyet elsősorban idegen betörés esetében vehetett igénybe. Azt 
már láttuk, hogy adófizetés ellenében egy-egy megyében többször 
lemondott a telekkatonaság összehívásáról, 1471 után azonban már 
egyszer sem mozgósította a telekkatonaságot, sőt hadmentességi 
adót sem szedett, katonailag ugyanis ez az erő nem ért sokat. A 
főpapi és főúri bandériumok mozgósítására azonban mindvégig sor 
került, itthon is, külföldi hadjáratok esetén is, az azonban 
bizonytalan, hogy minden főúrra vonatkozott-e, vagy csak 
néhányra. Azt sem tudjuk, hogy fizetett-e ezért a király, de 

nem zárható ki, hogy az úri bandériumok királyi zsoldosfogadási 
megbízás alapján álltak össze. Volt, amikor Mátyás összekapcsolta a 
hadkötelezettséget a zsoldfizetéssel: az 1480-as évek elejéről 
maradtak fenn olyan mozgósítási parancsai, hogy megszabott számú 
lovassal vonuljanak be a török ellen, de a király egyben megígérte 
zsoldjuk kifizetését. Gyakran igénybe vette Mátyás a városokat is: 
főként gyalogosokat, tüzérséget és hadiszereket kért tőlük szabott 
időre. Éppúgy előfordult, hogy erre ingyen kötelezte a várost, mint 
hogy megígérte a zsold és a város költségeinek megtérítését. 
Egészen más volt a helyzet Erdélyben, ahol a vajda 

gyakran beavatkozott a román fejedelemségek ügyeibe, vagy a 
török ellen volt szükség katonára. Itt a hadkötelezettség sokkal 
szélesebb körű volt a magyarországinál, azaz Erdély katonasága 
ezért a népességéhez viszonyítva jóval nagyobb volt, mint az ország 
többi részében. Ezért volt különösen veszélyes Erdély csatlakozása 
az 1467-es lázadáshoz. 


Nyugati hadjárataiban a király főként zsoldosait alkalmazta. A 
katonaságot elsősorban a hozzá átállt felvidéki cseh csapatok 
szolgáltatták, különösen a Giskrával történt kiegyezés után. 
Gyakorlatilag állandó seregről van szó, de létszáma változott. 
Amikor Mátyásnak nagyobb seregre volt szüksége, olykor csak 
néhány hétre is fogadott fel katonákat, például a városok csapatait, 
sőt átdobhatott a déli végekről szerb huszárokat a nyugati frontra. 
Az 1487-es bécsújhelyi seregszemlén 20 000 lovas és 8000 gyalogos 
vonult fel. Ez azonban egyáltalán nem jelentette a király akkor 
fegyverben tartott teljes hadseregét. Nem számítva a végvári 
csapatokat, bár azok egy részét, például a szerb huszárokat 
Ausztriában is felhasználta, nem hagyhatta katonaság nélkül a cseh 
tartományokat, továbbá Alsó-Ausztria és az elfoglalt dél-ausztriai 


tartományok váraiban és városaiban is őrséget kellett tartania. 
(Mátyás halála után Szapolyai István főkapitány többek közt azért 
nem tudta megvédeni Bécset és Bécsújhelyi, mert nem vonta össze a 
várak őrségét, így azok nagy része egészen az 1491-es pozsonyi 
békéig magyar kézen is maradt.) A seregben ezzel szemben jelen 
voltak a csak néhány hétre felvett, zömében városi zsoldosok, 
köztük Bécs város csapata, illetve a csak a bécsújhelyi ostrom 
idejére mozgósított magyar főpapi és főúri csapatok, valamint a már 
említett, a végekről átdobott erők. 


Így az ,állandó sereg" tényleg állandó magjának pontos létszáma 
nem határozható meg. Az nyilvánvalónak látszik, hogy a nehéz-, 
illetve a könnyűlovasság, valamint a gyalogság aránya egymás közt 
nagyjából egyharmad-egyharmadot tett ki. Megint nem számítva a 
végvári csapatokat, Mátyás uralkodása második felében 
fegyvernemenként feltehetően 3000-5000 katonát tarthatott 
állandóan fegyverben, azaz összesen 9000-15 000 embert. 
Háborúkban és főként azok kritikus szakaszaiban serege ennek akár 
kétszeresét is meghaladhatta. 


Magyarországon a végvári katonaságon kívül viszonylag ritkán 
állomásozott katonai erő. Azt azonban mindenki tudta, hogy belső 
problémák vagy más irányú külföldi támadás esetén a király 
bármikor átdobhatja seregét nyugatról, és ez - valamint az 1467-es 
és 1471 -es lázadások sikertelensége - minden elégedetlenkedőt 
óvatosságra intett. A zsoldosok alkalmazásának voltak az ország 
életére gyakorolt negatív és pozitív oldalai. Mivel a katonaságot - 
már amennyiben megkapta zsoldját - Magyarországról fizették, ez a 
pénz kiment az országból: a katonák többsége cseh, illetve német 
volt, akik zsoldjukat külföldön költötték el. A magyar katonák 
ugyan hazahozhatták megtakarított zsoldjukat -amennyiben 
maradt belőle -, de a zömét ők is idegenben élték fel. Egyedül a 
király magyar zsoldos tisztjei hoztak nagy összegű pénzt haza, mint 
például Haraszti Ferenc, aki a katonáskodásból gazdagodott meg. 
Így az ország - mivel a pénz ellenérték bejövetele nélkül ment ki az 
országból - elszegényedett. 


Ezzel szemben - ha nem számolunk a török ellen vonuló katonákkal 
-a sereg nyugaton történt foglalkoztatása felmentette az országot 
állomásoztatásuk költségeitől. Ez ugyanis hatalmas terhet jelentett, 


mind a beszállásolás, mind az élelmezés esetében. Nem hiába 
ismétlik meg a törvények, hogy nemesek házaiba tilos a katonákat 
elhelyezni, a jogszabályok megismétlése azt mutatja, hogy ezt 
állandóan megszegték. Pedig a török, illetve a román 
fejedelemségek frontjaitól eltekintve ez ritkán történt meg, csak a 
nyugati határszél volt kitéve az osztrák területen harcolók 
eltartásának. Amikor 1480-ban Dobes Boskovic z Cernahora 
királyi zsoldoskapitány csapatával rövid időre Sopronban volt 
elszállásolva, emberei 4665 forint kárt okoztak a polgároknak. 
Összehasonlításul: a város évi királyi adója ritkán érte el az 1000 
forintot. 


A köztudatban Fekete seregnek nevezik Mátyás állandó katonaságát, 
ez a név azonban uralkodása idején nem fordul elő, igaz, halála 
után nyomban felbukkan. Valószínűleg utolsó parancsnokának, a 

, fekete" Jan Haugwitznak nevével függ össze. (Volt ugyanis egy 

, fehér" Haugwitz kapitány is, s mindketten csehek voltak.) 


Belpolitika az 1471-es összeesküvés 
leverése után 


A Vitéz-összeesküvés felszámolása teljesen megváltoztatta a 
belpolitikai helyzetet. Ettől kezdve - egyetlen elvetélt kísérletet 
leszámítva az 1474-es boroszlói hadjárat idején - a király hatalma 
megdönthetetlennek tűnt. Míg korábban Mátyás igyekezett minél 
több bárót bevonni a kormányzatba, és ezáltal támogatói körét 
növelni, erre inmár nem volt szüksége. (Majd csak uralkodása vége 
felé kellett ismét növelni hívei számát, amikor törvénytelen fia 
örökösödését akarta biztosítani, azonban akkor sem a bárókra 
támaszkodott.) Ez azonban nem jelenti azt, hogy az uralkodó ne lett 
volna tisztában a valódi erőviszonyokkal, a bárók hatalmával: 
szemben az összes kortárs uralkodóval, de még a bátyját kivégeztető 
elődjével, V. Lászlóval is, Mátyás egyetlen magyar bárót sem 
juttatott vérpadra, még a lázadókat sem. Pedig tudott kegyetlen 
lenni. 1467-ben az erdélyi lázadás köznemes, székely és szász 
előkelő vezetőinek brutális megbüntetésén kívül megemlítendő cseh 
kancellárjának, Jaroslaw Boskovicnak kivégzése 1485. december 
10-én. Ebersdorf ostrománál ugyanis ágyúgolyó érte az uralkodó 
szállását, lakóhelye elárulását pedig kancellárjának tulajdonította. 
Az árulás ugyan nem igazolható, viszont az ügy következményeként 
Jaroslaw testvére, Mátyás legjobb hadvezére, a már említett Dobes 
átállt III. Frigyeshez, és ettől kezdve a császár főkapitányaként 

sok kárt tett a magyaroknak. 


Börtönbe is igen ritkán vetett Mátyás magyar főurat. Szilágyi 
Mihály volt az első, ő azonban a nagybátyja volt, nem tartozott a 
régi arisztokráciához, amelynek többsége amúgy sem szerette, így 
az ügy nem is váltott ki nagy felháborodást. Mint láttuk, sem az 
1467-es, sem az 1471-es lázadás főúri vezetői sem szenvedtek el 
személyükben büntetést. Ezért váltott ki országos megdöbbenést, 
amikor Mátyás - valószínűleg 1487 nyarán - rövid időre börtönbe 
vetette Alsólendvai Bánfi Miklós pozsonyi ispánt, egyik kedvencét - 
a közvélemény szerint ok nélkül. (Korábban két örökös 
főispánságot, Arad és Verőce megyéjét, valamint hatalmas 
birtokokat adományozott neki.) A 16. században ezt azzal 
magyarázták, hogy a király beleszeretett Bánfi fiatal feleségébe, akit 


azonban a férj elrejtett Mátyás elől. Az ok valószínűleg kettős 
lehetett. Egyrészt valóban a pozsonyi ispán házassága: Bánfi ugyanis 
Sagani János sziléziai herceg egyik leányát vette feleségül, akinek 
három nőtestvére három Podjebrád fiúhoz, György király unokáihoz 
ment hozzá. A király pedig akkor már készült a következő, 1488. 
évi ún. glogaui háborúra. Sagani János ugyanis a glogaui 

hercegség ura is volt, amelyet Mátyás fia számára szeretett volna 
megszerezni. A határszéli, stratégiailag fontos pozsonyi vár 1466 
óta volt az ottani megyésispán, Bánfi kezén, aki apósával és 
sógoraival összefogva onnan akadályozhatta az uralkodó 
hadmozdulatait. Másrészt Mátyás az elkobzott Bánfi-vagyont fiának 
szánta. Bánfi ugyan néhány hónapon belül szabadult, de csak a 
verőcei örökös ispánságot és uradalmat kapta vissza. 


Jól mutatja a király megváltozott hatalmi helyzetét a bárói 
méltóságok betöltésénél és a királyi tanácsi tagságnál követett 
eljárása. Trónra lépésétől 1471 őszéig, kereken 14 év alatt 61 
személy fordul elő , igazi báróként", 1471 őszétől 1490 áprilisáig, a 
király haláláig, azaz 19 év alatt csak 38. Többségük mindkét 
korszakban a régi arisztokráciából származott, és az ősi családok 
tagjai hosszabb ideig viselték méltóságukat, mint a Mátyás által 
felemeltek. A királyi tanácsban a Vitéz-összeesküvésig 22 régi és 9 
új, összesen 31 báró mutatható ki, az összeesküvés bukása után 

14 régi és 10 új, együtt 24 személy. Csökkent a szűkebb tanácsban 
átlagosan megjelent urak aránya is. 1471-ig átlag 7, utána átlag 4,5 
báró található a tanácstagok között. Ezzel szemben a királytól 
jobban függő főpapok aránya nőtt az összeesküvés után a 
tanácsban: előtte átlag 3,6, utána 4,2 a prelátusok száma. 


Mindez érzékelteti, hogy Mátyás hatalma megszilárdult: kevesebb 
nagyúr beleegyezésére volt szüksége akarata keresztülvitelére, mint 
korábban. Kérdéses azonban, hogy a köznemességre jobban 
támaszkodott-e, hiszen a korábbi történetírás a mátyási 

, centralizációs kísérletet" összekapcsolta ezzel. Azt még ne firtassuk, 
hogy beszélhetünk-e egyáltalán centralizációról, centralizációs 
kísérletről, viszont a király uralkodása a megszállt tartományokban 
egyértelműen bizonyítja, hogy kormányzatához 

igyekezett felhasználni a tartományi rendek támogatását. A kérdés 
tehát az, hogy milyen szerepe volt a magyar országgyűléseknek, 
mennyiben igyekezett az uralkodó akaratát a rendekre támaszkodva 


a diétákon keresztülvinni. 


A legnagyobb nyomást az urakra nyilván akkor lehetett gyakorolni, 
ha a teljes nemességet fejenként meghívták, hiszen amennyiben 
követek képviselték őket, azok választásába sok megyében 
beleszólhattak a bárók, és adatokkal igazolható, hogy ezt meg is 
tették. Nos, Mátyás nagyon sok országgyűlést tartott, de mindössze 
ötre hívta meg a teljes nemességet, ebből pedig három a koronázása 
előtti időre esik, amikor helyzete még jogilag bizonytalannak 
látszott. Érdekes módon még az 1464-es koronázó országgyűlésen 
sem tartotta szükségesnek a fejenkénti megjelenést. Más volt a 
helyzet 1471 -ben. Itt nemcsak az urak jelentek meg soha nem látott 
számban, de a nemességet is a maga teljességében hívták 

meg. Igazolni kellett ugyanis az akkor még be nem tört lengyelek 
előtt, hogy az ország egész nemessége - nem egész egy tucat 
összeesküvő kivételével - mellette áll. Utána csak egyszer, 1475-ben 
került sor a teljes nemesség meghívására. Ennek az országgyűlésnek 
különös jelentőségét még az is emelte, hogy erre a királyi városok 
követeit is meghívta, amire ekkor már egy évtizede nem került sor. 
(Utána sem, egészen az 1490-es királyválasztó országgyűlésig.) 


Az 1475. évi országgyűlésnek ez a rendhagyó jellege az 
előzményekből magyarázható. A király még az előző évben, a 
boroszlói háború idején hívatott ugyanis össze egy országgyűlést, 
amelyet helyette a királyt távollétében helyettesíteni szokott 
Szapolyai Imre vezetett le. Mátyás pénzt akart, s ezt az országgyűlés 
igen különös módon megg is szavazta. A törvényt - szokatlanul - a 
főpapok, bárók és a megyék választott nemesei adták ki 1474. 
október 2-án Budán. Fennmaradt azonban egy ugyanazon a napon, 
ugyanott kelt szentesítése is a királynak, amely azonban nem írja át 
a törvény szövegét. Csakhogy Mátyás aznap Boroszlóban 
tartózkodott... Mivel valószínűtlen, hogy az uralkodó utólag, 
visszakeltezve szentesítette volna a dekrétumot, csak az képzelhető 
el, hogy Szapolyaiék - feltehetően előzetes királyi jóváhagyással - 
egy Budán maradt pecséttel erősítették meg. Az adót azonban nem a 
cseh háborúra, hanem a török ellen szavazták meg. (Tavasszal 
gyújtotta fel az oszmán sereg Nagyváradot!) Ráadásul a porták 
szerinti adószedést alkalmazták a királyi városoknál is, azaz 
jobbágyként akarták őket megadóztatni. Az adó szedését kivették a 


kincstartó kezéből, és a megyék által választott adószedőkre bízták. 


Végül a király legfontosabb, a rendektől független bevételi forrását, 
a sót is lefoglalták, és elrendelték, hogy azt portánként osszák szét. 
Két nappal később, október 4-én, aláírattak Ernuszt János 
kincstartóval egy kötelezvényt, hogy végrehajtja a határozatot. 
Végül ő lett az ügy egyetlen vesztese: Mátyás lefoglalta felvidéki 
birtokait és bányáit, viszont nem váltotta le sem a kincstartóságról, 
sem a szlavón bánságról, és a Csáktornyai uradalmát sem vesztette 
el. (Igaz, más adat szerint birtokait sikkasztás miatt kobozta el.) 


Szapolyai és társai nyilván arra számítottak, hogy a király vereséget 
szenved Sziléziában, és a törvénnyel tovább gyengíthetik hatalmát. 
Rosszul gondolkoztak! Mátyás győzött, és szinte első dolga az volt, 
hogy védelmébe vette városait az adószedőktől. A só átadására sem 
került sor, de az adót valóban választott megyei nemesek szedték 
be. Függetlenül ettől, a király távollétében felborult a rend az 
országban. Meggyilkolták például a Szabolcs megyei alispánt is. 
Ezért volt szükséges 1475-ben valamennyi rendet meghívni, 
beleértve a városokat. Lényegében 1474-ben egy elvetélt, de 
törvényes alapokon nyugvó puccs zajlott le, amit a király ezért nem 
büntetett meg, sőt az 1475 végén megindított sabaci 

hadjárat idejére újból Szapolyai Imrére bízta az országot. Úgy 
látszik Ernuszt volt az egyetlen, akitől a király zokon vette 
beleegyezését. 


Bár nem feltétlenül vezet biztos eredményre, azért a törvények 
szövegezéséből is vonhatunk le következtetéseket. (Meg kell 
azonban jegyezni, hogy nem minden országgyűlésről maradt fenn 
az elfogadott dekrétum.) A törvények bevezetése szerint 1458-ban, 
1459-ben és 1464-ben a rendek nyújtották be szentesítésre a 
cikkelyeket a királynak. A király szerepéről nincs szó. 1462-ben, 
1463-ban, 1467-ben, 1471-ben, 1472-ben, 1475-ben, 1478-ban és 
1482-ben a rendek a királlyal való tárgyalás után nyújtották be a 
cikkelyeket az uralkodónak, hogy az szentesítse. Végül 1470-ben, 
1481 -ben és 1486-ban a dekrétum bevezetése szerint az a király és 
a rendek közös munkája. Amennyiben a szövegezésnek 

hihetünk, csak ennél a háromnál kereshetünk erőteljesebb uralkodói 
szerepet a törvényhozásban. 


Mátyás 1471-ig, forrásaink alapján biztosan, 11, 1472-től haláláig 
13 vagy 15 országgyűlést tartott. (1489-ben ugyanis két, adót is 


megajánló gyűlést tartott, de mindkettő lehetett tágabb tanácsülés 
is, ahol csak a főpapok és főurak jelentek meg.) Az 1487-es diéta 
viszont biztosan csupán az utóbbi, nem pedig országgyűlés volt. A 
Vitéz-összeesküvésig csak két évben, 1460-ban és 1469-ben nem 
üléseztek a rendek. Utána már jóval több az országgyűlésmentes 
esztendő. 1473-ban, 1477-ben, 1479-1480-ban, 1483-1484-ben, 
1487-ben, és amennyiben 1489-ben tágabb királyi tanácsot 
tartottak csak, ebben az évben is elmaradt az országgyűlés. 

Igaz, 1488-ban három, 1476-ban (és amennyiben országgyűlések 
voltak, 1489-ben) két alkalommal gyűltek össze a rendek. 


Úgy tűnik tehát, hogy a király uralkodása második felében jóval 
ritkábban igényelte a köznemesség beleegyezését, és többször 
elégedhetett meg csupán a nagyurak hozzájárulásával. Gyakrabban 
megtörtént, hogy meg sem jelent a diétán (külföldön volt vagy 
háborúzott), és ott csupán megbízottjai képviselték. Ezt látjuk az 
első 1476-os, februárban tartott, az 1485-ös váci, valamint a három 
1488-as országgyűlés esetében. Ilyenkor a diéta lényegében 
egyetlen feladata az adó megszavazása volt. Talán azért kellett 
1488-ban háromszor összejönni, mert az első kettő eredménytelenül 
zárult. A februáriról csak annyit tudunk, hogy ott a 

rendek megvádolták a király unokatestvérét, Geréb László erdélyi 
püspököt - egyben pápai legátust - a szentszéki bíráskodásnál 
elkövetett túlkapásaiért. Mátyás meg is feddte rokonát. A nyári 
diétán pedig a rendek Bodó Gáspárt támadták, mert az adószedés 
ügyében agitált. 


Mindennek ellenére korábban egyetlenegy uralkodó sem tartott 
annyi országgyűlést, mint Mátyás. Már említettük, hogy a 
meghódított tartományokban is rendszeresen hívott össze rendi 
gyűléseket, s ezt csak úgy értékelhetjük, hogy a rendekkel való 
tárgyalás beletartozott a király uralkodási stílusába. Igaz, a legtöbb 
esetben Mátyás csak a rendkívüli adót akarta így biztosítani, noha 
azt nem is mindig vették be a törvénybe, hanem külön oklevél 
készült róla. Arra viszont alkalmas volt az országgyűlés, hogy a 
nemesség előadja a panaszait, és ezzel egy esetleges robbanás előtt 
kieressze a gőzt a kazánból. A király magától értetődően megígérte 
a panaszok orvoslását, és ezt törvénycikként szentesítette, az viszont 
már más kérdés, hogy a következő törvényben a sérelmek orvoslása 
újra szóba került, azaz maradt minden a régiben. A leggyakoribb 


panaszok a következők voltak: a régi szabadságokat (és az azokat 
összefoglaló 1464-es koronázási dekrétumot) tartsa be a király, ne 
vessen ki később új adót (és ha igen, csak a török ellen használja 
fel), ne adóztassa meg az egytelkes nemeseket, az elfoglalt 
birtokokat adják vissza, a király ne vessen börtönbe vagy ne 
száműzzön senkit a rendek tudta nélkül, nemesek házaiba 

ne szállásolják be a katonákat és a király udvari embereit - és még 
hosszan sorolhatnánk a gyakran megismétlődő törvénycikkeket. 

Feltűnő viszont, hogy a rendek hogyan értékelték saját 
megjelenésüket. Az 1471:l. tc. még azt írta elő, hogy szükség esetén 
évente fejenként hívják meg a nemeseket. Az 1472:XIII. tc. viszont a 
diétán való megjelenés terhe miatt csak két év múlva engedélyez 
újat. Az 1475:111. tc. csak egy évre tilt el új országgyűlést. (Ezt 
nem tartották be!) Az 1478:11. tc. öt évre szavazta meg az adót, két 
évig nem is tartottak országgyűlést. Tehát míg korábban a nemesség 
igényelte véleménye meghallgatását, ez az 1470-es évek végére 
megszűnt: feltehetőleg megértették, hogy az adót így is, úgy is meg 
kell szavazniuk, ezért inkább lemondtak a drága budai utazásról. 


A király viszont olykor maga látta szükségesnek a rendek 
beleegyezését megszerezni. Már említettük, hogy az 1481-es és az 
1486-os törvény bevezető szakasza kiemeli az uralkodó szerepét. 
1481-ben még érvényben volt az 1478:11. tc., tehát nem kellett 
adót megszavazni. Mivel ez a dekrétum zömében az egyházi tized 
szedésével foglalkozik, úgy látszik, hogy ez valamilyen okból 
felborzolhatta a nemesség kedélyét, így Mátyás országgyűléssel 
szabályozta a tized ügyét. 


Mátyás legfontosabb törvényét 1486 januárjában hozta. Ez vitán 
felül a király intencióit tartalmazta, és bár ezen az országgyűlésen is 
megszavaztatta az adót, most nem az volt a lényeg. Elvileg 
nádorválasztásra hívta össze a király a rendeket, hiszen az 1458 óta 
hivatalban levő nádor, Ország Mihály 1484-ben meghalt. Csakhogy 
korábban nem volt szükség a nádor megválasztásához kikérni a 
rendek beleegyezését. Annak idején Garait anélkül menesztette, és 
Országot is választás nélkül nevezte ki Mátyás. Talán az elfoglalt 
nyugati tartományokból vette a példát a király: Morvaországban a 
nádorhoz hasonló tisztségű főkapitányt választottak, Sziléziában 
pedig épp Mátyás vezette be a választott főkapitány intézményét. A 


nádor választatásával növelte annak tekintélyét, de a rendek 
befolyását is. 


Hozzájárult ehhez, hogy a király ekkor már igyekezett 
szisztematikusan biztosítani törvénytelen fia örökösödését. Az 1486- 
os (és nem 1485-ös, mint korábban tartották) nádori cikkelyek ezért 
foglalkoznak olyan részletesen a nádor királyválasztási szerepével. 
Az uralkodó halála után ő hívja össze a királyválasztó országgyűlést, 
ahol övé az első szavazat joga. Kiskorú király mellett ő a gyám. 
Mindenben ő következik az uralkodó után: főkapitány, legfőbb bíró, 
aki a király és a rendek egymás elleni pereiben is ítélkezik. 
Nádornak ekkor Szapolyai Imrét választották meg, ő azonban 
rövidesen meghalt, 1487. szeptember 12-én temették el. Érdekes 
módon új nádort immár nem választatott Mátyás, hanem 
Nagylucsei Orbán püspök kincstartót bízta meg a nádor előtt folyó 
ügyek bírójának, így ő elnökölt az 1490. évi királyválasztó 
országgyűlésen. 


Talán még lényegesebb ennél, hogy az 1486-os országgyűlésen adta 
ki Mátyás - örökérvényűnek tekintett - törvénykönyvét. A király ezt 
annyira fontosnak tartotta, hogy külföldön kétszer is kinyomtatta, 
azaz a még teljesen új könyvnyomtatást is felhasználta dekrétuma 
elterjesztésére. Mátyás a törvény bevezetésében adja elő célját. 
Abból indul ki, hogy az uralkodóknak nemcsak fegyverekkel, hanem 
törvényekkel is kell ékeskedniük, alattvalóikat pedig jó és állandó 
intézményekkel, nem pedig abszolút hatalommal kell 
kormányozniuk. Abszolút hatalom alatt a királynak a törvényeket és 
a szokásjogot figyelmen kívül vevő intézkedéseit értették. Mivel 
ilyesmi Mátyás alatt is megtörtént, ez bizonyos mértékben 
önkritikaként is értékelhető. A továbbiakban előadja a király, hogy 
elsősorban az igazságszolgáltatás reformja a célja. Háborúi és ebből 
következő távollétei miatt nem tudott ezzel eddig foglalkozni, így 
felborult a rend az országban, gyilkosságok, lopások, rablások, 
gyújtogatások történnek, , úgyhogy sem az utazó, sem a testvér a 
testvértől, sem a vendég a vendégtől nincs biztonságban". Olyan 
intézkedést akar, ami hasznos, és helyreállítja a nyugalmat az 
országban. Bizonyos mértékben ez is önkritika a nagy király 
részéről. Ezzel egyrészt számos vádat, uralkodásával szembeni 
kritikát akart eloszlatni, ugyanakkor - a nyomtatás segítségével - a 
külföld előtt is a nagy törvényhozó képében mutatkozhatott meg. 


A törvénykönyv elsősorban a perjogot szabályozta, de lényeges 
politikai mondanivalója is volt. A köznemességet erősítette, 
valamint a megyék nemesi önkormányzatát. Az eltörölt nádori 
közgyűlések helyett a megyékre ruházta a közbűntények büntetését. 
A megyék előkelő nemesekből esküdteket választhattak az ún. 
királyi emberek helyett, s hiteleshelyi vizsgálatokra őket küldték ki. 
Az örökös ispánok kivételével a törvény eltörölte a vajdai, báni és 
megyei törvényszékek alóli mentességeket, ami a főurakkal 
szemben felértékelte a megyét. A jogtalan birtokfoglalások, a 
katonaság által okozott károk megtérítésében is a megye járt el. A 
megye kiadásaihoz az uraknak is hozzá kellett járulniuk. A megyei 
országgyűlési követek költségeinek fedezése alól csak azok voltak 
mentesek, akiket a király személyükben hívott meg a diétára. 


Voltak azonban olyan rendelkezések is, ahol az urak érdekeit vették 
figyelembe. A törvény - korlátozott esetekben - elismerte az úr bírói 
jogait nemes familiárisai felett. A király hűtlenségben csak a 
főpapok és bárók tanácsára ítélhetett el bárkit is, s a tanács 
beleegyezéséhez kötötték a megyésispáni kinevezéseket, erre 
korábban nem volt szükség. Megyésispán pedig csak báró vagy 
tekintélyes nemes lehetett. 


A hosszú, 78 cikkelyből álló dekrétum valóban alkalmas lehetett a 
jogrend és a belső biztonság erősítésére. Tanulságos az előkelő 
nemesek befolyásának erősítésére irányuló királyi törekvés, amely 
azonban nem hagyta figyelmen kívül az urak érdekeit sem. Ezért 
nem beszélhetünk arról, hogy a király csak a nemességre akart 
támaszkodni. Nyilvánvaló azonban, hogy Mátyás érezte a 
politikájával szembeni ellenállást, így törekedett egyrészt a 
közvéleményt megnyugtató intézkedéseket hozni, másrészt 
kiszélesíteni hatalmi bázisát. 


Bár a törvényt a király örök érvényűnek szánta, halála után két 
évvel, 1492-ben új törvénnyel helyettesítették. Ez azonban 
túlnyomó többségben egyszerűen szó szerint átvette az 1486-os 
dekrétum szövegét, így annak lényege valóban tovább élt. A 
módosítások inkább az urak érdekeit domborították ki, viszont 
például az esküdt nemesek intézményének eltörlése - a 
szakirodalom korábbi álláspontjától eltérően - nem ezek 

közé tartozik, hanem az 1492-es törvény indokolásával 


magyarázható: a tekintélyes megyei birtokos nemesek többsége 
ugyanis egyszerűen kivonta magát a politikából, mivel esküdti 
szereplésük, és főként az ebből következő gyakori vidéki 
kiszállásaik túl nagy terhet róttak rájuk, így visszatértek a , királyi 
emberek" jogintézményéhez. 


Az 1471 utáni belpolitikában tovább élt a koronázás utáni 
intézményi reform. A kancellária irányításában Vitéz János bukása 
után a király visszatért az 1464-es rendszerre. Újból két fő- és titkos 
kancellárt találunk, az immár kalocsai érsek Matucsinai Gábort, 
valamint Beckensloer Jánost, aki az esztergomi székben is Vitéz 
utóda lett. Ez a boroszlói polgárfiú 1462-1466 közt királyi 
titkárként működött, Mátyás gyakran támaszkodott rá, ezért Vitézék 
nem kedvelték. A két fő- és titkos kancellár mellett azonban nem 
találunk külön titkos kancellárt vagy kancellárt, mint amilyen Janus 
Pannonius, majd maga Matucsinai volt, hanem csak Karai László 
alkancellart (1471-1476), aki 1472-1483 között egyben 

a személynöki tisztet is betöltötte. Karait, úgy tűnik, egyre inkább 
lefoglalták a személyes jelenléti bíróság ügyei, így visszaállt a 
hatvanas évek helyzete. Most egy olasz ferences, Gabriele Rangoni - 
Magyarországon Veronai Gábor néven emlegetjük - lett kancelláriai 
vezető. Vele pápai legátusként már találkoztunk. Mátyásnak 
megtetszett, így átcsábította saját szolgálatába: 1472-1475 közt 
erdélyi, utána haláláig egri püspök volt. 1474-ben kancellárként, 
1475-ben titkos kancellárként emlegetik a források. 


Beckensloer 1476-os szökése után az ő helyét Veronai Gábor vette 
át. Matucsinai 1478-ban meghalt, utóda mind a fő- és titkos 
kancellárságban, mind a kalocsai érsekségben Handó György 
kincstartó, korábbi alkancellár lett, aki 1480-ban hunyt el. Veronai 
egy ideig egyedül fő- és titkos kancellár, mellette viszont Váradi 
Péter addigi királyi titkár titkos kancellárként vett részt az ügyek 
irányításában. Az 1477 óta már bíboros Veronai Gábor a jelek 
szerint - akárcsak elődei: Vitéz és Beckensloer - összekülönbözött 
Mátyással. Az ügyet elintézték: az amúgy is olasz kardinális Rómába 
költözött kuriális bíborosként, egyben elvállalta Magyarország 
diplomáciai képviseletét a Szentszéknél. Így Váradi titkos kancellár 
egyedül maradt a kancellária élén. 


A feltehetően polgári származású Váradi 1481-ben kalocsai érsek 


lett, egyben megkapta a fő- és titkos kancellári címet. A király , jobb 
szemének" nevezett főkancellár nagyon nagy befolyással 
rendelkezett: 1483-ban még a Karai halálával megürült 
személynökséget is elvállalta. Végül Mátyás megdühödött rá, és 
1484-ben börtönbe vetette, ahonnan haláláig nem engedte 
szabadon, noha a Szentszék nagyon erős nyomást gyakorolt rá. Míg 
az 1460-1470-es években olykor egyszerre három kancellár 

is működött, most két évig egy sem: az irányítást Bakócz Tamás 
királyi titkár látta el. Csak 1486 elején nevezte ki Mátyás a morva 
Filipec Jánost titkos kancellárrá, egyben személynökké, sőt később a 
cseh kancellárságot is megkapta. A kancellária irányításában - 
tekintve, hogy Filipec diplomáciai ügyekben gyakran távol volt - 
továbbra is részt vett Bakóc, a személynökséget viszont néhány 
hónap múlva a világi Drági Tamás vette át a váradi püspök 
Filipectől. 


Mátyás uralkodása alatt egyre jobban megerősödött a titkárok 
szerepe. Európa-szerte megvolt az uralkodói titkárok intézménye, 
ebből nőtt ki később az államtitkári állás. A titkárok hol közvetlenül 
az uralkodó alá, hol a kancelláriához tartoztak. A középkori 
Magyarországon ugyan az előbbi volt szokásos, de azért a titkárok 
nemegyszer kisegítettek a kancelláriában is. Mátyásnak eredetileg 
csak egy titkára volt, akinek pontos ügykörét nem ismerjük, talán a 
királyi gyűrűspecsét irodáját vezette. 1471 után azonban többnyire 
ketten voltak: Váradi Péter, majd később Bakócz a kancellária 
irányításában is részt vett. Úgy tűnik, hogy a Vitéz-féle összeesküvés 
leverése után az ügyintézésben is reformot hajtottak végre: nőtt 

az írásban benyújtott kérvények alapján történő oklevéladás. Ezeket 
a kérvényeket gyakran egy titkár intézte, az ő , előadására" készült 


el az oklevél. 


A kincstartóságot Ernuszt halála után, 1476-ban Handó György volt 
alkancellár és diplomata, egy mezővárosi polgárfi kapta meg. 
Valószínűleg ő alakította ki a pénzügyigazgatás írásbeli 
adminisztrációját. A király meg lehetett vele elégedve, hiszen, mint 
láttuk, két év múlva, 1478-ban fő- és titkos kancellárnak nevezte ki. 
Utóda a jobbágy, esetleg kisnemes származású Nagylucsei Orbán 
lett, aki 1481-1486 közt győri, majd 1486-tól 1491-ben 
bekövetkezett haláláig egri püspök volt. Emellett 1485-1490 közt a 
bécsi püspökséget is kormányozta. Nagylucsei a 


kancelláriában kezdte a pályáját, utána a kincstárban Ernuszt 
helyettese lett. Kincstartóként Mátyás egyik legnagyobb hatalommal 
bíró minisztere volt, különösen azután, hogy vagy éppen nem volt, 
vagy többnyire külföldön tartózkodott a kancellár. 1481-1482-ben 
és 1488-ban a király a tárnokmesteri teendők ellátásával is 
megbízta (azaz a városok fellebbviteli bíróságát vezette), Szapolyai 
Imre halála után pedig, ahogy arról már volt szó, ő látta el a nádor 
munkáját is. Amikor a király az 1480-as évek második felében több 
ízben nem vett részt az országgyűlésen, vele képviseltette magát. 


1471 után megváltozott Mátyás kinevezési politikája a főpapok 
kinevezése kapcsán is. Elvileg ugyan ez csak abban állt, hogy ő 
terjesztette fel kinevezésre a megürült főpapi székre jelöltjét a 
pápának, a valóságban azonban a király embere azonnal átvette az 
egyházmegye kormányzatát. Ez a gyakorlat csak egy-két esetben 
vezetett nézeteltérésre a Szentszékkel. Mátyás 1471-ig 15 főpapot 
nevezett ki, közülük négyen bárók, négyen köznemesek, négyen 
külföldiek voltak, hármuknak pedig csak a keresztnevét ismerjük. 
1472-1490 között a 20 új prelátus közül négy a báró, három a 
köznemes, öt városi és mezővárosi polgár, hét külföldi és csak egy, 
kinek csupán a keresztneve ismert. Mátyás tehát növelte a nem a 
magyar rendi társadalomból kikerülő főpapok arányát, 
többségében külföldieknek és polgároknak juttatta a gazdag és 
királyi tanácsi tagsággal járó érseki és püspöki székeket, 
olyanoknak, akiket jobban kézben tudott tartani. Talán ezzel is 
magyarázható, hogy megnőtt a királyi szűkebb tanácsban megjelenő 
főpapok aránya. 


A király tehát uralkodása második felében - strukturális 
változtatások nélkül, kihasználva a két lázadás bukását, valamint 
erős hadseregét - jóval nagyobb hatalommal rendelkezett, mint 
korábban. Az erős királyi hatalom szükségképp magával hozta 
ellentéteit a főpap kancellárokkal. Nem véletlen, hogy Beckensloer 
és Veronai otthagyták, Váradi pedig börtönbe került. A többieket - a 
királyt túlélő Filipec kivételével - haláluk mentette meg hasonló 
sorstól. Olyan éles szemű kortárs megfigyelő, mint Philippe de 
GCommynes, Merész Károly majd XI. Lajos francia király minisztere, 
miután leírta Mátyás sikereit, utalt arra, hogy uralkodása 

végén kegyetlen lett, és mindenki félt tőle. 


A király és a nők. A trónörökösödés 
kérdése 


Mátyás félig gyerekként került a trónra, ettől kezdve gyakorlatilag 
senki sem szólhatott bele életvitelébe. A trónra lépést megelőző 
hosszú fogsága után nyilván fokozottabban akarta kiélni a 
kamaszfiúk természetes ösztöneit, és ehhez a legteljesebb 
mértékben megvolt a módja. Édesanyja a jelek szerint -talán 
uralkodása első évét leszámítva - nem sok hatást gyakorolt fiára, és 
az uralkodásba sem szólt bele. Szilágyi Erzsébetet teljes mértékben 
lefoglalta a hatalmas Hunyadi-vagyon igazgatása, amelyet 

igen gondosan látott el. Ezt ugyanúgy végezte, mint bármely más 
nagybirtokos, időnként szomszéd földesurakkal pereskedve. Saját 
udvartartással rendelkezett, de kevés kivételtől eltekintve 
familiárisainak ez nem jelentett ajánlólevelet királyi udvari vagy 
állami szolgálatra. Természetesen az is elképzelhető, hogy a 
familiárisok úrnőjüknél is megtalálták számításaikat. 


A kamasz királynak várnia kellett, míg kijelölt felesége alkalmassá 
vált a házaséletre. Úgy tűnik azonban, hogy Mátyás élt a legelső 
alkalommal: már volt szó Katalin királyné szülés közben 
bekövetkezett haláláról. Fogalmunk sincs róla, hogy volt-e szerelem 
a félig gyermek királyi pár között. A straznici egyezmény 
szövegéből ugyan esetleg lehetne következtetni arra, hogy a 
kamaszodó Mátyásnak tetszett a kis Kunigunda, Janus Pannonius 
már idézett verséből pedig arra, hogy a vonzalom kölcsönös volt. 
Arról is volt szó, hogy ennek ellenére a román fejedelemségekbe 
vezetett hadjárata során Mátyás élt lehetőségeivel, és egyáltalán 
nem vetette meg a női nemet. Hamar özveggyé válván, az immár 
huszonéves uralkodót nem kötötte a házassági hűség sem, cseh 
háborúi alatt pedig anélkül, hogy otthon feltűnést keltene, jobban 
kiélhette vágyait. Olasz udvari történetírója, Bonfini sem hallgatta 
el, hogy a királynak számtalan nőügye volt. Igaz, szerinte arra 
ügyelt Mátyás, hogy ne kezdjen ki férjes asszonyokkal. (A férjes 
asszonyokkal folytatott viszonyt a korszak kevésbé fogadta el, mint 
a függetlenekkel folytatottat.) Már említettük, hogy az elfoglalt 
városok polgárai nem nézték jó szemmel a király szerelmeskedéseit, 
úgyhogy egyáltalán nem biztos Bonfini szépítő leírása, s a Bánfi 


Miklós börtönbe vetéséről kialakult monda is ez ellen szól. 
Amennyiben feltételezte a közvélemény, hogy Mátyás el akarta 
csábítani kedvelt bárója fiatal feleségét, Sagani Margit hercegnőt, 
akkor ilyen esetek biztosan előfordultak, bár -mint láttuk - az adott 
esetben éppen nem erről volt szó. 


Egy házasság sokat segíthetett volna Mátyáson, azonban az alulról 
fel-emelkedett családból származó uralkodó saját presztízse 
érdekében csak fejedelmi dinasztiából nősülhetett, de kezdetben 
mindenütt kikosarazták. Ekkor találkozott egy olyan nővel, akibe a 
jelek szerint tényleg beleszeretett, és aki fiút is szült neki. Hosszú 
ideig csak a keresztnevét (Borbála) ismertük, és a 16-17. század 
fordulóján élt Istvánffy Miklós történetíró nyomán boroszlói 
származásúnak gondoltuk. Az 1940-es években azonban 
Ausztriában előkerült egy Barbara Edelpöck nevű hölgy 
végrendelete, aki abban urától, a királytól kapott besztercebányai 
házát fiára, János hercegre hagyta. Ennek alapján már jobban 
ismerjük Mátyás szeretőjének, Corvin János herceg édesanyjának 
életét. Gazdag polgárleány volt az alsó-ausztriai Steinból. (A város 
közben egybeépült Kremsszel, és annak része.) A király második 
házassága előtt végkielégítést fizetett neki és kiutasította az 
országból. Borbála a végkielégítésből a Fischa 

melletti Enzersdorfban egy kastélyt és férjet szerzett magának. 


Mátyás és Barbara Edelpöck majdnem biztos, hogy az 1470-es bécsi 
csúcstalálkozó alkalmával ismerkedtek össze, ahol III. Frigyes 
táncmulatságokat rendezett előkelő vendégének. Mátyás feltehetően 
magával vitte a hölgyet, és több mint öt évig élt vele együtt. A 
történeti művét nem sokkal később lejegyző Ludovicus Tubero 
dalmát történetíró úgy tudta, hogy Mátyás gyermeke anyját , szinte 
mint törvényes feleségét a házában kedvére tartotta, és tőle 
született gyermeke miatt - mint sokan állítják - feleségül vette 
volna, ha a barátai le nem beszélték volna róla". Azt ugyan 
teljességgel lehetetlennek kell tartanunk, hogy a királyban a 
házasság gondolata egyáltalán felmerülhetett, egy polgárleány 
királyné a német császári trónra áhító Mátyás nemzetközi 
tekintélyét teljesen lerombolta volna. Az ugyan előfordult a korabeli 
Európában, hogy királyok alattvalóik közül választottak feleséget, 
de mindig nemes hölgyeket, mint például a magyar király kortársa, 
IV. Edward (1461-1470, 1471-1483) angol uralkodó. Csak 


jóval később történt, hogy XIV. Erik svéd király (1560-1568) elvette 
a szeretőjét, a paraszti eredetű Karin Münsdottert, sőt királynévá is 
koronáztatta. Meg is fosztották a tróntól, börtönbe vetették, ahol 


meggyilkolták. Fia pedig nem örökölhette a trónt. 


Mátyás és Barbara Edelpöck viszonyából 1473. április 2-án fiú 
született, akit nagyapja után Jánosnak kereszteltek. A király által 
tudatosan terjesztett Corvinus-legenda alapján a herceg egész 
életében a Corvin vezetéknevet használta. Ekkor apja még nem 
gondolt fia örökösödésére, hiszen új házasságra és abból származó 
törvényes gyermekekre számított. Az elég hosszú ideig tartó viszony 
(és minden jel szerint igazi, nagy szerelem) feltehetően mérsékelte a 
király félrelépéseit. A változást Mátyás diplomatáinak sikere hozta 
magával. A boroszlói ostromzár alatt, 1474. október 30-án kapta 
meg a hírt, hogy I. Ferdinánd (Ferrante) nápolyi király hajlandó 
hozzáadni leányát, Beatrixot. Mátyás ennek annyira megörült, hogy 
az ostromlott Boroszlóban egy órán át zúgatta a harangokat, 

éjszaka pedig gyertyákkal és égő szurokhordókkal kivilágíttatta a 
várost. 


Valóban, ez látszólag nagy sikernek tűnik. Az após király, az egyik 
legelőkelőbb európai dinasztia, az aragón királyi ház sarja volt. 
Igaz, a spanyolországi aragóniai és az itáliai nápolyi királyságok 
Uralkodói ekkor csak nevükben és címerükben voltak az aragón 
dinasztia sarjai, ugyanis a 14. század végén Aragóniai Eleonóra 
férjhez ment I. János kasztíliai királyhoz, és mivel az aragón ház 
uralkodó ága fiágon kihalt, Eleonóra fiai közül III. Henrik a 
kasztíliai, Igazságos I. Ferdinánd az aragón trónt örökölte. Az ő fia, 
V. Alfonz elfoglalta a nápolyi királyságot is 1435-ben. Nem lévén 
törvényes fia, Nápolyt házasságon kívüli gyermekére, I. Ferdinánd- 
ra hagyta, aki éppúgy 1458-ban lépett trónra, mint későbbi veje, 
Mátyás. Az aragón királyságot Alfonz öccse, II. János kapta meg. 
(Az ő fia, Katolikus Ferdinánd másodfokú unokatestvérét, Izabella 
kasztíliai királynőt feleségül véve együtt egyesítették 
Spanyolországot.) Aragóniai Beatrix tehát mind kasztíliai, mind 
aragóniai őseit tekintve széles rokonságú, igen előkelő 
királyleánynak számított, egy kis szépséghibával: az apja fattyú 
volt. 


A nápolyi házasság azonban nem csupán az ara előkelősége miatt 


volt politikailag fontos. Nápoly egész történelme során törekedett a 
Balkánon és a Földközi-tenger keleti medencéjében tért nyerni, 
ezért is jött létre már Kálmán király ideje óta annyiszor házassági 
kapcsolat a magyar királyok és a dél-itáliai, egymást váltó uralkodói 
dinasztiák közül. Ferdinánd király apja, Alfonz aragón és nápolyi 
király Hunyadi Jánossal tartott fenn kapcsolatot, aki egy időben 
meg is akarta hívni a magyar trónra. Az viszont bonyolította a 
helyzetet, hogy a nápolyi királyság a Szentszék hűbérese volt, I. 
Ferdinánd viszont nem állt mindig jó kapcsolatban hűbérurával, a 
pápával. Ezenkívül a nápolyi királyi ház rokonságban volt 

több itáliai fejedelmi családdal, így a magyar király apósa révén 
könnyen belesodródhatott olaszországi belső háborúkba. Elvileg 
azonban a török ellen hasznos szövetségesnek tűnt Mátyásnak 
Nápoly, igaz, ez egyedül az otrantói ügyben realizálódott. 


1475. február elején megérkezett a bari érsek által vezetett nápolyi 
követség Boroszlóba, hogy a részleteket megtárgyalja. Valószínűleg 
nem tévedünk, ha azt gondoljuk, hogy a feltételek közé tartozott 
Mátyás szeretőjének eltávolítása az országból, amire ezután valóban 
sor is került. A király tehát az új ara érdekében kész volt szakítani 
szerelmével. Elképzelhető, hogyan érintette Edelpöck Borbálát a 
szakítás, s ráadásul még hároméves fiát is el kellett hagynia. A mai 
ember számára ez embertelen intézkedésnek tűnik, viszont politikai 
szempontból tökéletesen érthető volt. A jelek szerint anya és fia 
ettől kezdve gyakorlatilag nem találkozhatott. Talán egyetlen 
kivétel adódhatott: 1484. november 25-én Mátyás Barbara Edelpöck 
enzersdorfi várában tartózkodott az osztrák háború idején, 

s elképzelhető, hogy magával vitte tizenegy éves fiát az anyjához. 


Aragóniai Beatrix 1457. november 14-én született Nápolyban, tehát 
tizennégy és fél évvel volt fiatalabb férjénél. Apja Izabelle de 
Clermonttal kötött házasságából született, aki azonban hamar 
meghalt, így Beatrix hatéves korában félárván maradt. Szép és nagy 
humanista műveltségű hölgy volt, s a jelek szerint azonnal nagy 
hatást gyakorolt leendő férjére. Beatrixért díszes kíséret ment 
Nápolyba. A legelőkelőbb magyar és cseh urakat küldte a király, a 
hivatalos követek közt két unokatestvérét, Dengelegi Pongrác János 
erdélyi vajdát és Vingárti Geréb Péter felső-sziléziai főkapitányt is 
ott találjuk, míg a kíséret tagjai között Mátyás másik unokaöccsét, 
Rozgonyi Lászlót. Velük ment Frangepán Bernardin gróf, aki 


Nápolyban feleségül vette Ferdinánd király nővérének leányát, azaz 
új királynője első fokú unokatestvérét. (Később az ebből a 
házasságból született Frangepán Beatrixot veszi el majd feleségül 


Corvin János.) 


Beatrix 1476. december 10-én Székesfehérvárott találkozott először 
leendő férjével, majd 12-én királynévá koronázták. Az esküvőre 
december 22-én került sor Budán. Az ünnepségek - Mátyás szokása 
szerint - hatalmas pompával zajlottak le. Ettől kezdve tehát új 
királynéja volt az országnak, aki huszadik évében járván, már érett 
nőként, mintegy uralkodótársi szerepet kezdett betölteni. A budai 
királyi udvarban 1440 óta nem élt királyné, leszámítva azt a három 
évet, amit Podjebrád Katalin ott töltött. Csakhogy Katalin 
gyermekként került Budára, nagy befolyással nem rendelkezett. 
Szilágyi Erzsébet pedig, aki bizonyos mértékben 

anyakirálynéi szerepet tölthetett be, inkább óbudai várában vagy 
birtokain élt, úgyhogy a királyi udvar gyakorlatilag csak férfiakból 
állt. (Edelpöck Borbála nem rendelkezhetett saját udvartartással, és 
az udvari ceremóniákban sem kaphatott szerepet.) 


Beatrix érkezésével minden megváltozott. A felnőtt nápolyi 
királyleány jól ismerte a nyugati udvari etikettet, és azt akarta 
Magyarországon is meghonosítani. Az udvari történetírónak, 
Bonfininek feltűnt, és nyilván a kortársak is felhívták rá a figyelmét, 
hogy megváltozott az életstílus Mátyás környezetében. Korábban a 
királyok együtt lakomáztak az urakkal és a nemesekkel, de bárki 
bemehetett hozzájuk. Az étkezésnél nem volt pompa: nagy, 
négyszögletes asztalok mellett ettek, amelyeket piszkos terítők 
borítottak. A fény és a pompa inkább a díszes fegyverekben 
mutatkozott meg. Beatrix olasz szokásokat vezetett be. Arany-ezüst 
étkészletet használtak, a királyhoz való bejutást megnehezítették, 
ajtónál lók állták el az utat. Bonfini szerint az írásbeli kérvenyezés 
szokását is a királyné vezette be. Ez ugyan tévedés, nagyobb 
számban viszont valóban az 1470-es évek elejétől terjedt el, igaz, 
még Beatrix érkezése előtt. A királyné olasz ételekre is rászoktatta 
férjét, az olasz történetíró még Mátyás építkezéseit, művészet- és 
irodalompártolását is Beatrixnak tulajdonította. Valószínű, hogy a 
külföldi zenészek, az olasz Pietro Bono, a flamand Stockem vagy 
Mecchino valóban a királyné hívására érkeztek Budára, és 
szórakoztatták az akkori modern európai zenével az udvart. Mindez 


visszatetszést szült Magyarországon, sajnálták az újításokba 
fektetett pénzt. Pedig elképzelhető, hogy csak annyi változás 
történt, ami egy agglegényi háztartásban nősülés esetén mindenütt 
bekövetkezik. (Gondoljunk csak például a piszkos asztalterítők 
tisztára cserélésére.) 


Az újdonsült férj életében persze mindez döntő változást jelentett. 
Az uralkodó 1476-ig több mint 90 hónapot, tehát majd nyolc teljes 
évet tábori körülmények között élt le, ez pedig erősen kihatott 
életmódjára. Bonfini is kiemeli, hogy a katonáival közvetlen volt, 
bőkezű, a sebesülteket látogatta, néha még ápolta is. Egy boroszlói 
anekdota szerint az ostrom idején kapitányaival kockázott, elnyerte 
a pénzüket, és azzal fizette ki zsoldosait. Természetesen nem kell 
azt hinnünk, hogy Mátyás érzéketlen volt az etikett iránt, sőt. 
Közismert róla, mily nagy igyekezettel próbálta elkápráztatni a 
külföldi követeket, politikai személyiségeket udvara pompájával. Ez 
azonban csak diplomáciai eszköznek számított előtte, bizonyára 
jobban érezte magát a katonái között. Igaz, politikai cél ebben 

is vezethette. Mátyást kétségkívül szerették katonái, amit nem 
utolsósorban közvetlenségével érdemelt ki: ez tette őt különösen 
népszerűvé. Fennmaradt például egy 1476-ban, nem sokkal 
esküvője előtt Budán, egy jelentéktelen polgár, Zsámboki Albert 
házában kiadott oklevele, tehát a király még polgároktól is fogadott 
el meghívásokat, s ezeknek eleget is tett. Mindez házassága után 
már nehezen képzelhető el. 


Beatrix hatása azonban nem csupán a király életvitelét változtatta 
meg. Mátyás minden jel szerint azonnal beleszeretett csinos, művelt 
és előkelő feleségébe, és mindenben beleszólást engedett neki. 
Ezentúl birtok- és más adományok esetében a király igen gyakran 
megemlítette a kiváltság-levélben, hogy Beatrix beleegyezésével 
történt. Ezzel alattvalói előtt is mintegy uralkodótársként mutatta 
be. A királyné befolyása azonban nem minden esetben volt hasznos. 
Beckensloer távozása óta az esztergomi érseki szék például 
gyakorlatilag üresedésben volt. 1480-ban Mátyás Beatrix öccsének, 
Aragóniai János bíborosnak adta azt, aki ugyan a címet nem 
kaphatta meg, hiszen a szökött érsek még élt, de a pápa mégis 
megbízta az érsekség kormányzásával. Sógora 1485-ben 
bekövetkezett halála után a közben immár jogilag is megürült 
esztergomi székbe a királyné nővérének, Ferrara hercegnéjének 


1479-ben (!) született fiát, Estei Hippolitot nevezte ki 1487-ben. A 
nyolcéves gyermek érsekségéhez a pápa is hozzájárult. Mindez 
persze visszatetszést szült a magyar egyházban, de az országban is. 
Beatrix szerepe a legfontosabb magyar egyházi méltóság 
betöltésében nyilvánvaló, viszont Mátyásnak sem volt túl sok jó 
tapasztalata az addigi prímásokkal (Szécsi, Vitéz, Beckensloer), 
ezért bizonyára úgy vélte: felesége rokonaira jobban támaszkodhat. 


Beatrix külpolitikai hatása sem vált az ország javára. Mátyás 
ugyanis apósa párthívévé vált, őt támogatta olaszországi tervei 
véghezvitelében. Mivel Ferdinánd király Nápoly befolyását Észak- 
Olaszországra is ki akarta terjeszteni, Mátyás már az 1477-es 
korneuburg-gmundeni béke titkos záradékában megállapodott a 
császárral arról, hogy a császár a milánói hercegség hűbéruraként 
megfosztja a hercegségtől a Sforza családot, s a hercegség birodalmi 
helytartójának Ferdinánd király fiát, Frigyes herceget, azaz a 
magyar király sógorát nevezi ki, s hozzáadja Kunigunda 

nevű leányát is. (Őt akarta korábban Mátyás feleségül venni.) Ennek 
fejében a magyar uralkodó lemondott volna a hadi kárpótlásról. 
Csakhogy III. Frigyesnek nem volt meg az a hatalma, hogy a nápolyi 
királyfinak adhassa Milánót. 


Önmagában ez akár jelentéktelen epizódnak vehető, és éppúgy nem 
rontott az ország külpolitikai helyzetén, mint az Otrantót elfoglaló 
törökök ellen Mátyás apósának nyújtott hadi támogatása. Felhívta 
azonban a figyelmet arra, hogy a magyar király - felesége kedvéért - 
mindenben nápolyi rokonsága oldalán áll. A baj ebből következett. 
Ferdinánd terjeszkedési törekvései következtében szembe került a 
velencei köztársasággal, és nemegyszer saját hűbérurával, a 
pápasággal is, azaz azzal a két hatalommal, amely korábban 
Magyarországot pénzzel is támogatta. 1482-ben Velence 
összekülönbözött a ferrarai hercegséggel, ahol az uralkodó felesége 
a nápolyi király leánya, ezáltal pedig a herceg Mátyás sógora volt. 
Ferdinánd király ezért háborúba keveredett Velence 
szövetségesével, IV. Sixtus pápával. A magyar király csapatokat 
ajánlott fel rokonainak, és csak azért nem jött létre háború Mátyás 
és a pápaság, illetve Velence közt, mert Mátyás túl sok pénzt kért a 
segítségért. Néhány év múlva, 1485-ben az új pápa, VIII. Ince 
indított háborút Ferdinánd nápolyi király ellen, akit ki is akart 
közösíteni. Mátyás erre 1486 januárjában tanácsa, valamint a 


velencei és firenzei követek jelenlétében (az 1486-os országgyűlés 
idején!) bejelentette, hogy felmondja az engedelmességet 

a pápának, és egyetemes zsinat összehívását szorgalmazza. Most 
valóban küldött csapatokat Nápolyba, azt a fenyegetését azonban 
nem váltotta be, hogy serege élén maga is odamegy. Mivel 
rövidesen létrejött a béke Nápoly és a Szentszék közt, a viszály 
elsimult, Mátyásnak pedig Estei Hippolit kinevezése érdekében 
helyre kellett állítania a pápasággal a jó viszonyt. A bizalom 
azonban megszűnt iránta a Szentszéknél. 


Más szempontból is károsnak bizonyult a nápolyi kapcsolat. Miután 
III. Frigyes fia, Miksa főherceg 1477-ben feleségül vette Merész 
Károly leányát, Máriát, a burgundi hercegség örökösnőjét, majd 
felesége halála után 1482-ben kiskorú fia, Szép Fülöp helyett 
Európa egyik leggazdagabb országának tényleges uralkodója lett, ez 
nagy veszélyt jelentett a francia királyság számára. Franciaország és 
Magyarország így természetes szövetségessé váltak. Csakhogy a 
franciák Olaszország felé akartak terjeszkedni, és az ifjabb Anjou- 
dinasztiát a nápolyi trónra segíteni. A Szentszék is ezt támogatta, 
mert meg kívánt szabadulni Ferdinánd királytól, akinek pedig a 
magyar király volt legerősebb külpolitikai támasza. Ezek után hiába 
küldött Mátyás követségeket Franciaországba, a francia szövetség 
nem jöhetett létre. (Dzsem herceg kiadatásának megtagadása 
mögött is részben ez a konfliktus állt.) Tovább rontotta a viszonyt a 
Szentszékkel, hogy 1488-ban az Egyházi Államhoz tartozó Ancona 
fellázadt a pápaság ellen, és Mátyást ismerte el királyának. Mátyás 
VIII. Ince tiltakozására ugyan azzal érvelt, hogy csak a török és 
Velence ellen akarja megvédeni a várost, mégsem adta azt vissza a 
Szentszéknek. 


A magyar király így ifjú és művelt felesége hatására számos 
diplomáciai ballépést követett el. Beatrixszal való kapcsolata ugyan 
változatlanul erős maradt, azonban egyre több ellentét is felmerült 
a házaspár közt. Rövidesen kiderült ugyanis, hogy a nápolyi feleség 
meddő, azaz Mátyásnak nem lehet törvényes utóda. Nem véletlen 
tehát, hogy a király az Edelpöck Borbálától született fia, Corvin 
János örökösödését kívánta elősegíteni. Kezdetben ő is arra gondolt, 
mint számtalan középkori uralkodó, hogy fattyú fiának püspökséget 
juttasson. János hercegnek a győri püspökséget szánta, talán azért, 
mert tudta, hogy Károly Róbert király törvénytelen fia, Kálmán 


herceg (Nagy Lajos bátyja) is győri püspök volt. Amint 

azonban biztossá vált Beatrix meddősége, szisztematikusan 
igyekezett fia örökösödését felépíteni. Beatrix-érthető módon - 
halálosan gyűlölte mostohafiát és annak anyját, az utóbbit azzal is 
megvádolta, hogy az ő boszorkánykodása következtében nem lehet 
saját gyermeke. 


Először 1479-ben adományozta erdélyi köznemeseknek a koronára 
szállott birtokrészeit fiának, a méltóságos János liptói hercegnek és 
hunyadi grófnak. (Liptói hercegség akkor még nem létezett.) Ez 
önmagában még nem jelentett sokat, hiszen a győri püspökség csak 
egy év múlva ürült meg, és utána nevezte ki a pápa a hétéves János 
herceget a püspökség adminisztrátorának. 1482-től azután minden 
eladományozható birtok Corvin János kezére került, az elsők között 
pedig a család ősi fészke, a hunyadvári uradalom. Szilágyi Erzsébet 
1484-ben bekövetkezett halálakor a fiától neki adományozott 
Hunyadi-vagyont végrendeletileg egyetlen unokájára, 

János hercegre hagyta. (Feltehetően amúgy is ő foglalkozott 
Edelpöck Borbála eltávolítása után a kisfiúval.) Mátyás a kihalt 
vagy jószágvesztésre ítélt családok uradalmait korábban elsősorban 
az általa kiszemelt és bárói méltóságra emelt uraknak adta, 1482-től 
- egy-két kivételtől eltekintve - Corvin az egyetlen kedvezményezett. 
(1490-ben, apja halálakor már ő volt az ország messze legnagyobb 
birtokosa: 30 vár, 17 kastély, 49 mezőváros és 1000 falu ura.) 
Ezenkívül 40 000 aranyforint értékben , zálogba" adta a király 
fiának Pozsony, Komárom és Tata várait a pozsonyi és komáromi 
megyés-ispánságokkal. Ausztriában és a cseh tartományokban is 
számos vár került zálogjogon Corvin kezére. 


A megyésispánságok fiára ruházása azonban nem csupán ebben a 
két megyében történt. Mátyás kormányzatában a megyék 
betöltésénél két egymástól élesen elváló periódus különböztethető 
meg. Feltűnő módon uralkodása első felében egymaga több megyét 
adományozott el örökös ispánságként, mint elődjei összesen. Ez azt 
jelentette, hogy az eladományozott megye vezetőjét inmár nem az 
uralkodó nevezte ki, hanem az ispánság öröklődött. Mindez persze 
sértette a megyei nemesség érdekeit: az állítólag a köznemeseket 
támogató és rájuk támaszkodó király itt sem úgy járt el, ahogy az 
elvárható lett volna, mivel elsősorban a főkegyúri jog alapján tőle 

jobban függő főpapságot erősítette. Már korábban is Esztergom, 


Veszprém és Nyitra megye az ottani főpap örökös 

ispánságának számított, Mátyás alatt ez történt Győr, Bihar, Heves, 
Bács és Baranya megyékkel. (Győr már az interregnum idején a 
püspök kezére került, .a király ezt csak megerősítette.) 


De még ennél is jelentősebb változás volt, hogy világiak is 
hozzájutottak ehhez a joghoz. Ez lényegében a 14. századi honor- 
rendszerre megy vissza. Az Anjou-korban ugyanis egyes várak egy 
bizonyos megyésispánság , honor"-jához tartoztak, tehát az uralkodó 
a vár eladományozása után is többnyire a vár urát nevezte ki 
megyésispánná. Ez azonban csupán szokás volt, nem pedig jog (volt 
eset, amikor más lett az ispán), de még ez sem egy családhoz, 
hanem egy várhoz kötődött. Mátyás alatt lettek örökös ispánok a 
Komorowskiak Árva és Liptó, a Szapolyaiak Szepes, Ernuszt 

János Turóc, a Bánfiak Arad és Verőce, a zagorjei grófok Varasd 
megyében. Egyesek közülük - mint láttuk - egyben örökös grófok is 
lettek. 


E politika azonban Mátyás uralkodása utolsó évtizedében 
ellenkezőjére fordult. A püspök örökös ispánok közül a nyitrai, a 
váradi és a veszprémi püspök, valamint a kalocsai érsek elvesztették 
megyéiket. A világiak közül Komorowski, a zagorjei grófok, Ernuszt 
János megszűntek örökös ispánként. Bánfi Miklós is elvesztette 


2. 


mindkét megyéjét, Verőcét azonban rövidesen visszakapta. 


Az örökös ispánságok számának drasztikus és jogszerűnek 
egyáltalán nem mondható csökkentése egy új rendszerrel függ 
össze. Azokban a megyékben ugyanis, ahol Corvin János kezére 
jutott az a vár, amely egykor az ispáni honorhoz tartozott, a király 
tartományi méretű megyekoncentrációkat hozott létre. Az 
ispánságot ezekben természetesen nem a trónörökösnek tekintett 
Corvin töltötte be személyesen, hanem az ő nevében a király egyik 
megbízható embere. Ilyen volt elsősorban Cecei Kis Máté, aki két 
megyetömb kormányzatát kapta meg ispánként. Nyugaton a 
Komorowskiaktól és Ernuszttól elkobzott birtokokra támaszkodva 
ő volt Árva, Liptó, Nyitra és Turóc ispánja, többnyire azonban csak 
a liptói ispán címet viselte. Úgy tűnik, ezt tekintették liptói 
hercegségnek. Északkeleten Cecei töltötte be az abaúji, sárosi, ungi 
és zempléni ispánságot is, azaz összesen nyolc megyét kormányzott. 
A Ceceivel szoros kapcsolatban álló Ráskai Balázs budavári 


udvarbíró (és mint ilyen, a királyi uradalmak fő jószágkormányzója) 
a keleti Cecei-tömbbel dél felé szomszédos területet: Békés, Bereg és 
Szabolcs megyéket kapta meg. Szabolcs kivételével ezek is a Corvin 
kezén levő várakhoz (Gyula és Munkács) tartoztak. Nyugaton 
Komárom került a budavári udvarbíró kezére, és mivel ebben a 
minőségében ő volt a jászkunok ispánja, továbbá jelentős szava volt 
a megyésispánnal nem rendelkező Pest és Pilis megyék területén is, 
megvolt az összeköttetés keleti , tartománya" és Komárom 

megye között. Végül Kinizsi Pál az alsó-magyarországi 
főkapitánysághoz tartozó Csanád, Csongrád, Temes és Torontál 
megyékhez megkapta Bácsot, Bihart, Bodrogot és Veszprémet. A 
Corvin kezére került Varasd megyét a zagorjei ispánsággal, továbbá 
Zala megyét Kövendi Székely Jakab regedei kapitány irányította. 
Ezeken kívül is több megye: Arad, Hunyad, Pozsony és Valkó, 
valamint részben Baranya ispánságát is Corvin 

nevében kormányozták. (Baranyában megosztva az örökös ispán 
Ernuszt Zsigmond pécsi püspökkel.) 


Ha tekintetbe vesszük, hogy Cecei és Ráskai tömbjei határosak 
voltak a királyné kezén levő Borsod, Máramaros és Zólyom 
megyékkel, nyilvánvaló a cél: feladatuk a királyné territoriális 
hatalmi bázisának a megfigyelése is volt. A megyék jogkörének 
1486-os megerősítése és a megyék majd egyharmadának a 
Corvinhoz kötődő, megbízhatónak tűnő emberek kezére játszása egy 
kigondolt terv részének látszik. A tartomány 

méretű megyekoncentrációk élére - Kinizsi kivételével - köznemesi 
udvari nemesek kerültek, akiknek azonban a király nem adott bárói 
méltóságot. Nem véletlen, hogy 1490-ben Cecei, Ráskai és Székely 
Corvin trónörökösödését támogatták, az időközben báróvá lett 


Kinizsi pedig ellene foglalt állást. 


A király ugyanígy akarta - és nem csupán a zálogként kezére adott 
várakkal - Corvin hatalmát a megszállt tartományokban is kiépíteni. 
Ez legjobban Sziléziában mutatható ki. Mátyás itt különböző 
részhercegségeket akart más-más módszerrel fiának adni. Először 
1485-ben az opavai (Toppau) hercegséget szerezte meg fia számára 
Podjebrád Viktorintól (cserébe elkobzott szlavóniai birtokokért, 
amelyeket később volt sógorától elvéve, ugyancsak fiának adott). 
Fél tucat hercegséget juttatott a továbbiakban fiának. Az 1488-as 
glogaui háború is azért tört ki, mert Sagani János herceg korábban 


beleegyezett a glogaui hercegség átöröklésébe, ezt azonban 
visszavonta, mivel vejei, a Podjebrád hercegek ellenezték. 


Corvin János örökösödése nem tetszett Beatrixnak, aki abban a 
hitben élt, hogy megkoronázott magyar királynéként maga 
örökölheti a trónt. Mátyás hiába kísérelte meg feleségét jobb 
belátásra bírni. Diplomáciai úton még apósához is fordult, hogy 
győzze meg leányát, az ellentét azonban felesége és annak 
mostohafia között tovább erősödött. A király fia jövője biztosítását 
házassággal is erősíteni akarta. Sikerült is megállapodnia az egyik 
leggazdagabb olasz fejedelemséggel, a milánói hercegséggel, hogy 
Gian Galeazzo Sforza herceg húgát, Bianca Mariát adják oda 

nagy hozománnyal Corvinhoz. Filipec János kancellár, magyar 
követ, Corvin megbízottjaként 1487. november 25-én meg is kötötte 
Milánóban a házasságot, de a menyasszonyt sohasem hozták 
Magyarországra. (Később Miksa császár felesége lett, miután a pápa 
felbontotta az el nem hált házasságot.) A házasság tényleges 
létrejöttét hol a Sforzák, hol maga Mátyás késleltette, a magyar 
király ugyanis nem tett le arról, hogy jobb házból való feleséget 
talál fiának. Beatrixnak pedig amúgy sem tetszett a terv, 

ami különben a nápolyi királyi ház érdekeivel nem mindig 
egybeesően kapcsolta be Magyarországot az itáliai belviszonyokba. 


Corvin János egy gyerekkori baleset következtében enyhén sántító 
ifjú volt, aki kitűnő nevelést kapott. Nevelője az olasz Taddeo 
Ugoletti lett, de apja itáliai humanistái műveikben gyakran 
emlegették a herceget, ha éppen nem neki ajánlották műveiket. 
Nyilvánvaló, hogy ezzel jó pontot akartak szerezni az egyetlen 
gyermekét nagyon szerető apánál. Bizonyára katonai nevelésben is 
részesült, hiszen élete vége felé, horvát-szlavón bánként 
eredményesen harcolt a törökökkel. Az akkori művelt 

emberek számára kötelező klasszikus latinon kívül biztosan 
tudhatott németül, édesanyja nyelvén, valamint valamely szláv 
nyelven is. Talán nem érdektelen megemlíteni még egy apróságot. A 
középkorban - szemben a korabeli Nyugat-Európával - szinte 
kizárólag latin nyelvű oklevelek és magánlevelek készültek 
Magyarországon. Az első teljes szövegben magyarul írt levél Mátyás 
uralkodásának utolsó évtizedéből származik. Az ötödik fennmaradt 
magyar levelet viszont épp Corvin János írta 1502-ben a szlavóniai 
Krapinán, amelyet így fejezett be: , Janoss herczeg keze Jrassa". 


Lehet, hogy tévedünk, de talán mégis jelzés értékű a Szlavóniában, 
szláv környezetben élő herceg saját kezű magyar szövege. Bár 
Mátyástól ilyen szöveg nem maradt fenn, talán nem véletlen, hogy a 
királyfi, osztrák anyja ellenére, egyik legelső magyar nyelvű 
levélírónkká vált. (A többi anyanyelven írók Szilágyi Erzsébet, 
Mátyás és épp Corvin János szolgálatában álltak.) 


Az utolsó évek. Mátyás halála 


és ennek következményei 


Bár már a korábbiakban többször eljutottunk a nagy király 
uralkodásának végéig, szándékosan nem érintettünk lényeges, épp 
az utolsó években bekövetkezett eseményeket. Mátyás ausztriai 
sikerei és olasz politikája ugyanis nagyban hozzájárultak 
nemzetközi értékelésének megváltozásához. Az Európát védő, 
törökverő hős nimbusza elhalványult. Régi támogatói, a Szentszék 
és Velence - különösen a törökkel kötött béke és a király olasz 
politikája következtében - immár nem bíztak benne, s nagy 
ellenfele, III. Frigyes császár ezt ki is használta. A 15. század 
második fele volt ugyanis az a korszak, amikor a politika kezdte 
befolyásolni a nemzetközi közvéleményt. Ebben Mátyás maga is 
nagy mester volt, de a császár sem volt e téren elhanyagolható 
ellenfél. III. Frigyes annak idején a német nemzeti érzelmekre hatva 
tudta Merész Károlyt kiűzni a birodalomból, most Ausztria, egy 
német tartomány elfoglalása hasonló eljárásra késztette. Ismeretes, 
hogy Magyarország magát tartotta - joggal - a kereszténység 
védőbástyájának a török ellen. Most III. Frigyes azt írta: , a magyar 
király bennünket, tartományainkat és alattvalóinkat, amelyek a 
német nemzet kapui és pajzsai a hitetlenek és idegen nemzetek 
ellen", hosszú évek óta támad és károsít (1486). A következő évben 
azt írja, hogy Mátyás , alacsony származású és a németek különleges 
ellensége és gyűlölője". Igaz, Mátyás is leírta, hogy valaki , német, 
tehát a magyarral eleve ellenséges vérből" származik. 1489-ben III. 
Frigyes pedig már egyenesen azt állította, hogy Mátyás nemcsak az 
ő tartományát, , hanem az egész német nemzetet maga alá akarja 
gyűrni". 


Ezzel a propagandával ugyan nem szerzett több segélyt a magyarok 
ellen a császár, de megakadályozta, hogy Mátyás komoly 
szövetségest találjon a német fejedelmek között. III. Frigyes 
azonban azt mégiscsak elérte, hogy lehetetlenné tette a magyar 
király egyik legfontosabb politikai céljának beteljesítését: Mátyás 
nem lett római király és ezzel a császári méltóság várományosa, 
nem tudta Zsigmondot követni. A császár ugyanis puccsszerűen, a 


szabályokat több helyen megsértve, megválasztatta fiát, Miksát 
római királynak. 1485 decemberére összehívta a 
választófejedelmeket és a birodalmi rendeket Würzburgba, majd a 
gyűlést Frankfurtba helyezte át. A meghívóban szó sem volt a római 
királlyá választásról, elmulasztotta viszont a cseh király, azaz az 
első világi választófejedelem meghívását. Ez ugyan szabálytalan 
volt, de mivel mind Ulászló, mind Mátyás a császár által 
megerősített királynak számított, egyszerűbb volt mindkettőt 
kizárni a választásból. III. Frigyes személyesen jelent meg 

a birodalmi gyűlésen, sőt magánál a választási aktusnál is ott volt 
1486. február 16-án. Ez is teljesen szokatlan eset, hiszen III. Frigyes 
nem számított a választófejedelmek közé. Végül elmulasztotta a 
pápa jóváhagyását kikérni. A , puccs" azonban sikerült, Miksa 
egyhangú szavazással lett római király, és nyomban utána a császár 
jelenlétében Aachenben meg is koronázták. 


Mióta a néhány éve kiadott birodalmi gyűlési aktákat ismerjük, 
nyilvánvaló, hogy a gyűlés elsődleges célja Mátyás németországi 
terjeszkedésének visszaszorítása volt. Ebben a császárral egységesen 
foglalt állást az egész választófejedelmi kollégium. Sőt, az 
Ausztriában vesztes III. Frigyesnek ezáltal lehetősége nyílt 
offenzívabb magyarellenes külpolitikát folytatni. Március 20-án 
magyar támadás esetére katonai szövetséget kötött a mainzi, pfalzi 
és szász választófejedelmekkel. Az egymással viszálykodó Köln és 
Trier később csatlakozott, a brandenburgi választó pedig néhány 
nappal a szerződés megkötése előtt meghalt. Újra szóba került a 
magyarellenes szövetség a lengyelekkel. III. Frigyes már 1485 végén 
rávette IV. Kázmér királyt, hogy küldjön követséget a 

Mátyással szembeni összehangolt akció előkészítésére. Ennek 
eredményeként közös német-lengyel követség utazott Velencébe, 
hogy megszervezzen egy, a török ellen irányuló hadjáratot. 
Nyilvánvaló, hogy az igazi cél Magyarország lett volna. Az adriai 
köztársaság azonban ekkor békében élt a törökökkel, és nem volt 
érdekelt egy magyar háborúban sem Magyarország dalmáciai 
igényei miatt. Így a császár iránti jóindulatú semlegességen és a déli 
osztrák tartományok biztosításán kívül másra nem volt hajlandó. 


Mátyást súlyosan érintette fő politikai céljának a meghiúsítása. 
Először Ulászlót igyekezett maga mellé állítani. Felhívta a 
figyelmét, hogy választófejedelemként súlyos sérelmeket szenvedett, 


ami a választást esetleg érvénytelenítheti. (Arról bölcsen hallgatott, 
hogy addig magát tartotta törvényes választófejedelemnek, most 
viszont Ulászlót ismerte el annak.) Úgy gondolta, hogy a lengyel 
király is majd fia mellé áll, IV. Kázmér azonban akkor már a császár 
szövetségese volt, így nem jelent meg Mátyás és Ulászló 
csúcstalálkozóján, akik 1486. szeptember 11-én jihlavában 
szövetséget kötöttek. Ennek azonban nem lett sok eredménye. A 
cseh rendek nem mentek bele egy osztrák háborúba, apja és a 
választófejedelmek is Ulászló kibékítésén fáradoztak, aki végül is 
elismerte Miksa megválasztását. 


Lehettek volna Mátyásnak az új római királlyal szemben más 
szövetségesei is, de ezt sem sikerült realizálni. VIII. Ince pápa az 
előzetes jóváhagyás elmaradása miatt tiltakozott, és egy ideig nem 
is ismerte el az új római királyt. Csakhogy éppen 1486 elején 
küldött követséget a császárhoz Ferdinánd nápolyi királlyal 
szembeni katonai támogatásért. Háborúra ugyan nem került sor, de 
az természetes, hogy a pápa nem kívánta a nápolyi király veje, azaz 
Mátyás számára kikaparni a gesztenyét. Több eredménnyel 
kecsegtetett Mátyás számára a Miksával mint burgundi herceggel 
szemben álló VIII. Károly francia király fellépése, azt azonban 

már láttuk, hogy egy magyar-francia szövetség létrehozását 
ugyancsak a nápolyi kérdés akadályozta meg. Ráadásul a frankfurti 
birodalmi gyűlésen Tudor VII. Henrik angol király követei is 
megjelentek, akik meg is állapodtak Miksával. Ez pedig 
északnyugatról fenyegette Franciaországot. 


Maradt volna még Bajorország. Hercegei ugyan nem viselték a 
választófejedelmi méltóságot, azonban a Német Birodalom 
leghatalmasabb fejedelmének számítottak. A Wittelsbach-dinasztia 
és a Habsburgok közt állandó volt a rivalizálás, ami nemegyszer 
komoly ellentétekhez vezetett. György és IV. Albrecht hercegek, 
noha az utóbbi III. Frigyes császár veje volt, távol tartották magukat 
a birodalmi gyűléstől, de a birodalmi közhangulat miatt nem 
mertek Mátyás mellett kiállni, igaz, csapatokat sem küldtek ellene. 
Egyedül a svájci kantonok - akikkel a magyar király megállapodott - 
kerülhettek volna még szóba, ebből sem jött azonban létre katonai 
együttműködés. 


Annak ellenére, hogy a magyar diplomácia egész Európát behálózta, 


és még a moszkvai cárral is felvette a kapcsolatot, Mátyás 
uralkodása végére politikailag egyedül maradt. A királyt az 
elszigetelődéstől még olasz kapcsolatai sem szabadították meg, sőt 
inkább hozzájárultak ahhoz. Ausztriában Bécsújhely elfoglalása 
után megmerevedtek a frontok, reménytelenné vált a háború 
győzelmes befejezése. A helyzet hasonló volt a cseh háború utolsó 
szakaszához, abban azonban különbözött, hogy akkor a török 
miatt mellette állt még a Szentszék és Velence is, de a Német 
Birodalmon belül is akadtak támogatói. A háború egyre jobban 
megterhelte Mátyás országait, a korábban hozzá annyira hűséges 
Sziléziában is nőtt az elégedetlenség, noha ott kisebb volt az 
adóprés a magyarországinál. 


Egyetlen lehetőség a béke maradt, ezt azonban csak 
presztízsveszteség nélkül köthette meg Mátyás. Időleges 
fegyverszünetek követték egymást, közben folytak a 
béketárgyalások. Ezt különösen pártolta Miksa római király, aki 
egyrészt igen tisztelte Mátyást, másrészt saját burgundi, francia- 
ellenes politikája miatt békét akart a birodalom keleti felén. 
Csúcstalálkozót is kezdeményezett, amelyen azonban a magyar 
király betegeskedése miatt nem tudott megjelenni, hanem 1489 
szeptemberében kancellárját, Filipec Jánost küldte el Linzbe. Itt 
azonban Mátyás túl magas pénzkövetelése miatt a tárgyalások 
megfeneklettek. 


A következő hónapban Mátyás különös ajánlattal küldte Székely 
Jakab regedei kapitányt az akkor Ljubljanában (Laibach) tartózkodó 
császárhoz. Eszerint amennyiben a császár Bosznia és Horvátország 
királyává teszi Corvin Jánost, akkor Mátyás visszaadja a 
stájerországi és karintiai elfoglalt területeket, a magyar rendekkel 
pedig hűségesküt tétet le III. Frigyesnek és fiának, Miksának, 
továbbá biztosítja magyar trónörökösödésüket, Alsó-Ausztriát 
azonban megtartja. A császár viszont ragaszkodott örökös 
tartománya visszaadásához. Furcsa helyzet állt elő. Mátyás hajlandó 
lett volna fia érdekében belemenni abba, ami ellen 1463 óta 
küzdött, a Habsburgok magyar királyságába, sőt a Szent Korona 
egyik országát, Horvátországot elszakítani Magyarországtól. Az más 
kérdés, hogy Corvin független királyként és egyben Magyarország 
legnagyobb birtokosaként enyhén szólva is megnehezítette volna a 
Habsburgok uralkodását. 


Ez az ajánlat egyben azt is mutatja, hogy Mátyás nem volt biztos fia 
magyar királyságában. Annál is furcsább ez, mert az urakat, a 
fontosabb tisztségviselőket, valamint a királyi városokat már nyáron 
megeskette arra, hogy Corvint választják királyukká. Igaz, Beatrix 
nyíltan harcolt saját királyságáért, sőt apjától is érkezett e célból 
követség a királyhoz. 


Mátyás viszont ekkor már beteg volt. Élete jó részét tábori 
körülmények közt töltötte, több ízben megsebesült, ami bizonyára 
hozzájárult egészsége romlásához, s erről külföldön is tudtak. 1489 
tavaszán állapota annyira megromlott, hogy nem tudott járni: 
hordszéken vitette magát. Nyáron némi javulás következett be, 
ősszel azonban köszvénye ismét súlyosbodott, lába és térde dagadni 
kezdett, láz is gyötörte. Ezért nem tudott Linzbe utazni. 1490 
januárjában állapota javult, így az 1489 tavaszától Budán 
tartózkodó Mátyás bécsi utazásába beleegyeztek az orvosok. 

Az uralkodó azonban feltehetően tisztában volt helyzetével, és 
elutazása előtt a budai várat a könyvtárral és kincstárral együtt 
fiára bízta, s ezeket Corvin János nevében továbbra is Ráskai Balázs 
várnagy és udvarbíró tartotta kezében. A királyi pár és Corvin 
Visegrádon keresztül utazott, ahol ugyancsak János herceg vette át 
a várat, egyben a Szent Korona kulcsát is. 


Bécsben Mátyás látszólag jól volt, de néhány esemény már mintegy 
előrevetítette a jövendő változásokat. Március 12-én Bakócz Tamás 
királyi titkár eladományozta bécsi házát: a tanúk Ernuszt Zsigmond 
pécsi püspök és Geréb Péter voltak. Április 4-én, virágvasárnap 
reggelén a búcsúzó svájci követ felkereste Nagylucsei Orbán 
kincstartót, hogy a számára a királytól kiutalt pénzt megkapja. 
Orbán azonban közölte, hogy nincs elég a pénztárban, csak egy 
részét tudná kifizetni, várjon néhány napig. A követ udvariasságból 
nem vett fel semmit, járandóságát azonban már sohasem kapta meg. 


A király részt vett a hosszú virágvasárnapi szertartáson, utána pedig 
lovaggá ütötte a távozó velencei követet. Beatrix ezalatt végig 
akarta járni Bécs templomait, így az étkezést későbbre halasztották. 
Az éhes király fügét kért, és mivel romlottnak találta, dührohamra 
fakadt. Beatrix közben megjött, de ő sem tudta lecsillapítani. 
Mátyás szédülni kezdett, a szemei elsötétedtek, mire a 
hálószobájába vitette magát, ahol hat óra tájt állítólag agyvérzés 


érte. Nyomban odahívták fiát, két unokatestvérét, Geréb Pétért és 
Mátyást, Nagylucseit, Bakóczot, Szapolyai István osztrák 
főkapitányt és Bátori István vajdát. A királynak nagy fájdalmai 
voltak, csak , haj, haj" és , Jézus" kiáltások hagyták el ajkát. A 
következő nap már beszélni sem tudott, végül április 6-án, kedden 
reggel 7 és 8 óra között meghalt. 


A király halála után nyomban mendemondák keletkeztek, többek 
közt arról is, hogy Beatrix megmérgezte. Mátyás halálát Bonfini 
örökítette meg. Amikor 1890-ben Fraknói Vilmos megírta a király 
életrajzát, a híres Korányi Frigyes belgyógyász professzorhoz 
fordult, aki Bonfini leírása alapján , agy-gutaütést" diagnosztizált, 
amit a köszvényből vezetett le. Egy Dr. Herwig Egert nevű osztrák 
belgyógyász főorvos 1982-ben ugyan nem zárta ki Korányi 
diagnózisának helyességét, de rámutatott a leírás ellentmondásaira 
is. Szerinte vagy a mellkas, vagy a gyomor súlyos megbetegedéséről 
van szó, de nem lehetetlen a mérgezés sem. Kétségtelen, hogy 
leginkább Beatrixnek állt érdekében férje halála, hiszen Corvin 
János örökösödése még nem volt biztos, az esetleges trónjelöltek 
közül Ulászló csak névleg volt nős, Miksa pedig özvegy. Ennek 
ellenére az igazságot sohasem fogjuk megtudni. Nem szabad 
elfelejteni, hogy a király már súlyos beteg volt, így talán mégis a 
természetes halál a legvalószínűbb. 


Bár mindenki sejtette, hogy rövidesen bekövetkezik a szomorú 
esemény, annak megtörténte készületlenül érte az országot és annak 
vezetőit. Filipec kancellár Morvaországban volt, ahol talán 
ugyancsak Corvin örökösödésének elősegítésével foglalkozott. A 
király április 24-ére országgyűlést hívott össze, kétséges azonban, 
hogy azon akár fia királyválasztását, akár új nádor választását 
akarta volna elérni. Ami viszont a további események 
szempontjából lényeges: a halál éppen az 1490. évi rendkívüli adó 
beszedésének idejére esett, így annak legfeljebb töredékei juthattak 
el a kincstárba, minek következtében az üres volt. 


A király halála után - törvényes örökös hiányában - az 
államhatalom gyakorlását a királyi tanács vette át. A bécsi 
Stephanskirchében tartott gyászistentisztelet után hajón szállították 
Mátyás holttestét Budára. Útközben megálltak Komáromban, innen 
bocsátották ki a királyválasztó országgyűlésre a meghívókat. Beatrix 


királyné mellett öt püspök és három világi úr pecsételte meg. Corvin 
- feltehetően mint trónjelölt - nem szerepel köztük. Noha a 
városokat 1475 óta nem hívták meg az országgyűlésekre, most igen, 
hiszen a királyi városok polgárai mégis csak a rendek közé 
tartoztak, és joguk volt részt venni a királyválasztáson. A 

meghívó azzal indokolja a gyors választás szükségességét, hogy az 
elárvult ország ne károsodjon. A nagyuraknak küldött meghívó 
azonban ennél bővebb. A károsodással kapcsolatban megjegyzik, 
hogy ,a mindenünnen körülvevő ellenség miatt". Ezenkívül 
meghagyják, hogy senki se próbáljon valami újítást megkísérelni, 
mert a béke és a haza megzavarói nem kaphatnak kegyelmet. A 
királyi tanács tehát tisztában volt az uralkodó halálának bel- és 
külpolitikai következményeivel. 


Valóban, Mátyás halála ijesztő félelmet és zavarodottságot 
eredményezett az országban. Bonfini udvari történetíró plasztikusan 
írja le a nagy ijedtséget, valószínűleg ezzel kezdődött az , igazságos 
Mátyás" legendájának kialakulása. Az olasz humanista ugyanis 
elmondta, hogy azok, akik eddig a királyt hibáztatták a súlyos 
adóteher és az állandó háborúk miatt, most félnek, és akár 
hatszoros adót is fizetnének, ha azon kiválthatnák a királyt a 
másvilágról. A félelmet és a zavarokat Bonfini mellett 

okleveles adatok is igazolják. Míg Magyarországon a félelem és a 
bánat terjedt el, a meghódított tartományokban mindenki 
megkönnyebbült, és igyekeztek megszabadulni a magyar uralomtól. 
Boroszló városa első lépésként lemondatta, majd pedig kivégeztette 
Heinz Dompnig városkapitányt. Jörg von Stein, a király sziléziai 
helytartója elmenekült. 


A királyt, miután Budán elsiratták, április 25-én temették el a 
székesfehérvári koronázó templomban, a magyar királyok ősi 
temetkezőhelyén. Beatrixot Budán hagyták, állítólag azért, hogy 
sírásával ne zavarjon. A szertartáson amúgy is viszonylag kevesen 
vettek részt: az urak a választásra készülődtek. 


A baj csak az volt, hogy több trónjelölt is akadt. Bátori István vajda 
és egyben országbíró kormányzónak akarta volna magát 
megválasztatni. Ennek egyetlen haszna a trónutódlás kérdésének 
elhalasztása lett volna, őt azonban a királyi tanács még Bécsből 
tartományába, Erdélybe küldte, hogy ott tartsa fenn a rendet. Ezzel 


gyakorlatilag sikerült kizárni a kormányzóválasztást, Bátori pedig 
nem mondhatott ellent, hiszen köteles volt eleget tenni vajdai 
megbízatásának. 


A fő jelölt ugyan Corvin volt, helyzetét azonban nem mondhatjuk 
rózsásnak. Filipec kancellár Morvaországból visszaérkezve már 
Bécsben közölte a milánói követtel - azaz Corvin sógorának 
megbízottjával, aki igyekezett mindent megtenni a herceg 
megválasztásáért -, hogy ha Mátyás még egy ideig él, keresztül 
tudta volna vinni fia örökösödését, ez azonban most valószínűtlenné 
vált. Igaz, ő akkor már minden jel szerint Ulászló cseh királyt 
támogatta. A herceg vagy tanácsadói is rájöttek a veszélyre, és 
megkezdték a szervezkedést. Corvin április 21. után már sereget 
gyűjtött, mégpedig zömében a délvidéki végvárakból vont ki 
csapatokat. Április 27-én a visegrádi fogságából Váradi Péter - aki 
elvben még mindig főkancellárnak számított, hiszen állását nem 
töltötték be - felajánlkozott a hercegnek, aki Budára hozatta, és 
május 20-án szabadon is bocsátotta. A kalocsai érsek valóban hű 
maradt Mátyás fiához, viszont ez a lépés növelte Corvin 
ellenfeleinek számát, hiszen akik annak idején a főkancellár ellen 
fordultak, most tarthattak Váradi bosszújától. A kalocsai érsekség 
javai például a főpap bebörtönzése óta Kinizsi kezén voltak, 

aki azokat nyilván nem akarta visszaadni. A királyi tanácsban 
Beatrix, Filipec, Nagylucsei, Bakócz és a Geréb fivérek ellenezték a 
kiszabadítást, Váradit azonban a hercegnek mégis szabadon kellett 
bocsátania, hiszen ehhez a pápa ragaszkodott. 


Beatrix látványosan fejezte ki megsértődését. Május 24-én 
kiköltözött a budavári palotából Nagylucsei kincstartó (és 
nádorhelyettes!) városi házába. A királyné lassan rájött, hogy 
egyedül nem lehet uralkodó, ezért mostohafia örökösödését 
megakadályozandó olyan jelölt mellett foglalt állást, aki hajlandó 
lett volna őt feleségül venni, így királyné maradhatott volna. 
Beatrix kezén a királynéi birtokokon (köztük három megyén) 
kívül jelentős királyi , rendes" bevételi források voltak, így a 
körmöcbányai bányakamara a pénzveréssel és a máramarosi 
sóbányák. Pénze is volt, így az ő támogatása sokat segíthetett egy 
trónjelöltnek. 


Az 1463-as szerződés alapján a Habsburgok is igényt tarthattak a 


magyar trónra. Mátyás halála a legkedvezőbb helyzetben érte őket. 
Miksát éppen nem kötötte le a franciákkal való ellentét, 1490. 
március 16-án pedig sikerült rávennie rokonát, Zsigmond 
főherceget, a leggazdagabb osztrák tartomány, Tirol fejedelmét, 
hogy mondjon le az ő javára. A római király tehát három héttel 
Mátyás halála előtt nem várt módon gyarapodott hatalomban és 
pénzben. Apja, a császár már április 9-én parancsot adott a magyar 
kézen levő terület felszabadítására. Miksa Innsbruckból később, 
április 19-én reagált a halálhírre, egyben el is küldte igényét a 
magyar rendeknek. Kisebb csapatokat ő is küldött Magyarország 
ellen, de a Tirolban kapott 50 000 forintja egyelőre nem volt elég 
komolyabb háborúra, a választást pedig illett megvárnia. 


A Jagelló testvérek mint Zsigmond és Albert királyok 
leszármazottjai szintén bejelentették igényüket a magyar trónra. IV. 
Kázmér király és felesége úgy gondolta, hogy elsőszülöttjük, Ulászló 
már ki van elégítve a cseh királysággal, ezért a másodszülött János 
Albert jelölését támogatták. Jó katona hírében állt, mivel 1489-ben 
legyőzte a Lengyelországba tört tatárokat. A lengyel hercegnek sok 
támogatója akadt Magyarországon, elsősorban a köznemesség 
körében, de mellette állt a király hadvezérei közül Magyar Balázs és 
egy ideig Bátori István is: hatott az egykori magyar-lengyel 
perszonálunió emléke, valamint hadvezéri nimbusza. 


De az idősebb Jagelló testvér, Ulászló sem akart lemondani a 
magyar trónról (Kázmér, az 1471-es trónkövetelő közben meghalt). 
A három külföldi pretendens közül ő mozgósított legelőször, Pénzt 
vett kölcsön, és június 23-án 10 000 lovassal és 5000 gyalogossal 
indult el Prágából. Filipec kancellár rávette Beatrixot Ulászló 
támogatására, pénzt kért és kapott a királynétól, kifizette Mátyás 
zsoldosait, s Ausztriába küldte őket az ott maradt Szapolyai 
tartományi főkapitány támogatására. Az utóbbi ekkor már a cseh 
király oldalára állt, holott eleinte még Corvint 

támogatta, csapatokat is bocsátott a királyfi leghűbb embere, Cecei 
Máté rendelkezésére. Április 21-én azonban már arról írt, itt az 
ideje, hogy , Magyarországot a szorongattatástól és elnyomatástól, 
amiben eddig velünk együtt szenvedett, megszabadítsuk, régi 
szabadságába visszahelyezzük". Az uraknak olyan király kellett, 
kinek üstökét kezükben tarthatták. 


Az országgyűlésre május végén kezdtek érkezni a rendek. Eleinte az 
egész püspöki kar jelen volt. A tárgyalások június 7-én kezdődtek. 
Rövidesen kiderült, hogy Miksa megválasztásának semmi esélye 
sincs, a nemesség viszont közfelkiáltással János Albert 
megválasztását akarta. Mivel az urak ellenálltak, az országgyűlés 
pedig kezdett költségessé válni a nemesek számára, azok 
megyénként egy-két követet hátrahagyva szétszéledtek. Választásra 
azonban egyelőre mégsem került sor. Corvin kezében túl nagy 
hatalom volt, másrészt az arisztokrácia több mint 

egyharmada hiányzott. Nem volt jelen Újlaki Lőrinc herceg, Djordje 
(György) Brankovic címzetes szerb despota, a Bebek, Ellerbach, 
Ernuszt, Hédervári, Kanizsai, Pálóci, Szécsi családok tagjai, a 
Perényiek ún. nádori és a Rozgonyiak ún. monyorósi ága, valamint 
a horvát Frangepán és Korbáviai grófok és Egervári László horvát 
bán sem. 


A jelen levő főpapok és főurak a belháború elkerülése végett június 
17-én egyezményt kötöttek Corvinnal. Eszerint, ha nem 
választanák meg királynak, boszniai király és szlavóniai herceg lesz, 
valamint életfogytiglan dalmát-horvát bán. Ezzel lényegében 
Mátyás 1489 őszén III. Frigyesnek tett javaslatát próbálták 
realizálni. Corvin János megtarthatja a kezén levő várakat 
Pozsonnyal együtt, csak Budát, Visegrádot és Nándorfehérvárt kell 
átadnia az új királynak. Utána megfogalmazták a választási 
feltételeket, amelyekre az új királynak meg kell esküdnie. Ez az 
ország , szabadságának" helyreállítását szolgálta volna. Eltörölte 
Mátyás újításait és a rendkívüli adókat, továbbá a jogtalanul elvett 
birtokokat vissza kell adni. Látszólag ez valóban teljes szakítást 
jelentett a Mátyás-féle politikával, gyakorlatilag azonban megfelelt 
a korábbi királyok választási feltételeinek. Az viszont, hogy az 
ígéretet mennyiben tartja meg az uralkodó, a mindenkori 
erőviszonyok függvénye volt. Európában különben sehol nem 
szokták megtartani az egymáshoz igen hasonló választási 
feltételeket. 


Látszólag tehát sikerült biztosítani a békés átmenetet, legfeljebb a 
János Albert-párti néhány úr, valamint a köznemesség okozhatott 
nehézségeket. Közben azonban Ernuszt Zsigmond pécsi püspök 
elment Budáról, és a megállapodások elfogadása után megérkezett a 
délvidéki urakkal és azok csapataival. Ernuszton és öccsén kívül 


megjött Újlaki herceg, Brankovic despota, Hédervári Miklós 
tárnokmester, Beriszló Bertalan vránai perjel (a johannita lovagrend 
tartományfőnöke), valamint szép számmal a délvidéki végvárak 
tisztjei csapataik élén. Ezek az urak pedig Corvint támogatták. Más 
adatokból tudjuk, hogy Alsólendvai Bánfi Miklós és 

Jakab, Ellerbach János, Kanizsai László, Rozgonyi István, Szécsi 
Miklós, Szokoli András Szörényi bán ugyancsak a herceg oldalára 
állt. Végeredményben az derült ki, hogy a főpapságból csak a 
birtokait még vissza nem kapott Váradi kalocsai érsek, Ernuszt pécsi 
püspök és Beriszló vránai perjel támogatta Mátyás fiát, ezzel 
szemben viszont a világi bárók több mint egyharmada, éspedig - 
Ernuszt ifj. János és Szokoli András kivételével - a legősibb, 
legtekintélyesebb családok. A Mátyás által felemelt új arisztokrácia 
(az imént megnevezett kettő kivételével) azonban 

szembefordult Mátyás fiával. Az urak egy része semleges maradt, 
akárcsak a nemesség többsége - kivéve János Albert híveit. 


Az erőviszonyok majdnem egyenlők voltak. Újlakiék puccsszerű 
megoldást javasoltak, amit rá is kényszerítettek az erre nem nagyon 
hajló Corvinra. Mivel a Szent Korona a királyfi kezében volt, 
csapataikkal Székes-fehérvárra akartak vonulni, és ott Corvint 
megkoronázni. A Corvin-párti sereg elhagyta az országgyűlést, de a 
koronázó városba nem mehettek, mert az országgyűlési többség 
odaküldte Kálmáncsehi Domokos székes-fehérvári prépostot a város 
védelmének megszervezésére. Így délre fordultak, hogy 
összegyűjtsék még hiányzó párthíveik csapatait. (Ezek egy része, 
például a Mátyástól egykor bebörtönzött, és most mégis 

Corvin mellé állt Bánfi Miklós hazament Budáról, hogy 
mozgósítson.) 


A királyi tanács Mátyás két hadvezérét, Bátori vajdát és Kinizsi 
főkapitányt küldte csapataikkal, valamint tiszántúli és északnyugat- 
felvidéki bárók csapataival együtt Corvin után. Voltak, akik távol 
tartották magukat, így például a Geréb testvérek, akik ellenezték 
ugyan Corvin királyságát, de fegyvert azért mégsem fogtak 
unokaöccsük ellen. A Tolna megyei Szabaton melletti csonthegyi 
csatában július 4-én Bátoriék győztek. Nagyon véres ütközet volt: 
elesett Cecei Máté, Corvin alvezére és Dombai Ferenc, Újlaki 
bandériumának parancsnoka, az ellenpártból pedig Móróc László 
báró. Corvin kincseit szétrabolták. 


Ezzel a királyfi elvesztette minden reményét a trónra. Elküldte 
Ernuszt püspököt és Ráskait, aki a koronát visszahelyezte 
Visegrádra. Miután a főurak megerősítették a Corvinnal kötött 
egyezményt (amit ugyan később csak részben tartottak meg: nem 
lett belőle Bosznia királya, a szlavóniai hercegséget azonban 
megkapta), július 15-én egyhangúan a csapataival már a határ felé 
közelgő Ulászlót választották meg királlyá. Július 31-én az új király 
Farkashidán, Pozsony megyében elfogadta a választási feltételeket, 
majd jóval később, szeptember 21-én Székesfehérvárott Tuz Osvát 
zágrábi püspök megkoronázta. (Estei Hippolit esztergomi érsek - 
kiskorú lévén - nem volt még püspökké szentelve.) 


A huzavona oka a két másik trónkövetelő betörése volt. János 
Albert csapataival és a hozzá csatlakozó urakkal és nemesekkel a 
várakat és városokat kikerülve egészen Pestig jutott, de végül nem 
került sor csatára a két testvér között. A lengyel herceg átcsapott az 
Alföldre is, majd elkezdte az északkeleti várak és városok 
hódoltatását. Kezére került például Eperjes városa és Sáros vára is. 

Talán a legkésőbb Miksa indult el. Szapolyai főkapitány előtt két 
lehetőség állott: összevonni az osztrák városokban és várakban 
állomásozó csapatokat, és valahol Bécs táján megvárni az Ulászlótól 
küldött katonaságot, majd csatát állni, vagy a helyőrségeket helyén 
hagyni arra gondolva, hogy míg Miksa azokat ostromolja, 
megérkezik a segítség. A római király a Duna-menti erődítményeket 
sorban elfoglalva augusztus 19-én ért Bécs alá, amelyet a polgárság 
átjátszott a kezére, a vár pedig rövid ostrom után elesett. Szapolyai 
tehát a második módszert választotta, ugyanis ellátási nehézségek 
miatt a Magyarországról érkező csapatokat Sopron környékén 
kellett elszállásolni, így nem volt értelme a helyőrségeket 
összevonni. Miksa azonban túl hamar jutott előre, és legyőzte a 
magyarországi erőket, még mielőtt azok egyesülhettek volna a 
csehországi csapatokkal. Elfoglalta Bécsújhelyi is, de a Bécsújhely 
körüli várak továbbra is Csebi Pogány Péter kapitánysága alatt 
magyar kézen maradtak, miként a legtöbb Dunától északra eső vár 
és város is. 


A római király azonban nem törődött ezekkel, hanem először 
fegyver-szünetet kötött a magyar helyőrségek parancsnokaival, 
majd rátört Magyarországra. Nem a Duna vonalát követte, hiszen 


ott szembe kerülhetett a magyar-cseh csapatokkal, hanem akárcsak 
apja 1459-ben, a Rába völgyében, északkelet irányában támadott. 
Csatlakoztak hozzá a korábban Corvin-párti urak, Bánfi Miklós és 
mások. Átállt hozzá Corvin legjobb alvezére, Székely Jakab regedei 
kapitány - aki később Miksa főkapitánya lett - és átadta a 
stájerországi és karintiai várakat. A római királynak sikerült 
majdnem az egész Dunántúlt megszállni, sőt november 17-én 
Székesfehérvárt is elfoglalta. Megindult Buda ellen, s a kellően nem 
erődített fővárost csak azért nem tudta megszállni, mert elfogyott a 
pénze, és a kifizetetlen zsoldosok visszavonultak. 


Corvin maga nem állt át Miksa oldalára, igaz, nem is nagyon harcolt 
ellene. A törökkel kötött fegyverszünet véget ért, az új szlavón 
hercegnek a délvidéken kellett a védekezéssel törődnie. 


Közben azonban Ulászlónak is elfogyott a pénze, október 4-én ezért 
titokban házasságot kötött elődje özvegyével, Beatrixszal. (Utóbb - 
miután felélte a királyné vagyonát - nem volt hajlandó vele élni, és 
a budai várpalotába sem engedte be. Az egész következő évtized 
történetét betöltötte az Ulászló és Beatrix közti római válóper, míg a 
házasságot 1500-ban VI. Sándor pápa végül felbontotta. Ulászló 
ugyanis 1476 óta Brandenburgi Borbála férje volt, akit ugyan 
sohasem látott, egyházjogilag viszont nősnek számított.) A 
választási feltételek ellenére októberben a király félforintos 
rendkívüli adót vetett ki a királyi tanács beleegyeztével, azt persze 
nem tudjuk, hogy a félig megszállt országban ebből mennyi futott 
be a kincstárba. 


Miksa kezdeti sikereihez nagyban hozzájárult, hogy a magyar 
csapatokat a János Albert elleni háború kötötte le. A lengyel herceg 
ugyanis Kassát ostromolta. Ulászló és a magyar vezetés pedig 
először a lengyel hercegtől akart megszabadulni. A király és az urak 
jelentős hadsereget állítottak ki, 1491. január 12-én pedig a tanács 
jóváhagyásával egyforintos rendkívüli adót vetettek ki a csapatok 
kifizetésére. Kassa falai alatt került szembe egymással a két testvér 
serege. Apjuk, aki eddig János Albertet támogatta, most 
belekapcsolódott a közvetítésbe. János Albertnek 

sziléziai hercegségeket ígért, addig pedig, amíg ezeket átveheti, 
bátyja évi pénzfizetésre kötelezte magát, és hozzájárult Eperjes és 
Kisszeben városok megtartásához. 


A János Alberttel kötött béke utat nyitott a Dunántúl 
felszabadítására is. Miksa pártja amúgy is kezdett felbomlani: Bánfi 
Miklós csapataival már a lengyel herceg elleni harcban is részt vett, 
a semlegesnek maradt urak pedig csatlakoztak Ulászlóhoz. Közben 
Miksa és a francia király között Burgund miatt a háború kitöréssel 
fenyegetett. A Miksa által összehívott német birodalmi gyűlés meg 
is szavazott neki egy nem túl jelentős hadsereget a franciák ellen, 
viszont apja, a császár ez ellen foglalt állást. Így a dunántúli háború 
Ulászló számára jó előjelekkel kezdődött. Bécsújhely környékén és 
Észak-Ausztriában változatlanul megvoltak a magyar helyőrségek, 
amelyek - ha Ulászló bejut Ausztriába - azonnal aktivizálódhattak. A 
királyi csapatok sorra visszafoglalták Székesfehérvárt, 
Nagyvázsonyt, Veszprémet és Szombathelyt, Corvin János pedig 
Zágrábot. 


Közben azonban a török is támadott. Egy ideig Szabácsot 
ostromolta, Boszniában elfoglalta Jajce elővárát, Koszorúvárt, 
úgyhogy egyrészt Corvint, másrészt az érseki birtokait visszakapó 
Váradi kalocsai érseket teljesen lefoglalta a török front. A kettős 
háború következtében nyárra kiürült a királyi kincstár, ezért Ulászló 
1491. július 25-én a főpapok és főurak beleegyezésével - ez évben 
másodszor - újra kivetette az egyforintos adót. Most a tekintélyes 
nemesekhez fordult, hogy vegyék rá társaikat az adófizetéshez való 
beleegyezésre. Így végül a megyegyűlések fogadták el egyenként az 
adót. 


A bajt megint János Albert okozta, aki felrúgta a vele kötött 
megegyezést, sereget gyűjtött, elkezdte Sztropkó várát ostromolni, 
Bártfát is fenyegette. II. Ulászló hiába fordult az apjához, öccsét 
nem lehetett megállítani. Az ország nem volt képes háromfrontos 
háborút viselni, így sürgősen békét kellett kötni Miksával, annál is 
inkább, mert a közel kétéves belháború hatalmas pusztítást okozott. 


Így megindultak a tárgyalások II. Ulászló és a Habsburgok között, és 
végül Magyarország, bár nyerő helyzetben volt, számára mégis 
hihetetlenül rossz békét kötött el lenfelével 1491. november 7-én 
Pozsonyban. Újra el kellett ismerni és az országgyűléssel 
elfogadtatni a Habsburgok örökösödését, amennyiben Ulászlónak 
nem lenne törvényes utóda. Vissza kellett adni a még magyar kézen 
levő osztrák várakat és városokat, ezenkívül pedig jelentős kárpótlás 


fizetésére is kötelezte magát a magyar király. Feltehetően - ha nem 
sürgeti az országot a János Alberttel való leszámolás - jobb 
szerződés is elérhető lett volna. A béke eredménye azonban nagyon 
hamar megmutatkozott. Szapolyai István és az osztrák várakból 
kivont Mátyás-féle zsoldossereg maradéka a , fekete" Jan 

Haugwitz vezetésével 1491. karácsony előestéjén Eperjesnél véres 
csatában tönkreverte János Albert hadseregét, a következő év 
január elején pedig Eperjest is visszafoglalta. A háborúnak ezzel 
vége lett. 


Vége volt azonban Mátyás birodalmának és az erős királyi 
hatalomnak is. II. Ulászló gyenge kezű uralkodónak bizonyult, de 
egy erősebb személyiség sem tudott volna sokkal többet tenni. 
Hiába szedette be a király 1491-ben kétszer az adót (különben a 
mátyásinál is erőszakosabb módszerekkel), ez nem fedezhette a 
háború teljes költségét. A harcokban amúgy is jelentős szerepet 
vállaltak a főúri bandériumok, de a nagyurak kölcsönökkel is 
kisegítették az uralkodót. Be is nyújtották azonnal a számlát: 
számos királyi uradalom került örök- vagy zálogjogon főúri kézre, 
az urak hatalma megnőtt. Az ország pedig pusztult: nemcsak az 
országba mélyen benyomult ellenség, hanem az ellene felvonuló 
királyi csapatok is hatalmas károkat okoztak. 


Kérdéses, hogy miként alakult volna a helyzet, ha Corvin Jánost 
választották volna meg. A három külföldi trónkövetelő akkor is 
fellépett volna, és ahogy az ország még a csehekkel együttműködve 
is képtelen volt kétfrontos háborút folytatni (sőt a törököt 
beszámítva háromfrontosat), a jó katonákkal rendelkező csehekkel 
együtt három (vagy négy) ellenség ellen az évtizedes háborúkban és 
az adózás miatt kimerült királyság feltétlenül elbukott volna. A 
legrosszabb esetben pedig sor kerülhetett volna az ország 
felosztására is a trónkövetelők között. Már Mátyás utolsó éveiben 
is recsegett az ország épülete, a meghódított tartományok 
forrongtak, Corvin János pedig nem ért fel sem apja, sem nagyapja 
tehetségéhez. 


A történész azonban csak a tényekkel számolhat, a lehetőségek 

következményei már nem tartoznak kutatási körébe, így nem igazán 
mérlegelhetjük, hogy az ország számára nem lett volna-e jobb Miksa 
vagy János Albert megválasztása. Ulászló mellett szólt, hogy elvileg 


megmaradhatott volna Morvaország és Szilézia összekapcsolása 
Magyarországgal. A lázadások következtében ezeket Corvin nem 
tudta volna visszaszerezni. Ugyancsak a cseh király választását 
segítette elő, hogy először ő mozgósított, neki álltak már a döntés 
előtt csapatok a rendelkezésére. Végül gyengekezű uralkodónak 
ismerték, ami biztosította a pártjára állt urak hatalmának 
érvényesülését. 


Corvin nem rendelkezett erős belpolitikai támogatottsággal sem. 
1458-ban - pápai nyomásra - Mátyás mellett állt a püspöki kar, ami 
komoly erőt képezett. Most azonban erről szó sem lehetett. Corvin 
apja szembekerült a Szentszékkel, az egyháznak sérelmei voltak, így 
a püspöki kar zöme Ulászló mellé állt. A köznemesség hiányolta a 
török elleni fellépést, és 1486-ban már hiába tett Mátyás 
gesztusokat, a nemesek inkább János Albert oldalán álltak. A 
legfurcsább a világi arisztokrácia megoszlása volt, ugyanis Corvin a 
legtöbb támogatót ebből a körből szerezte, és mint láttuk, 
elsősorban a régi bárói családokból. Mátyás mindig kesztyűs kézzel 
bánt velük, egyesek talán ezt hálálták meg. 


Végeredményben törvényszerűnek tekinthetjük Mátyás 
birodalmának összeomlását. A nagy király számolt ezzel a 
lehetőséggel is, ezért tette meg 1489-ben ajánlatát a császárnak, 
amivel - amennyiben megegyeznek - maga szakított volna egész 
addigi politikájával. Mindez azonban nem módosít azon a tényen, 
hogy nélküle talán már az 1450-es évek végén katasztrófába 
sodródott volna a királyság. Mátyásnak - ha alig több mint három 
évtizedre is - sikerült - ha megfelelő alap nélkül is - nemzetközi 
tekintélyű országot létrehozni, művészet-, irodalom- és 
tudománypártolásával máig ható hírnevet szerezni. Neki köszönhető 
az is, hogy Magyarország 1526-ig még európai tényezőnek 
számíthatott. 


A humanizmus és a művészetek 
pártfogója 


A szakirodalom Mátyást nagy reneszánsz uralkodónak tartja, aki az 
Alpoktól északra először honosította meg az olasz reneszánsz stílust, 
akinek udvarában - általa fizetett - olasz humanisták tudós 
szimpóziumokat folytattak, de foglalkoztatta kora kiváló 
természettudósait, művészeit és zenészeit is, könyvtára pedig 
világhírű volt. Ez kétségtelen tény akkor is, ha tudjuk, hogy a nagy 
király hírét Európában számos munkában elterjesztő humanisták 
ezért megfelelő anyagi ellenszolgáltatásban részesültek, és így 
bizonyára nem egy esetben túlzásba estek. 


Mátyás neveltetése következtében fogékony volt az olasz 
humanizmus tanítása iránt. Kedvelte az antik szerzőket, és szívesen 
vett részt humanista szimpóziumokon. Környezetében szép számmal 
találhatók ennek az új olaszországi szellemi irányzatnak képviselői, 
bár Vitéz János, akit joggal neveznek a , magyar humanizmus 
atyjának", sohasem járt Itáliában, mintegy autodidaktaként vált 
nemzetközileg elismert humanistává, aki kora legkiválóbb elméivel 
tartott fenn kapcsolatot. Vitézre és a kortárs hazai értelmiségre 
erősen hatott a jelentős olasz tudós és pedagógus, Pier Paulo 
Vergerio, aki Zsigmond király szolgálatában került Magyarországra, 
és több mint 25 év után itt is halt meg 1444-ben. 


A kancellária vezető hivatalnokai és a királyi titkárok között sok 
Itáliában tanult, magas állású papot találunk. Igaz, nem mind 
számított humanistának, így a bolognai egyetemen doktorált, sőt 
egy ideig ott is tanító Szécsi bíboros prímás, vagy a Ferrarában, 
Janus Pannoniusszal majdnem egy időben tanuló és - akár a költő - 
Padovában doktoráló Várdai István bíboros kalocsai érsek sem 
mondható ezen irányzat követőjének. Ezzel szemben mások, akik 
miként Vitéz Bécsben, esetleg Krakkóban tanultak, vagy egyetemre 
sem jártak, mint Nagylucsei Orbán kincstartó, fogékonnyá váltak a 
humanizmus iránt. 

Vitéz, mint később több főpap utóda, sok tehetséges fiatalembert 
taníttatott Olaszországban, akik később jelentős személyiségek, 


nemegyszer humanisták lettek, így többek között unokaöccsén, 
Janus Pannoniuson kívül ugyancsak Ferrarában Kosztolányi 
Györgyöt, aki a humanisták között Georgius Polycarpus néven 
szerepelt és királyi titkár lett, vagy későbbi főkancellár utódát, 
Handó Györgyöt. Ő taníttatta Bolognában az 

ugyancsak főkancellárságot kapott Váradi Pétert. Ami érdekes, 
Handó Kálmáncsehibe, Váradi Nagyváradra való mezővárosi 


polgárgyerek volt, nem pedig nemesi származású. 


, A magyar humanizmus atyja" saját munkásságával, tehetséges ifjak 
neveltetésével hatott az antikvitáson alapuló eszmék terjesztésére. 
Környezetében mind Nagyváradon (míg váradi püspök volt), mind 
Esztergomban , contubernium", humanista baráti társaság jött létre, 
ahol a hazai és a Magyarországon megforduló külföldi humanisták 
tudós beszélgetéseket folytattak vagy tanulmányozták Vitéz János 
könyvtárát. A későbbi prímás ugyanis nagy könyvgyűjtő hírében 
állott, számos antik szerző kéziratos munkáját szerezte be, a 
kéziratokat pedig saját kezűleg javítgatta, emendálta. 


Unokaöccse, a nagy költő Csezmicei János, költői nevén Janus 
Pannonius, Ferrarában tanult a híres humanista tudósnál, Guarino 
de Veronánál. Már itáliai diákévei alatt híres latin költőként 
ismerték, a kor legjelentősebb humanistái tartoztak baráti és 
ismeretségi köréhez. Hazaérkezvén pécsi püspökként, a királyi 
tanács tagjaként, egy időben titkos kancellárként költészetét Mátyás 
dicsőítésére, politikájának népszerűsítésére használta fel. Mindez 
nyilvánvalóan a király szándékait tükrözte vissza. Ő hozta 
Magyarországra barátját, a Namiba való Galeotto Marziót, aki majd 
később Corvin Jánosnak ajánlja a Mátyás király kiváló, bölcs, 

tréfás mondásairól és tetteiről szóló könyvét. 


Mátyás jó szemmel nézte a magyarok olaszországi tanulását, 
hivatalnokként és diplomataként pedig előszeretettel alkalmazott 
humanista műveltségű férfiakat. A kor nemzetközi diplomáciájában, 
amely a latin nyelvet használta, ekkor már a középkori latinság 
helyett illett az ókori, klasszikus mintákat alapul venni, ez is 
indokolta - a király saját érdeklődési köre mellett - humanisták 
foglalkoztatását. Mégsem mondhatjuk, hogy Mátyás kizárólag rájuk 
támaszkodott. Az 1460-as évek végétől közel egy évtizedig az a 
Matucsinai Gábor volt fő tanácsadója, akinek humanista 


érdeklődéséről semmit sem tudunk, és aki egyetemre sem járt. Nem 
mondható humanistának Mátyás titkára, Beckensloer János sem, 
aki később főkancellár lett. Bármennyire kedvelte tehát az uralkodó 
a humanistákat, a főbb hivatalok betöltésénél nem ezt, hanem az 
illető személy tehetségét, felhasználhatóságát vette alapul. 


A Vitéz-Janus Pannonius összeesküvés nem hozott lényegi változást 
Mátyás és a humanisták kapcsolatában. Igaz, Ludovico Carbone 
ferrarai professzor a király dicsőségéről és tetteiről dialógus 
formájában írt művében beszélgetőpartnere és volt tanítványa, 
Ernuszt Zsigmond pécsi püspök szájába adva azt írja, hogy Mátyás 
az összeesküvés miatt el akarta tiltatni a magyarok olaszországi 
tanulását, mert ott minden bűntettre képesekké válnak. Viszont 
Ernuszt nem sokkal később maga mondja a szövegben, hogy a király 
engedélyezte neki Itáliában maradását és a tanulást Carbonénél. 
Nem is látunk csökkenést az olaszországi egyetemeken tanulók 
számában. Az arisztokrata Pálóci Zsigmond, aki 1467-ben 
Ferrarában kezdett tanulni, 1472-ben a padovai egyetemen 
tartózkodott, hazatérve pedig 1474-ben szerémi püspök lett. Még 
Vitéz neveltjei, mint Handó vagy Váradi, pályája sem tört meg. A 
sokat idézett Carbone-megjegyzés tehát nem biztos, hogy a 
valóságot tükrözi, legfeljebb az képzelhető el, hogy a hirtelen 
haragú király ugyan tett ilyen megjegyzést, ismerve azonban az 
itáliai iskolázottság hasznát, esze ágában sem volt 

ezt megakadályozni. 


A Beatrixszal kötött házasság azonban kétségkívül növelte a 
humanizmus hatását. A királynéval együtt is jöttek olaszok az 
országba, de hozzájárult mások meghívásához is. A nápolyi 
asszonnyal érkezett Francesco Bandini Magyarországra. Ő a firenzei 
platonista akadémia tagja volt, és általa létesült kapcsolat a budai 
humanista kör és az akadémia vezetője, Marsilio Ficino közt. 
Sikerült Mátyást rávenni, hogy magát Ficinót is meghívja, az 
azonban kitért az utazás elől. Végeredményben azonban létrejött a 
firenzei akadémiához hasonló, kötetlen összetételű baráti 

társaság. Akár firenzei mintájában, itt is tudós beszélgetéseket 
folytattak a Budán élő olasz tudósok és a platonista filozófiával 
rokonszenvező magyarok. Gyakran gyűltek össze Vácott, a 
humanista püspök Bátori Miklós udvarában, az 1480-as években 
pedig Nagylucsei Orbán kincstartó budai házában. A kincstartó 


megszerezte Ficino egy Janus Pannoniusnak dedikált Platón- 
kommentárját is. Beletartozott ebbe a körbe az ugyancsak 
Olaszországban tanult királyi unokatestvér, Geréb László erdélyi 
püspök is, aki 1492-ben, VI. Sándor pápát megválasztása 
alkalmából üdvözölve, Platónra hivatkozott. 


Hosszú lenne felsorolni a nagy király udvarában élő olaszokat. 
Érdemes említeni Aurelio Lippo Brandolinit, aki Giulio Pomponio 
Leto római akadémiájának volt a tagja, és két dialógust írt, 
amelyekben Mátyás az egyik beszélő. A köztársaság és a királyság 
összehasonlításáról írt műben a magyar király nemcsak a királyság 
magasabbrendűségét védi egy köztársaságpárti firenzei lovaggal 
szemben, hanem összefoglalja kormányzati elveit is. Azt persze nem 
tudjuk, hogy Brandolini milyen mértékben akarta saját elképzeléseit 
népszerűsíteni egy nagy személyiség szájába adva. A következő 
idézet azonban római jogi ihletésű, abszolutista tendenciákat mutat, 
amivel szemben - mint láttuk - az 1486-os törvény bevezetése állást 
foglalt: , A király nem szolgája vagy eszköze a törvényeknek, hanem 
a törvény élén áll és uralkodik felette" - mondja Mátyás Brandolini 
szerint. Ez a mondat összecseng a Callimachus Experiens humanista 
néven író firenzei Filippo Buonaccorsi Attiláról írt műve 

egyik megjegyzésével. Callimachus lengyel szolgálatban állt, de élt 
Budán is, Attila jellemzését pedig Mátyásról vette, inkább ellenséges 
hangnemben. Itt említi, hogy , a király az élő törvény". 


Különösen fontos, és Mátyásról sok anekdotikus adattal szolgál az 
eredetileg Janus barátjaként Magyarországra került, majd később 
visszatért Galeotto említett munkája, illetve Antonio Bonfini magyar 
története. Lehetséges, hogy a nápolyi királyi ház bízta meg Bonfinit 
a Magyarországra utazással. Több könyvével együtt érkezett, 
amelyeket részben a királynak, részben a királynénak ajánlott. 
Mátyás számára írta az elveszett Corvin ház eredetéről szóló 
könyvecskét, Beatrixnak pedig a Szimpózium a szüzességről és a 
házasélet tisztaságáról címűt. Ebben a királyi pár és környezetük, 
köztük Mátyás unokatestvére, Geréb László püspök vitatkoznak a 
témáról, Beatrix a szüzesség, férje a házasság mellett tör 

lándzsát. Vannak kutatók, akik e munkát a meddő, de uralkodótársi 
szerepre vágyó királyné melletti kiállásnak értelmezik. 1486 végén 
jelent meg az író Mátyás előtt, aki azonnal szolgálatába vette, és 
megbízta egy, a modern humanista igényeknek megfelelő magyar 


történet megírásával. Munkája nagy forrásanyagot, a jelenkorral 
kapcsolatban számos szóbeli közlést használ fel, így a Mátyás-kor 
legfontosabb forrása. A király azonban már nem érte meg a mű 
elkészültét. 


A domonkos szerzetes Pietro Ransano lucerai püspököt, humanista 
nevén Petrus Ransanust, aki 1487-1490 között nápolyi követként 
tartózkodott a magyar királyi udvarban, Beatrix királyné bízta meg 
egy magyar történet megírásával. Munkája nagy érdeme, hogy 
országleírást is ad, foglalkozik a társadalmi és nemzetiségi 
megoszlással is. 


Feltűnő, hogy Mátyás uralkodása utolsó éveiben megsokszorozódik 
az országban tartózkodó, a királyt dicsőítő olasz tudósok száma, 
valamint az is, hogy nem is egy magyar történetet írat (ő vagy 
Beatrix) velük. Ez egybeesik a német birodalmi remények 
elvesztésével, a király részleges nemzetközi elszigetelődésével. 
Felvetődik ezért a kérdés, hogy valójában milyen kapcsolatok fűzték 
a nagy uralkodót a humanizmushoz. Neveltetése, olvasmányai és 
környezete kétségkívül beavatták a modern olasz tudományosság 
problematikájába, ezért a különböző szerzők által 

kiadott dialógusokban a Mátyás szájába adott nagy olvasottságról és 
széles körű ismeretekről tanúskodó vitaszövegek nem feltétlenül 
csak a hízelgő udvari bértollnokok kitalálásai. Ezzel szemben 
Bonfini azt is leírta, hogy Mátyás lakomáin előszeretettel hallgatott 
lantkísérettel előadott magyar hősénekeket, ilyen lehetett a 
fennmaradt Szabács viadala. A Beatrixszal kötött házasság előtt 
gyakran a katonáival mulató uralkodó király képe nehezen 
egyeztethető össze a külföldi tudósokkal magasröptű, 

elmélyült vitákat folytató Mátyáséval. Pedig valószínűleg mindkettő 
igaz, hiszen a király nem megvetendő tudással rendelkezett, ha 
talán nem is annyival, mint amennyit róla leírtak. 


Mátyás belsőleg bizonyára inkább vidám katona, mint könyvmoly 
tudós volt. Nagyságát azonban az is mutatja: tudta, mivel tartozik 
királyi méltóságának. Nem származván ősi uralkodócsaládból, még 
inkább szüksége volt nemzetközi hírét nemcsak hadvezérként, 
hanem tudománypártoló és ahhoz értő, nagy építtető mecénásként 
is elterjeszteni. Ebben rokonítható nem egy itáliai fejedelmi 
kortársával, akik többsége hozzá hasonlóan felkapaszkodott 


családból származott, például a milánói Sforzák, vagy a Firenzében 
a tényleges hatalmat gyakorló Mediciek. A király hamar rájött a 
közvélemény manipulálásának szükségességére, ezért is voltak 
számára hasznosak a humanisták - noha kétségtelen, hogy a 
királynak volt ez irányú személyes érdeklődése. A tudománnyal és 
irodalommal foglalkozók köre az akkori Európában viszonylag 

szűk volt, az ide tartozók egymással leveleztek és egymás műveit 
olvasták. Klasszikus latinhoz értő tisztviselőkre minden uralkodónak 
szüksége volt, ami azt jelenti, hogy a vezető hivatalnokok 
gyakorlatilag mind ismerték egymás műveit. 


Talán ezzel magyarázható a király utolsó éveiben az udvar olasz 
humanistáinak megnövekedett száma: Mátyás elvárta tőlük hírneve 
terjesztését, és ez sikerült is. Ide tartozik a történetírás is: egy teljes 
magyar történetben a nagy király tetteinek kiemelése is elősegítette 
céljai elérését. Itt azonban meg kell állnunk egy pillanatra. A királyi 
hivatalnokok, beleértve a központi bíróságok szakszemélyzetét, nem 
voltak mind humanista érdeklődésűek. Különösen a bíróságok, de 
részben a kancelláriák jegyzői között évszázadok óta megvolt a 
történeti érdeklődés. Ez az értelmiségi réteg zömében kis- és 
középnemesi családokból származott, latin tudását, a hazai 
szokásjog ismeretét valamely hazai iskolában és a gyakorlatban 
szerezte meg, egyetemre kevesen jártak. Az ő körükben alakult ki 
az a köznemesi ideológia, ami majd a Jagelló-korban komoly 
politikai tényezővé váló nemességet betöltötte. Nem véletlen, hogy 
ennek az eszmerendszernek vezető egyénisége, Werbőczy István 
maga is bírósági tisztviselő volt. 


A korábbi magyar krónikák több variánsát másolták le a 15. 
században. Köztük a legjelentősebb az ún. Dubnici krónika, amelyet 
1479-ben valahol a Tiszántúlon állítottak össze erősen Mátyás- 
ellenes hangnemben: eszerint, mialatt a király külföldön 
hadakozott, Nagyváradot felégette a török, s Mátyást erőszakos 
adópolitikája miatt özvegyek és árvák átkozzák. Valamivel 
korábban, 1459-1460 táján keletkezett az ún. Drági-féle 
kompendium. Összeállítója külföldi egyetemes történeti 
összefoglalásokat másolt le, ezt pedig bővítette a végén az egyes 
magyar királyok rövid életrajzával. (Nevét onnan kapta, hogy 
fennmaradt példánya Drági Tamás, Mátyás utolsó személynöke 
birtokában volt. Ő volt különben az első világi személynök.) 


A Dubnici krónika bizonyos mértékben válasz volt az első 
nyomtatásban megjelent magyar történeti munkára. A kisnemesi 
eredetű Karai László budai prépost, aki királyi titkárból 1471-ben 
lett alkancellár és személynök, nyomatott ki Budán Hess András 
nyomdásszal egy Mátyásig továbbvezetett magyar krónikavariánst. 
A könyv 1473 pünkösdjén, azaz a főváros leglátogatottabb évi 
vásárára jelent meg, tehát Karai és nyomdásza jó üzletet láttak 
benne. Mátyással röviden foglalkozik a mű, felsorolja győzelmeit, a 
királyt , igen bátor és győzhetetlen oroszlánnak" nevezi. Ez az ún. 
Budai krónika még teljes mértékben középkorias alkotás. Karai maga 
sem volt humanista, járt ugyan a bécsi egyetemre, de ott 

fokozatot nem szerzett. Tipikus képviselője volt azonban a királyi 
kúria és kancellária történész érdeklődésű, politizáló, köznemesi 
munkatársainak. 


A Budai krónika azonban már idejétmúlt alkotás volt, amely senkit 
nem elégített ki. Az új munka ugyancsak a kúriában keletkezett. Az 
ottani tisztviselők egymás közt gyakran nagy vitákat tartottak a 
magyar múltról. Hásságyi István országbírói ítélőmester biztatására 
egy Thuróczy János nevű jegyzője először II. (Kis) Károly történetét 
írta meg. Később személynöki ítélőmester korában főnöke, a már 
említett és ugyancsak történeti érdeklődésű Drági Tamás hiányolta, 
hogy a magyarok őseinek tekintett hunokról és Attiláról a régi 
krónikákban kevés olvasható, ezért az újabb külföldi irodalom 
felhasználásával Thuróczy egy bővebb hun-történetet írt. Végül 
műveit egybeolvasztva - beiktatva a Nagy Lajosról író Apród 

János küküllei főesperes munkáját - eljutott egészen 1487-ig, 
Bécsújhely elfoglalásához. 


Thuróczy krónikája a magyar nemesi történelemszemlélet fő forrása 
lett. A nemesség hun-szittya öntudata, ami majd Werbőczynél válik 
dominánssá, innen terjedt el széles körökben. A 15. századi 
történelem leírásánál okleveleket, népi mondákat és a kortársak - 
akik közül név szerint említi a nádort, Ország Mihályt - elbeszéléseit 
használta fel. A krónikát nyomban kinyomtatták Brünnben. Nagy 
könyvsiker lehetett, ugyanis Feger Theobald budai könyvkereskedő 
néhány hónap múlva Augsburgban is kiadatta. Ezt Mátyásnak 
ajánlották. Az augsburgi kiadást két változatban jelentették meg. Az 
egyik változatban hiányzik a képek közt a király címerei közül 
Ausztria, és nem szerepel a szövegben Bécs és Bécsújhely elfoglalása 


sem. Úgy látszik tehát, hogy a Német Birodalomban 

ezt terjesztették. Így az új, nyomtatott magyar krónika egyben 
politikai célzatú is lett. A király, aki 1486-os törvénykönyvét is 
terjesztette nyomtatásban, a jelek szerint gyorsan felismerte az 
akkor új könyvnyomtatás propagandahatását. 


A Mátyás-párti munkát az uralkodó tehát hasznosnak ítélte, mégsem 
elégedett meg vele teljesen, ezért került sor Bonfini megbízatására. 
Beatrixot viszont biztosan bosszantotta a II. Károlyról szóló rész 
nyílt olaszellenessége, ő azért fordult Ransanóhoz. Thuróczy 
sohasem járt egyetemre, bár jól tudott latinul, és nagy 
olvasottsággal rendelkezett, munkája mégsem humanista alkotás, 
bár a végzet és a szerencse történelemformáló szerepének kiemelése 
azt mutatja, hogy Thuróczyra és köznemes jogászi társaira is 
bizonyos mértékben hatottak az udvar humanistái. 


A 15-16. század fénykora volt az asztrológiának, a csillagjóslásnak. 
Ez is részben a humanizmus, az antik tudományok felfedezésének 
következménye volt. Mátyás maga is erősen hitt benne, udvari 
csillagászainak fő feladata horoszkópok készítése volt. Ugyanakkor 
tagadhatatlan, hogy a tudományos csillagászat nem fejlődhetett 
volna ki enélkül. Ahhoz, hogy a csillagokból jósolni lehessen, 
szükséges volt megismerni az égbolt titkait. 


Már Vitéz János is erősen kötődött az asztrológiához, ezért hívta 
meg az általa alapított pozsonyi egyetemre a kor egyik legnagyobb 
természet-tudósát, a német Johannes Regiomontanust, valamint a 
kiváló lengyel csillagászt, Marcin Bylica z Olkuszat. (Ilkusi Márton 
néven ismert a régebbi hazai szakirodalomban.) Bylica hosszabb 
ideig maradt Magyarországon, királyi asztrológus, egyben a budai 
Boldogasszony-templom plébánosa lett. Személye érdekesen 
kapcsolódik a köznemesi kúriai értelmiséghez: a Budai krónikát 
kiadó Karai László személynök legjobb barátja volt. Királyi 
csillagász volt még például a lipcsei professzor Johann Tolhopff, aki 
munkáját Mátyásnak ajánlotta. 

Feltűnő, hogy a csillagászok közt németek és lengyelek domináltak, 
szemben az olaszokkal. A német és a krakkói egyetemeken ugyanis 
jobb volt a természettudományos képzés, mint Itáliában. 
Magyarországon azonban a Nagy Lajos kori pécsi és a Zsigmond 
kori óbudai egyetem megszűnése óta nem működött magasabb 


rendű főiskolai oktatás. Valószínűleg nem annyira Mátyás, mint 
Vitéz János ötlete volt egy új magyar egyetem létesítése 
Pozsonyban. 1465-ben Janus Pannonius szerezte meg a pápánál 
követségben járván az engedélyt az alapításra. A hely 
kiválasztásánál talán az a cél is lebeghetett a király és kancellárja 
előtt, hogy a magyarok ne Bécsbe járjanak. Bár az egyetem 
beindult, kiváló professzorok kerültek ide, a célt nem érte el: 
fennállása idején még a pozsonyi származású diákok száma sem 
csökkent Bécsben. Az egyetem Vitézzel való kapcsolatát mutatja, 
hogy a prímás-főkancellár bukása után az intézmény rövidesen 
elhalt. Most már Mátyás maga gondolt új egyetem létesítésére, 
mégpedig Budán. Állítólag külön egyetemi épületet is 

tervezett építtetni, erre azonban halála után már nem került sor. 


Az egyetemalapítás kudarca valószínűleg annak következménye 
lehetett, hogy viszonylag kevés olyan állás volt az országban, 
amelynek betöltésénél szükség volt egyetemi végzettségre. A világi 
értelmiség zöme a kancelláriákban és a bíróságoknál működött, 
beleértve az egyre növekvő számú hivatásos ügyvédet. Nekik a 
hazai szokásjogot kellett ismerni, azt pedig az egyetemeken nem 
tanították. A magyarországi középfokú iskolák különben igen magas 
fokú képzettséget adtak, ahol gyakran külföldi tudósok vagy 
valamelyik idegen egyetemen tanult hazaiak tanítottak. Másrészt a 
külföldön tanulók zöme városi vagy mezővárosi polgárfiú volt, akik 
nem is mindig fejezték be tanulmányaikat. Bécsben vagy Krakkóban 
viszont jó személyes kapcsolatokat szereztek, amelyeket 

később például kereskedőként kamatoztathattak. (Az 
Olaszországban tanulók egy része is valamelyik közeli egyetemen 
kezdte meg tanulmányait, Itáliában csak folytatta azt.) 


Az irodalmi mecenatúrán kívül Mátyás Európa-szerte ismert volt 
művészetpártolásáról is. Emögött is a reneszánsz uralkodói 
reprezentáció kifejezését kereshetjük. Különösen jól mutatja ezt a 
király két adománylevele. Mindkettő Bécsben kelt 1488-ban, az 
egyik július 25-én. Ebben a Giovanni Dalmata néven ismert 
szobrásznak (Johannes Duknovich de Tragurio) adományozta a 
király Majkovc Körös megyei kastélyt. Az adománylevélben 
elmondja az uralkodó, hogy a kedvezményezett művészetével 
hozzájárul , a mi és egész országunk dicsőségéhez". Egy 

hónap múlva egy másik művésznek, a spanyolországi Toledóba való 


Cotta Márton mesternek Budán adományoz egy házat Beatrix 
királyné beleegyezésével, hogy ez a kiváló ember örökre az 
országban maradjon , egész udvarunk és minden udvari emberünk 
díszére és ékességére és nevünk fényére". Sajnos nem tudjuk, hogy 
Cotta milyen művészeti ágban tevékenykedett, az azonban 
valószínűtlen, hogy ötvös lett volna. Martin Cota, ahogy neve 
spanyolosan helyes, tekintélyes kikeresztelkedett zsidó családból 
származott, és Ruy Sánchez Cota jelentős spanyol költő unokaöccse 
volt. Mátyás halála után Martin tekintélyes budai 

kereskedőként működött, majd Velencébe költözött, ahol a 1 6. 
század elején halt meg. 


A két királyi adománylevél világosan mutatja, hogy Mátyás 
tisztában volt a művészet királyi dicsőséget növelő értékével. A 
művészetpártolás része volt uralkodói reprezentációjának. Ezt 
kitűnően fejezte ki Antonio Bonfini, amikor 1488-ban a király 
számára latinra fordította Antonio Filarete (Averulinus) olasz 
nyelvű építészeti munkáját. A történetíró ezt írta a Mátyásnak szóló 
ajánlásában: , Csatlakoznak ehhez mások is, amelyek Felségedet 
nem kevésbé ékesítik, és világosan arról tanúskodnak, hogy 
Corvinus és római császár (caesar) vagy, gyönyörködsz a jeles 
épületekben, és főleg azokban, amelyek vetekszenek az ókoriakkal." 
A Bonfini által elterjesztett, a Valerius Messala Corvinus családtól 
eredeztetett leszármazás azt a gondolatot kelti az olvasóban, hogy 
Mátyás igazi római császár. (Ne felejtsük el, hogy két évvel vagyunk 
Miksa római királlyá választása és a magyar király császári 
reményei megszűnte után!) 


Az Averulinus-előszón kívül más források is reneszánsz építtetőként, 
művészetpártolóként említik a királyt. A modern olasz reneszánsz 
művészet az Alpoktól északra valóban először Magyarországon, 
Mátyás környezetében jelent meg. Az is tény, hogy középkori 
királyaink között ő volt az egyik legnagyobb építtető. Számos olasz 
művészt foglalkoztatott. Egyik építésze a firenzei Chimenti Camicia 
volt, aki korábban valószínűleg közreműködött az urbinói hercegi 
palota építésénél. A legfontosabb, az egykorú források által 
legtöbbször emlegetett mátyási építmények, a budai vár és Visegrád 
azonban elpusztultak a török korban, bár az ásatások számos 
reneszánsz kőemléket hoztak napvilágra. De nem tagadható az sem, 
hogy a Mátyás-kor második fele és az azt követő évtizedek 


Magyarországon mind az építészetben, mind a többi művészeti 
ágban a gótika virágkorát, vagy legalábbis utóvirágzását mutatják. 
Ez elsősorban a templomépítészetben érzékelhető. Feltűnő, hogy 
még olyan templomok esetében is, amelyek építtetésében biztosan 
szerepe volt a királynak, mint például a szegedi és a kolozsvári 
ferencesek templománál, a gótikus stílust alkalmazták. A 
székesfehérvári koronázó templom szentélyének keleti 
meghosszabbítása, amely már nem készült el a nagy király életében, 
ugyancsak a gótika körébe tartozik. Önmagában azonban ez nem 
jelent semmit. A 1 5. század közepének egyik legnagyobb 
humanista írója, Enea Silvio Piccolomini (a későbbi II. Pius pápa) 
püspök korában pienzai palotáját reneszánsz stílusban építtette, 
székesegyházánál viszont utasította építészeit, hogy a német mintát 
kövessék. Eredetileg a templomokhoz tehát jobban illőnek tartották 
a gótikát. 


Csakhogy Mátyás világi építkezéseinél is uralkodott a gótikus stílus. 
Egyik legfontosabb, a kortársak által egekig magasztalt 
palotaépítése Visegrádon zömében késő gótikus lett, igaz, 
reneszánsz elemekkel keverve. A visegrádi műhely dolgozott Mátyás 
más építkezésein is: Vajdahunyadon, Tatán, Pannonhalmán. Ezzel 
szemben a budavári palotában talán több volt a reneszánsz elem. A 
palota alaprajzi rendszere a Zsigmond korihoz képest nem nagyon 
változott. Egyedül az északi előudvar kialakítása történhetett 
esetleg Mátyás korában. A meglevő épületek egy részét azonban 
valóban átépítette reneszánsz stílusban. A források szerint ilyesmi 
történt a kápolnában is, valószínűleg az emeleti szinten. 


A reneszánsz allantica stílus jobban megmutatkozott a szobrászati 
alkotásokban. Kiváló szobrászokat foglalkoztatott, mint a már 
említett Giovanni Dalmatát. A firenzei Benedetto da Majano ugyan 
csak rövid ideig tartózkodott Budán, de a király megbízásából 
otthon is dolgozott a számára. Nem ismerjük annak a művésznek a 
nevét, akit a , Márványmadonnák mesterének" szoktak nevezni. 
Sajnos elpusztult a három Hunyadi (János, László és Mátyás) 
szobra, és Herkules bronzszobra szintén. A palota kapui előtt két 
meztelen fegyveres ugyancsak bronzból készült szobra állt őrt. A 
palota kapuja szintén bronzból készült, és Herkules tetteit ábrázolta. 
A díszkutak közül a budai Pallas-kutat vagy a visegrádi Herkules- 
kutat említhetjük. 


A falfestményekről részben a források emlékeznek meg, mint 
például a Daróci János székelyispán hősi halálát ábrázolóról (az 
1467-es moldvai háborúban esett el), részben freskótöredékek 
maradtak fenn. Ezek többségükben még gótikus jellegűek, Mátyás 
azonban előszeretettel bízott meg olasz festőket is, hogy 
megbízására dolgozzanak. Már az 1460-as években - talán Janus 
Pannonius javaslatára - bízta meg Andrea Mantegnát arcképe 
megfestésével. Ennek azonban csak másolata maradt meg. A nagy 
kortárs művészek közül Filippino Lippi egyik képét Lorenzo Medici 
küldte el Mátyásnak, aki aztán képeket is rendelt a festőnél. A 
magyar király, nagy műgyűjtő lévén, gyakran kapott ajándékba 
képzőművészeti alkotásokat. 


Iparművészeti alkotásokban is gazdag volt a királyi udvar. Ünnepi 
fogadásokon kiállították arany- és ezüstedényeit, hogy mutassák az 
uralkodó gazdagságát. Az ásatások tanúsága szerint a kiváló 
minőségű faenzai majolika is nagy mennyiségben jutott el Mátyás 
udvarába. Az uralkodó azonban saját majolikagyártó műhelyt is 
felállított. A padlók nem egy helyen majolika padlótéglákkal voltak 
fedve, amelyek Mátyás emblémáit ábrázolták. A díszesen faragott, 
kőből készült kandallókon kívül kályhák is álltak a király 
palotájában, s a kályhacsempéken magát a királyt is ábrázolták. 


Annak ellenére tehát, hogy az építkezésnél a gótika uralkodott, a 
díszítőelemek, egyes helyeken az építészeti részletek, a belső 
lakberendezés valóban reneszánsz jellegű volt, így a Mátyást 
dicsőítő olasz humanisták végeredményben nem is túloztak nagyon. 
Jelentősebb reneszánsz hatás viszont csak a Beatrixszal kötött 
házasság után mutatkozott. Nehéz lenne azonban eldönteni, hogy 
milyen volt a nagy király ízlése. Bár előszeretettel ellenőrizte az 
építkezéseket, ami arra látszik utalni, hogy érdekelték és azonosult 
velük, talán fontosabbnak tartotta ezek reprezentációs szerepét. 
Mindig érdeklődött külföldi fejedelmi építkezések iránt, és azt 
szerette volna, ha ország-világ beszél a magyar király udvarának 
fényűző pompájáról. Különösen szerette ezt külföldi vendégek és 
követek előtt bemutatni. Az alacsony származású uralkodj 
mecenatúrájával akarta bizonyítani Európa régi dinasztiái előtt a 
maga nagyszerűségét. 


Utoljára hagytuk a nagy király egyik legjelentősebb alkotását, 


aminek jelentőségét a megmaradt emlékek alapján is érzékelni 
tudjuk, és amely egyaránt mutatja tudomány- és 
művészetpártolását. Híres könyvtáráról van szó. Budai várában 
létesítette a Bibliotheca Corvinát. Mintája valószínűleg Vitéz János 
és Janus Pannonius könyvtára lehetett, könyveik egy részét be is 
olvasztotta saját bibliotékájába, de itáliai példákat is követett, főleg 
a firenzei Mediciekét. Itt is a Beatrixszal kötött házasság után 
alakult ki az igazi reneszánsz intézmény. A király és könyvtárosai, 
főleg a firenzei Taddeo Ugoletti megbízásából a legjobb olasz 
könyvmásolók és -díszítők készítették a csupán töredékeiben 
megmaradt könyvtár csodálatra méltó kódexeit. Budán és Becsben 
is működött könyvmásoló műhely, de külföldön, például Firenzében 
is készítettek számára könyveket. Latin és görög nyelvű, mintegy 
2000-2500 kötetből álló könyvtár jött létre, amelyből mára mintegy 
170 kötet maradt meg. Filozófiai, történeti, filológiai, retorikai, 
költészeti, csillagászati, orvostudományi, teológiai, hadtudományi, 
építészeti és földrajzi művekből állt. Nyomtatott könyv kevés volt a 
könyvtárban, de ez nem csupán esztétikai, illetve 

reprezentációs okokkal magyarázható, hanem azzal is, hogy az 
általunk ismert köteteknek több mint fele Mátyás életében még nem 
jelent meg nyomtatásban. A klasszikus - latin és görög - irodalom 
nagy része azonban megvolt a könyvtárban, amely a humanistáknak 
kincsesbányaként szolgálhatott. Díszes, magas művészeti értékű 
miniatúrák ékesítették a köteteket, s a kötések is a könyvkötő 
művészet remekeinek számítottak. 


Az ének- és zenekultúra is fellendült a nagy király idejében. Az 
uralkodók általában rendelkeztek ún. , kápolná"-val, amely 
megkülönböztetendő a kápolnától mint épülettől, és az udvari ének- 
és zenekart jelentette. Mátyás kápolnája magas színvonaláról egy 
szakember emlékezett meg. Bartolomeo de Maraschi castellói 
püspök 1483-ban pápai követként érkezett Budára, korábban, 1475- 
ben a pápai énekkar vezetője volt. Jelentéséből kiderül, hogy a 
kápolna nemcsak a misén, de az ünnepi vacsorán is bemutatta ének- 
és zenetudását, azaz egyformán otthon volt a szakrális és a világi 
zenében. A király énekesei zömében külföldiek voltak, mint például 
Hollandiai Fülöp vagy az olasz Sandrachino. A karmesterek, 
zeneszerzők közül említhetjük a flamand Johannes Stockemet, 
Jacgues Barbireaut, az olasz lantos Pietro Bonót. 


Ez a művészet és tudomány szinte minden területére kiterjedő 
mecenatúra nem volt olcsó mulatság, viszont politikai okokból is 
szükségesnek tarthatjuk. Jól alátámasztott számítások alapján az 
erre fordított kiadásokat - főként a Beatrixszal kötött házasság után 
- évi 80 000-90 000 aranyforintra becsülhetjük. Persze ez nem 
igazán nyerte el a magyarok tetszését. A humanisták nem véletlenül 
vették védelembe - már csak saját érdekükben is -a királyi 
mecenatúrára fordított kiadásokat, mint például Bonfini, aki ezzel 
hasonlította Mátyást a római császárokhoz. Az ország azonban - 
nem egészen alaptalanul - ezeket a szemükben 

indokolatlan kiadásokat Beatrix hatásának tulajdonította. A 16. 
századi Heltai Gáspár, amikor magyarul átdolgozta Bonfini történeti 
művét, nem véletlenül adta egyik fejezetének a következő címet: 

, Egy olasz menyecske megváltoztatja az hatalmas királyt." 


Mégsem állíthatjuk, hogy a magyar urak nem voltak tudatában a 
királyi mecenatúra értékének. Ezt kitűnően mutatja a főpapoknak és 
báróknak 1490. június 17-én Corvin Jánossal kötött megállapodása. 
Eszerint a herceg köteles , az ország ékességére létesített könyvtárt" 
Budán hagyni, azonban az urak beleegyezésével néhány könyvet 
saját maga számára elvihet. Nyilvánvaló ebből, hogy a Mátyás 
politikájával végül szembeforduló főpapok és bárók tisztában voltak 
azzal, hogy - legalábbis a könyvtár - az ország díszét szolgálja. 


A népmesék Mátyása és a valóság 


Egy 16. századi oklevél hátlapján található ez a bejegyzés: , Meg 
holt matias király s el költ az Igazsagh." A magyar 
néphagyományban Mátyás igazságos királyként mutatkozik meg: 
számos monda fűződik nevéhez, mind ezt bizonyítva. E kép 
azonban egyáltalán nem egyezik a nagy királyról életében 
hangoztatott nézetekkel, például a Dubnici krónika élesen Mátyás- 
ellenes megfogalmazásával. Feltűnő továbbá, hogy az uralkodó 
halála után szinte azonnal megindul a közvélekedés átalakulása. A 
királyi tanács meghívója az utód megválasztására - mint láttuk - 
már félt az ország helyzetének megváltozásától. 


Ugyanezt találjuk Bonfininél: az urak megijedtek. Akik eddig 
hibáztatták a királyt a súlyos adók és a háborúk miatt, most a 
győzhetetlen uralkodóra gondoltak. Az adófizető parasztok akár 
hatszoros pénzen váltották volna ki a királyt a túlvilágtól. Az 
ijedtség jogos volt, hiszen az első két évben gyakorlatilag 
összeomlott Mátyás birodalma, ellenséges hadseregek pusztították 
az országot. A Jagelló-kor zűrzavarai, majd a mohácsi katasztrófa 
csak növelte a Mátyás-kor iránti nosztalgiát. 


Az , igazságos" Mátyás legendája több gyökérből sarjadt ki. Minden 
jel szerint az uralkodó maga is terjesztette, dicsőítő népénekeket is 
készíttetett, de az , igazságos" uralkodó képe általában véve is 
beletartozott a humanisták eszköztárába. Ezt terjesztette magáról 
például Borso dEste ferrarai herceg (1450-1471). Van azonban a 
hagyománynak egy másik vonala is. A Mátyás-mesék zöme az 
álruhában a nép közé járó, majd igazságot tevő királyról szól. Ezt 
már megtaláljuk a 16. századi Heltai Gáspárnál. Csakhogy a nép 
helyzetét álruhában kikémlelő, majd igazságot tevő király legendája 
Magyarországon először Nagy Lajos személyéhez fűződött. 
Tanulságos, hogy ezt éppen Mátyás történetírója, Bonfini 

jegyezte le, azaz Mátyás életében még Nagy Lajost tartották az 
igazságosztó királynak. (Az is lehet persze, hogy előtte meg egy 
Árpád-házi uralkodót.) Az álruhás király egyébként is szokásos 
népmesei vándormotívum, gondoljunk csak az Ezeregyéjszaka 
Hárun al-Rasidjára. A Nagy Lajos és Mátyás közti párhuzamot 

erősíthette, hogy Lajos után is felborult a rend Magyarországon, 

ugyanúgy visszasírták uralmát, mint később Mátyásét. Úgy tűnik 
tehát, hogy a nép ajkán Mátyás váltotta fel Nagy Lajost. 


Az természetesen teljesen valószínűtlen, hogy akár Nagy Lajos, akár 
Mátyás valóban álruhában járt volna a nép között. Mégsem 
lehetetlen, hogy a király olykor, ha nem is igazságosztó célból, tett 
valami hasonlót, különösen uralkodása első felében. Említettük már 
a chrudimi esetet, ahol állítólag így akarta kikémlelni az ellenséget. 
Bár nem zárható ki, hogy ezt a király csupán szándékosan 
terjesztette, az viszont tény, hogy nemegyszer túl merészen, saját 
biztonságával nem törődve vett részt hadi eseményekben. Jól példa 
erre, amikor Szabács ostrománál a török várat csónakon 
megközelítő királyt majdnem eltalálták. A harcokban is személyesen 
vett részt, mint egykor Oroszlánszívű Richard angol király, meg 

is sebesült. Mindez megkönnyíthette a legenda terjedését. A Beatrix 
szemére hányt új udvari etikett sem csak a királyi méltóság 
kiemelését, hanem főleg személyi biztonságának növelését szolgálta. 
Ebben egyet is lehet érteni a királynéval, aki Olaszországban 
megszokta a gyakori orgyilkos merényleteket, igaz, Magyarországon 
az ilyesmi - a II. (Kis) Károly elleni gyilkossági kísérleten, valamint 
Ciliei Ulrik meggyilkolásán kívül - szokatlan volt. 


Az álruhás király legendáján kívül számtalan anekdota, tréfás mese 
is elterjedt Mátyásról. Ezek egy része is igen régi. A 16. századi 
Benczédi Székely István krónikája említi az egyik Mátyás-trufát 
(tréfás mesét) azzal a megjegyzéssel, hogy sok ilyen van róla. A 
fennmaradt Mátyás-történetek többsége másokhoz kötődve 
megtalálható a nemzetközi folklórban is, bár vannak egyéni 
jellegzetességek is. Ahogy az álruhás király történetének is vannak 
külföldi kapcsolatai, és ahogy az Nagy Lajos alakjáról tevődött át 
Mátyásra, hasonlóra kell gondolnunk a többi történetnél. 

Érdekes azonban, hogy az ellenséget kikémlelő Mátyás is előfordul 
egy népmesében, amire pedig van egykori forrásadat is. 


A Mátyás királlyá választásával kapcsolatos hagyomány viszont más 
jellegű, ez ugyanis csak a magyar folklórban, illetve a 
magyarországi nemzetiségekében fordul elő. Eszerint Mátyás 
béresként dolgozik, amikor meghallja, hogy az lesz a király, aki 
vasasztalon ebédel. Erre ráveszi gazdáját, hogy az ekevason 
egyenek. A gazda ugyan belemegy, de azt mondja, hogy csak akkor 


lesz egyikük király, ha a földbe dugott ösztöke kizöldül. Ez is 
megtörténik, mire a korona leesik Mátyás fejére. A 

történet analógiáját a kutatók az óperzsa mondavilágban találták 
meg egyedül, így valószínűleg igen ősi, még keleten a magyarság 
által megismert mondaelemről van szó. Viszont ez is arra utal, hogy 
régi mondai elemek kapcsolódtak Mátyáshoz. 


A szomszéd népek, elsősorban a szerb, horvát és szlovén népi 
hagyományát vizsgálva arra jutunk, hogy ezek a mondák érthető 
módon nagyjából megegyeznek a magyar mondakinccsel, vannak 
azonban eltérések is. Különösen sok és a magyarral semmi 
kapcsolatban nem álló szerb monda maradt fenn, amelyekben 
Hunyadi Jánosról is esik szó. Ezek szerint Mátyás játszótársai a 
szerb nemzeti hősök, a száz évvel korábban élt Kraljevic Marko 
vagy Lázár despota voltak. A király hadvezérei, Brankovic Vuk 
címzetes szerb despota és Dóci Péter is előfordulnak az 

ottani mondavilágban. Mindez érthető, hiszen a király mégiscsak 
több ízben hadakozott szerb és bosnyák területen, és át is telepített 
szerbeket az országba. Inkább az a furcsa, hogy egy-két kivételtől 
eltekintve ezek a mondák nem kerültek be a magyar folklórba. 


Különleges szerepük van azonban a szlovén Mátyás-történeteknek. 
Itt Mátyáshoz kötődik a Barbarossa Frigyes-mondakör (a hegyben 
elzárt király várja a visszatérést) és az Orfeus-történet is. Ami még 
érdekesebb, hogy gyakorta férjes asszonyok elcsábítójának állítják 
be. Gyakran előfordul bennük Celje (Cilli) városa, a Cilleiek névadó 
székhelye, ami talán magyarázatot ad e mondák nem mindig pozitív 
Mátyás-képére is. A férjes asszonyokkal is kikezdő Mátyás képe 
viszont - ahogy azt már korábban láttuk - megfelelhetett a 
valóságnak. 


Az utókor Mátyás-ábrázolásában ezek szerint kevés valós elem 
mellett a nagy király halála utáni romlás és az uralkodó dicső tettei, 
továbbá korábbi mondai és mesei tényezők ötvöződtek egybe. 
Milyen is volt azonban az igazi Mátyás, és hogyan értékelhető 
uralkodása? 


A király közepes termetű, szőke hajú, piros arcú, nagy orrú, ívelt 
szemöldökű, széles vállú, kissé görbe lábú, férfias megjelenésű volt. 
Bár az átlagosnál nagyobb műveltséggel és olvasottsággal 
rendelkezett, katonának nevelték, és minden jel szerint tábori 


környezetben érezte magát a legjobban. Személyes bátorsága 
vitathatatlan, sőt ez olykor komoly bajokba is sodorta. Nagyon 
szerette a lovagi tornákat, amelyekben mindig részt vett. Galeotto 
írja le a híres cseh lovaggal, Holubarral folytatott győztes párbaját. 
(Holubar különben III. Frigyes császár szolgálatában állt, neki volt 
több várban a várnagya.) Részt vett kocsiversenyekben, de nézőként 
is igen érdeklődött az ilyen és hasonló látványosságok 

iránt. Bécsben évente kétszer rendeztek lóversenyt, az ún. 
skarlátfuttatást, ahol a győztes díja egy vég skarlát posztó volt. 
Amikor Mátyás Bécs ura volt, elrendelte az 1487. november 25-ére 
tervezett lóverseny elhalasztását egy héttel, hogy meg tudjon rajta 
jelenni. Szerette a táncot, a társasjátékokat, például a kockázást, ezt 
háború alatt is gyakorta játszotta. 


Hadvezérként az uralkodó ellentmondásos képet mutat. 
Kétségtelenül tanult katona volt: előszeretettel olvasott 
hadtudományi munkákat, és igyekezett ennek alapján cselekedni. 
Stratégaként merésznek mutatkozott, viszont taktikusként inkább 
óvatosnak. Soha nem vezényelt olyan nagy ütközeteket, mint apja. 
Ez részben azzal is magyarázható, hogy nem akarta kockáztatni 
drága zsoldosseregét. Mindenesetre nyílt csatában megvívott 
győzelem kevés fűződik a nevéhez, stratégiai céljait azonban 
általában elérte. Jól választotta ki alvezéreit, mind a 

magyarokat, mind a cseheket, s katonái is szerették. 


Emberként és politikusként valószínűleg egész életére kihatott 
1457-es fogsága. A több mint tíz hónapig V. László, majd Podjebrád 
őrizetében lévő, életéért aggódó tizennégy éves fiú hirtelen királlyá 
emelkedése ezt nehezen feledtethette el. Innen származhat 
bizalmatlansága és a forrásokban is kiemelt, , a színlelés 
mestereként" értékelt tulajdonsága. Bátyja kivégzése és saját 
letartóztatása idején bizonyára számos emberben kellett 
csalatkoznia. Ez a későbbiekben sem változott, hiszen Szilágyi 
Mihálytól Vitéz Jánosig és Janus Pannoniusig sokan voltak, akik 
visszaéltek bizalmával. Tulajdonképpen látszólag érzelemmentes 
férfivá fejlődött, akinek nem voltak igazi barátai. Legközelebbi 
rokonaival, unokatestvéreivel szemben sem mutatható ki az atyafiúi 
vonzalom. Amennyiben Carbone dialógusának hihetünk, egyedül a 
boszniai háborúban elesett Dengelegi Pongrác Andrást siratta meg, 
valamint talán Szapolyai Imrét kedvelte. 


Színlelése számos alkalommal igazolható, igaz ez akár az uralkodói 
tulajdonságok közé is sorolható. A legjobb példa az 1471-es 
összeesküvésben vezető szerepet vállaló Tuz családdal szembeni 
eljárása: tíz évig várt a büntetéssel, közben Tuz János 
tárnokmesterként komoly politikai szerepet játszhatott, és csak 
1481-ben került sor száműzetésére. Hirtelen haragjáról is sok adat 
maradt fenn, mindenki félt dühkitöréseitől. Bár ez elég gyakori 
jelenség volt a középkori uraknál, akik nem mindig voltak képesek 
magukat fegyelmezni, lehetséges azonban, hogy dühe gyakran csak 
színlelt haragot jelentett. A király uralkodása utolsó éveiben 
Magyarországon tartózkodó Angelo Pecchinoli pápai követ igen 
részletes követi jelentéseiben többször megemlékezik a dühbe 
gurult királyról, ugyanez a követ azonban máskor csodálkozva írja, 
hogy Mátyás szinte kezes bárányként mutatkozik. Teljesen 
nyilvánvaló, és a szövegkörnyezetből ez ki is derül, hogy mind a 
harag kinyilvánításának, mind az engedékenységnek diplomáciai 
szerepe volt, attól függően, hogy a pápai követ mit mondott vagy 
hogyan reagált a király szavaira. 


Ennek ellenére kétségtelen, hogy a királyi harag nem minden 
esetben vezethető vissza diplomáciai célokra, hanem Mátyás tényleg 
nem tudta magát mindig fegyelmezni. Egy ilyen esetre és a király 
lehiggadása utáni következményekre 1477-ből lehet példát idézni. 
A pécsi káptalan a Baranya megyei nemesség ellen könyvbe foglalt 
vádakat nyújtott be Mátyásnak, aki első haragjában azonnal 
ítélkezni akart. Miután azonban a bárók és az ítélőmesterek 
megmagyarázták, hogy ezt nem teheti (a vádakat ugyanis illik 
kivizsgálni), rendes bírói útra terelték az ügyet. Amennyiben igaz, 
hogy Mátyás arcul ütötte Vitéz Jánost, ez is ilyen dühkitörés 
lehetett. Néha a király haragja komoly politikai következményekkel 
is járt, mint amikor 1470-ben búcsúzás nélkül hagyta ott a császárt. 


Pedig Mátyás máskor inkább óvatosságáról tett tanúbizonyságot. 
Ezzel kapcsolatban kell rátérnünk a király igazságosságának 
legendájára. Az uralkodó kétségkívül tisztában volt azzal, hogy fő 
feladata a rend és nyugalom biztosítása, amihez szabályos, pártatlan 
igazságszolgáltatásra van szükség. Nemcsak propagandájában 
igyekezett magát igazságos uralkodónak bemutatni, hanem valóban 
tett is érte, amire a legvilágosabb bizonyíték az egyetlen valóban az 
ő szándékát tükröző törvénye, a nyomtatásban is terjesztett 1486. 


évi dekrétum. Az is igaz azonban, ami óvatosságát bizonyítja, hogy 
nem mindig szolgáltatott egyenlő mértékben igazságot. A legjobb 
példa erre az 1467-es lázadás utáni megtorlás. A szervezkedés 
vezetői - a vajdák leváltásán kívül - nem kaptak büntetést, ezzel 
szemben a nemesi előkelőket, a székely és szász vezetőket elég 
bestiális módon végeztette ki. Egész uralkodása alatt egyetlen 
magyar arisztokratát sem ítélt halálra, csak Boskovic cseh 
kancellárt. Pedig a király tudott kegyetlen is lenni, például amikor 
felakasztatta Svehla cseh zsoldosvezért katonáival együtt. 


Börtönbe is kevés mágnást juttatott. Szilágyi Mihályon, Tuz Jánoson 
és Bánfi Miklóson kívül tudtunkkal egyet sem, de a két utóbbit is 
csak rövid időre. Bánfi lecsukatása és részleges birtokelkobzása 
teljesen igazságtalan ügy volt, noha a Sagani János herceg elleni 
háború előtt preventív intézkedésként talán indokoltnak vehetjük. 
Megint különbség van az arisztokratákkal való bánásmód és a 
nemesekkel szembeni között. Börtönbe vetett köznemesekről sokkal 
több adat maradt, igaz ezek általában közismert rablók voltak. 
Érdekes, hogy a főpapok bebörtönzése kevésbé feszélyezte, elég 
csak Vitéz János és Váradi Péter fogságára gondolnunk. Mindez azt 
bizonyítja, hogy az uralkodó jól ismerte hatalma korlátait, nem 
vállalhatta a mágnás réteg esetleges összefogását vele szemben. 

Ha vérpaddal és börtönnel nem is merte az urakat büntetni, a 
birtokelkobzás jogilag nem egészen tiszta módszerét gyakran, főként 
uralkodása második felében, de lényegében egész uralkodása idején 
többször gyakorolta. Ettől nem voltak mentesek rokonai, a Vingárti 
Gerébek, a Csákiak (bár ők később visszakapták) vagy Dengelegi 
Pongrác Mátyás sem. Elkobozta még a hivatalban levő kincstartó és 
szlavón bán, Ernuszt János felvidéki birtokait is, feltehetőleg vagy 
egy sikkasztás miatt, vagy az 1474-es országgyűlésen játszott 
szerepéért, de nem váltotta le, hiszen szüksége volt rá. Sok hasonló 
példa is akad. Érdekes, hogy ennek ellenére, vagy talán éppen a 
máskülönben velük szemben kesztyűs kézzel folytatott 

politika miatt, az arisztokraták több mint egyharmada Mátyás 
halála után Corvin János mellett állt ki. 


Mátyás sem az itáliai, sem a nyugat-európai uralkodók példáját nem 
követte. Itáliában napirenden voltak az orgyilkosságok, az ellenfél 
megmérgezése a politika bevett módszerei közé tartozott. 
Mátyásnak több íz-, ben felajánlották ellenfelei megmérgezését, amit 


az uralkodó élesen visszautasított. Azt is mondhatnánk, hogy nyílt 
sisakkal harcolt. Nyugat-Európában királyi kortársai kivétel nélkül 
szép számmal végeztettek ki megbízhatatlan arisztokratákat, még 
III. Frigyes is Andreas Baumkirchert, a magyar király azonban egyet 
sem. 


Megvolt a királyban a jó uralkodókra jellemző emberismeret. Meg 
tudta találni azokat a tehetséges embereket, akikre komoly 
feladatokat bízhatott, függetlenül származásuktól, legyenek azok 
arisztokraták (például Bátori István országbíró és vajda) vagy 
egyszerű származásúak (például a mezővárosi polgár Handó és 
Váradi, vagy a kikeresztelkedett zsidó Ernuszt), függetlenül attól, 
hogy magyarok vagy idegenek voltak, gondolunk például 
Beckensloer, Rangoni vagy Filipec kancellárokra. Kiválasztottai 
tehetségében nem is tévedett, annál inkább hűségükben. 
Természetesen nehéz utólag a királlyal szembekerült tanácsosai 
esetében a szakítás okát megtalálni. Könnyen lehet, hogy túl nehéz 
főnök volt a király. Mátyás mindent maga szeretett intézni, 
többnyire személyesen tárgyalt külföldi követekkel, hazai 
panaszosokkal, és szükség esetén dezavuálta saját embereit, például 
Drági Tamást itáliai követsége idején. Ez sérthette hívei önérzetét. 
Máskor ok nélkül, vagy legalábbis látható ok nélkül haragudott meg 
valakire, s az illető hirtelen kegyvesztett lett, ráadásul alig lehet 
találni olyan embert, aki kegyvesztés után vissza tudott kerülni a 
király környezetébe. Ilyen kivétel volt az uralkodása elején nagy 
befolyású Bodó Gáspár, aki több mint két évtizedes háttérbe szorítás 
után került vissza Mátyás udvarába. Mátyás közvetlen környezete 
ezért állandó jogos félelemben élt, így nem csoda, hogy ők 
könnyebbültek meg a leginkább a király hirtelen halálakor. 


A király nemcsak művelt volt, hanem tökéletesen ismerte Európa, 
sőt Észak-Afrika körülményeit. A Pecchinoli pápai legátussal 
folytatott tárgyalásaiból kiderült, hogy pontosan tudta, mi történik 
a világban. Bizonyára kitűnő hírszolgálattal rendelkezett, amire 
szüksége is volt, hiszen egy középkori uralkodónak politikai tervei 
megvalósításánál ismernie kellett a nemzetközi helyzetet, 
döntéseinél számolnia kellett azok várható következményeivel. 


Felmerül még egy kérdés, a király egyéni hite, viszonyulása a 
valláshoz. A kérdés indokolt, hiszen a reneszánsz korában bizonyos 


mértékben terjedt a pogányság, még a püspök Janus Pannonius sem 
élt egyháziasnak mondható életet. A platonista, vagy talán inkább 
neoplatonista filozófia terjedése sem kedvezett nagyon a vallásos 
világnézetnek, noha Ficino körét nem nevezhetjük pogánynak. 
Mátyás esetében külön kell választani a Szentszékhez fűződő 
viszonyát egyéni hitétől. Mint láttuk, uralkodása első felében erősen 
kötődött a pápasághoz, utána azonban inkább szembekerült vele. 
Igaz, elsősorban az Egyházi Állam, tehát egy itáliai államalakulat 
fejével, és nem annyira a katolikus egyház fejével, ha a pápa két 
funkcióját egyáltalán szét lehet így választani. Bár ez utóbbi téren 
is voltak ellentétek, nehezen tűrte ugyanis az egyházfő és főként 
annak bíróságai beleavatkozását a magyar viszonyokba. Itt az állam 
és alattvalói érdekeit képviselte. Akkoriban sokkal több ügy 
tartozott egyházi bíróságok elé (például házassági, végrendeleti, 
hagyatéki kérdések), ahonnan a hazai egyházi bíróságoktól 
fellebbezni lehetett a római Szentszékhez, amely azonban alsó 
fokon is magához rendelhetett pereket. Egy Rómában folytatott per 
nagy anyagi terheket rótt a felekre, ezt igyekezett a király 
megakadályozni. Ebből azonban nem következik az, ami a 
szakirodalomban is felmerült, hogy a király valamiféle nemzeti 
egyházat akart volna kialakítani. 


A magyar király a konstanzi zsinat óta rendelkezett a bíborosi 
testület által engedélyezett, de a pápától soha el nem ismert 
főkegyúri joggal, így Mátyás is beleavatkozhatott a magyar egyházi 
szervezet irányításába. Azt már láttuk, hogy gyakorlatilag ő töltötte 
be a püspökségeket, noha egyházjogilag a király jelöltje csak a 
pápai kinevezés által vált véglegesen főpappá. Az esetek túlnyomó 
többségében ez nem is okozott problémát, a vitás esetekből pedig 
egyet emelhetünk ki. Az 1480-as évek elején a horvátországi 
modrusi püspökségre Mátyás felesége gyóntatóját, a domonkos 
Zárai Antalt, a pápa pedig Guiliano della Rovere bíboros 

udvari papját, Raguzai Kristófot nevezte ki. Az éles vitában ugyan 
Mátyás győzött, de Zárai halála után mégis elfogadta Raguzait, aki 
átvette a királyné gyóntatója szerepét is, sőt a magyar királyi 
tanácsban is szerepet kapott. 


A püspökségek betöltésénél az uralkodó kétségkívül nem a 
főpapjelölt egyházi érdemeit, hanem politikai felhasználhatóságát 
vette figyelembe. Esztergomi érsekként, Magyarország prímásaként 


az utolsó valóban főpásztor az 1465-ben meghalt Szécsi Dénes 
bíboros volt. Jellemző, hogy Janus Pannonius utódjának 
kincstartója, Ernuszt János fiatal, Zsigmond nevű fiát nevezte ki, aki 
csak azért szenteltette fel magát papnak és püspöknek, mert 
konvertita apja 1476-os végrendeletében könyörgött főpap fiának, 
hogy tegye ezt meg. Nagylucsei Orbán győri, majd egri püspök, és a 
bécsi püspökség adminisztrátora, a király utolsó főminisztere 


2. 


valószínűleg sohasem szenteltette fel magát. 


Ellentmondásos a király viszonya a szerzetesrendekhez is. A 
monasztikus rendek (bencések, ciszterciek, prémontreiek) esetében 
Mátyás alatt terjedt el az ún. kommendátori rendszer, azaz a 
szerzetes konvent által választott apát helyett renden kívüli 
személyek, nemegyszer világiak vették át a monostor irányítását, és 
élvezték bevételeit. Ezzel szemben éppen Mátyás figyelt fel a 
szerzetesi fegyelem meglazulására, és igyekezett rendi reformokat 
végrehajtani. Ezt ki lehet mutatni a cisztercieknél, akiknek 
monostoraiba külföldről is hozatott szerzeteseket. Pecchinoli legátus 
segítségével a bencéseket is reformálni akarta, erre azonban csak II. 
Ulászló alatt került sor. A királyság anyagi érdeke és a Mátyás 

által szorgalmazott vallásos megújulás azonban nem esett egybe, 
ezért nem sikerültek reformtervei. 


De már a szerzetesrendek megreformálásának puszta szándéka 
mutatja, hogy a vallásos megújulást feladatának tekintette. Ide 
tartozik az is, hogy uralkodása alatt és anyagi támogatásával 
kezdték az egyes egyházmegyék misekönyveiket kiadatni 
nyomtatásban. Nem egy esetben meglazult fegyelmű vagy 
elnéptelenedő monasztikus monostorokat koldulórendeknek vagy a 
pálosoknak adott át. (például Ercsi, Vértesszentkereszt, Zsámbék.) 
Maga is építtetett kolostorokat, például a kolozsvári, okolicsnói, 
szegedi és vajdahunyadi ferencest, illetve a fejéregyházai pálost. 


Személyes vallásosságát bizonyítja teológiai érdeklődése is. Ilyen 
munkák voltak könyvtárában, és az uralkodó olvasta ezeket. 
Galeotto jegyezte fel a király egyik vitáját Giovanni Gatti domonkos 
szerzetessel. Mátyás arra kért választ, hogy Krisztus miért az őt 
megtagadó Péterre, nem pedig kedvencére, a mindig hű János 


evangélistára hagyta egyházát. Mivel a barát, aki később püspök lett 
Itáliában, nem tudott rá válaszolni, a király, részben Szent 


Jeromosra hivatkozva megmagyarázta: Krisztus ezáltal akart a 
bűnösöknek a bűnbocsánatra reményt adni. A bűnös Péter, 

aki mivel egykor nős ember volt, jobban megtapasztalta az ember 
esendőségét, mint a szűz János, könnyebben tudott bűnbocsánatot 
adni Jánosnál. Nem véletlen, hogy a számos nőügyéről hírhedt 
király így gondolkodott. 


A király személyes vallásosságában a legfontosabb Mária tisztelete 
volt. Magyarország patrónájának tisztelete ugyan Szent István 

óta belegyökereződött a magyar nép tudatába, de épp Mátyás tette 
ezt a korábbinál is jelentősebbé. Az 1460-as évek végén bevezetett 
pénzreformnál ő helyeztette el Szűz Máriát mint az ország 
védőasszonyát az érmekre, s e szokás évszázadokig fennmaradt. Ezt 
a Mária-tiszteletet meg is indokolta egy 1474-es oklevelében: , És ha 
a katolikus fejedelmeknek gondoskodniuk kell arról, hogy ájtatosan 
törekedjenek a Boldogságos Szűz dicsőségére és tiszteletére, nekünk 
mégis, akik az ő patronátusa alatt a legszentebb István, a magyarok 
első keresztény királya által magának a Szűznek felajánlott 
királyság fejedelemségét viseljük, különösen kötelességünk, hogy 
amire képesek vagyunk, azt a legájtatosabban ugyanezen Szűznek 
dicsőségére és tiszteletére fordítsuk." 


Megjegyzendő még, hogy a király 1490 virágvasárnapján a 
szertartás alatt megáldozott. A liturgia hat órán át tartott, és mivel 
akkor áldozás előtt semmit nem lehetett enni, nyilván nagyon 
megéhezett. Ez magyarázhatja dühkitörését a rossz füge miatt, s 
mint tudjuk, ez váltotta ki a halálához vezető rohamot. 


A nagy király ritka tehetséges férfi volt. A szerencse juttatta a 
trónhoz, ezt akarta mindvégig biztosítani, és a lehetőség szerint 
később fiára átörökíteni. Fiatalemberként szabadon kiélhette 
ösztöneit: szerette a nőket, az italt, a szórakozást, a táncot, élte a 
vidám katona életét. Ugyanakkor kezdettől tisztában volt azzal, 
hogy mivel tartozik királyi méltóságának, ezt azonban a második 
házasságáig inkább csak a külföldiek előtt, adandó alkalmakkor 
mutatta meg, különben közvetlen és megközelíthető maradt - főként 
katonái körében. A Beatrixszal kötött házasság több 

szempontból törést hozott életébe. E! kellett távolítania élete nagy 
szerelmét, gyermeke anyját, de az új feleség, , az olasz menyecske" a 
maga műveltségével valószínűleg igazi szellemi partnerévé vált a 


királynak. Beatrix hatására változott a királyi udvar Európa bármely 
uralkodóéval vetekedő intézménnyé. Majdnem minden, amiért 
Mátyás neve ma is mindenütt ismert a reneszánsz- és 
humanizmuskutatók között, ennek a házasságnak köszönhető. A 
másik oldalról nézve viszont a nápolyi királyleány olyan 

politikába hajszolta bele a királyt, ami nem volt hasznos az 
országnak, és a Barbara Edelpöck és fia iránti gyűlölete sok keserű 
órát szerzett férjének. 


A király politikájának értékelése azonban napjainkig vitatott. Az 
alapkérdés: miért nem tett többet a törökverő Hunyadi fia az 
oszmán ellenség ellen, miért fecsérelte el erejét nyugati 
hadjárataira? A kérdésre általában két leegyszerűsített, egymásnak 
ellentmondó választ ad a szakirodalom. Az egyik tulajdonképp egy 
megállapítás, és a kortárs Dubnici krónikára megy vissza: a király 
elhanyagolta a török veszélyt, így a nyugati 

háborúk végeredményben hozzájárultak az ország bukásához. A 
másik nézet szerint a király világosan látta, hogy egyedül nem 
képes megküzdeni az oszmánokkal, és mivel nem talált külső 
segítséget, maga akart Közép-Európa keleti felén egy nagyobb 
államot létrehozni, ami eredményesebben veheti fel a harcot a 
félelmes ellenséggel. 


Lényeges kérdés tehát a nyugati politika értékelése. Ezzel 
kapcsolatban is felvetődtek ellentétes nézetek. Vannak, akik 
világuralmi törekvéseket tulajdonítanak Mátyásnak, mások a hódító 
politikát a reneszánsz uralkodó típusából vezetik le, vagy pedig 
egyszerűen csak arra utalnak, hogy a parvenü Mátyás a régi 
uralkodóházakkal való egyenjogúságát akarta bizonyítani, illetve az 
1463-as Habsburg-örökösödési szerződést szerette volna 
megváltoztatni. Meg kell jegyeznünk, hogy valóságmagvakat 
mindegyik nézetben találunk. 


Milyen volt azonban Mátyás állama? Leszámítva a nehezen 
megfogható reneszánsz állam fogalmát, a szakirodalomban vagy 
rendi (rendi képviseleti) monarchiának határozzák meg, vagy arra 
utalnak, hogy központosító (centralizációs) kísérletet hajtott végre, 
sőt esetleg központosított államnak tartják. Ez a nézet sem hagyja 
azonban figyelmen kívül a rendiség szerepét. 


A rendiségnek kétségkívül jelentős szerepe volt Mátyás államában. 


Egyetlenegy király sem tartott annyi országgyűlést, mint Mátyás, sőt 
ezt a meghódított tartományokban sem hanyagolta el. A rendek 
szavazták meg többnyire az adót, máskor pedig a diétán adhatták 
elő sérelmeiket. Nem beszélhetünk azonban rendi , képviseleti" 
monarchiáról, hiszen - ha csak öt alkalommal is - olykor a teljes 
nemesség megjelent az országgyűlésen. A harmadik rendet, a 
városokat az uralkodó 1464 után csak egyszer hívta meg, s ez azt 
mutatja, hogy csak csonka rendi gyűlésekről 

beszélhetünk. Elgondolkoztató továbbá az is, hogy az adót olykor 
csak a tágabb királyi tanáccsal, nem pedig az országgyűléssel 
szavaztatta meg. 


Formailag tehát létezett a rendi állam, de nem minden esetben 
működött. Erre is gondolhattak a központosított állam elméletének 
megalkotói, amikor a királyi hatalomnak a rendeket megkerülő 
érvényesüléséről beszéltek. Nagy jelentőséget tulajdonítottak az 

, apparátusnak", a rendi szervektől többé-kevésbé független hivatali 
és bírósági szervezetnek, valamint a hadseregnek. Ezek segítségével 
a király megtöri vagy háttérbe szorítja a nagyúri csoportokat, az 
ország szétforgácsolásának erőit. De ezt is össze lehet kapcsolni a 
rendiséggel: a király és az alsóbb rendek szövetsége segíti a királyi 
hatalom kibontakozását. 


Csakhogy a nagybirtok nem állt eleve szemben a királyi 
hatalommal, hiszen külső veszélyek vagy belső nehézségek esetén rá 
volt utalva az uralkodó támogatására, és ezért olykor még áldozatot 
is hozott, ráadásul az urak egymás ellen is csak a király 
segítségében reménykedhettek. Az alsóbb rendek viszont az általuk 
megszavazott törvények tanúsága szerint inkább az uralkodói 
hatalom korlátozásában voltak érdekelve. (Ez elsősorban a 
nemességre áll, hiszen a városok nemigen szóltak bele az 
államügyekbe.) Nem lehet továbbá a hivatalrendszert sem teljesen 
új rendszerű hatalmi eszközként értékelni: a kancellária csupán 
oklevélleíró segédhivatal volt, és az 1464-es reform után sem vált 
jelentőssé, mint láttuk, Mátyás időnként kancellárok nélkül 
kormányzott. 


Az viszont igaz, hogy Mátyás áz 1460-as években a 
pénzügyigazgatást valóban központosította, amivel bevételeit is 
növelhette, állandó hadserege pedig tényleg olyan hatalmat 


biztosított számára, ami a királyi birtokállományt ismerve különben 
lehetetlen lett volna. 


A király tagadhatatlan ügyességgel tudta kiaknázni mindazokat a 
jogokat, amivel egy középkori uralkodó rendelkezett. 
Érvényesítésük azonban nem volt egyszerű, legalábbis a királyi 
tanács, azaz a főpapok és főurak beleegyezését meg kellett 
szereznie. Mivel uralkodása első felében a Szentszék és legátusai 
támogatták, valamint élni tudott a főkegyúri joggal, a prelátusok 
többnyire mellette álltak. A bárók esetében a helyzet kissé eltérő. 
Uralkodása kezdetén a volt Hunyadi-párt, illetve a Giskra 
hatalmától szabadulni akaró urak támogatták. Később pedig mindig 
talált elegendő arisztokratát, beleértve az általa felemelt új 
mágnásokat, akiket érdekeltté tudott tenni politikája követésében. 
Így azt lehet mondani, hogy változó összetételű koalíciókkal 
kormányzott élete végéig. A különös tehát az, hogy a király 
valójában a nagybirtokra támaszkodott. Ezért bánt az urakkal 
kesztyűs kézzel, és talán ezért támogatta a bárók több mint 
egyharmada halála után is Corvin Jánost. 


Hadseregét csak fokozatosan sikerült felállítania. Eleinte a felvidéki 
csehek ellen állt össze, majd a hozzá pártolt Giskra-csapatokból 
tovább bővült. A boszniai hadjárat, valamint a Csehország elleni 
háború első szakaszában a hadsereg fenntartását a rendek is 
támogatták, később pedig az immár erős sereggel rendelkező 
királynak nehéz lett volna ellentmondaniuk. Az 1467-es és az 1471- 
es lázadások kudarca bizonyította minden ellenállás 
értelmetlenségét. A katonaságot azonban foglalkoztatni kellett, 
mégpedig gazdag tartományokban, ahol zsoldfizetési 

hátralék esetében is megélhettek. 


Ez már önmagában is indokolta az offenzív nyugati politikát. Olasz 
történetírója, Bonfini világosan látta: ,hogy otthon nyugodtan éljen, 
kívül háborút szított". Kérdéses, hogy ez a magyarázat teljesen 
kielégítő-e. Az 1460-as évek második felétől azonban eléggé 
világosan kimutatható egy konkrét politikai cél is: a római 
királyságot, majd a császárságot akarta megszerezni. Magyar király 
volt, éppúgy mint előtte Zsigmond és annak veje Albert, akik a 
magyar trón mellett a német birodalom és Csehország uralkodója 
tisztét is viselték. Mátyás céljával az olasz humanisták is tisztában 


voltak, Carbone például 1475 táján így írt dialógusában: 

, Bárcsak gyorsan elérkezne az a nap, melyen Mátyást római 
királynak és császárnak látjuk." Bár a király rosszul mérte fel a 
lehetőségeket, és tervének sikere nagyon valószínűtlennek látszott, 
III. Frigyesnek mégiscsak a Mátyás iránti félelem felkeltésével 
sikerült 1486-ban fiát puccsszerűen római királlyá választatni. 


Megállapíthatatlan, hogy csupán a parveni király hiúsága és királyi 
elődjei példája vezette-e, vagy pedig az, hogy egy óriási birodalom 
élén nagyobb eséllyel veheti fel a harcot a török ellen. Azzal 
ugyanis tisztában kellett lennie, hogy Magyarország egyedül nem 
viselhet offenzív háborút a nála hatalmasabb török birodalom ellen. 
(1475-ben II. Mehmed szultán évi jövedelme pontosan a kétszerese 
volt annak, amit Mátyás egész uralkodása alatt legfeljebb néhány 
évben maximálisan be tudott szedni.) Az 1463-1464-es boszniai 
háború, valamint a rendkívül drága és hosszan tartó szabácsi ostrom 
bebizonyította, hogy a határvédelem megerősítésén kívül az ország 
többre nem képes. A király érdeme, hogy az általa kiépített 
végvárrendszer közel fél évszázadig megvédte Magyarországot. 


Végeredményben Mátyás trónra lépte után - igaz, szerencsés 
körülmények összejátszásával - megakadályozta az ország 
darabokra hullását, nem megvetendő ügyességgel erős királyi 
hatalmat épített ki - bár ennek nem nagyon volt szilárd alapja. 
Magyarországnak európai tekintélyt szerzett, nemcsak mint jelentős 
hatalomnak, hanem mint a humanizmus egyik fellegvárának. 
Sikerült Alsó-Ausztriára és a keleti cseh tartományokra kiterjeszteni 
a magyar befolyást, ezt azonban éppúgy nem tudta állandósítani, 
mint ahogy nem tudta a császárságot megszerezni, és a Habsburgok 
örökösödési igényét sem megszüntetni. Sikereinek azonban nagy ára 
volt: katonái a zsoldjukat nem itthon költötték el, a királyi 
mecenatúrára kifizetett összegek is külföldre kerültek, pedig 
zömében a magyarok adójából származtak. Az ország így 
elszegényedett és meggyengült. Ez a helyzet hosszabb ideig nem 
volt fenntartható, össze is omlott a király halála után. 


Mátyás maga is tisztában volt ezzel. Jól mutatja ezt 1489-es 
béketerve, amikor -fia boszniai királysága fejében - hajlandó lett 
volna egész addigi politikáját felrúgni, és a Habsburgokat az 
országba hozni. Bizonyos mértékig azonban még ez a terv is 


összeegyeztethető a király korábbi céljaival: Magyarország és a 
Birodalom egy kézbe került volna. Nem magyar, hanem német 
kézbe, de egybe. A magyar rendek azonban nem Miksát, hanem II. 
Ulászlót választották meg. 


A pro és kontra érveket még hosszan sorolhatnánk, akárhogy 
nézzük is azonban, Mátyás király minden hibája ellenére 
Magyarország egyik legnagyobb uralkodója volt, aki joggal vált a 
népmesék hősévé, s akit a magyar nép sohasem fog elfeledni. 

JELMAGYARÁZAT ÉS MEGJEGYZÉSEK . A GENEALÓGIAI 
TÁBLÁKHOZ 


született 

tneghalt 

temetés időpontja 
bézasság 

előtt 


2e2 s s ge 


után 


A táblázatokon nem szerepel Oláh Miklós állítólagos Hunyadi 
leszármazása. Nagyanyja nem lehetett ugyan Hunyadi kormányzó 
testvére, az azonban nem zárható ki, hogy Serbe vagy (1) Radol 

valamely gyermekétől származott volna. 


Ott, ahol az adatok bizonytalanok, a legvalószínűbb megoldást 
alkalmaztam, így (2) Radol, a Szentgyörgyi Székely család és 
Szilágyi Jusztina apja esetében. 


Hiányoznak továbbá a két család leszármazottai házastársainak 
korábban vagy későbben másokkal kötött házasságai. Például Geréb 
Péter özvegye, Kanizsai Dorottya újra férjhez ment Perényi Imréhez. 


Megjegyzem továbbá, hogy feltűnően hiányos mindkét család 
korábbi leszármazása. Hunyadi János és Szilágyi Erzsébet mindkét 
nemű testvéreit és azok utódait nagyjából ismerjük, ezzel szemben a 
szüleik és nagyszüleik rokonságáról keveset tudunk. Hunyadi Serbe 
és (1) Radol esetében lehettek leányaik is, akár Serbe két fiának. 
Ezek utódait feltehetően a Hunyad megyei román nemesség között 
kereshetjük, így a Dampsosi Árka, Csolnokosi, Csulai (Ficsor, Móré, 
Váncsa), Dampsosi Morsina, Nádasdi Ongor családok kerülhetnek 
szóba, van, amelyeket a korábbi történetírás is a Hunyadi-rokonok 
közé sorolt, ezt azonban egyelőre nem tudjuk igazolni. 


Pontosan ugyanez a helyzet a Szilágyiak esetében. , Bernolt" László 
öt fitestvére és egy fiági unokatestvére elképzelhetetlen, hogy ne 
hagyott volna utódot maga után. Közéjük tartozhatott az a Szilágyi 
László, aki 1471 -tői tizenöt éven át Szeged város örökös főbíróságát 
viselte. Elképzelhető, de nem igazolható, hogy ez a szokatlan 
helyzet a királlyal való távoli rokonság következménye volt. 
Amennyiben ennek a feltevésnek volna reális alapja, akkor sem 
tudnánk azonban elhelyezni a leszármazási táblán. 

